**TÜRKMENISTANYŇ BILIM MINISTRLIGI**

**TÜRKMENISTANYŇ JEMAGAT HOJALYGY INSTITUTY**

**JEMGYÝETI ÖWRENIŞ YLYMLARY KAFEDRASY**

**FILOSOFIÝA**

**UMUMY OKUWLARYŇ**

**ÝAZGYLARYNYŇ TOPLUMY**



**TAÝÝARLAN : HUDAÝBERDIÝEWA M.**

**MAZMUNY**

1.Tema: Filosofiýa, onuň predmeti we jemgyýetdäki orny............3-10

2.Tema: Filosofiýanyň ösüş taryhy. Gadymy we orta asyr

filosofiýasy.....................................................................................11-27

3.Tema: Gündogar akyldarlaryň filosofiki garaýyşlary..............28-36

4.Tema: XX asyrda filosofiýanyň ösüş aýratynlyklary

we häzirki zaman filosofiýanyň esasy ugurlarynyň kemala

gelmegi...........................................................................................37-40

5.Tema: Barlyk hakyndaky taglymat............................................41-49

6.Tema: Dialektika we metafizika dünýä filosofiki akyl

ýetimegiň usullary hökmünde........................................................50-54

7.Tema: Materiýa, onuň dowam ediş formalary we dünýäniň

maddy bitewiligi.............................................................................55-60

8.Tema: Filosofiýanyň esasy kategoriýalary................................61-71

9.Tema: Filosofiýanyň ählumumy kanunlary............................72-82

10.Tema: Aň, onuň gelip çykyşy we düýp manysy......................83-92

11.Tema: Akyl ýetiriş teoriýasy...................................................93-100

12.Tema: Sosial filosofiýa we onuň düzümi. Adam,

jemgyýet we tebigat...................................................................101-110

13.Tema: Jemgyýetiň ykdysady esaslary...................................111-120

14.Tema: Jemgyýetiň sosial gurluşy we sosial esaslary:

jemgyýet we adamzat.................................................................121-127

15.Tema: Jemgyýetiň syýasy guralyşy we syýasy esaslary.......128-134

16.Tema: Halk köpçüliginiň we şahsyýetiň taryhdaky

roly. Sosial progres we taryhyň manysy.....................................135-140

17.Edebiýatlar............................................................................141-143

**1. Tema: Filosofiýa, onuň predmeti we jemgyýetdäki orny.**

 **Meýilnama.**

**1. Filosofiýanyň döreýşi we ylym hökmünde ösüşi.**

**2. Filosofiýanyň predmeti we onuň ylmy bilimler sistemasyndaky orny.**

**3. Filosofiýanyň esasy meseleleri, onuň iki tarapy we çözülişiniň köpdürlüliligi.**

**4. ”Filosofiýa ” kursunyň ýokary okuw mekdeplerinde öwrenilmeginiň ähmiýeti.**

 **1. Filosofiýanyň döreýşi we ylym hökmünde ösüşi.**

 “Filosofiýa” diýen söz iki sany gadymy grek (ýunan) sözünden,

ýagny *“pfileo”* (sarpa, söýgi, hormat) we *“sopfio”* (paýhas, akyl, bilim) sözlerinden gelip çykýar. Bu sözi dolanyşyga ilkinji bolup girizen Gadymy Gresiýanyň beýik akyldary **Pifagor** hasaplanylýar. Onuň bilen baglanyşykly hekaýatlaryň birinde şeýle gürrüň berilýär: Pifagora okuwçylarynyň biri “Eý, akyldar!” (“О, sophicos!”) diýip ýüzlenipdir. Ol şonda okuwçysyna: “Ýok, men akyldar däl, men diňe akyla, paýhasa

sarpa goýýan adam. Ähli zada diňe hudaýlar akyl ýetirip bilýär. Men bolsa diňe akyl ýetirmäge çalyşýanlaryň biri – ýönekeý filosof” diýip, jogap beripdir. Umuman, paýhaslylyk ýa-da akyldarlyk nämäni aňladýar? Köp zady bilýän **Pifagor** adama akylly diýip bolarmy? Akyllylyk, paýhaslylyk diňe bilinýän zatlaryň köplügi bilen ölçenilmeýärmi? Bu sowallara jogap bermezden ötri, olar bilen baglanyşykly gadymdan belli iki sany hekaýata ýüzleneliň. Gadymy Gresiýada **Sokrat** atly bir akyldar ýaşap geçipdir. Bir gezek adamlar Delfa şäherindäki Apollonyň ybadathanasynyň Orakulyndan (palçysyndan) “ellinleriň içinde iň akylly adam kim?” diýip soranlarynda, elmydama üzlem-saplamrak jogap berýän Orakul, “Şeýle adam – Sokrat” diýip, kesgitli jogap beripdir. Adamlar ylgaşyp, Sokratyň ýanyna gelipdirler-de, oňa Orakulyň jogabyny ýetiripdirler.

Sokrat bolsa, egnini gysyp: “Men diňe özümiň hiç zat bilmeýänligimi

bilýärin” diýipdir. Az salym dymyp durandan soň bolsa: “Ýöne welin,

menden başgalar meniň bilýänlerimi hem bilmeýärler” diýip, jogap

beripdir. Gadymy Gresiýada ýaşap geçen akyldarlaryň ýene birine **Diogen2** ýa-da Sinopa şäherinde doglanlygy üçin oňa sinopaly Diogen

hem diýýärler. Ol filosofiýada ***kinikle****r* (*itler* manysynda) toparyny

esaslandyryjy we ***asketizmi*** (dünýäniň lezzetlerinden daşda durmak) wagyz eden filosof hasaplanylýar. Diogeniň “dabarasy dag aşan” filosoflaryň biri bolanlygy üçin bir gezek onuň ýanyna imperator

**Aleksandr Makedonskiý** hem gelipdir. Ol onuň akyl-paýhasyna

haýran galyp: “Men beýik Aleksandr. Men seniň islendik haýyşyňy

ýerine ýetirmäge taýýar. Islän zadyňy menden haýyş edip bilersiň”

diýenmiş. Diogen bolsa oňa ýatan ýerinden: “Ýekeje haýyşym bar.

Kyn görme-de, biraz beýleräk süýş, seniň kölegäň maňa öz şöhlesini

eçilýän Günüň öňüni ýapýar” diýip, jogap gaýtarypdyr. Şonda Aleksandr: “Eger-de men Aleksandr bolmadyk bolsam, onda Diogen bolmaga çalşardym” diýipdir.

**2. Filosofiýanyň predmeti we onuň ylmy bilimler sistemasyndaky orny.**

 Ylmyň predmeti diýlip, esasan, onuň öwrenýän meselelerine düşünilýär. Filosofiýa babatynda aýdylanda, onuň esasy öwrenýän meseleleri şu aşakdakylardan ybaratdyr:

**1. Barlygyň iň umumy meseleleri.** Bu ýerde biz entek “barlyk” diýen düşünjäniň manysyny doly açmakdan saklanyp, diňe onuň uniwersallaýyn (köptaraply) häsiýetdeligini belläp geçmek bilen çäklenmek isleýäris. Filosofiýanyň barlyk hakyndaky taglymatyna **ontologiýa** diýilýär.

**2. Dünýä akyl ýetirilişiniň has umumy meseleleri**, ýagny dünýä akyl ýetirmek mümkinmi, eger-de mümkin bolsa, onda onuň çägi barmy, akyl ýetirmäniň maksady nämeden ybarat we onuň usullary, hakykat näme, akyl ýetirmäniň subýekti we obýekti ýaly meseleler. Filosofiýanyň dünýä akyl ýetiriliş bilen baglanyşykly taglymatyna **gnoseologiýa** diýilýär.

**3. Jemgyýetiň hereket edişiniň we ösüşiniň umumy meseleleri.**

Bu meseleler belli bir derejede barlyk hakyndaky taglymata hem girýär. Emma hut jemgyýetiň şahsyýetiň ösüşine we adamlaryň social sypatlarynyň kemala gelmegine täsir edýänligi üçin bu meselelere filosofiýada aýratyn bölüm berilýär. Filosofiýanyň jemgyýeti öwrenýän

bölümine **sosial filosofiýa** diýilýär.

**4**. **Adam meselesi.** Bu bölüm hem filosofiýada aýratyn ähmiýetli bölümleriň biridir. Sebäbi aslynda filosofiki pikir ýöretmäniň hem düýp mazmuny, hakyky manysynda alnanda, adamyň dünýädäki orny bilen baglanyşyklydyr. Filosofiýanyň adamy öwrenýän bölümine **filosofiki antropologiýa** diýilýär. Jemläp aýtsak, *filosofiýa – bu barlygyň, dünýä akyl ýetirmäniň, adamyň dünýädäki ornunyň, jemgyýetiň ösüşiniň, jemgyýet bilen şahsyýetiň arasyndaky gatnaşygynyň umumy meseleleri hakyndaky taglymatdyr*. Emma bu kesgitleme filosofiýanyň manysyny doly derejede açyp görkezmekden ejizdir. Biz onuň doly manysyny bu dersiň öwrenilmeginiň dowamynda geçiljek sapaklarda açyp görkezmeklige synanyşarys. Häzirlikçe esasy bellemeli zat, ol hem filosofiýanyň kanunlarynyň, kategoriýalarynyň we ýörelgeleriniň ählumumy häsiýete eýe bolup, olaryň ähli ylymlar üçin binýatlaýynlygydyr. Sebäbi filosofiýa dünýäniň, barlygyň, tebigatyň, adamyň, dünýä akyl ýetirilişiniň meselelerini has umumy görnüşde öwrenýän ylymdyr. Şeýle umumylyk ony belli bir derejede abstraktlaşdyrýan-da bolsa, adamzat jemgyýetiniň ösüşini filosofiýasyz göz öňüne getirmek kyn. Filosofiýanyň uzyn taryhy bar. Biz filosofiýanyň taryhy barada, tanymal filosoflar hakynda dersiň ontologiýa, gnoseologiýa, antropologiýa we sosial filosofiýa ýaly bölümlerinde hem belli bir derejede durup geçeris. Emma onuň geçmiş taryhy we häzirkizaman ugurlary barada dersiň soňunda aýratynlykda has giňişleýin hem gürrüň ederis.

**3. Filosofiýanyň esasy meseleleri, onuň iki tarapy we çözülişiniň köpdürlüliligi.**

Biz filosofiýanyň gadymylygy barada ýokarda durup geçdik. Ol özüniň uzak taryhynyň dowamynda dürli tapgyrlary başdan geçiripdir. Her döwre degişli filosofiýalar we filosofiki taglymatlar bolupdyr. Ol taglymatlar degişli döwürde dünýä akyl ýetirilişiniň nähili derejede bolanlygyna laýyklykda döräpdir we şol çäkde pikir öwrüpdir. Her bir filosofiki taglymat umumy häsiýetli sowallara jogap bermeklige çalşypdyr. Filosofiýanyň esasy meseleleriniň hatarynda baş mesele

hökmünde, esasan, ***ruh*** (aň) bilen ***materiýanyň****,* ***ideallaýyn zat*** *(diňe*

*göz öňüne getirilýän, pikir ýöredilýän zat)* bilen ***materiallaýyn*** *(maddylaýyn)* ***zadyň*** *(duýgy agzalarymyz arkaly görüp, duýup, syzyp*

*bilýän zatlarymyz)* gatnaşygy dogrusyndaky, has takyk görnüşde aýdylanda bolsa, olaryň haýsysynyň ilkinjiligi baradaky mesele kabul

edilipdir. Bu meseläniň baş mesele hökmünde kabul edilmeginiň esasy sebäbi diňe onuň çözgüdi arkaly **barlygyň** nämeligine düşünip bolýanlygy bilen baglanyşyklydyr. Hakykatdan-da, barlyk diňe maddy we ruhy zatlaryň köplügidir ýa-da başgaça aýtsak, dünýäde maddy we ruhy zatlardan başga hiç zat ýokdur. Olaryň haýsysynyň ilkinjiligi baradaky meselede filosoflar iki sany uly topara – ***materialistlere*** we

***idealistlere*** bölünipdirler. Olaryň taglymatlaryna bolsa, degişlilikde

***materializm*** we ***idealizm*** diýlip at berlipdir. Bu filosofiki ugurlaryň içinde hem olaryň dürli görnüşleri tapawutlandyrylýar. Mysal üçin, materializmiň ***metafiziki*** *(mehaniki)* ***materialism*** we ***dialektiki materializm*** diýlip atlandyrylýan görnüşleri bar. Metafiziki materializmiň esasy ünsi tebigaty öwrenmeklige gönükdirilen. Emma tebigatyň ähli häsiýetli aýratynlyklary we ondaky gatnaşyklar materializmiň bu ugrunda materiýanyň mehaniki hereketiniň üsti bilen düşündirilýär. **Dialektiki materializmde** bolsa **dialektika** we **materializm** biri-birleri bilen aýrylmaz arabaglanyşyklykda seredilýär. Materializmiň **yzygiderleýin materialism** diýilýän görnüşi hem bar. Bu hili materializmde materialistic prinsip jemgyýete-de, tebigata-da deň derejede degişli hasap edilýär (marksizm). **Yzygiderli däl materializmde** bolsa jemgyýet we taryh bilen baglanyşyklykda materialistik prinsip ulanylmaýar (L.Feýerbah3) Yzygiderli däl materializmiň görnüşleriniň birine **deizm** diýilýär. Bu ugruň wekilleri *Hudaýyň* barlygyny ykrar edipdirler, emma onuň roluny welin, örän çäklendiripdirler, ýagny Hudaýa diňe materiýany döreden we oňa başlangyç hereketi beren güýç hökmünde garapdyrlar (F.Bekon4, M.Lomonosow). Agzalanlardan başga materializmiň **ylmy** we **wulgar materializm** diýlip atlandyrylýan ugurlary hem bar. Wulgar materializmde ideallaýyn zat materiallaýyn zada syrykdyrylýar, aň bilen materiýa birmeňzeş zatlar hasaplanylýar (Foht, Moleşott, Býuhner). Wulgar materializmde aňyň önümleri bolan pikirlerdir garaýyşlara beýniniň sülekeý kimin bölüp çykarýan zatlary hökmünde düşünmeklik hem mahsusdyr. Edil materializm ýaly, idealizm hem dürli görnüşlere bölünýär. Onuň çäginde, ilkinji nobatda**, obýektiw idealizm** we **subýektiw idealizm** diýilýän ugurlar tapawutlandyrylýar. Obýektiw idealizmiň wekilleri ideýanyň, Hudaýyň, ruhuň, umuman, ideallaýyn başlangyjyň materiýadan-da, adamyň aňyndan-da daşdalygyny we olara garaşsyzlygyny **ykrar edýärler** (Platon, F.Akwinskiý5). Subýektiw idealizmiň wekilleri bolsa daşky dünýäniň adam aňyna garaşlydygyny ykrar edipdirler (Berkli6). Subýekiw idealizmiň başga bir üýtgeşik görnüşine *solipsizm* diýlip at berilýär. Bu filosofiki garaýşyň tarapdarlary her kimiň diňe özüniň we diňe özüne degişli duýgularynyň hakykatdan-da barlygy barada ynamly aýtmaga hukuklydygyny tekrarlaýarlar.

 Idealizmiň agzalyp geçilen görnüşleriniň çäginde hem bölünişik bar. Mysal üçin, olaryň ***rasionalizm*** we ***irrasionalizm*** ýaly toparlara bölünişi. Idealistik rasionalizm ähli barlygyň we oňa akyl ýetirmäniň

esasynda aklyň (paýhasyň) ýatanlygyny tekrarlaýar. Görşümiz ýaly, materializm we idealizm filosofiýanyň biri-birine gapma-garşylykly taraplarydyr. Olar gapma-garşylykly taraplarda bolsa, filosofiýanyň taryhyny diňe bu iki tarapyň mydamalyk gapmagarşylygy hökmünde görkezjek bolmak ýalňyşdyr. Olaryň belli bir filosofiki meseleler babatynda birleşen, biri-birleriniň üstüni ýetiren halatlary hem bolupdyr. Mysal üçin, materializmiň we idealizmiň pozisiýalarynyň biri-birine gabat gelýänligi dünýä akyl ýetirmekligiň mümkinligi baradaky meselede ýüze çykypdyr. Munuň aýdyň mysaly hökmünde idealizmiň iň görnükli wekilleriniň biri ***Gegeliň*** edil materialistler ýaly dünýä akyl ýetirmekligiň mümkinligini ykrar edenligini görkezmek mümkin.

**Dünýäniň barlygynyň ilkinji başlangyjy** we şeýle başlangyçlaryň

sany hakyndaky mesele dogrusynda filosoflar filosofiýanyň ***monizm,***

***dualizm*** we ***plýuralizm*** ýaly ugurlaryna degişli edilýär. Şeýle başlangyç hökmünde filosoflaryň bir topary ýeke-täk bir **materiallaýyn** **zady,** ýagny **maddy substansiýany,** kabul etseler, beýleki bir topary ýeke-täk **ideallaýyn zady,** ýagny **ruhy substansiýany** Kabul edýärler. Degişlilikde olar **monizmiň materialistik monizm** we **idealistik monizm** görnüşlerine bölünýär. **Dualizm –** iki başlangyjyň hem (materiýanyň we aňyň) deň hukuklydygyny ykrar edýär. Mysal üçin **R. Dekart7** barlygyň esasynda iki sany deňhukukly substansiýalaryň, ýagny pikirlenip bilýän (ruhuň) we dowamly hereketdäki materiýanyň ýatanlygyny ykrar etmäge çalşypdyr.

**Plýuralizm** – barlygyň esasynda birnäçe başlangyjyň ýatanlygyny

ykrar edýär. Munuň mysaly hökmünde gadymy grek filosofy **Empedoklyň8** ähli zadyň esasynda **toprak, suw, howa** we **ot** (ýalyn)

ýaly dürli başlangyçlaryň ýatanlygy baradaky garaýşyny getirmek mümkin. Filosoflar we filosofiki taglymatlar olaryň diňe bir esasy mesele dogrusynda dürli garaýyşlarynyň barlygy bilen tapawutlanman, eýsem bu meseläniň ***ikinji tarapy***, has dogrusy bolsa, ***dünýä akyl***

***ýetirmekligiň mümkinligi ýa-da mümkin däldigi babatynda*** hem

tapawutlanýarlar. Dünýä akyl ýetirmekligiň mümkinligini doly inkär

edýän filosoflara **agnostikler**, akyl ýetirmekligiň mümkinligini, emma

onuň belli bir çäkden aňry geçip bilmejekligini ykrar edýän filosoflara **skeptikler**, akyl ýetirmekligiň doly derejede mümkinligini ykrar edýänlere bolsa **optimistler** diýilýär. Şu ýerde ýene bir zady ýüzugra agzap geçmek isleýäris. Filosofiýanyň esasy meselesi dogrusynda soňky döwürde başga hili garaýyşlar hem öňe sürülýär. Filosoflaryň käbiri esasy mesele hökmünde ***“men we men däl”*** ýa-da has giňräk alnanda, “adam we dünýä” diýen meseläniň kabul edilmelidigini ündeseler, olaryň başga bir topary ***“esasy mesele”***, ***“materiýa bilen aňyň mynasybeti”*** baradaky gürrüňleri filosofiýadan düýbünden aýyrmaklygy hem teklip edýärler.

**4. ”Filosofiýa ” kursunyň ýokary okuw mekdeplerinde öwrenilmeginiň ähmiýeti.**

 Giň filosofiki düşünjeleri bolan adam üçin jemgyýetçilk durmuşynyň syýasy, ykdysady, sosial we intellektual sferalaryndaky (gurşawlaryndaky) bolup geçýän üýtgeşmelere we täzeliklere sistemalaýyn analiz (seljerme) bermek, olaryň logikasyny ýüze çykarmak kyn düşmeýär. Hut şu häsiýetli aýratynlyklary sebäpli filosofiýa hünär okuwlarynyň hemmesiniň okuw meýilnamalaryna girizilýär. Filosofiýa geljekki inžener üçinem, lukmandyr mugallym üçinem, žurnalistdir artist üçinem, garaz, islendik ugurdan taýýarlanylýan hünärmenler üçin iň zerur dersleriň biri hasaplanylýar. Günbatar döwletleriniň köpüsinde filosofiýanyň başlangyç esaslary orta mekdeplerde hem ýörite ders hökmünde öwrenilýär. Russiýanyň käbir mekdeplerinde filosofiýanyň iň ýönekeý düşünjeleri başlangyç synplarda öwrenilýär. Türkmenistanyň orta mekdepleriniň 9-njy we 10-njy synplarynyň okuw meýilnamasyna täze girizilen “Jemgyýeti öwreniş” dersiniň çäginde hem okuwçylara filosofiýa barada, onuň döreýiş taryhy,ugurlary hakynda belli bir başlangyç düşünjeler berilýär.

Filosofiýanyň aýratyn okuw dersi hökmünde ýurdumyzyň ýokary okuw mekdeplerinde öwrenilip başlanylmagy hem uly ähmiýete eýedir.

 **Türkmenistanyň Prezidenti Hormatly Gurbanguly Berdimuhamedow** filosofik pikirlenmäniň döwlet edaralarynyň ýolbaşçyişgärleri üçin has hem zerurlygy barada öz çykyşlarynda ýöne

ýere yzygiderli nygtamaýar. Sebäbi filosofiki dünýägaraýşy bolmadyk

ýa-da filosofik taýýarlygy pes bolan ýolbaşçy hakyky ýolbaşçy bolup

bilmeýär. Diňe filosofiýany çuňňur özleşdiren ýolbaşçy öz ýolbaşçylyk

edýän pudagynyň jemgyýetdäki ornuna, onuň beýleki pudaklar bilen arabaglanyşygyna, ýüze çykýan we çykyp biljek kynçylyklaryň düýp sebäplerine düşünip bilýär we olardan baş alyp çykmagyň anyk ýollaryny tapmaklygy başarýar.

 Türkmenistanyň ýokary okuw mekdeplerinde geljekki hünärmenlere filosofiýa boýunça degişli sapaklaryň berlip başlanylmagynyň ummasyz uly syýasy we terbiýeçilik ähmiýeti bar. Sebäbi ýeterlik filosofik dünýägaraýşy we bilimi bolmadyk hünärmene sözüň hakyky manysynda ýokary bilimli hünärmen diýmek kyn. Filosofik dünýägaraýşy pes ýa-da juda dar bolan ýokary bilimli hünärmen geljekde gowy mugallym-da, gowy inžener-de, gowy kompozitor-da, gowy lukman-da, gowy žurnalist-de, gowy alym-da, gowy ýazyjyda,gowy diplomat-da, gowy hukukçy-da, gowy ykdysatçy-da bolup bilmez. Munuň sebäbi bolsa filosofiýanyň beýleki ylymlardan düýpden tapawutlanýanlygyndadyr. Onuň öwrenýän we derňeýän meseleleri hemme ylymlar we hemme adamlar üçin zerurdyr we hökmanydyr. Filosofiýa dünýä näme, oňa nähili düşünmeli, nädip akyl ýetirmeli,aslynda oňa akyl ýetirmek mümkinmi ýa-da dälmi, ömür näme,onuň manysy näme, jemgyýet näme we ol nähili ösýär, adamyň onda nähili orny bar, geçmiş näme, geljek näme ýaly onlarça sowala jogap gözleýän ylym. Bu sowallar filosofiýadan başga hiç bir ylymda hem edil ondaky ýaly görnüşde derňelmeýär we öwrenilmeýär. Hut şonuň üçin-de, filosofiýa dünýäniň ähli ýurtlarynyň ýokary mekdeplerinde yzygiderli okadylyp we öwrenilip gelinýän ders.

Filosofiýanyň geljekki ýokary bilimli hünärmenler üçin näderejede

zerurlygy barada aýdylan pikirleriň içinde has jaýdar aýdylanlarynyň

biri XVIII asyrda Prussiýanyň magaryf ministri bolup işlän **Sedlise** degişlidir. Ol şeýle diýipdir: “Talyp bir zady berk bellemelidir.

Ylymlary ele alandan soň, ol lukman, hukukçy, aklawjy, mugallym we ş.m. kärlerde işläp başlar. Ol öz iş ýerinde öz hünäri boýunça gije-gündiziň dowamynda işlese, bary-ýogy 8-9 sagat işlär,ýagny şonça wagt ol lukman, hukukçy, aklawjy we ş.m. bolar. Emma welin, ol gije-gündiziň bütin dowamynda adam bolmalydyr. Adam bolmaklygy bolsa, filosofiýa öwredýär. Hut şonuň üçin-de, ýokary mekdeplerde geljekki hünärmenleriň filosofik taýýarlygyna iň ýokary ähmiýet berilmelidir”.Filosofiýa özleşdirilmesi o diýen bir aňsat bolmadyk okuw dersleriniň hataryna girýär. Bu bolsa, esasan, onuň çäginde ulanylýan aňlatmalardyr düşünjeleriň köpüsiniň takyk we düşnükli görnüşde däl-de, belli bir derejede abstraktlaýyn, has umumylaýyn häsiýetdeligi bilen düşündirilýär. Emma muňa garamazdan, filosofiýa ýokary okuw mekdeplerinde iňňän gyzyklanma bildirilip öwrenilýän ders. Munuň sebäbini bolsa, onuň çäginde garalyp geçilýän meseleleriň

(dünýä, adam, tebigat, jemgyýet bilen baglanyşykly) hemmeler üçinde

deň derejede gyzyklydygy bilen düşündirse bolar.

**2. Tema: Filosofiýanyň ösüş taryhy. Gadymy we orta asyr filosofiýasy.**

 **Meýilnama.**

**1. Filosofiýanyň ösüş taryhy.**

**2. Gadymy Gündogaryň filosofiýasy.**

**3. Gadymy Grek filosofiýasy we onuň köpugurlylygy.**

**4. Gadymy Rim filosofiýasy.**

**5. Täzeden döreýiş döwrüniň filosofiýasy, onuň Gündogarda we Günbatarda(Renessans) döreýiş we ösüş aýratynlyklary.**

 **1. Filosofiýanyň ösüş taryhy.**

 Gegel, Marks we käbir beýleki filosoflar adamzat taryhyny bitewi görnüşde häsiýetlendirip, ähli halklaryň – birisiniň ir, beýlekisiniň bolsa giç bir maksada barýandyklaryny belleýärler. Ösüş ýoluna düşen halklaryň maksadyny her bir filosof özüçe kesgitläpdir. Gegel adamzadyň taryhy hereketi öz bähbidine eýerýän aýratyn adamlaryň hereketiniň jemi bolýanlygyny adalatly belläpdir. Ähli erkleriň we gözükmeleriň jemi her bir adamyň garaşýan netijesinden düýpgöter başga netijä getirýär. Diýmek, adamlar haýsy hem bolsa has ýokary we olaryň bilmeýän zadynyň gurallary bolýarlar. Taryhda haýsy hem bolsa bir ruh, dünýä paýhasy hereket edýär. Dünýä taryhynyň maksady – dünýäniň ruhunyň öz-özüne akyl ýetirmekligi bolýar. Dünýäniň ruhy her bir halkyň ruhunda aňlanýar. Halkyň ruhy ony aňlamaklyga çalyşýar, beýgelýär, ýöne ol soňra pese düşüp öz ornuny beýlekilere, has ýaş halklara bermeli bolýar. Ösüş ýokary galýar. Bu ýerde ösüşiň kriteriýasy bolup erkinligi aňlamaklyk çykyş edýär. Adamzat ösüp, kem-kemden erkinligi has çuňňur aňlamaklyk ýoluna düşýär. Gegeliň dünýä ruhy diýip atlandyrýan düýji ýer ýüzüni gezip, öz-özüni aňlamaklygyň belentliklerine galýar. Gegeliň pikiriçe, Gadymy Gündogar-onuň çagalyk döwri,Gresiýa-ýetginjekligi, Rimkämilligi, german dünýäsi bolsa, onuň garrylygy.Şeýlelikde, taryh, Gegeliň pikiriçe, Dünýä paýhasynyň progressiw ösüşiniň taryhy hökmünde çykyş edýär. Adamzat erkinligiň agalygynyň basgançaklaryna (ol basgançaklar bolup aýry-aýry ýurtlaryň we halklaryň erkinligi gazanmaklary hyzmat edýär) galýar. Marksyň garaýyşlarynda hem Gegeliň güýçli täsiri duýlup, adamzat taryhy bitewi hasaplanylýar. Ähli halklar öz ösüşlerinde jemgyýetçilikykdysady ösüşiň bäş formasiýasyny, ýagny ilkidurmuş obşina, gul eýeçilik, feodal, kapitalistik we kommunistik formasiýalary geçmeli. Kommunizmde adamlaryň ähli gereklilikleri doly kanagatlandyrylyp, garyplyk ýok bolmaly. Adamlar maşynlary dolandyryp, işden boş wagtlary öz ruhy ösüşleri bilen meşgul bolup, öz-özlerini kämilleşdirmeli. Marks taryhda adamlaryň aňyna we erkine bagly bolmadyk, obýektiw kanunlar agalyk edýär diýip belleýär. Ol bu netijäni taryhdagaýtalanmanyň barlygyna esaslanyp çykarýar. Marksyň pikiriçe, eger taryhda kanunlar bar bolsa, onda olara akyl ýetirip, adamzadyň taryhy ösüşini ol ýa-da beýleki takyklykda dolandyrmak mümkin. Marksam, Gegelem adamzadyň ösüşiniň maksadyny – Zeminde paýhasyň we azatlygyň dabaralanmagynda görüpdir. Şu maksada-da ähli halklaryň geljegine ynanypdyr. Marksyň taglymaty öz sadalygy bilen özüne çekiji bolup, birnäçe döwletler ony özlerine “dini ynanç” hökmünde kabul etdiler. XX asyryň ortalarynda kommunistik döwletleriň halkara birleşmesi ýüze çykyp, şol asyryň aýaklarynda ol birleşme dargady. Oňa giren halklar täzeden ösüş ýoluny gözlemeli boldular. Ony biz Türkmenistanyň mysalynda hem görýäris. Ösüş barada ýokarda görkezilen taglymatlardan başga-da köp sanly garaýyşlar bar. Amerikan alymy **Uolt Rostouyň** “Kommunistik däl manifest” adyny alan “Ykdysady ösüşiň derejeleri” atly kitaby Marksyň taglymatyna garşy ýazylan hem bolsa, ol ondan kän tapawutlanmaýar. Bu ýerde hem bir ugurly ösüşiň shemasy berlip, formasiýanyň ýerine “dereje” sözi ulanylýar. Rostou ähli adamzat taryhyny tehnikanyň kämilleşmeklik taryhyna syrykdyrýar. Ýewropanyň ösen ýurtlarynyň we ABŞ-nyň ösüşi bu ýerde öňünden kesgitlenen, Aziýa, Afrika we Latyn Amerikasynyň ýurtlary bolsa Rostouň taglymatynda taryhdan daşky ýagdaýda garalýar. Şonuň ýaly-da, köp ugurly ösüşiň we aýlawly ösüşiň taglymatlary hem bar.

 Nemes alymy **Karl Ýaspersiň** (1883-1969) “Taryhyň başlangyçlary we onuň maksady” atly kitabynda köp ugurly ösüş

taglymaty beýan edilýän bolsa, nemes alymy **Oswald Şpengleriň** (1880-1936) “Ýewropanyň ýaşmagy”, şonuň ýaly-da, iňlis alymy

**Arnold Toýnbiniň** (1889-1975) “Taryha akyl ýetirmek” atly düýpli

işinde taryhyň *siwilizasion* ösüş taglymaty berilýär. Görşümiz ýaly, taryhy ösüş barada taglymatlar az däl. Ýöne ähli ýurtlar we halklar üçin birmeňzeş, nusgalyk ösüş taglymaty ýok, durmuşyň görkezişi ýaly, ol bolup hem bilmez. Her bir ösüş ýoluna düşen halk öz geçen taryhy ýoluny we umumadamzat ösüş ýoluny düýpli öwrenip, ösen halklaryň bu ugurda toplan tejribesini öz medeniýetiniň esasynda özleşdirip, öz geljegini kesgitlemeli bolýar.

 **2. Gadymy Gündogaryň filosofiýasy.**

 Filosofiýanyň uzak taryhy bar. Gürrüňi gadymy **hindi filosofiýasyndan** başlalyň. Gadymy hindileriň filosofiýasynyň ösüş taryhynyşertleýin üç sany tapgyra bölmek mümkin:

1. **Wediki tapgyr** (b.e. öňki XV-VI asyrlar).

2. **Epiki tapgyr** (b.e. öňki VI-II asyrlar aralygy).

3. **Sudralar zamany** (b.e. öňki II asyrdan – b. eramyzyň VII asyry aralygy).

Hindi filosofiýasy köptaraplylygy bilen, üns merkezinde saklanan meseleleriniň köplügi bilen tapawutlanýar. Esasy üns beren meseleleriniň hataryna barlyk we ýokluk meselesi (ontologiýa), ruh we ten meselesi (antropologiýa) hem-de akyl ýetiriş meselesi (gnoseologiýa) girýär. Hindi filosofiýasynyň häsiýetli aýratynlyklary hökmünde *özakymlaýyn* *materializmiň, naturalizmiň, diniligiň, dialektikanyň elementar düşünjeleriniň* mahsus bolanlygyny görkezmek mümkin. Gadymy hindi filosofiýasynyň ontologiýasynda **Rita kanuny** (kosmiki ewolusiýa, tapgyrlaýynlyk, tertiplilik, özara baglanyşyklyk) baradaky taglymat esasy orun eýeleýär. Hindi ontologiýasynda **barlyk**we **ýokluk** Brahmanyň- Kosmosyň (Ýaradyjy Hudaýyň) dem alşyna we dem çykaryşyna bagly edilip görkezilýär. Ýaradyjy Hudaý 100 kosmiki ýyl (ýer ýylynyň 8 mlrd 640 mln ýylyna barabar) ýaşaýar diýlip hasaplanylypdyr. Barlyk bilen ýoklugyň öz orunlaryny çalşyp durmaklygy kanunalaýyklyk hasaplanylypdyr.

Dünýäniň ilkinji başlangyçlary hökmünde materiýanyň şu görnüşleri – **Ýer**, **Ot**, **Suw**, **Howa** we **Ruh** kabul edilipdir. **Gadymy hytaý filosofiýasy** b.e. öňki VII – b.e. III asyry aralygynda ýüze çykypdyr we ösüşe eýe bolupdyr. Esasy ugurlary **daosizm** we **konfusiançylyk** hasaplanylýar. **Daosizm** taglymatynyň esaslandyryjysy **Lao-Szy** (b.e.öňki VI-V asyrlar) atly hytaý akyldary. Daosizmde **dao** – bu ähli bar zatlaryň çeşmesi we dünýäniň esasy diýlip düşünilýär. Dao tebigatyň ösüş kanuny hem hasaplanylýar. *“Dao – adamlaryň gatnaw*

*ýoly”, “daony bilmeýänler azaşýar”* diýlen prinsipler bu taglymatda

etikanyň meselelerine hem üns berlenligine güwä geçýär.

Daosizmiň esasy ideýalary aşakdakylardan ybarat:

• Hemme zat özara baglanyşykly;

• Materiýa ýeke-täk- dünýäniň esasy;

• 4 başlangyç baradaky garaýyşlar (suw, ýer, howa, ot);

• Tebigatyň kanunlary obýektiw häsiýete eýe.

**Konfusiançylyk.** Bu taglymat beýik hytaý akyldary **Konfusiniň (Kun-fu-szy)** (b.e. öňki VI–V asyr) ady bilen baglanyşdyrylýar. Onuňýörgünli ady **“Kun mugallym”** bolupdyr. Esasy eseri – **“Lun ýuý”**

(“Söhbetler we pähimler”). Konfusiniň taglymaty, esasan, etiki meselelere bagyşlanylypdyr. Konfusiý üçin ahlaklylygyň idealy – wepaly, ýüregi açyk, dogruçyl, adalatly adam. Konfusiý hereketlerde sabyrlylygyň we howatyrlylygyň, ene-atalaryň çagalar tarapyndan sylanylmaklygynyň we häkimiýetiň “ýumşaklygynyň” tarapdary bolupdyr.

 **3. Gadymy Grek filosofiýasy we onuň köpugurlylygy.**

Filosofiýanyň taryhy baradaky gürrüň, köplenç, gadymy grek (antiki) filosofiýasyndan başlanylýar. Munuň özüne ýetesi sebäbi bar.

Filosofiýa özüniň hakyky manysynda alnanda, hut Gadymy Gresiýada

dörän hadysadyr. Hawa, filosofiýanyň taryhyny Gadymy Müsürden alyp gaýtmaklyk baradaky garaýyşlar hem soňky döwürde az gabat

gelmeýär. Emma Gadymy Müsüriň filosofiki mirasy hökmünde kabul

etmeklik üçin hödürlenilýän maglumatlaryň köpüsi welin, goşmaça

subutnamalary talap edýär, ýagny olara entek doly derejede ynandyryjylyk mahsus däl.

 Gadymy grek filosofiýasy, esasan, **dört tapgyra** bölünýär. Onuň ***birinji tapgyryna*** şertleýin **Sokrata çenli döwür** diýlip, ol döwrüň esasy wekilleri hökmünde **Fales** (b.e.öň 625-545-nji ýyllar), **Anaksimandr, Anaksimen** we **Geraklit** (b.e.öň 544-483-nji ýyllar),

**Pifagor** (b.e.öň 580-500), **Anaksagor** (b.e.öň 500-428) we **Demokrit**

(b.e.öň 460-371) ýaly akyldarlaryň atlary görezilýär. Indi bu akyldarlaryň her biriniň öňe süren esasy garaýyşlary bilen tanşalyň. **Fales “Ýedi akyldarlar”** toparynyň başynda durupdyr*.* *“Hemme zat suwdan döreýär”* diýen tezisiň awtory. **Anaksimandr** **“arhe”** ideýasyny öňe sürüp, oňa ilkinji başlangyç – **apeýron** diýipdir. Onuň “apeýron” diýýäni abstrakt materiýa**. Anaksimen** ilkinji başlangyç hökmünde **howany** kabul edipdir. **Geraklit “Tebigat hakynda”** diýen filosofik eseriň awtory. *“Şol bir suwa iki gezek girip* *bolmaýar”* we *“Ähli zat üýtgeýär”* ýaly tezisleri bilen yz galdyrypdyr. Dünýäniň başlangyjy hökmünde **ody** kabul edipdir. **Pifagor** *“filosofiýa”* diýen adalganyň awtory. *“Hemme zadyň esasyny sanlar* *düzýär”* diýip hasaplapdyr. Onuň tarapdarlary we okuwçylary *Pifagor* *soýuzyny* emele getiripdirler. **Anaksagor** *“gomomeriýalar”*– dünýäni emele getirýän tohumlar hakyndaky ideýanyň awtory. **Demokrit** – beýik materialist, ähli zat bölünmeýän **atomlardan** we boşlukdan ybarat diýip düşünipdir. Gadymy grek filosofiýasynyň **klassyky döwrüniň** esasy wekilleriniň hatarynda ilki bilen **Sokratyň** (b.e.öň 469-399) ady tutulýar. Soňra bu döwrüň filosofiýasynda aýgytly rol oýnan **Platonyň** (b.e.öň 427-347), **Aristoteliň** (b.e. öň 384–322), **Antisfeniň** we **Diogeniň** atlary tutulýar. Grek filosofiýasynyň **üçünji tapgyry ellinistik döwür** diýlip atlandyrylyp, onuň esasy wekilleriniň hataryna beýik **eleatlar Ksenofan,** **Parmenid** (b.e.öň 540-480), **Zenon, Empedokl** we **Epikur** girizilýär. **Parmenid “barlyk”** düşünjesini girizen filosof. *“Hereketde* *ýok, ýoklugam ýok, diňe barlyk bar”* diýen tezisiň awtory. **Zenon** öz **aporiýalary** (düşündirmesi kyn meseleleri) bilen belli. Onuň *“Dihotomiýa”, “Peýkam”, “Ahilles we pyşbaga”* atly aporiýalary özüne çekýär. **Empedokl** *4 stihiýa* (ýer, suw, howa we ot) we olary birleşdirýän iki sany güýç – **dostluk** we **duşmançylyk** baradaky pikiri öňe sürüpdir. Grek filosofiýasynyň soňky, ýagny **dördünji tapgyry** eýýäm Gadymy Rim bilen baglanyşdyrylyp, onuň iň esasy wekilleri hökmünde **Lukresiý Karyň, Siseronyň** we **Mark Awreliniň** atlary sanalýar. **Sokrat.** Sokratyň filosofiýasy, esasan, “Nähili ýaşamaly?” diýen ahlak meselesi bilen baglanyşyklydyr. Ol öz ömrüniň mysalynda diňe bir şägirtlerine däl, eýsem ähli geljekki nesillere sapak beripdir. Sokrat üçin esasy ahlak gymmatlyklary hökmünde ak göwünlilik, öz borjuňa eýermeklik, ýagşylyga gulluk etmeklik çykyş edipdir. Ol öz ahlak garaýyşlaryndan ölümiň öňünde hem dänmändir. Sokrat ýagşy bilen ýamanyň arasyndaky tapawudyň otnositel däl-de, absolýut häsiýete eýe bolýanlygyny tekrarlapdyr. Ýagşynyň, ýamanyň nämedigini bilmeklik adama ahlaklylygy berýär. Şonuň üçin-de, Sokrat ahlaklylyk bilen baglanyşykly düşünjeleri takyk kesgitlemeklige we olaryň manysyny açmaklyga uly üns beripdir. Ol garalýan zada dogry kesgitleme bermeklik şol zadyň manysyny açmaklygyň esasydyr diýip hasaplapdyr.

Sokrat hakykylygy gazanmaklygy düşünjeleri derňemekligiň sungatyna eýe bolmak bilen baglanyşdyrypdyr. Bu bolsa onuň dialektika baradaky özboluşly taglymatynyň esasyny düzýär. Akyldaryň dialektiki usulynyň manysy, söhbetdeşligiň dowamynda ugrukdyryjy we takyklaýjy soraglar bilen garşydaşyny ozalky eýeleýän nukdaýnazaryna garşy ýagdaýa getirmek bolýar. Şondan soňra hakykylygy bilelikde gözlemeklik başlanýar. Sokrat üçin hakykylyk aýratyn adamyň kellesinde taýýar görnüşde bolman, ol bilelikde hakykylygy gözleýän söhbetdeşleriň söhbediniň dowamynda döreýär. Şonuň üçin akyldar öz usulyny hakykylygyň döremegine kömek berýän ***maýewtika*** (grekçe *göbek enelik sungaty*) diýip atlandyrypdyr. **Platon.** Gadymy grek filosofiýasynda Sokratdan soň aýratyn yz galdyran akyldar onuň şägirdi Platondyr. Ol öz eserleri bilen Sokratyň döredijiligine ölmez-öçmez ýadygärlik goýupdyr. Mälim bolşuna görä, Sokrat öz pikirlerini ýazga geçirmändir. Sokratyň filosofik taglymaty

bize diňe Platonyň degişli ýazgylary esasynda ýetipdir. Platonyň filosofiki sistemasy diňe bir Sokratyň filosofiýasynyň däl, eýsem ondan öňki filosofiýanyň hem logiki dowamydyr. Ýöne akyldaryň filosofiýasyna onuň durmuşyna iň güýçli täsir eden hadysa – Sokratyň

nähak ölümine bolan garaýşyny göz öňüne tutmazdan, düşünmek kyn.

Platon: “Adalatlylyk we hakykylyk pikirlerini basgylap, adamlaryň

iň mynasybyna ölüm jeza beren dünýä hakyky bolup bilermi?” diýen

soragyna özi: “Ýok” diýip jogap beripdir. Platonyň pikiriçe, adaty dünýä ýaşaýar, barlyga eýe bolýar. Ýöne ol ýaşaýyş hakyky däl. Bu dünýäden başga bir dünýä – **arassa manylar** dünýäsi bar. Platon şol manylary aňlatmaklyk üçin “ideýa” (pikir) diýen düşünjäni ulanýar. Adaty dilde ol daşky görnüş, obraz, hil diýen manylary berýär. Pikirler (ideýalar) dünýäsi diňe bir manylaryň agalygy bolman, eýsem ýagşy manylaryň agalygy bolýar. Platon ideal dünýäni adaty dünýä diňe bir mazmunhadysa däl, eýsem ýagşy-ýaman manyda hem garşydaş goýýar.

Şonuň üçin Platon pikirleriň pikiri, iň ýokary pikir (ideýa) hökmünde Ýagşylyk pikirini öňe çykarýar. Bu pikir iň ýokary talaplary kanagatlandyrýan hakykylygyň, ölçegliligiň, sazlaşygyň çeşmesi. Ýagşylyk pikiri Güne kybapdaş. Adaty dünýäde bar bolan Gün, ideal

dünýäde – Ýagşylyk pikiri. Pikirler dünýäsi hem hakyky, ýagny baky

we üýtgemeýän barlygyň dünýäsi. Platonda barlygyň garşydaşy bolup,

ýokluk çykyş edýär. Bu ýerde pikir däl-de, materiýa agalyk edýär. Materiýa ýekeligiň, üýtgemekligiň, ölmekligiň we dogmaklygyň, tebigy gerekliligiň, ýamanlygyň we baknalygyň çeşmesi. Pikir hem materiýa ýaly bakydyr. Platon üçin hakyky dünýä ýagşylyk pikiri bilen şöhratlanýan pikirler dünýäsi. Bu dünýä päk manylary synlaýan Hudaýlara degişlilikde ilkinji bolup çykyş edýär. Şol manylary „synlaýan akylyň“ hataryna diňe bir hudaýlar däl, eýsem geçmişde ölenleriň we geljekde öljekleriň ölüm zerarly ýok bolan we ýok boljak ruhlary hem girýär.

Bu ýerde Platon adamyň aýratyn ukybynyň barlygyny belleýär. Adam

özüniň daşyny gurşaýan dünýäni duýmak we oňa seslenmek bilen bir hatarda, ruhy ölçeglere geçmeklige mümkinçilik berýän başga tebigata eýe bolan güýjüň täsirinde-de bolýar. Platon adamyň baky ruhuny keramatly pikirler dünýäsi bilen baglanyşdyrýar. Platon duýgulardan başlap, adamyň ruha päk halda göz ýetirýänçä, beden lezzetini inkärläp, kem-kemden gözelligiň arassa görnüşlerine geçmekligini göz öňünde tutýar. Şonda adam gözellige syn edip, howaýylygy däl-de, hakykylygy synlaýanlygy üçin hakyky ýagşylyga ukyply bolýar. Platon diňe bir hakyky ýagşylyk barada pikir ýöretmek bilen çäklenmän, filosoflaryň ýolbaşçylyk edýän ideal döwletiniň taslamasyny düzüp, ony durmuşa geçirjek bolupdyr. Platonyň aýtmagyna görä, bu döwletde durmuş berk kadalaşdyrylandyr. Her bir raýatyň we sosial gatlagyň hukugy we borjy kanun esasynda kesgitlenendir. Hususyçylyk jemgyýetçilige boýun edilendir. Platonyň döwletinde iň ýokary maksat raýatlaryň abadançylygy baradaky alada syrykdyrylýar. Bu abadançylyga bolsa adalatlylyk we paýhas pikirleriniň durmuşa geçirilmegi diýlip düşünilýär. Platon ***ideal döwlet*** baradaky taslamasyny esaslandyryp, meseläniň içine girişipdir. Ol şol döwürdäki döwlet häkimiýetiniň görnüşlerini tankytlapdyr. Akyldaryň ideal döwlet baradaky taglymaty utopiki (hyýaly) häsiýete eýe bolanlygyna garamazdan, onuň döwlet görnüşlerini tankytlap, öňe süren pikirleri bu günki gün hem öz ähmiýetini ýitirenok.

 **Aristotel.** Platonyň filosofiýasyna Sokratyň taglymaty täsir eden

bolsa, onuň özüniň filosofik garaýyşlary Platon akademiýasynyň tanymal uçurymy Aristotel tarapyndan ösdürilipdir. Dogry, Aristotel öz ussadynyň filosofiki garaýyşlary bilen doly derejede ylalaşmandyr. Aristotel: “Platon we hakykylyk meniň üçin örän gymmatly, ýöne meniň borjym hakykylygy ileri tutmaklygy talap edýär” diýipdir. Akyldar ilki bilen Platonyň pikirler taglymatyny tankytlapdyr. Ol Platonyň özbaşdak däl zady özbaşdak hasaplap ýalňyşýanlygyny belläpdir. Aristotel ussadynyň käbir filosofiki garaýyşlaryny tankytlasa-da, özüniň filosofiki taglymaty üçin Platona baglydygyna düşünipdir. Aristotel antiki filosoflaryň içinde ilkinji bolup filosofiýany takyk ylymdan tapawutlandyryp başlaýar. Ol manylar ýa-da ilkinji

esaslar we sebäpler baradaky ylym bolan *birinji filosofiýany* tebigaty

öwrenýän *ikinji filosofiýadan* tapawutlandyrypdyr. Taryhda *metafizika*

adyny alan birinji filosofiýanyň garaýan meseleleri tebigat bolman,

akyl ýöretmeklik esasynda aňlanýan duýgudan ýokardaky baky manylardyr. Aristoteliň pikirine görä, diňe birinji filosofiýa sözüň doly

manysynda filosofiýadyr. Şonuň bilen bir hatarda Aristotel fizika, tebigat baradaky taglymatlaryň hem filosofiýalygyny inkär etmändir,

ýöne ol olary ikinji filosofiýa diýip hasaplapdyr. Birinji filosofiýanyň üns merkezinde barlyk bilen baglanyşykly meseleler durupdyr. Aristotel dört sany ilkinji başlangyçlar ýa-da ilkinji sebäpler baradaky taglymaty işläp düzüpdir. Olaryň hatarynda formalar, materiýa, hereket we maksat bilen baglanyşykly sebäpler görkezilipdir. Aristoteliň olar barada aýdan käbir pikirleriniň üstünde durup geçeliň. Mysal üçin, materiýanyň we formanyň baglanyşygyny akyldar formanyň materiýanyň manysyny düzýänligini, materiýanyň bolsa formanyň çap bolýan esasy bolup çykyş edýänliginiň üsti bilen düşündirýär. Bu ýerdäki formanyň işewürligini akyldar onuň hereketliligi bilen esaslandyrýar. Aristoteliň aýtmagyna görä, ähli hereketler maksat bilen esaslandyrylan içki gözükmä eýe bolýar. Dört başlangyç baradaky taglymatyny akyldar barlygyň iň ýokarky basgançagy bolan absolýut Akyl baradaky taglymat bilen jemleýär. Bu akyl diňe özüne bagly bolup, hiç bir zat bilen esaslandyrylmaýar. Görşümiz ýaly, iň ýokary barlyk baradaky taglymat teologiýa (hudaý baradaky taglymat) bolýar. Aristotel üçin hudaý soňky dini taglymatlarda bolşy ýaly şahsylaşdyrylan hudaý bolman, şahsylaşdyrylmadyk Hudaý – Akyl bolup çykyş edýär. Ähli älemi öz içine alýan obýektiw teologiýa esasynda Aristoteliň ahlak we syýasat baradaky taglymatlary esaslandyrylýar. Adamyň ahlaklylygyna akyldar päk maksatlara ymtylmaklyk diýip düşünýär. Ýokary päklik adamyň paýhasyna bagly bolan aýratynlygy we borjy bilen kesgitlenýär. Şonuň üçin adamyň işi – paýhasly hereketi, kämil adamyň borjy bolsa paýhasly hereketini ajaýyp görnüşde ýerine ýetirmegidir. Päklige ymtylýan ýaşaýyş hereketli bolmalydyr. Onda-da ýöne bir hereketli däl, eýsem ýagşylygy dörediji hereketli bolmalydyr. Aristoteliň aýtmagyna görä, ýaşaýşyň hakyky maksady lezzet däl. Ol ruhuň akyl ýöretmekligi bilen ýetilýän keýpi-sapalygydyr. Aristotel üçin ahlak kämilligi hakykylygy synlap, keýpi-sapalyga ýetmeklikdir. Akyldar ony öz ömrüniň ýokary maksadyna öwrüpdir. Aristoteliň aýtmagyna görä, adam diňe bir paýhasly bolman, eýsem ol ýaşaýşy jemgyýetden aýralykda bolup bilmeýän “syýasy haýwan” hem bolýar. Adamlaryň bilelikdäki ýaşaýşy maşgaladan başlanyp, urug we oba-kendiň üsti bilen ösüp, urug we kent aragatnaşygyny düzýän döwlete çenli galýar. Birleşmäniň iň ýokary görnüşi bolan döwlet belent abadançylyga gönügýär. Şu nukdaýnazardan Aristotel gadymy grek polisleriniň syýasy gurluşynyň görnüşleri bolan maşgalany, ykdysadyýeti, gulçulyk institutyny derňeýär. Platondan tapawutlylykda ol nusgalyk döwletiň üstünde durman, bar bolan syýasy görnüşleriň haýsysy abadan durmuşa ýetmeklige esas döretjekdigini derňeýär. Aristoteliň bitiren işleri gadymy grek filosofiýasy tarapyndan toplanan ylym-bilimi kadalamaklyk bilen çäklenmeýär. Ol ylymlaryň ösüşiniň esasy ugurlaryny hem kesgitleýär. Aristotel tebigat barada sazlaşykly taglymaty – fizikany döreden ilkinji akyldardyr. Ol dogry pikirlenmekligiň kanunlaryny we görnüşlerini kesgitleýän formal logikanyň hem esaslaryny goýupdyr.

 **4. Gadymy Rim filosofiýasy.**

 **B**u filosofiýanyň esasy akymlary bolup ***epikurizm, stoisizm*** we

***skeptisizm*** mekdepleri çykyş edýärler. Şol mekdepleriň gözbaşynda

**kinikler** durupdyrlar. Bu ugry esaslandyranlar **Antisfen** (b.e. öňki 445-360 ýý.) we **Diogendir** (b.e. öňki 445-360 ýý.). Olar Afin mekdebiniň filosoflary bilen bir döwürde ýaşan hem bolsalar, öz garaýan meselelerine we filosofiki pikirlenişlerine görä filosofiýanyň klassyky döwrüne degişli hasaplanylmaýar. ***Kinikler*** grek polisiniň gowşap dargaýan döwründe meşhurlyga eýe bolup, antiki döwrüň soňuna çenli saklanyp galypdyrlar. Kinikler filosofiýanyň wezipesine täzeçe garaýarlar. Olaryň pikiriçe, filosofiýa howaýy akyl ýetirmeler bilen meşgul bolman, adama ahlakly ýaşaýşyň ýoluny görkezmelidir. Onuň üçin bolsa gymmatlyklara täze garaýyş gerek. Diogeniň belleýşi ýaly, ýalňyş gymmatlyklaryň ýoguna çykmaly. Şol gymmatlyklaryň hataryna kinikler emlägi, lezzeti, bedeni lezzeti, jemgyýetçilik aňyna baglylygy goşýarlar. Olar tebigatyň adama iň çäkli gereklilikleri kesgitleýänligi sebäpli, ähli lezzetlerden el çekmekligi, terkidünýäligi wagyz edýärler. Kinikleriň filosofiýasynyň ruhy hiç bir zat bilen çäklenilmeýän azatlygyň üsti bilen aňladylýar. Olar ten gerekliliklerinden azatlyk, olary düýpli çäklemek; adam nogsanlyklaryndan azatlyk, ulumsylykdan, şöhratparazlylykdan, nebisden, köpçülikde özüňi alyp barmaklygyň şertliliklerinden azatlykdyr. Şeýle azatlygy öz-özüňi çäklemek we öz-özüňe buýurmak esasynda gazanyp bolýar. Kinikleriň edebi özboluşly aýratynlyk we subýektiwlik häsiýetlerine eýe bolýar. Ol adamyň erkine we onuň özbaşdak ýaşamak ukybyna baglydyr. Epikurizme hem şu hili häsiýetler mahsus bolupdyr. Demokritiň pikirleri bilen ruhlanyp, **Epikur** (b.e. öňki 341-270 ýý.) Afinide öz bagynda filosofiki mekdebi esaslandyrýar. Ol taryha **Epikuryň bagy** ady bilen girýär. Epikur filosofiýa gaýgy-gamsyz we ezýetsiz durmuşy döredýän aňly taglymat hökmündäki garaýşy ösdürýär. Epikuryň ahlak taglymatyny erkinlik edebi hökmünde kesgitlese bolar. Adamyň özüni erkin alyp barmaklygynyň esaslary tebigatyň özüne esaslanýar. Epikur erkinligiň ilkibaşky fiziki sebäplerini Demokritiň gaýtadan işlenen atomistik taglymatyndan alyp gaýdýar. Şonda ol düýpgöter täze usuly – atomlaryň hereketde öz erkine gyşarmaklyga bolan ukyby baradaky pikiri girizýär. Epikuryň fizikasynda atomlaryň özbaşdak gyşarmaklygy tebigatyň iň az erkinligi bolýar. Akyldaryň pikiriçe, şol erkinlik bolmasa, adamlaryň hereketlerinde hem erkinlik bolup bilmeýär. Epikuryň aýtmagyna görä, adamyň bagtyýarlygyna bolan garşylyklary adamlaryň durmuşyna Hudaýlaryň goşulmaklygyny, o dünýädäki ýaşaýyşdan, ölümden gorkyny aradan aýryp erkin bolup bilýär. Epikuryň pikiriçe, filosofiýanyň iň esasy wezipesi hem adamy

şol gorkulardan goramakdan ybaratdyr. Rim topragyna epikurizm taglymaty b.e. öňki I asyrda aralaşýar.

 **Tit Lukresiý Karyň** (b.e. öňki I asyryň ortalary) “Zatlaryň tebigatybarada” poemasyny latyn dilinde ýazmaklygy epikurizmiň bu ýere ýaýramaklygyna uly täsir edýär. Şol döwürde latyn dilinde filosofiki adalgalaryň bolmanlygy sebäpli, Lukresiý Epikuryň pikirlerini şahyrana obrazlaryň üsti bilen bermekligi dogry tapýar.

Kiteondan bolan **Zenonyň** (b.e. öňki 336-265 ýý.) esaslandyran ***stoisizm*** taglymaty b.e. öňki III asyrdan – b.e. II asyryna çenli hereket edýär. Bu mekdebiň “Stoýz” ady Zenonyň öz taglymatyny beýan eden ýeri – şol ady göteren **port** (gämi duralgasy) bilen baglydyr. Epikura eýeren ***stoikler*** adam durmuşynyň esasy maksadyny bagtly ýaşaýşa ýetmek bilen baglapdyrlar. Ýöne bagta bolan ýoly olar özleriçe düşündiripdirler. Adamyň bagtly durmuşy, onuň tebigaty bilen bagly paýhaslylyk, ruhulyk esasynda öz ýoluny özi saýlap ýaşamagy bilen mümkin bolýar. Tebigat bilen sazlaşykly ýaşaýşa ymtylyp, stoikler adamyň kemçilikleriniň we kynçylyklarynyň ilkinji çeşmesi bolan güýçli duýgulardan azat bolup, ahlak azatlygyny gazanmaklygyň ýollaryny gözläpdirler. Stoikler durmuşyň şatlykly we kynçylykly günlerini birmeňzeş asudalyk bilen geçirmekligi öwredipdirler. Olar nusgalyk ahlagy berk we yzygiderli ýagşylygy amal etmekde görüpdirler. Olar “Ýagşylyk edip bilmeseň, ýaşamanyň gowy” diýen ýörelgä eýeripdirler. Durmuşyň iň wajyp meselelerine köpsanly mekdepleriň gapmagarşylykly garaýyşlary göwnüçökgünlige, ynamsyzlyga – *skeptisizme* getirýär. Skeptikleriň taglymaty bilimiň dogrulygyna güýçli müňkürlik bolupdyr. Skeptisizmi **Pirron** (b.e. öňki 360-270 ýý.) esaslandyrypdyr. Ol filosofyň zatlara ýeke-täk mümkin bolan garaýşy haýsy hem bolsa bir zady aýtmaklykdan saklanmakdyr diýipdir. Skeptik-filosof hiç bir zada hökmany-hakykylyk manyny bermändir. Şeýle adamyň içki dünýäsine ugrugýan, şol bir wagtda hem özüniň nazaryýet-akyl ýetiriş ynamsyzlygy bilen tapawutlanýan taglymatlar diňe bir ellinizmiň irki döwrüne däl, eýsem giçki ellinizm üçin-de häsiýetli bolupdyr. Giçki ellinizmiň filosofiki taglymatlary Platonyň filosofiýasyna esaslanyp, **neoplatonizm** ady bilen taryha girýär. Giçki ellinizmiň filosofiki taglymatlary örän üýtgeşik döwürde işlenip düzülýär. Rimiň grek dünýäsiniň üstünden agalyk edýän döwründe Rimde ellin medeniýeti emele gelýär. Giçki antiki döwrüň iň çuňňur taglymaty bolan neoplatonizm öz eýýamynyň iň esasy häsiýetlerini – uniwersallygyny we weýrançylygyny özünde jemläpdir. Ol Rim imperiýasynyň janhowply asyrlaryny öz içine alýar. Ol harby şowsuzlyklar, ählumumy çökgünlik, dagynyklyk, gullaryň gozgalaňlary, milli gozgalaňlar, ýerleriň ýitirilmegi ýaly kynçylyklar bilen baglanyşýar. Rim imperiýasynyň soňky asyrlardaky weýrançylygy ýeke bir neoplatoniki filosofiki taglymatlaryň däl, eýsem şol döwürde döräp, gün-günden güýç alan *hristiançylygyň* (Isa pygamberiň ýörelgelerini dowam edijiler) hem real ýaşaýşyň meselelerinden el çekmegi bilen häsiýetlenendir. Antiki filosofiýanyň görnükli wekili **Plotindir** (b.e. 204-270 ýý.) Plotin Platonyň filosofiýasyna eýeripdir. Ol ony ýöne bir gaýtalaýjy bolman, eýsem döredijilikli ösdürip, täze pikirler bilen baýlaşdyrypdyr. Plotini we Platony duýgulardan ýokarky dünýäniň reallygyny görünýän dünýäniň howaýylygyna garşy goýmaklyk birikdirýär. Plotin üçin barlygyň iň ýokary basgançagy, Platonyň aýdyşy ýaly, piker däl-de, hiç bir häsiýeti bolmadyk, özüne ýeterlik başlangyç hökmünde kesgitlenen keramatly ***Birinji bitewilik*** çykyş edýär. Plotiniň filosofiýasynyň esasy manysy hem şol keramatly Birinji bitewilikden dünýäde bar bolan ähli yzygiderliligi ýüze çykarmakdan ybarat bolupdyr. Bitewilikden döreýän ilkinji zat Akyl (Nus) bolýar. Ol barlyk kämilliginiň derejesi boýunça Bitewilige iň ýakyn durýar. Ýöne döredilýän zat hökmünde Akyl dörediji Bitewilikden aşakda durýar. Bitewilik we Akyldan soňra Ruh gelýär. Ol Akyla, Akylyň Bitewilige degişli bolşy kimin, degişli. Onuň iki hili tebigaty bar. Onuň bir bölegi Akyla, beýlekisi daşyna ymtylýar. Görünýän dünýä, ýagny tebigat, Ruhuň emanasiýasy (akyp çykmasy) bolýar. Medeni-taryhy nukdaýnazardan Plotiniň filosofiýasynda onuň filosofiýasynyň özi däl-de, onuň öňe süren pikirleri, esasan-da:

• aşakly-ýokarly kadalaşdyrmak esasynda barlyga gymmatlyklaýyn

garaýyş;

• ýokary barlygy döredijilikli başlangyç hökmünde kabul etmek;

• ýokary barlyk tarapyndan aşakynyň döredilmegi

ýaly pikirleri has-da gymmatlydyr. Hristiançylygyň dini filosofiýasyna

örän ýakyn bolan bu pikirlere köp döwrüň dowamynda ýaşamaklyk

miýesser edipdir.

Umuman, antiki filosofiýa filosofiýa ylmynyň kemala gelmeginde

aýgytly döwürdir. Ol indi birnäçe asyrlar bäri adamzat paýhasynyň

kämilleşmeginiň egsilmez çeşmesi bolup hyzmat edip gelýär we geljekde-de onuň öz ähmiýetini ýitirmejekligi aýdyň zat.

**5. Täzeden döreýiş döwrüniň filosofiýasy, onuň Gündogarda we Günbatarda(Renessans) döreýiş we ösüş aýratynlyklary.**

 Günbatar Ýewropanyň taryhynda ajaýyp medeniýeti döreden geçiş

döwri – Galkynyş (Renessans – Täzeden döreýiş) eýýamy başlanýar.

Ykdysadyýetde feodal gatnaşyklar ornuny kem-kemden täze gatnaşyklara berip, industrial önümçiligiň başlangyçlaryna ýol açýar.

Biri-biriniň yzyndan, ýagny ilkinji çap edilen kitaplar, därili ýaraglar,

**Kolumbyň** Amerikany açmagy, **Wasko da Gamanyň** Afrikanyň daşyndan aýlanyp, Hindistana deňiz ýoluny açmagy, **Magellanyň**

Ýeriň daşyna aýlanmagy, ylmy dersler hökmünde geografiýanyň we

kartografiýanyň döremegi, matematika simwoliki bellikleriň girizilmegi, ylmy anatomiýanyň we fiziologiýanyň esaslarynyň döremegi ýaly düýpli açyşlar bu döwri häsiýetlendirýän alamatlardyr.

Bular hristian dünýäsinde buthanananyň ýeke-täk agalygynyň synmagyna getiren alamatlardyr. Dünýewi bähbitler we ýerdäki adamyň ählitaraply ýaşaýşy ylmyň we sungatyň esasy meselesine öwrülýär. **Bokkaçço** özüniň “Dekameron” atly eserinde şäherlileriň sagdyn aňyny we olaryň ýaşaýşa bolan hyjuwyny şekillendirip, ruhanylaryň azgynlygyny we dworýanlaryň ýaltalygyny paş edýär.

**Erazm Rotterdamskiniň**, **Rableniň, Gutteniň** eserleri orta asyryň köne ideologiýasynytankytlap, ynsanperwerlik pikirleriniöňe sürýärler.Italýan suratçylary, heýkeltaraşlary we binagärleri **Leonardo da Winçiniň** we **Mikelanjelo Buanarrotiniň** döredijiligi ynsanperwerlikpikirleriniň ösmegine örän güýçli täsir edipdir. Leonardo da Winçiözüniň surat, heýkeltaraş we binagärlik eserlerini, matematika, biologiýa,geologiýa, anatomiýa, fizika bilen baglanyşykly işlerini adama,onuň belentligine bagyş edýär. Meşhur “Gizlin agşamlyk”, “Džakonda”(Mona Lizanyň portreti) eserleriň awtory hökmünde LeonardoGalkynyş eýýamynyň estetikasynyň ynsanperwerlik ýörelgelerinegüýçli täsir edýär. Mikelanjelo özüniň “Isa gözýaş edýär” eserindewe “Dawid” diýip atlandyran heýkelinde adamyň beden we ruhy gözelliginiwasp edýär.

 Galkynyş eýýamynyň medeniýeti we filosofiýasy adamyň şahsyýet

hökmünde gymmatlygyny, erkin ösüşe we özüniň ukyplaryny açmaklyga bolan hukuklaryny tassyklamaklyga gönükdirilendir. Jemgyýetçilik gatnaşyklaryny bahalandyrmagyň täze ölçegi hökmünde *gumanizm* (ynsanperwerlik) kabul edilýär. Galkynyş eýýamynyň ynsanperwerligi ilkinji döwürde orta asyr sholastikasyna we buthanunyň ruhy agalygyna garşy durýan dünýewi erkin pikirlilik hökmünde çykyş edýär. Bu eýýama mahsus bolan ynsanperwerlik ideýasy filosofiýanyň we edebiýatyň gymmatlyklaýyn ahlak äheňiniň üsti bilen hem tassyklanylyp başlanýar. Galkynyş eýýamynyň filosofiki eserleriniň sanawynda **Fasionyň** “Adamyň artykmaçlygy we belentligi”, **Lorreso Wallanyň** “Lezzet hakyky abadanlyk hökmünde”, **Werjerionyň** “Beýik ahlaklylyk we erkin ylymlar barada”, **Manettiniň** “Mertebe barada”, **Petrarkanyň** “Bagtly we bagtsyz ykbala garşy serişdeler barada” we beýlekilerdir. Täze medeniýet we filosofiýa ilki bilen Italiýada ýüze çykýar. Soňra Galkynyş Ýewropanyň beýleki ýurtlaryny – Fransiýany, Germaniýany we beýlekileri öz içine alýar. Galkynyş eýýamynyň filosofiýasynyň aýratynlygyny, *birinjiden,* tebigaty derňemek esasynda “Kitap aklyny” we sholastiki sowatlylygy inkär etmek, *ikinjiden,* antiki filosoflar Demokritiň, Epikuryň materialistik garaýyşlaryny peýdalanmak, *üçünjiden*, tebigaty öwrenýän ylymlar bilen berk baglanyşyk; *dördünjiden*, adam meselesini derňemek bilen bagly bolupdyr diýip hasaplamaklyga doly esas bar. Bu döwrüň filosofiýasynda fransuz filosofy **Mişel Montene**

(1533-1592) aýratyn orun degişlidir. Ol özüniň “Tejribeler” atly belli eserinde durmuş kitabyny ýazmaklyga çemeleşipdir. Bu eser “Gepleşikler pursaty – gorkuly pursat”, “Gorkaklyk üçin jezalandyrylyş”, “Biriniň peýdasy – beýlekiniň zyýany”, “Aramlylyk barada”, “Artykmaçlyga garşy kanunlar barada”, “Gadymy adamlaryň tygşytlylygy barada”, “Ýaş barada”, “Şol bir netijäni dürli serişdeler bilen gazanyp bolýar”, “Ata-enäniň söýgüsi barada”, “Şöhrat barada”, “Gazaplylyk barada”, “Özpikirlilik barada”, “Pikir alyşmanyň üç görnüşi barada” ýaly bölümlerden ybarat. Başda Monten “Tejribelerde” antiki filosoflaryň *(Plutarh, Seneka*) ahlak-filosofiki garaýyşlarynyň beýanyny bermekligi göz öňünde tutupdyr. Ýöne soňra oňa düýpli goşmaçalar girizilipdir. Monten bütin ömrüniň dowamynda bu eseriň üstünde işläpdir. Monten Foma Akwinskiden gaýdýan ***teosentrizme*** (hudaýy merkezi ideýa hasaplamak) garşy çykyş edipdir. Onuň garşysyna ***antroposentrizmi*** (adamy merkezi ideýa hasaplamak) goýupdyr. Ol adama başga bir zadyň kömegi bilen däl-de, onuň özüniň üsti bilen, adam serişdeleriniň kömegi bilen garamaklygy ündäpdir. Akyldar hakykylygy müňkürligiň (skeptisizmiň) üsti bilen gazanmagy, onda-da diňe bir hakykylygy gözlemek bilen meşgul bolman, eýsem “Adam neneňsi ýaşamaly?” diýen soragyň jogabyny tapmak bilen meşgul bolupdyr. Bu ýerde Monten skeptiklerden tapawutlylykda, hakykylygyň gözleginden gaça durmandyr. Ol hakykylygy dürli ýollar bilen gözläpdir. Monten üçin hakykylyk ýeke-täk ýa-ha ony doly gazanyp bolýar, ýa-da asla gazanyp bolmaýar. Müňkürlik bolsa akyldar üçin akyl işini işewürleşdirmäge gerek. Monteniň “Tejribeleri” diňe bir Täze döwür filosofiýasy üçin täzelik bolman, eýsem häzirki döwrüň filosofiki oýlanyşy üçin hem ähmiýetlidir. Galkynyş döwrüniň görnükli filosoflarynyň biri **Nikolo Makiawelli** (1469-1527) hasaplanylýar. Ol ilkinjileriň hatarynda bu döwürde sosial filosofiki meseleleri derňäp başlapdyr. Ol dünýewi döwletiň gerekligi baradaky ideýany öňe sürüpdir. Ol adamlary herekete iteriji güýç bolup egoizmiň, ýagny şahsy bähbitleriň başgalaryň bähbitlerinden ileri tutulmaklygynyň çykyş edýänligini nygtapdyr. Makiawelliniň pikiriçe, adamlara, ilkinji nobatda, her hili ýollar bilen baýlaşmaklyga bolan höwesiň häsiýetli bolýanlygy sebäpli, bu ýerdäki adam hyjuwlaryny aýratyn güýç bilen çäklendirmek gerek bolýar. Şeýle güýç hökmünde bolsa döwlet çykyş edýär. Buthana tarapyndan däl-de, diňe döwlet tarapyndan döredilýän hukuk jemgyýetde düzgüni ýola goýýar. Özüniň “Hökümdar” atly eserinde Makiawelli ilatyň içinde raýat goldawlylygy pes şertinde güýçli döwleti döretmekligiň mümkinçiliklerine garaýar. Şol mümkinçilikleriň içinde akyldar hökümdaryň öz raýatlaryna degişlilikdäki hereketiniň üstünde durup geçýär. Şonda ol paýhasly hökümdaryň özüni döwletden aýryp biljek nogsanlyklardan daşda durmagynyň we beýleki nogsanlyklardan saklanmagynyň gerekligini belleýär. Mysal üçin, tarhan hökümdar adyna eýe bolmak gowy zat, ýöne kimde-kim şol ada eýe boljak bolup tarhanlygy ýüze çykarýan bolsa, ol özüne zelel ýetirýär. Şonuň ýaly-da, Makiawelli: “Söýgä ynam döretmek gowumy ýa-da gorka?”, “Ýigrençden neneňsi daşda durup bolar?”, “Hökümdar özüni hormatlamaklary üçin nähili hereket etmeli?”, “Hökümdaryň maslahatçylary”, “Ýaranjaňlardan neneňsi daşda durmaly?” we beýleki soraglary hem derňeýär. Mysal üçin, ol: “Hökümdaryň paýhasyna ilki bilen onuň nähili adamlary özüne ýakynlaşdyrýandygy bilen baha berýärler” diýýär. Akyldar hiç zatdan çekinmän, öz pikirini aýdyp bilýän paýhasly adamlaryň birnäçesiniň parasatly hökümdaryň töweregini gurşamalydygyny belleýär. Ýöne akyldaryň pikiriçe, hökümdar meseläniň çözgüdine özi ýetmeli. Makiawelli syýasy maksatlary gazanmak üçin hökümdar ähli serişdeleri ulanyp biler diýen pikiri öňe sürýär. Hökümdar öz hereketinde kabul edilen ahlak ýörelgelerinden ugur almaly bolýanlygyna garamazdan, döwleti berkitmeklige hyzmat edýän bolsa, syýasatda olary hasaba alman hem biler. Makiawelliniň şu hili garaýyşlary soňra ***makiawellizm*** adyna eýe bolupdyr. Ýöne syýasatda ulanylýan hapa serişdeler Makiawelliniň tapan zady däl. Olar adamzat taryhynda Makiawelliden öňem, ondan soňam örän kän duşýar. Galkynyş döwrüniň sosial filosofiki pikiri, esasan, “Utopiýa” atly eseriň awtory **Tomas Moryň** (1478-1535), “Gün şäheri” atly meşhur

eseri döreden **Tomazo Kampanellanyň** (1568-1639) atlary bilen baglanyşdyrylýar. Galkynyş döwrüniň filosofiýasy üçin **naturafilosofiýanyň** (tebigat filosofiýasynyň) döremekligi hem mahsusdyr. Naturafilosofiýa bu döwürdäki uly açyşlaryň we tehniki ösüşiniň esasynda kemala gelýär. Naturafilosofiýa, köplenç, ***panteistik*** (tutuş tebigata hudaý diýip düşünmek) häsiýete eýe bolýar. Ýagny panteistler Hudaýyň barlygyny inkär etmän, ony tebigat bilen bir zada öwürýärler. Neapolda tebigaty tejribeleýin öwrenmek üçin akademiýany esaslandyran **Bernardino** **Tolezio** (1509-1588) we Rim Papasy Piý II-niň ýakyn maslahatçysy bolan alym we filosof **Nikolaý Kuzanskiý** (1401-1464) dagylar şeýle filosofiýanyň esasy wekilleri hasaplanylýarlar. Panteistik filosofiýanyň görnükli wekili N. Kuzanskiniň pikiriçe, Ýer dünýäniň merkezi däldir, hereketsiz hasap edilýän ýyldyzlar hem dünýäni çäklendirýän gurşaw däldirler. Akyldar tebigata düşünmeklige degişli, ýagny gapma-garşylylyklaryň bitewiligi, ýekeleýin we umumy zat, mümkinlik we hakykat, tebigatda gutarnyksyzlyk we gutarnyklylyk ýaly birnäçe dialektiki pikirleri öňe sürüpdir. Filosof akyl ýetiriş meselelerine degişli pikirleri hem öňe sürüpdir. Ol **metodologiýa** düşünjesini, döredijilik meselesini – adamyň mümkinçilikleriniň has hem akyl ýetiriş gurşawynda çäksizligini esaslandyrypdyr. Şol bir wagtda hem onuň akyl ýetiriş taglymatynda oňa mahsus bolan panteistik garaýyşlaryň täsiri aýdyň duýlupdyr. Akyldaryň aýtmagyna görä, Hudaý ähli bolup biljek zatlaryň öňden barlygy bolup çykyş edýär.

 Başlangyç ähli zatlary şöhlelendirýär, adam bolsa dürli gapma-garşylyklary ýeňip geçip, gutarnyksyz pikirlenmeklige ukyplydyr. Kuzanskiniň filosofiýasy geljekki naturafilosofiki pikirlere güýçli

täsir edipdir. Galkynyş döwrüniň beýik akyldarlarynyň biri **Jordano Brunodyr** (1548-1600). Ol dünýäniň döredilenligi we geljekki ahyryýet baradaky pikirlere garşy çykyş edipdir. Akyldar **Kopernigiň** geliosentrizm taglymatyny ösdüripdir. Şol bir wagtda ol Hudaý barada örän köp ýazypdyr. Ýöne onuň göz öňüne getirýän Hudaýy – bu döredýän we döredilýän, sebäp we netije bolýan Älemdir. Bu ýerde panteistik pikirler aýdyň görünýär. Brunonyň naturafilosofiki garaýyşlary antiki çeşmelerden alnan özakymlaýyn dialektika bilen birleşýär. Onuň adama **mikrokosm** hökmünde garaýşy hem täsindir. Adamyň paýhasynyň güýji ony dünýäden ýokary galdyrýar. Bruno 1592-nji ýylda nähak günälenip, zyndana taşlanýar, 1600-nji ýylda bolsa **ýeretik** (*katolik* *buthanasynyň ündewlerine garşy gelýän pikirleri gol ýapýan adam*) hökmünde diriligine oda ýakylýar. **Galileo Galileýiň** (1564-1642) eserleriniň hem filosofiki ähmiýeti uludyr. Ol Aýyň kraterlerini we gerişlerini açyp, Akmaýanyň ýolunyň ýyldyzlaryň tükeniksiz sanyndan ybaratdygyny, Ýupiteriň hemralaryny, Gündäki tegmilleri görüp, “Asmanyň Kolumby” şöhratyna eýe bolupdyr. Onuň şu açyşlary sholastika we buthana bilen bäsdeşligiň başlangyjyny goýýar. Rim buthanasy Kopernigiň garaýyşlaryny wagyz etmekligi

gadagan etse-de, Galileý bu taglymatyň hakykylygyny subut etmekligiň üstünde işlemekligini dowam edýär. Mehanikanyň meseleleriniň üstünde işläp, Galileý tebigy gerekliligiň barlygyna şaýatlyk edýän käbir düýpli kanunlaryny açýar. Bu pikirler **Kepleriň** açan planetalarynyň Günüň daşyndaky hereketiniň kanunlary bilen güýçlenýär. Şular hem Galileýe “Dünýäniň esasy – Ptolomeýiň we Kopernigiň iki ulgamy barada” atly eserinde adamzat taryhynda ilkinji gezek tebigatyň kanunlary diýen düşünjäni girizmeklige mümkinçilik berýär. Bu kitap katolik buthanasy tarapyndan Galileýiň hem edil Bruno ýaly, **ýeresde** günälenmegine esas bolýar. 1833-nji ýylda Galileý jenaýat jogapkärçiligine çekilýär. Şonda ol resmi suratda öz pikirinden ýüz öwürmäge mejbur bolýar. Ýöne bu kazyýet Galileýiň garaýyşlaryna bolan ünsüň güýçlenmegine has giň esaslary döredýär. Diňe bir astronomlar däl, eýsem matematikler, fizikler, tebigaty öwrenijiler ýeke bir Galileýiň däl, eýsem Kopernigiň we Brunonyň hem pikirleriniň hakykylygyny ykrar edip başlaýarlar. Galileý emeli zatlary aradan aýryp, tebigaty tejribäniň üsti bilen öwrenmäge çagyrýar. Ol hadysalary düşündirmegiň tebigy sebäplerini gözlemekligiň gerekligini belleýär. Onuň pikiriçe, ähli hadysalary takyk mukdar arabaglanyşyklara getirmek mümkin. Şonuň üçin ol matematikanyň we mehanikanyň ähli ylymlaryň esasynda durýanlygy baradaky pikire gelýär. Galileý ylmy metodologiýa mukdarlaýyn derňewi, tebigaty tejribeleýin-induktiw we abstrakt-deduktiw usullar bilen barlamaklygy girizýär. Galileýiň ylmy usulyýeti ilki bilen matematika we mehanika daýanýar. Bu hem onuň dünýägaraýşynyň mehaniki materializme tarap

gönükdirilmegine getirýär. Ol tebigatyň gizlin syrlaryny matematikanyň dilini özleşdirmän açyp bolmaýanlygyny yzygiderli belleýär. Galileýiň taglymatynda Hudaý planetalara hereket berýän ilkinji hereketlendiriji *(deizm)* bolup çykyş edýär. Şondan soňra tebigat öz obýektiw kanunlaryna eýe bolýar. Görşümiz ýaly, Galileý ilkinjileriň biri bolup tebigata deistiki (*Hudaýy dünýäni dörediji diýip*, *tebigatyň we jemgyýetiň durmuşyna* *onuň täsirini inkärleýänler*) garaýşy kesgitläpdir. Bu garaýyş soňra XVII we XVIII asyrlaryň akyldarlarynyň döredijiliginde hem duş gelýär.

 **3. Tema: Gündogar akyldarlaryň filosofiki garaýyşlary.**

 **Meýilnama.**

**1. Orta asyrlarda ýaşan türkmen akyldarlarynyň – Al-Horezminiň, Farabynyň, Ibn-Sinanyň, Abu Reýhan Birunynyň, Omar Haýýamyň we beýlekileriň filosofiki garaýyşlary.**

**2. Döwletmämmet Azadynyň, Magtymguly Pyragynyň, olaryň yzyna eýeriji türkmen nusgawy şahyrlaryň we akyldarlaryň filosofiki garaýyşlary.**

**1. Orta asyrlarda ýaşan türkmen akyldarlarynyň – Al-Horezminiň, Farabynyň, Ibn-Sinanyň, Abu Reýhan Birunynyň, Omar Haýýamyň we beýlekileriň filosofiki garaýyşlary.**

 Orta asyrlarda yslam dünýäsinde ösüşe eýe bolup başlan filosofiki pikirler, köplenç, ylmyň esasynda kemala gelipdir. Şol döwürde Merkezi Aziýada ýaşan alymlaryň matematika, astronomiýa, lukmançylyk, geografiýa, taryh ylymlarynda, aýratyn-da alhimiýada meşhurlyga eýe bolandyklary taryhdan bellidir. Aslynda lukman, astronom we geograf bolan filosoflar, köplenç, howaýy pikir ýöretmelere däl-de, takyk ylymlara, tejribä höwesli bolupdyrlar. Orta asyr musulman filosofiýasynyň görnükli wekilleri hökmünde **Al-Farabynyň**, **Ibn** **Sinanyň** we **Al-G azalynyň** atlary tutulýar. **Al-Faraby** (870-950) ýüzden gowrak filosofiki we tebigy ylymlaryň taryhyna degişli eserleri döredipdir. Ol diňe bir Ýakyn we Orta Gündogarda aristotelizmi esaslandyryjylaryň biri bolman, eýsem täze

döwrüň filosofiýasynyň döremegine güýçli itergi beren akyldar bolupdyr. Faraby teoretik (logika, filosofiýa we tebigy ylymlar) we amaly (edep we syýasat) böleklerden bolan ylmyň akyl ýetirişiň esasy serişdesiliginden ugur alypdyr. Ol hakyky bilimi ýalan bilimden tapawutlandyrmaga kömek berýän logika ilkinjiligi beripdir. Şol esasda hem filosof paýhasyň aýratyn ähmiýetini belläpdir. Onuň pikiriçe, diňe filosofiýa adama barlygyň manysyna düşünmeklige ýardam etmeklige ukyply. Barlyk bolsa “bitewilik” we şol bir wagtda hem “köplük”. Barlygyň bu hili ýagdaýy barlygyň dürli gurşawlarynyň bir “bitewilikden” gelip çykýanlygy bilen bagly. Farabynyň aýtmagyna görä, dünýä dokuz sany, biri-biriniň içinde ýerleşýän asman çäklerinden durýar. Olarda ýaşaýan ruhlar bu asmanlary herekete getirýär. Asman çäkleri hereketi ilkinji itergiden alýarlar. Faraby dünýäniň köpdürlüligini esaslandyrmak üçin Aristoteliň forma we materiýa baradaky taglymatyny ulanýar. Ol ruhuň bakylygy barada Platon bilen ylalaşmaýar. Faraby ruhuň ten bilen bile döreýänligini we ýok bolýanlygyny nygtapdyr. Şonuň üçin akyldaryň akyl ýetiriş taglymaty Platonyň ýatlamaklyk taglymaty bolmaýar. Paýhasly ruh duýgularyň görkezmelerini ulanyp, zatlaryň tebigatyny açýar. Zatlaryň manysy akyl esasynda aýan bolýar. Bu ýerde akyl logika esaslanýar. Ýöne ol ilki bilen duýgy organlarynyň berýän maglumatlaryna daýanmaly.

 **Ibn Sina** (Awisenna) (980-1037) adamzadyň filosofiki pikirine saldamly goşant goşan akyldardyr. Ol 300-den gowrak eserleri döreden,

olaryň arasynda onuň “Tebipçilik ylmynyň Kanuny”, “Bilimler kitaby” ýaly eserleri uly meşhurlyga eýedir. Ibn Sina ensiklopediki bilimlilige eýe bolan akyldardyr. Ol ylymlary öwrenýän zatlaryna görä kadalaşdyrmagyň wajyplygy baradaky pikiri öňe sürýär. Akyldar tebigat ilkibaşdan bar we ýok edilmeýär diýen pikiri goldapdyr. Tebigatyň kanunlary üýtgemeýärler, şonuň üçin olara adam akyl ýetirip bilýär. Ibn Sinanyň filosofiki mirasynda barlyk taglymaty aýratyn orun tutýar. Ol barlygyň iki görnüşini, ýagny Gerekli Bar zadyň we Mümkin bolan Bar zadyň barlygyny tapawutlandyrýar. Gerekli Bar zadyň barlygy – bu bozulmaýan barlyk – ruhy manydyr. Ol “arassa hakykylyk” we “arassa paýhas”. Ibn Sinanyň bu barlygy Platonyň “Bitewiligine” we Aristoteliň “ilkinji hereketlendirijisine” kybapdaşdyr. Mümkin bolan Bar zadyň barlygy – bu tebigat üýtgemeklige we dürlülige eýe bolan maddy dünýädir. Barlygyň bu iki görnüşiniň arasynda durnukly arabaglanyşyk bar. Ol ruhuň we tebigatyň baglanyşygydyr. Eger ruh baky we tebigat bilen bagly bolsa, tebigat hem baky bolýar. Ýöne Ibn Sinanyň Gerekli Bar zat barlygy ähli zady dörediji däl-de, *emanasýadyr*. Ibn Sinanyň düşündirmeginde bu ýerde täsin zat tebigatyň öz-özünden özakymly ösüşdeligidir. Ol minerallaryň döreýşini, olaryň ösümlikler dünýäsine geçişini, soňra haýwanat dünýäsine, olardan bolsa aňly jandarlaryň ýüze çykyşyny derňeýär.

 **Abu Hamit Muhammet ibn Muhammet al-G azaly** (1059-1111)

orta asyr musulman dünýäsiniň iň görnükli akyldarlarynyň biridir. Ol

kanuny öwreniş, filosofiýa we logika, teologiýa, sufizm tejribesi, sufizm nazaryýeti ugurlary boýunça 100-den gowrak ylmy işleri ýazypdyr. Ol sufizmiň görnükli wekilleriniň biridir. Onuň taglymatyna metafizikany we terkidünýälik tejribesini sazlaşdyrmak häsiýetli bolupdyr. Şonuň ýaly-da, bu taglymatda mistiki söýginiň üsti bilen kem-kemden Hudaýa akyl ýetirmek we onuň bilen birleşmek pikirleri öňe sürlüpdir. Al-Gazaly diňe bir musulman medeniýetine uly täsir eden akyldar bolman, eýsem onuň döredijiligi orta asyr Ýewropa medeniýetinde hem uly gyzyklanma döredipdir. Köp taryhçylaryň belleýşi ýaly, Gazaly Foma Akwinskiniň döredijiligine we ähli sholastiki garaýyşlara itergi beripdir. Onuň esasy eseri bolan “Ylym baradaky kitapda” sünni gymmatlyklary bilen sufileriň nusgalaýyn garaýyşlaryny birleşdirilmeklige çalşylýar. Şol esasda ynanç baradaky ylymlary dikeltmeklik maksat edinilýär. Gazaly dini duýgynyň öwrenýän meselesine öwrülip, durmuşyň talaplaryndan yza galan sufi däplerini işewürleşdirmeklige çalşypdyr. Şonuň üçin hem ol öz esasy eseriniň maksadyny ynanç baradaky ylymlary dikeltmek bilen baglapdyr. Gazaly Gurhanyň aýatlaryny we Muhammet pygamberiň hadyslaryny teswirlemek bilen sufileriň dine ygtybarlyklaryny subut etmeklige çalşypdyr. Onuň döredijiligi üçin skeptiki (müňkürlik) çemeleşmeler häsiýetli bolupdyr. Orta asyrda musulman paýhasy üçin Gazalynyň skeptisizmi örän özboluşly hadysadyr. Akyldaryň skeptisizminiň gözbaşynda adam paýhasynyň akyl ýetirmeklik mümkinçiligini inkärlän sufileriň garaýyşlary ýatyr. Müňkürlik mydama musulman akyldarlaryny dini-mistiki çözgütlere getirmändir.

Gazaly bolsa müňkürligi hakykylygy gazanmaklygyň ýoly hasap edipdir. Gazalynyň döredijiligini öwrenen ýewropaly alymlar akyldaryň döredijiliginiň şu tarapyna ünsi çekip, ony **Dawid Ýumyň**

garaýyşlaryny we ähli skeptiki filosofiki akymy esaslandyryjy hasap

edýärler. Dogrudan hem Gazaly Ýumdan ýedi asyr öň intellektual

skeptisizmiň iň ýokary derejesine ýetipdir. Ol özüniň ýiti dialektikasy

bilen “sebäpliligiň ýoluny kesip, biz sebäbem, netijänem bilemzok,

diňe biriniň beýlekiniň yzyndan gelýändigini bilýäris” diýýär. Ýöne

ýerden fransuz alymy Renan “Gazalydan soňra Ýuma aýdara zat galmandyr” diýip bellemändir.

 Gazaly öz döredijiliginde hadysalaryň sebäpli baglanyşygyny inkär edýär. “Hadysalar zynjyrynda akyl ilkinji orunda dur, şonuň üçin ol erki ýüze çykarmagyň, diýmek, hereketiň hem sebäbi bolýar” diýýänleri Gazaly nadan hasap edipdir. Gazalynyň aýtmagyna görä, ähli zadyň sebäbi we olary dörediji Allatagaladyr. Ol bir hadysanyň diňe beýleki hadysa täsiri bolan halatynda ýüze çykyp bilýänligini kesgitleýän düzgüni döredipdir. Allatagala bilen baglanyşykly hadysalaryň yzygiderliligi belli bir derejede şertleriň zynjyry hökmünde ýüze çykýar. Şeýlelikde, Gazalynyň müňkürlik baradaky garaýyşlary özboluşly pikir bilen beýan edilýär. Hadysalaryň kesgitli yzygiderliligi bar. Mysal üçin, maşgala-durmuş-aň-erk-güýç-hereket. Şu hadysalaryň hiç biri kähalatlarda dowamly, käte bolsa ýyldyrym çaltlylygynda gelýän Bitewi Hakykatdan öň gelip bilmeýärler. Şonuň üçin akyldaryň aýtmagyna görä, esasan, Hudaýa akyl ýetirmeklige çalyşmaly. Gazalynyň aýtmagyna görä, bu ýerde esasy zat ony amal edip bilenligiň ýa-da bilmänligiň däl-de, şol ýola düşmeklikdir. Akyl ýetirmekligiň ýollaryna degişlilikde Gazaly adamyň dürli ukyplylygy baradaky taglymaty işläp düzýär. Onuň “Ylym baradaky kitap” atly eseriniň tekstiniň esasynda olaryň iki esasy görnüşini – akyl we ýokary duýgurlyk ukybyny görkezmek bolar. Söýgi baradaky kitabynda Gazaly ony eşitmek, görmek, ys almak we beýleki ukyplar bilen deňeşdirýär. Ýürekde “hudaýyň çyragy” atlandyrylýan ukyp bar. Ol ony “paýhas”, “içerki görüş”, “ynanjyň ýagtysy” ýa-da “hakyky bilim” diýip hasaplaýar. Gazaly bilimiň peýdaly işe gönükdirilmeginiň gerekligini nygtaýar. Ol peýdalanylmaýan şahsy ylmy elhenç ýolbars gelende gerek bolan, ýöne alyp bolmaýanlygynda gizlenen pyçaga meňzedýär. “Ylym baradaky kitapda” musulman paýhasynyň esasy üç ugry: adatylyk, rasionallyk we mistika birleşendir. Bularyň ählisi akyldaryň filosofiki taglymatyndan köp sanly netijeleri çykaryp boljakdygyny giňişleýin düşündirýär. Gazalynyň filosofiki taglymatynyň dürli häsiýetliligi we onda dünýäniň iri dini ulgamlaryna bagly bolan gapmagarşylyklaryň utgaşmasy dürli sosial toparlaryň we synplaryň ony öz bähbidine ulanmaklaryna mümkinçilik berýär. Ymam Gazaly musulman dini taglymatynyň taryhynda “Hudjat al Yslam” – “Yslamyň subutnamasy” ady bilen giren akyldardyr. Görşümiz ýaly, musulman filosofiýasy orta asyrlarda ýokary derejä galypdyr. Ol, bir tarapdan, filosofiýany we ylmy, ikinji tarapdan bolsa, ylmy we dini sazlaşdyrmaklyga çalşypdyr. Onuň Täze döwrüň ylmynyň we filosofiýasynyň ýüze çykmaklygyna eden güýçli täsirini hem hut şu ikitaraplylyk bilen düşündirmek mümkin. Şonuň üçin-de, orta asyr musulman filosofiýasy filosofiýanyň taryhynda aýratyn orny eýeleýär.

**3. Döwletmämmet Azadynyň, Magtymguly Pyragynyň, olaryň yzyna eýeriji türkmen nusgawy şahyrlaryň we akyldarlaryň filosofiki garaýyşlary.**

 **Döwletmämmet Azady** (1700-1760) XVIII asyryň görnükli akyldary bolupdyr. Azady bize özüniň “Wagzy-Azat” poemasyny, “Hekaýat Jaýr-ensar”, “Rubagyýat ruhy-zary we doga” eserlerini, birnäçe goşgulary miras galdyrypdyr. Akyldaryň esasy eseri bolan “Wagzy-Azat” traktaty goşgy görnüşinde ýazylan, dört bölekden ybarat uly möçberli kitapdyr (möçberi boýunça 6000 setir töweregi). Akyldar bu kitabyny ýazmakda Gündogaryň Firdöwsi, Nyzamy, Sagdy, Nowaýy ýaly beýik şahyrlarynyň wagyz-nesihat beriji “Şanama”, “Syrlar hazynasy”, “Gülüstan”, “Bostan”, “Haýratul-ebrar” ýaly poemalaryndan görelde alypdyr. Olary döredijilikli özleşdiripdir. Şeýlelikde, öz kitabyny ýazyp başlamanka dil, ylym we terbiýeçilik babatda özünde köp pikirleri jemläpdir. Kiçi göwünli akyldar kähalatlarda bu uly işiň hötdesinden gelip biljegine müňkürlenýän ýaly görünýär. Hut şol kiçigöwünliligiň äheňi bilen bu kitabyň ýuwrumy ýetirilipdir. Azady öz kitabyna mylaýymlylyk, özboluşly gözellik reňkini çaýypdyr. Onuň üsti bilen okyjyda ýagşy pikirleri oýarmaga çalşypdyr. Bu ajaýyp kitabyň birinji babynda häkimler we olaryň wezipeleri, ikinji babynda barly adamlaryň kömegi bilen adamlaryň güzeran ýagdaýyny aýaga galdyrmak, adamkärçilik kadalary, üçünji babynda ylmyň peýdasy, alymlaryň sypatlary, dördünji babynda bolsa garyp-gasarlaryň, derwüşleriň durmuşda tutýan orunlary hem-de olaryň hak-hukuklary barada söhbet açylýar. Azadynyň döredijiliginde türkmen halkyny bir döwlete birleşdirmek meseleleri hem uly orun eýeleýär. Ol döwletiň başynda ýokary düşünjeli, adyl, öz halkyny eý görýän, söýýän adamyň bolmagyny arzuw edipdir. Adamyň adama sütem etmeýän döwletiniň bolmagynyň ýollaryny derňäpdir. Azadynyň döredijiliginiň häsiýetli aýratynlygynyň biri hem onuň şygyrlarynda edep-terbiýe meselesiniň baş orunda goýulýanlygydyr. Akyldar “Baýlyklaryň baýlygy – parasat, miraslaryň iň gymmatlysy – edep-terbiýe, gedaýlygyň gedaýlygy – nadanlyk” diýipdir.

 **Magtymguly Pyragynyň filosofiki garaýyşlary**. Täze döwürde türkmen medeniýetini ösdürmekde şahyr bahasyna ýetip bolmajak

işleri ýerine ýetiripdir. Onuň döredijiligi biziň halkymyzyň aňynda Gündogaryň galkynyş döwrüniň ylmynyň we filosofiýasynyň öçmejek

yz galdyrandygyna şaýatlyk edýär. Tebigy hadysalary, halkyň keşbini suratlandyrmakda Magtymguly dürli ölçeglerden ugur alyp, köp özgerişleri Hudaýyň emele getiren we ugrukdyran önümi hasaplasa, ahlagy, diniwe ähli ruhy özgerişleri hut adamyň döredijilik dünýäsiniň şekili hökmünde öňe sürýär. Magtymgulynyň eserlerinde adamyň töweregini gurşap alýan hemme tebigy hadysalar, jemgyýetçilik wakalary güýçli ruh (Hudaý) tarapyn ýaradylypdyr. Dünýäniň özi tutuşlygyna we onuň dürli-dürli hadysalary ebedilik halynda durman özgerýärler we şol bir ýagdaýda bu dünýä “pany” dünýä ýagdaýynda galýar. Ebedi özgermezlik diňe Hudaýa degişlidir. Edil şol bir wagtda hem ähli özgerişleriň we zatlaryň esasy sebäbi bolup çykyş edýän Hudaýyň hut özüne mahsus bolan mazmuny ebedi bolsa-da, onuň “önümi hökmünde” ýüze çykan hadysalar ösüşe, özgerişe sezewar bolýarlar. Görşümiz ýaly, Magtymguly Hudaýyň önümi bolan “kämil däl dünýäniň”, adamzat jemgyýetiniň özgermäge, ösüşe ukybynyň bardygyny belleýär. Şol ösüş neneňsi bolýar we adam oňa nähili täsir edip bilýär? Akyldar adamyň dünýäni özgertmek mümkinçiligini iki hili häsiýetlendirýär. Şahyr ilki bilen adamlary kanagatlylyga çagyrýar. Mysal üçin: Magtymguly bir guldur, Gullugyna kaýyldyr – diýen setirlerinde ol kiçigöwünlilikden, kanagatlylykdan ugur alýar. Ýöne akyldaryň kanagatlylygy wagyz etmekligi kähalatlarda göwnüçökgünlik, ykbala kaýyllyk pikirleri bilen utgaşýar. Şahyryň “Galyp men” diýen goşgusynda aşakdaky setirlere duş gelýäris: Bu dünýäni göçüp barýan göç bildim, Işini bet aňdym, özün puç bildim *–*

diýip, akyldar bu dünýäniň aladasyndan daş durmak isleýär. Akyldaryň

eserlerinde şu hili garaýyşlardan düýpgöter tapawutly setirler hem az däl. Durmuşyň kynlygyna, adamlaryň dürlüligine garamazdan, jemgyýeti özgertmeklige gerek bolan güýçleriň, onuň öz içinde barlygyna ol ynanypdyr. Şahyr jemgyýetiň kämilligini adamlaryň akylpaýhasly hereketi esasynda gazanylyp bolunjakdygyny yzygiderli

nygtapdyr. Magtymguly akyl-paýhaslylygy, edenliligi wagyz ediji bolup çykyş edip, “özüni özgelere göz etmeklige” çalyşýar. Belli bolşy ýaly, Magtymguly öz döwründe täze türkmen medeniýetini esaslandyryjy bolup çykyş edýär. Onuň eserleri halkyň aňyna berk ornaşyp, şol aňy häsiýetlendirýär diýsek ýalňyşmarys. Şol döwürdäki milli aňyň durmuş meselelerini çözmäge bolan ukybyny iki hili häsiýetlendirmek mümkin. Bir tarapdan, ol aň durmuşy özgerişleri adam bilen däl-de, Hudaý bilen baglaýar. Ikinji tarapdan, bu aň öz durmuşyny özgertmek üçin adamyň özüniň hereket etmelidiginden ugur alýar. Bu adamlaryň tapawutly aýratynlygydyr, özlerini ynamly

alyp barmaklarydyr we edýän işlerinde tutanýerliligidir. Olar edenli we erkana bolup, akyldaryň: “*Ýigit özüni maglum eder işinde*” diýen

ýörelgesinden ugur almaly. Magtymguy özüniň ösüş we özgeriş baradaky pikirlerini özakymlaýyn dialektiki çemeleşmäniň üsti bilen beýan edýär. Şahyr gapmagarşylykly pikirleri özara çaknyşdyryp, üçünji bir pikiri – hakykylygy tapmak usulyny ussatlyk bilen ele alan akyldardyr. Mertlik- namartlyk, husytlyk-jomartlyk, nebis-iman, akmak-akylly, dana-nadan ýaly gapmagarşylykly jübüt pikirler arkaly şahyr täze adamlara gerek pikir gymmatlyklaryny tapmagy başarypdyr. Şu hili ikiýanly garaýyş has hem Magtymgulynyň estetiki meseleleri çözüşi üçin häsiýetlidir. Şahyryň etiki we estetiki pikirleriniň aýrylmaz baglanyşykda bolşy ýaly, ýagşylyk we gözellik beýik şahyryň garaýşynda biri-birinden aýrylmazdyrlar. Hakyky gözelligi, ilki bilen adamyň içki dünýäsiniň gözelligini görmek, bahalandyrmak, olar bilen öz we özgeleriň hereketlerini deňemeklige akyldaryň belleýşi ýaly, adamyň özüniň ruhunyň baý bolmagy zerur. Adamyň içki dünýäsiniň gözelligini aňlamaklygyň gerekligi şahyryň döredijiliginiň içinden eriş-argaç bolup geçýär. Türkmen klassyky edebiýatyny esaslandyryjy Magtymguly onuň geljekki ösüşine, türkmen halkynyň ruhy dünýäsiniň ähli ugurlaryna uly täsir eden we edip gelýär. Türkmen jemgyýetiniň filosofiki, jemgyýetçilik- syýasy, ahlak durmuşy we çeper döredijiligi ondan soňky döwürde beýik akyldaryň döredijiligini baýlaşdyrmak arzuwy bilen ösýär. Onuň döredijiliginiň täsiri bilen birnäçe paýhas derýalary joşup akdylar. **Zelili** beýik akydaryň watançylyk, **Seýdi** gahrymançylyk, **Mollanepes** we **Kemine** yşky-söýgi pikirlerini ösdürdiler. **Keminäniň we Mollanepesiň estetiki garaýyşlary. Mämmetweli** **Kemine** (1770-1840) Magtymguly tarapyndan esaslandyrylan türkmen klassyky edebiýatynyň öňdebaryjy däplerini ösdüren şahyrlaryň biri hasaplanylýar. Ol öz ussadynyň ajaýyp däplerini ösdürip, olara has ýiti durmuşy gözükmekligi, jemgyýetçilik-

demokratiki ýaňlanma berýär. Şonuň bilen bir hatarda Kemine Magtymgulynyň dünýägaraýşynyň, sosial garaýyşlarynyň esasynda akyldaryň estetiki garaýyşlaryny hem ösdürýär. Köp derejede Keminäniň döredijiligi tankydy-satiriki häsiýete eýe bolan hem bolsa, şahyr ajaýyp söýgi we liriki goşgulary bize miras goýupdyr. Tankydy we örän inçe liriki eserleriň biri-biriniň üstüni ýetirmegi akydaryň döredijiliginiň köptaraplylygyna, giň çeperçilik zehinine şaýatlyk edýär. Satiranyň we lirikanyň şu hili çeperideýa baglanyşygy Keminäniň döredijiligine aýratyn häsiýet berýär. Onuň ýiti satirasy şahyryň öz aýdyşy ýaly, “asyryň betnyşanlyklaryna garşy” gönükdirilendir. Şahyryň söýgi-liriki eserleri ýürek ýylysy we ýiti köňül duýgusy bilen aralaşýar. Kemine, bir tarapdan, zulmuň, adalatsyzlygyň taryhy ýerliksizligini görkezse, ikinji tarapdan, gözelligiň döredijilik ukybyny açmaklyga çalyşýar. Magtymgulynyň däplerine eýerip, Kemine sungatyň we çeper sözüň ähmiýetine uly baha beripdir. Sungatyň iň ýokary wezipesini şahyr halka gulluk etmeklikde görüpdir. Çeper döredijiligiň kömegi bilen ol adamlarda durmuşy ýamanlyklara garşy durmaklyga çagyrýar. Onuň “*durmuşy aladalara özüňi basdyrma, sebäbi ters bolan* *ýagdaýynda aladanyň özi seni ýok eder*” diýen ajaýyp pikirleri, şahyryň döredijiliginde göwher daşlary kimin köp duş gelýär. Kemine ahlaklylygy we ruhy gözelligi ilki bilen halallykda, dogruçyllykda, zähmete söýgüde, halka we Watana gulluk etmekde, ýalana we adalatsyzlyga garşy durmakda görýär. Onuň üçin estetiki ideal bolup, ýokary ruhlulygy, ahlak arassalygy göteriji konkret adam çykyş edýär. **Mollanepesiň** (1810-1862) döredijiligi türkmen halkynyň estetiki aňynyň taryhynyň ajaýyp sahypalarynyň biridir. Onuň eserlerinde adamyň iň inçe duýgularynyň beýan edilişi özüniň gaýtalanmazlygy, ýokary çeperçililigi we şahyranalygy bilen tapawutlanýar. Şahyryň “Zöhre-Tahyr” dessany adamzat söýgüsiniň beýik senasydyr. Magtymgulynyň, Keminäniň, Zeliliniň we belli gündogar akyldarlarynyň däplerini dowam edip, Mollanepes öz döredijiliginde birnäçe estetiki esaslary, has hem gözelligiň, tragikiligiň meselelerini baýlaşdyrýar. Bu gymmatlyklaryň täze taraplaryny ösdürip, olaryň ynsanperwerlik manysyny çuňlaşdyrýar. Şahyryň estetiki garaýyşlary öz döwrüniň öňdebaryjy jemgyýetçilik-syýasy garaýyşlary bilen berk baglanyşyklydyr. Onuň öňe süren pikirleri halkyny bagtyýarlykda, Watanyny bitewi we garaşsyz derejede görmek

bilen ruhlanýar. Olar şahyryň şu beýik maksatlary amal etmeklige işewür aralaşanlygy bilen baglydyr. Ol 1855-nji ýylda Gowşut hanyň ýolbaşçylygynda bolan Saragt urşuna gatnaşýar. Şol söweşde Hywa hany Muhammet eminiň we onuň goşunlarynyň ýok edilmegi şahyryň bitewi döwlet baradaky arzuwlarynda täze ynanç esaslaryny döredýär.

Hakykylyga gulluk etmekligiň şahyryň borjy hökmünde duýan Mollanepes sungatyň we estetikanyň meselelerini ýokary ideýa-çeperçilik derejä galdyrýar. Hakykat, hakykylyk düşünjeleri şahyryň

döredijiliginde howaýy-simwoliki häsiýetini doly ýitirmese-de, has durmuşylyk, reallylyk häsiýete eýe bolýar. Ony biz şahyryň öz eserlerinde gahrymanlara real häsiýetleri berişinde hem görýäris. Mysal üçin, “Zöhre-Tahyr” dessanynda hakykylygy we adalatlylygy gazanmaklykda sungatyň orny örän kesgitli we ýiti goýulýar. Türkmen şahyrlarynyň estetiki pikirleri, adamyň gözelligini açmak we kemala getirmek meseleleri ruhy çäklilikden çykmak, ahlak arassalygyny gazanmak, adalatsyzlyga we haramlyga garşy göreşmek bilen berk baglanyşykda suratlandyrylýar. Şonuň üçin bu pikirler häzirki döwürde hem biziň halkymyza, onuň ruhy galkynyşyna hyzmat edip gelýärler.

**4. Tema: XX asyrda filosofiýanyň ösüş aýratynlyklary we häzirki zaman filosofiýanyň esasy ugurlarynyň kemala gelmegi.**

 **Meýilnama:**

**1. XX asyrdaky Günbatar filosofiýasynyň aýratynlyklary.**

**2. Neopozitiwizm we pragmatizm, ekzistensializm.**

 **1. XX asyrdaky Günbatar filosofiýasynyň aýratynlyklary.**

XX asyr günbatar filosofiýasynda dürli-dürli ugurlaryň we akymlaryň döremegi bilen häsiýetlenýär. Bu ugurlar hatda biri-birine gös-göni garşylykly häsiýetleri bilen kesgitlenilýär. Özi hem şeýle alamat olaryň her bir ugruna hem mahsus. Bu zeýilli alamatlar materializm we idealizm ugurlary bilen çäklenmän, hat-da idealizmiň hem-de materializmiň öz jümmüşinde hem bolup geçýär.

Günbatar filosofiýasynda ol we beýleki meseläni dogry ýüze çykarýan hem bolsalar, ony ýeke-täk hakyky filosofiki çözgüt hasaplaýarlar. Bu bolsa filosofiýanyň ähliumumy metodologik prinsipiniň ýitirilmegine getirýär. Ýöne beýle diýildigi häzirki zaman günbatar filosofiýasy diňe azaşmalardan we paýhasdan absolýut mahrum diýildigi däldir. Meseläniň şeýle goýulmagy filosofik akymlaryň birek-birek bilen peýdaly gatnaşygy sak­lamaklyga zyýan ýetirip, hut bilelikde çözgüdini tapyp bolmak mümkinçiligine zyýan bermek netijesinde geljekde filosofik me­seleleri çözmäge böwet bolmagy ikiuçsuz.

Neopozitiwizm akymy bilen baglanyşykly bu filosofiki ugur iňlis dili bilen baglanyşykly ýurtlarda has hem giň ýaýran­dyr. Onuň has görnükli wekilleri R.Karnap, A.Aýer, B. Rassel, L.Witgenşteýn, Dj. Ostin we beýlekilerdir. Bu akyma birleşýän dürli teoriýalar bar, ýagny logiki motiwizm, logiki empirizm we logiki atomizm, filosofik taýdan lingwistik analize we analitiki filosofiýanyň dürli beýleki ugurlary muňa degişlidir.

Logiki pozitiwizm latyn sözi – položitel diýmekligi aňladýar. Onuň esasy meselesi metafizika bilen göreşmek, özüni bolsa ma­terializmden hem idealizmden ýokarda goýmak. Munuň teore­tiki çeşmesi fizikadaky, logikadaky, matematikadaky, dil bilim­indäki ösüş boldy. Şeýlelikde teoretiki döredijiligiň meselelerini diňe ylmyň logiki dili bilen aňladylmagyna, soňra bolsa diliň üsti bilen faktlaryň tertipleşdirilmesi hasaplaýarlar. Netijede ylym zatlaryň diňe dil üsti bilen çäklendirilmegine getirýär.

Logiki nozitiwizm akyl ýetirlişiň başlangyjynyň esasy “waka” we “fakt” hasaplaýar, ýagny “ten duýgularynyň berýä­ni”, subýektiň aňynda bolýar. Bu akymyň bir aýratynlygy ol hem obýektiň teoriýasyna obýekt bilen bir manylykda garaýar. Bu bolsa obýektiw dünýäni filosofiýanyň akyl ýetiriş predmetlig­inden aýyrýar. Netijede, logiki nozitiwistler filosofiýänyň esasy meselesinden sowulýarlar, hamala ol filosofik statusa gelmeýär. Bularyň ýene-de bir aýratynlygy hem olaryň “obýektiw fakt” düşünjesini we “ylmy fakt” düşünjesi bilen birmanylykda ga­raýandyklaryndadyr. L.Witgenşteýin özüniň ilkinji dörediji­lik işi döwründe “Dünýä faktlaryň toplumy” diýen pikire gul­luk edýär. Bu ýerden dünýä adamyň dilinde, filosofiýa bolsa, adamyň döredijilik işini düşündirmekden durýar.

Logiki nozitiwizm akymynyň tassyklamagyna görä ylmyň pikir ýöretmeleri ýa-ha hakyky, ýa-da hakyky däl (ýalan), ýa-da manysyz diýen pikiri öňe sürýärler. R.Karnapyň pikirine görä, manysyz sözlemler sözüň doly manysynda sözlemler hem däl, diňe olaryň formasyny ýadyňa salýar. Şonuň üçin ähli filosofik sözlemler Karnap tarapyndan manysyz aýdylmalar hasapla­nylýar. Çünki olary empiriki usul bilen barlamak mümkin däl. Ol “ýagşylyk” we “ýamanlyk” dünşünjelerini barlamak hem mümkin däl diýen pikiri goldaýar. Logiki pozitiwistler etikany hem ylym pisint zat diýip aýtmaklyga mejbur bolýarlar diýip belleýärler.

Neopozitiwistler bu düzgünleri öz-özlüginde garap, obýektiw dünýäden daşarda goraýarlar. Şu ýerde hem olaryň garaýşynda idealizm ýüze çykýar.

Filosofiki pragmatizmiň görnükli wekilleri Ç.Pirs, U.Djems, Dj. Dýui we beýlekiler. Pragmatizm grek sözi – iş, amal etmek diýmekdir. Amerikanyń Birleşen Ştatlarynda ýaýran akym. Bu akym özüni aýan etmegi bilen, obýektiw dünýäde fakt üýtgäp, ol mydamalaýyn däldir diýen ýörelgäni öňe çykarýar. Tejribe bolsa wakalaryň takyk akymydyr, özi hem ol ilki bilen garaşylmadyk şertlerde biziň çalt netije çykarmagymyzy talap edýär. Myda­malaýyn haýsydyr bir zadyň garaşylmadyk ýüze çykmalary howp döredip, kynçylyklary we meseleleri döredýär. Şu ýagdaý­da ýalňyşman hereket etmek üçin hereketiň effektiw çözgüdini tapmaly. Onuň çözgüdi intellektdir – akyl, ýagny, düşünmek, paýhas, ukuplylykdyr. Dýuiniň pikirine görä, intellektiň funk­siýasy daş töweregimizi gurşap alan zatlary bolşy ýaly kabul et­mek bolman, geljekde onuň ýoluny has peýdaly bolan gatnaşyga gönükdirmek adamyň öňündäki esasy mesele dünýäni nähili edip guramak we oňa pragmatizmiň meselesi bilen kömek et­mek. Umuman durmuşyň gadry bilen akyl ýetirişdäki hakyky­lyk birmanylylyk häsiýete barýar. Djems hakykylyk biziň üçin oňat, gowy, peýdaly bolany üçin oňa ynanmak. Progmatizmiň görnüşleriniň biri hem instrumentalizm. Bular düşünjeleri, ideýalary pikirlenmede operasiýa, ýagny hereketiň, işiň, amalyň instrumenti bolýar diýip tassyklaýarlar. Dýui şeýle tassyklaýar, ýagny düşünjeler özüniň mazmunyny obýektiw dünýäden däl, subýektiň hereketinden we operasiýasyndan öz mazmu­nyny alýar. Şonuň üçin hem düşünjeler obýektiw zatlary açyp görkezmeýär, olar zatlara hiç hili gatnaşykda bolman biler ýa-da bolmaly diýen pikiri aňladýarlar.

Umuman, bu filosofik akymy tankyt etmegiň hem hajaty ýok, çünki bu ugur duran çen etmeleriň, çaklamalaryň toplumy.

 **2. Neopozitiwizm we pragmatizm, ekzistensializm.**

Günbatarda has ýaýran filosofik mekdepleriň biri ekzis­tensializmdir. Onuň iň görnükli wekilleri – M.Haýdegger we K.Ýaspers Germaniýada, G.Marsel, J.Sartr, A.Kamýu Fransiýa­da, H.Abbanýana Italiýada, U.Barret ABŞ-dan. Bu mekdep kö­plenç nemes filosofy E.Gusserlýanyň fenomenologiýa filosofiki mekdebinden ugur alýar.

Ekzistensializm akymynyň ýörelgesine görä filosofiýanyň meselesi ylmyň meseleleri bolman, adamynyň durmuşy, ýagny onuň ýaşaýşy bilen bagly bolmaly. Durmuş akyla, paýhasa bagly, ejir çekmekligi durmuşyň islendik formasynda görmek bolýar. Bu filosofik akymyň özeninde gorky düşünjesi durýar. Dünýä ýigrenji, çünki ol manysyz we adam aňyna düýpden düşnüksiz. Adam her bir ädiminde erbetliklerden goranmaly bolýar. Diňe “dost dost üçin” diýen maksada tarap, emma adamlar biri-birine garşy. Şonuň üçin ekzistensializm adam diňe özüniň emosiýala­ry bilen ýaşaýar, ol daş töweregine bolan gatnaşygynda teoretiki hem däl, intellektual häsiýet ilki bilen ol emosional ýagdaýda bolýar.

Elbetde, adam näme üçin ýaşaýar, onuň ýaşaýşynyň many­sy nämeden durýar, onuň dünýäde tutýan orny, onuň dünýäde ýaşaýyş ýoly nämeden durýar? Bu we beýleki birnäçe soraglar orta çykýar. Bularyň ählisi hem örän zerur soraglar, özi hem olar adamlary birahatlandyrman durmaýar. Ýöne ekzistensionalis­tler bu meseleleri ylmy taýdan çözmeýärler. Olar ýaşamaklygy, ilki bilen şahsyýetiň ruhy durmuşyny göz öňünde tutýarlar. Ýaspersiň pikirine görä, ýaşamaklyk diňe aň taýdan, men aň hökmünde ýaşaýaryn ýaşamalylygy analiz etmeklik diýmek aňy analiz etmekdir.

Ekzistensionalizmde azatlyk meselesi has köp orun tutýar. Bu akymyň wekili Sartranyň pikirine görä, azatlyk hiç hili ka­nunalaýyklaýyn we sebäbe baglylyk bolmaly däl. Onuň görüp bilmezi sebäp we esasdyr.

Ekzistensionalistler ähli sosial we ahlak meseleler olar üçin her bir adamyň hususy işi, olar öz erkine gatnaşyp hem gatnaşman hem biler. Olaryň pikirine görä hiç bir hili ahlak nor­malary adamyň boýnuna dakmak bolmaz, onuň her bir hereketi azat we ony özi saýlap we kesgitläp bilýär.

Ekzistensialistler durmuşy, şahsyýeti onuň özi bilen bagly bolmalydyr, durmuşdaky çekýän maddy we ruhy sarsgynlar olaryň durmuşydyr diýip tassyklaýarlar. “Ekzistensiýa” (bar bolmaklyk) bu her bir adamynyň ýaşaýşynyň ýeke-täk gaýta­lanmajak durmuşydyr, onuň şahsy ykbaly, onuň “meniniň” iň ýokary gymmatlyklarydyr. “Özüň özüň bilen”, “özüň özlügiňde bolmak” diýen sorag her bir bilimli, ylymly, paýhasly adamyň öňünde durýan soragdyr. Bu bolsa ahlak we aň taýdan ösen adamyň ýokary derejede paýhasynyň barlygyny aňladýar. Bu her bir ýokary derejeli adamyň häsiýetli tarapydyr.

Ýöne bu meseleler nähili çözülýär? Bu sorag boýunça ekz­istensialistler onuň çözgüdini şahsyýetiň özüniň iň bir ýeke-täk, gaýtalanmaýan häsiýetiniň saklanmagyndadyr. Şu ýagdaýda ol hiç hili sosial-taryhy zatlara “goşulmazlygy” onuň ilkibaşdaky ýagdaýynyň aňladylmasydyr. Hakykatdan hem jemgyýetiň ýok ýerinde şahsyýetiň ýeke-täk, gaýtalanmajak häsiýetleri çym py­trak bolýar. Aslynda adamynyň ähli manyly durmuşy, umuman, onuň ýaşaýşynyň manysy jemgyýetden alynýar, başga bir ýerden al­ynmaýar.

Umuman agzap geçen bu akymlarymyzyň many-mazmuny jemgyýetiň durmuşynda ýaşaýan her bir şahsyýeti özboluşly şahsy durmuşa çagyrýar.

Durmuşyň sosial-taryhy ösüş şertlerini göz öňüne getirseň, her bir şahsyýetiň köplük bilen birlikdäki hereketleri uly üstün­liklere getirip biler, bu babatda taryhda islendik bolup geçen taryhy wakany we hadysany alsaň oňa mysal bolup biler.

XXI asyr adamzat üçin global meseleler asyry, şu döwürde adamlaryň isleginiň bir maksada gönükdirilen bolmagy global meseleleriň oňaýly çözgüdini tapmagyň möhüm şertidir.

**5. Tema: Barlyk hakyndaky taglymat.**

 **Meýilnama:**

**1. Barlyk näme?**

**2. Dünýä, zat, barlyk düşünjeleri.**

**3. Barlyk düşünjesiniň (kategoriýasynyň) taryhy taýdan aňladylyşy.**

 **1. Barlyk näme?**

 ***“Barlyk”*** diýen söz ähli dillerde hem *“bar bolmak”* işliginden emele getirilýär*.* Filosofiýanyň taryhynda bu düşünje **materiýa** düşünjesinden tapawutlylykda, has umumy, abstrakt häsiýetli düşündirişlerden takyk mazmunly düşündirişlere tarap bolan ösüş ýoluny geçipdir. Öň hem agzap geçimiz ýaly, filosofiýanyň barlyk hakyndaky taglymatyna **ontologiýa** diýlip at berilýär. **Ontologiýa** – bu filosofiýanyň adamdan öň dörän we oňa garaşsyz ýaşaýyşdaky hem-de hereketdäki zatlaryň we hadysalaryň dünýäsini, umuman, daşky reallygy öwrenýän ugrudyr. Filosofiki ontologiýada gadymdan bäri ulanylyp gelinýän esasy kategoriýalar **“materiýa”** we **“barlyk”** kategoriýalarydyr. Emma geň galmaly zat, bu iki sany düýpleýin kategoriýanyň henize çenli gutarnykly we hemmeler tarapyndan doly ykrar edilen kesgitlemesi ýok. Ýöne şeýle- de bolsa, filosofiýany bu kategoriýalara degişli taglymatlara göz gezdirmän öwrenmek mümkin däl. Olaryň gutarnykly kesgitlemesiniň ýoklugyny, ilkinji nobatda, bu kategoriýalaryň umumylaýyn görnüşli, ýagny dünýädäki hemme zatlar üçin ählumumy düşünjelerdigi bilen delillendirmek mümkin. Çünki filosofiýanyň dünýäni (tebigaty, jemgyýeti, adamy) umumylykda düşündirmäge çalyşýanlygy üçin oňa şeýle umumy häsiýetli düşünjeleri ulanmazlyk mümkin däl. Biz öz gündelik durmuşymyzda hem has umumy görnüşli düşünjelerden giňden peýdalanýarys ahyryn. Mysal üçin, “ösümlik” diýen düşünje ösümlikleriň islendik görnüşine garanyňda, has umumy düşünje. Edil şonuň ýaly, filosofiýada “barlyk” we “materiýa” ýaly örän umumy düşünjeleriň-kategoriýalaryň ulanylmagyny özboluşly zerurlyk hökmünde hem düşündirip bolýar. Islendik filosofik pikirlenme, ilkinji nobatda, **barlyk** baradaky düşünjeden başlanýar. ***Barlyk meselesi – müdimi mesele***. Onuň mazmun çuňlugy çäksiz. Barlyga hemme zady öz içine alýan reallyk hökmünde düşünilýär. Öz gezeginde **reallyk** düşünjesiniň **barlyk** düşünjesi bilen sinonimleýin sözdügini (manydaş sözdügini) hem aýtmak gerek. Barlyga reallyk hökmünde düşünilmegi reallyklaryň maddy we ruhy, ýa-da obýektiwleýin we subýektiwleýin görnüşlerini biri-birlerinden tapawutlandyrmaklyga mümkinçilik berýär. Ruhy reallyk hem edil biziň daşymyzy gurşap alan tebigat ýaly barlykdyr. Adamyň pikiri hem özboluşly reallykdyr, emma ol ruhy reallygyň görnüşidir. Aňyň, şol sanda şahsy we jemgyýetçilik aňynyň, islendik görnüşleriniň barlyk manysy bardyr. Emma olar reallygyň dürli derejelerine degişlidirler. Rus filosofy A.G.Spirkin özüniň “Filosofiýa” atly okuw kitabynda (M., 2009) ruhy reallyk meselesi babatynda pikir ýöredip (235 sah.), köpeltmek tablisasy baradaky mysaly getirýär. Alymyň pikiriçe, köpeltmek tablisasy – reallyk, ýagny hakykatdan-da bar zat. Ýöne ol maddy bir zat görnüşindäki, ýagny fiziki görnüşdäki reallyk däl-de, ideal görnüşli, degişli simwollaryň, belgileriň, alamatlaryň kömegi bilen aňladylýan reallyk. Bu alymyň pikiriçe, hatda köpeltmek tablisasyny emele getirmek üçin ulanylýan prinsip (kabul edilen düzgün, kada) hem özboluşly reallykdyr. Emma ol hem ruhy reallykdyr. Şol bir wagtyň özünde köpeltmek tablisasy kagyzda ýa-da kitabyň sahypasynda ýazylan görnüşde obýektiw esasa-da eýe bolup bilýär.

 Filosofiýanyň örän möhüm meseleleriniň biri hem dünýä hadysalaryna, zatlaryna düşünmek we olary düşündirmekdir. Şeýle möhüm meselede we onuň çözgüdinde adamyň tutýan or­nuna garamak wezipesi öňe çykýar. Eýsem dünýäniň zatlaryna we hadysalaryna akyl ýetirmekde adamyň orny nähilikä?

Bu temanyň ilkinji soragyna jogap tapmak üçin ilki bilen, dünýäni, zatlary we hadysalary düşündirmek filosofiýanyň fun­damental kategoriýalary bolan **“durmuş”, “materiýa’’, “aň”** diýen filosofik düşünjelere dogry garamak, olaryň düýp many­syna düşünmek olaryň düýp manysyna ýetmek we akyl ýetirmek zerurdyr. Çünki, akyl ýetirişde bu kategoriýalaryň (düşünjeleriň) beýan edilişinde, olaryň tutýan orny barada filosofiýanyň akyl ýetiriş teoriýasynda dürli çemeleleşmeler bardyr. Dünýä bolan garaýyşlaryň dürli ugurlary-akymlary ýüze çykýar. Özi hem olaryň her biriniň dünýägaraýşynda özboluşly aýratynlyklar bar.

Geçmişde we häzirki zaman filosofik taglymatda barlyk ba­radaky kategoriýa, şeýle hem dünýäniň düýp manysy baradaky soraglar, meseleler, çözgütler barlyga degişli pikirler, barlyk we barlygyň gelip çykyşy hem onuň ösüşi, adamyň düýp manysy hakdaky garaýyş, adamyň düýp manysyny kesgitleýän zadyň nämedigi, adamyň dünýä bolan gatnaşygy, durmuşyň düýp ma­nysy baradaky we ş.m. dürli beýleki soraglar has hem gadymy grek filosofiýasyna degişli akyldarlar tarapyndan orta atylan ilkinji meselelerdir. Olaryň çözgüdini tapmak barada akyldarlar dürli parasatly pikirleri aýdypdyrlar.

Barlyk, durmuş baradaky oýlanmalar, filosofik pikirler gadymy grek filosoflary Parmenid, Geraklit, Demokrit, Platon, Aristotel tarapyndan ilkinji gezek öňe sürlüpdir.

Olardan gadymy grek filosofy Parmenidiň pikirine görä, dünýä ikä bölünýär. Onuň düşündirişiçe dünýä wagtlaýyn, üýt­geýän, çalşyp durýan zat. Ony adam diňe ten duýgulary arkaly kabul edip bilýär. Bu filosofyň pikirine görä dünýä, barlyga, durmuşa diňe paýhas bilen akyl ýetirip bolýar.

Gadymy grek akyldarlarynyň biri bolan Parmenid barlyk, durmuş – bu göze görünmeýän, syzyp bolmaýan zat, özi hem pikirde hiç hili garşylygyň ýok ýagdaýydyr diýýär. Gepiň kelte­si, Parmenid barlygy we paýhasy bir zat hökmünde görýär, ýag­ny “barlyk” we “paýhas” düşünjelerine özüniň many-mazmuny boýunça birmanylylyk degişlidir diýip tassyklaýar we şeýlelik-de ol durmuş bilen paýhasyň arasynda tapawut görmeýär.

Gadymy grek filosofy we dialektigi Geraklit öz garaýşyny Parmenidiň garaýşyna ters goýýar. Geraklit üçin barlyk mydama döreýän hem üýtgeýän ýagdaýdadyr. Ol ony ten duýgulary bilen akyl ýetirilýän maddy dünýä (material dünýä) hasaplapdyr. El­betde, gadymy grek filosofiýasynda Parmenid **eleý** mekdebiniň düýbüni tutujy hasaplanýar. Ol b.e.öň VI-V asyrlarda Günorta Italiýada ýaşapdyr. Parmenid gadymy grek filosofiýasynda yz galdyran akyldar filosoflaryň biridir. Demokrit barlygy atom bilen bir zat hökmünde kabul edýär, özi hem atomyň tükeniksiz toplumdan durýandygyny tassyklaýar. Atom iň ownuk bölünmeýän bölejikden duran zat diýip tassyklaýar. “Atom” grek sözi bolup ol “bölünmeýär” diýme­kligi aňladýar. Demokritiň pikirine görä, atomyň hil tarapy bol­man, olar diňe giňişlikde öz figuralary bilen tapawutlanýarlar.

Gündogarda Eflatun ady bilen tanalýan Platon barlyga ideýa, ideal zat hökmünde garaýar. Şol bir wagtda hem ol barlyk bir durkuny saklaýan we baky ideýalar diýen pikiri öňe sürýär. Olar ruh görnüşinde-jan görnüşinde bolmak bilen ölmeýärler. Platonyň pikirine görä hakyky barlyk bakydyr, özi hem ten tarapy bolmadyk (bestelesnoe) ideýalardyr. Bu ýerde Platon olary jan görnüşinde kabul edýär.

Barlyk–filosofiki kategoriýa (düşünje) bolmak bilen ol ähli dowam edýän we bar bolan zatlary aňlatmak üçin ulanylýär.

Diýmek, barlyk- real ýaşaýan, bar bolan zatlary-maddy hadysalary, sosial taýdan bolup geçýän zatlary, döredijilik işleri aňladýar. Adamyň döredijilik işiniň maksady we netijesi aň üsti bilen täze “barlyklary” zatlary döretmekdir.

Täze döreýän barlyklarda adam aňynyň, onuň döredijilik işiniň orny bimöçberdir. Adam aňy tebigatyň zatlaryny üýtgedýär we özgerdýär. Jemgyýetiň durkuny bir ýagdaýdan başga bir ýagdaýa geçirip, jemgyýetde ösüşiň dowam etmegini guraýar.

Marksistik filosofiýa barlyk, durmuş düşünjesi bilen bagly meselä garap, onuň esasy formalaryny ylmy taýdan barlagdan geçirip, olary biri-birinden tapawutlandyryp, olaryň arasyndaky arabaglanyşygy göz öňünde tutup, barlygyň şu aşakdaky klas­sifikasiýasyny düzýär. Marksistik filosofiýa barlygyň esasy for­malaryny şeýle beýan edýär:

1) zatlaryň barlygy hem tebigy durk;

2) jemgyýetçilik durmuşy;

 3) adam barlyk hökmünde;

 4) ruhy barlyk (şahsy we şahsy däl barlyk)

Barlygyň, durmuşyň esasy formalarynyň barlanylmagy, olaryň arasyndaky baglanyşygy, gatnaşygy, özara gatnaşygy we olaryň özboluşlylygyny ýüze çykarmak adam tarapyndan dünýäniň düýp manysynyň bilinmegine we oňa akyl ýetirmek esasda adamyň gözýetimini giňeldýär. Elbetde, şu ýerde şeýle bir ýagdaýy göz öňünde tutmak zerur. Marksistik filosofiýa barlygyň esasy formalarynyň her haýsysynyň özüne degişli özboluşly tapawudyny ýüze çykarýar. Olar, öz kanunlary bilen ösýän we üýtgeýän hem bolsalar, ählisini birleşdirýän esas bardyr, ol hem olaryň materiýa we materiallaýynlygyndadyr diýen pikiri öňe sürýär.

Marksistik filosofiýa barlyk-ähli zatlary özünde birleşdirip, jemläp olaryň baglanşygy, gatnaşygy hem-de üýtgeşmeleri bilen bolan täze zatlar, hadysalar, olaryň häsiýeti we kanun­lary (hakykat, reallyk, düýp many, hadysa) hatda fantaziýalar, ertekiler, mifler (hyýaly göz öňüne getirmeler) hem barlygyň düzümine degişlidir diýen netijä gelýär.

Diýmek, barlyk-real ýaşaýan, bar bolan zatlar-maddy hadysalar, sosial-durmuş taýdan bolup geçýän prosesler, döredi­jilik işleri, adamlaryň aňy esasynda döreýän zatlar-bularyň ählisi barlygyň ýaşaýşynyň formalaryny aňladýar.

 **2. Dünýä, zat, barlyk düşünjeleri.**

Barlyk hem maddy, hem ruhy zatlary öz içine alýan really­kdyr, oňa degişli real bar bolan, ýaşaýan, hereket edýän zatlardyr. Olaryň görnüşlerini klassifikasiýa getirmek, olary ýazyp beýan etmek diňe olaryň görnüşlerini hem-de dürli-dürlüdiklerini aýan etmek zerurlygy ýüze çykanda barlygyň dürli görnüşleri bolan fiziki, himiki, biologiki, psihiki, sosial, geologiki we beýlekileri görkezmek bolar.

Barlyk baradaky düşünje – kategoriýa filosofiýanyň gad­ymdan bäri dowam edip gelýän kategoriýalarynyň esasylarynyň biri hasaplanylýar.

 Barlygyň konkret formasyna (görnüşine) meselem, ýyldyzlar, ösümlikler, haýwanlar we ş.m.degişlidir.

Barlygyň haýsy bir formasyny alsaň hem ahyr soňy onuň ýaşaýyş ýagdaýy hökmany bolýar.

Barlyk meselesinde maddy zadyň ruhy zada bolan gatnaşygy, olaryň özara gatnaşygy barada mesele ýüze çykanda, olar bilen bagly birlik düşünjesiniň manysyna hem garamak zerur. Filo­sofiýada barlygyň maddy esasy bilen onuň ruhy esasynyň bitewiliginiň aňladylmasy baradaky pikir ýüze çykanda, oňa ýagny maddy zat bilen ruhy zadyň birliginiň aňladylmasy hök­münde garap, jogap bermek bolar. Ruhy barlyk hökmünde ula­nylýan ideýa, düşünje, pikir, taglymat - bular maddy zat bilen ruhy zadyň birliginiň görkezijisidir.

Barlyk maddy hem ruhy zat, maddy zadyň ruhy taýdan aňladylmasy-pikir, pikirlenme, düşünje bular hem barlykdyr.

Barlyk, materiýa, zat-filosofiýanyň esasy kategoriýalarydyr.

“Materiýa” latyn sözi bolup “zat”, “predmet” diýen manyny berýär (fiziki barlyk-atom, molekula we ş.m.). (Ma­teriýa-XIX asyryň ahyry XX asyryň başy fizikadaky krizis). W. I. Lenin tarapyndan materiýa berlen kesgitlemede materiýa filosofiki kategoriýa bolmak bilen ol bar bolan dünyäni, real­lygy aňlatmak üçin adamyň duýgusy bilen şöhlelendirilýär, suratlandyrylýar, ol adam duýgusynda aňladylmak bilen adam aňyndan daşarda ýaşaýar diýilýär. Materiýa dünýäde bar bo­lan ähli maddy barlyklaryň, zatlaryň, düzümleriň toplumy we hereketiň dürli formalaryndaky ýagdaýlarydyr. Ol özünde diňe görüp bolýan zatlary, hadysalary, birlikleri jemlemek bilen çäklenmän, syn etmekde dürli serişdeleri ulanmak bilen hem-de eksperiment arkaly akyl ýetirip boljak zatlary hem özünde birleşdirýär. Materiýa obýektiw reallyk- obýektiw barlyk bolup ol adamyň aňynda aňladylýar. Bu materialistik filosofiýada filo­sofik dünýägaraýyşda özboluşly dünýägaraýyş bolup, aýratyn uly ugry aňladýan filosofik paýhas.

 Bu ýerde materiýadaky iki häsiýeti görmek bolýar. Birin­jiden, materiýanyň gurluşy fizikanyň meselesi hökmünde, ikinji tarapdan bolsa dünýä, zada bolan akyl ýetiriş meselesi – bu bol­sa filosofiýanyň meselesi.

Materiýa berilýän kesgitleme materiýanyň aňa bolan gatnaşygy we olaryň haýsysynyň ilkinjiligi, haýsysynyň ikin­jiligini ykrar etmek üçin zerurdyr. Ýöne adam aňyny passiw häsiýetde göz öňüne getirmek hakyky däldir, hakykatda adam aňy özüniň işjeňligi bilen maddy dünýäniň zatlaryny özgerdýär.

Umuman, materiýanyň barlyk hökmünde ulanylmagy bu onuň filosofiýada bir akym, bir ugur bolup çykyş etmegine ge­tirýär. Bu filosofik paýhas esasynda başga bir örän wajyp hem zerur sorag hem ýüze çykýar. Ol barlyga akyl ýetirmek mese­lesidir, onda adam paýhasynyň, adam aňynyň materiýa bolan gatnaşygy hem-de baglanyşygy özbaşyna bir mesele bolup du­rýar. Adamzadyň döremegi bilen oňa Taňry tarapyndan akyl-aň berlipdir, bu bolsa adam tarapyndan öňde goýlan meseläniň çözgüdini tapmaga kömek edýär. Özi hem barlyga akyl ýetirmek mümkinmi, eger-de mümkin bolsa, onda ol nähili amal edilýär diýen soragyň hem çözgüdini tapýar.

Dialektiki materializm barlyk barada diňe bir materiýa filo­sofik kesgitleme bermek bilen tamamlanmaýar. Bu onuň diňe bir tarapy. Başga bir tarapdan dünýäniň hadysalary hökmünde materiýa bilen aňyň birligini görkezmek üçin gerek bolan zeru­rlykdyr.

Dünýäniň birligini görkezmek üçin iki filosofik ýörelgäni göz öňüne getirmek bolar. Ähli zatlaryň, ähli hadysalaryň uni­wersal umumylygy olaryň materiallygynda **- bu Demokritiň ul­gamy bolan materializmdir.** Ikinji ulgam bolsa Platonyň ugry bolup, onda dünýäniň birligi, **dünýäniň esasynyň ideýadan durýandygydyr.** Bularyň ikisi hem ***monizm*** adyny aldy, çünki ikisinde-de tutuş ýaşaýşyň, bar zadyň esasy bir zatdan başlanýar diýen pähime gulluk edýär. Materializm üçin materiýadan, ýagny, materialistik monizmden, idealizm üçin ideýadan ýag­ny idealistik monizmden başlanýar. Başga bir ugur ***dualizm***—material hem-de ideal pikirleriň deň derejedeligidir. Ahyrynda bu ugruň maksady materializm bilen idealizmi dostlaşdyrmak, ýaraşdyrmakdan ybaratdyr. Onuň wekilleri Dekart (fransuz) hem-de Kant (nemes).

Filosofiýada biri-biri bilen berk baglanyşygy bolan”obýekt”we “subýekt”düşünjeleri ulanylýar. Obýekt adamyň aňyndan daşarky bar bolan reallykdyr. Subýekt bolsa şol obýekte dahylly zat, ýagny obýekt akyl ýetirmäge degişli za­tlar, subýekt obýekti şöhlelendirijidir. Subýekt sosial mazmuna eýe. Ol ahyr soňunda bilimi we paýhasy dörediji, öndürijidir.

Aýratyn-da jemgyýetçilik durmuşynda obýekt bilen subýektiň özarabaglanyşygy örän ýokary derejä eýe bolýar. Bu ýagdaýda obýektiň özi birbada subýekt, çünki ol taryhy taýdan dörediji. Jemgyýetiň durmuşynda ähli döreýän, emele gelýän zatlar, prosesler, hadysalar adamzadyň özi bilen bagly bolup geçýär. Bu ýerde obýekt hem adam, subýekt hem adam. Ynha şu manyda seretseň iki barlygyň obýektiň hem subýektiň hereket edýänligi aýan bolýar. Bu bir tarapdan , ikinji bir tarapdan adam daşky barlyga akyl ýetirip,ony içki barlyga öwürýär. Bar bolan, hereket edýän zatlar obýektiw barlykdyr. Onuň obýektiw bar­lykdygy hem adamyň-subýektiň mynasybyeti tarapyndan aýan edilýär.

Ýöne akyl ýetiriş meselesinde obýektiw zada akyl ýe­tirmek netijesinde adam obýektiw barlykdan subýektiw barlygy döredýär. Zatlaryň pikirlenmede pikirleriň üsti bilen obýek­tiw barlygy subýektiw barlyga – düşünjä, pikir ýöretmä, pikir netijesine öwürýär. Pikirlenmäniň formalaryny emele getirýär. Pikirlenme üsti bilen reallyk şöhlelendirilýär.

Elbetde, real dünýä garamak meselesinde obýektiw barlygy we subýektiw barlygy adamyň özüniň subýektiw manysy öň belleýşimiz ýaly, onuň dünýä zatlary bilen, bolan baglanyşygynda ýüze çykýar. Subýektiw barlyk subýektiň barlyk tarapyndan akyl ýetirilen ýagdaýynda ol obýektiw barlygyň ornunda bolýar. Bu baglanyşyk we gatnaşyk kanunalaýyk zatdyr.

 **3. Barlyk düşünjesiniň (kategoriýasynyň) taryhy taýdan aňladylyşy.**

“Barlyk” kategoriýasynyň many taýdan iňňän çylşyrymlydygy filosoflaryň arasynda bu kategoriýa babatynda dürli görnüşli garaýyşlaryň ýüze çykmaklygyna esas döredýär. Eger-de olaryň bir topary bu kategoriýadan doly ýüz öwürmekligi ündeýän bolsalar, beýleki bir topary “barlyk” kategoriýasy bilen deň hatarda “ýokluk” kategoriýasynyň hem ulanylmagynyň mümkinligini delillendirmäge çalyşýarlar. Ikinji topara degişliler “ýoklugyň” ulanylmalydygyny, özleriçe, birnäçe esaslara görä delillendirýärler:

– *wagta esaslanýan delil:* häzirki zamanyň barlygyny ykrar etmeklik geçmişiň we geljegiň ýoklugyny aňladýar;

– *giňişlige esaslanýan delil:* zadyň ol ýa-da beýleki bir ýerde barlygy onuň başga bir ýerde ýoklugyny aňladýar;

– *herekete esaslanýan delil:* jisim edil häzir şu ýerde, emma hereketdeligi üçin, eýýäm başga ýerde, ýagny ol öňki ýerinde ýok zat;

– *täzäniň döremekligine esaslanýan delil:* her bir täze zat öň ýok zat, täze zat ony döreden şertleriň çäginde hem bolmadyk zat, özüniň häzirki bar ýerinde hem ol ozal ýok zat.

 Bu “delilleriň” gowşak tarapy ýoklugyň esasy hökmünde barlygyň

kabul edilip alynýanlygynda, emma barlygyň özüniň bolsa ýoklukdan getirilip çykarylýanlygyndadyr. Ýokarda beýan edilen delilleriň nädogrudygyny subut etmek üçin, ýagny ýoklugyň barlyga, barlygyň bolsa ýokluga öwrülmekliginiň mümkin däldigini düşündirmek üçin, islendik bar zadyň başga, hakykatdan-da bar zatdan gelip çykýanlygy we hiç bir bar zadyň ýok bolman, başga bir görnüşli barlyga öwrülýänligi hakyndaky garaýşy esas edip almak ýeterlik. Materialistik filosofiýada barlyga diňe maddy dünýäniň predmetleriniň reallygy hökmünde düşünilip, belli bir derejede ol subýektiw reallyga garşy goýlupdyr (Mysal üçin, ”barlyk aňy kesgitleýär” diýlen garaýyş). Aňa diňe *obýektiw barlygy şöhlelendirýän* tarap hökmünde seredilipdir. Emma bu garaýyşlar biziň pikirimizçe, belli bir derejede çäklidir. Dünýädäki hadysalaryň barlygy iki görnüşde, ýagny adam aňyndan daşarda bolan obýektiw reallyk (mysal üçin, tebigy hadysalar) we diňe biziň pikirlenmämizdäki, göz öňüne getirmelerimizdäki subýektiw reallyk (mysal üçin, pikirler, garaýyşlar, düşünjeler) görnüşlerde ýüze çykýar. Bu reallyklaryň ikisi hem biri-birleri bilen özara aýrylmaz baglanyşyklydyr.

 Jemläp aýtsak, ***barlyk*** *– bu adamyň aňyna garaşly bolmadyk obýektiw dünýäniň we aňyň özüniň hem hakykatdan-da bar bolan zatlardygyny aňladýan filosofik kategoriýadyr.*

Barlyk kategoriýasynyň filosofik manysy iki sany aýratynlygy bilen häsiýetlendirilýär:

– ol dünýäniň hakykatda hem bar bolan zatdygyny we onuň çägi bolmadyk bitewilikdigini aňladýar. Dünýä diňe şu taýdaky we diňe häzir bar bolan zat bolman, eýsem hemme ýerde we elmydama bar bolan zatdyr, onuň başy-da ýok, ahyry-da;

– emma bu subutnama wagtyň özünde dünýäniň hemme ýerde we elmydama edil şu taýdaky we şu wagtdaky ýaly bolmanlygyny, ýagny tükeniksiz köpdürlüligi bolan dünýäniň üznüksiz üýtgeýänligini hem aňladýar.

 Barlyk kategoriýasy dünýäniň ýaşaýşynyň dürli formalarynyň bolup biljekligini hem görkezýär. Ylymlaryň her biri öz öwrenýän predmetine laýyklykda köpdürlülikli barlygyň haýsy hem bolsa bir aýratyn we özboluşly tarapyny derňeýär.

 Filosofik seljermede barlygyň özboluşly formalarynyň iň esasylary

hökmünde aşakdakylar kabul edilendir.

1. *Zatlaryň we hadysalaryň barlygy.* Olar hem öz gezeginde, iki topara bölünýär: ýa-da başgaça aýdylanda “birinji tebigata” degişli zatlar;

b) adamyň özi tarapyndan döredilen zatlaryň barlygy ýa-da başgaça aýdylanda “ikinji tebigata” degişli zatlaryň barlygy.

2. *Adamyň barlygy.* Bu barlyk hem bolsa öz gezeginde iki görnüşe bölünýär:

a) adamyň zatlar dünýäsindäki barlygy;

b) adamyň özüniň barlygy.

3. *Ruhy (ideallaýyn) zatlaryň barlygy.* Bu barlykda hem iki sany görnüş biri-birlerinden tapawutlandyrylýar:

a) indiwiduallaşdyrylan barlyk;

b) obýektiwleşdirilen barlyk.

4. *Sosial barlyk:*

a) indiwidiň barlygy;

b) jemgyýetiň barlygy.

 Görşümiz ýaly, barlyk, hakykatdan-da, hemme zady öz içine alýan reallygy aňladýan, diýseň giň manyly düşünje, özüniň düýp mazmunyny doly açyp görkezmekligiň juda kynlygy bilen tapawutlanýan kategoriýa. Onuň düýp mazmunyna düşünmek we doly

aralaşmak üçin *“materiýa”*, *“substansiýa”*, *”hereket”*, *“dynçlyk”*, *“ösüş”*, *“wagt”* we *“giňişlik”* ýaly kategoriýalaryň üstünde durlup geçilmekligi zerur. Gürrüňi ilki bilen ***“materiýa***” diýilýän kategoriýadan başlalyň. Sebäbi bu kategoriýa hem edil *“barlyk”* kategoriýasy ýaly giň manyly, umumy görnüşli filosofik kategoriýadyr.

Ýöne ýerden bu kategoriýa babatynda filosofiýanyň taryhynda dürli garaýyşlar öňe sürülmändir.

 **6. Tema: Dialektika we metafizika dünýä filosofiki akyl ýetimegiň usullary hökmünde.**

 **Meýilnama:**

 **1. Dialektikanyň umumy häsiýeti.**

 **2. Dialektika ylym hökmünde.**

 **3. Ösüş kanunlary we dowam ediş kanunlary.**

 **1. Dialektikanyň umumy häsiýeti.**

Bu tema boýunça ilki bilen dialektikanyň örän çylşyrymly we köptaraplaýyn taglymatdygyny bellemek gerek. Elbetde ýönekeý bir definisiýanyň – kesgitlemäniň üsti bilen onuň hemme häsiýetlerini beýan etmek mümkin däl. Dogry, filo­sofik dünýägaraýyşda dialektika örän köp we köptaraplaýyn kesgitlemeler berilýär. Berilýän bu ylmy kesgitlemeler dür­lüdir, hakykatda bolsa olar dialektikanyň dürli-dürli taraplaryny aňladyp, biri-birini baglaşdyryjydyr hem-de biri-biriniň üstüni doldyryjy taraplardyr.

Ilki bilen dialektikanyň iň baý, hemmetaraplaýyn, çuňňur häsiýete eýedigini bellemek gerek, şeýle hem ol ösüşiň um­umy we uniwersal (ählitaraplaýyn) baglanyşygyny, özara baglanşygyny şöhlelendirýär. Bu teswirnamada dialektikanyň iki prinsipi alynýar. Olar dialektikanyň **ähliumumylyk** häsiýeti hem-de obýektiw dünýäniň zatlarynyň, hadysalarynyň arasyn­daky uniwersal baglanyşyk bolan **ösüş** prinsipidir. Ösüşiň we üýtgeýşiň ýok ýerinde bu baglanşyksyz hiç bir zat döremeýär hem-de ýok bolmaýar. Zatlaryň ählumumy baglanyşygy bolan ösüş dialektikanyň esasy prinsipi bolup, her bir zadyň, ösüşiň bolmagynda ol taglymat esasy hem-de ýol-ýörelge bolup çykyş edýär.

Elbetde prinspler köp we köp dürli bolýar. Meselem, geçen sapaklarymyzda durmuşda barlygyň ilkinjilik häsiýete, aňyň ikinjilik häsiýete eýedigini öwrendik. Bular öz gezeginde prin­sip hökmünde hem bolup bilýär ýa-da başga bir prinsip, ol hem maddy dünýäniň birligi hakdaky prinsip we ş.m.

Hakykatdan hem her bir ugruň, her bir ylmyň özüniň prin­sipi bolýar. Meselem, materialistik dialektikanyň ýa-da dialek­tiki materializmiň esasy prinsipi akyl ýetirme üsti bilen mate­rial dünýädäki baglanyşyklaryň, gatnaşyklaryň şöhlelenmegidir. Tebigat hem, jemgyýet hem prinsip esasynda döremeýär, ters­ine, ol tebigata hem jemgyýete degişli bolan baglanyşyklaryň, gatnaşyklaryň bolmagy esasynda döreýär. Bularyň ählisi ösüş bilen bagly. Näme sebäpden ösüş bolýar?. Onuň sebäbi, çeşmesi nähili bolýar? Içki mehanizmi näme,ugry nähili? Şu sorag­lara beriljek jogap üçin birgiden dialektiki baglanyşyklary, gatnaşyklary ýüze çykarmakda dialektikanyň ählumumy kanun­laryny we kategoriýalaryny ulanmak möhümdir.

 **2. Dialektika ylym hökmünde.**

 Dialektikanyň özi her bir hereketiň ählumumy kanuny hökmünde bolmagynda galýar .

Dialektika islendik hereketiň has umumy kanuny hök­münde çykyş edýär, çünki dialektika ösüş bilen bagly, ösüşiň ýüze çykmagynda dialektikanyň kanunlarynyň hereket etmegi zerurlykdyr.

Dialektikanyň ählumumylyk häsiýeti onuň tebigatda, ad­amzat jemgyýetinde, pikirlenmede amal edilýändigi zerarly ol uniwersal hasaplanýar, ählumumy häsiýete eýe bolmak esasda ol ähli ýerde ulanylýar we hereket edýär. Zatlara, hadysalara degişli ählumumy ösüş häsiýeti dialektikanyň esasy mazmu­nyny düzýär we ähli zatlaryň ösmegi, üýtgemegi dialektikanyň kanunlarynyň hem-de kategoriýalarynyň gatnaşmagynda bolup geçýär.

Dialektikany kanunlaryň üsti bilen kesgitlemek onuň prinsipine garşy gelmeýär,çünki bu meseläniň çözgüdi kanun düşünjesi bilen bagly,sebäbi dialektikanyň özi her bir hereketiň has umumy kanunlary hökmünde kesgitlenilýär.

Her bir kanun ählumumy kanun baglanyşygy bilen kesgitle­nilýär. Dialektikanyň kanuny zatlar we predmetler arasyndaky obýektiw baglanyşykdyr. Ol baglanyşyk ählumumy, içki, düý­pli, zerury, şeýle hem durnukly, gaýtalanýan baglanyşykdyr. Dialektikanyň bu häsiýeti onuň prinspine garşy gelmän, tersine, onuň mazmunyny aňladýar.

Bu ýerde bu häsiýet bir-birine garşy gelmän, biri beýle­kini anyklaýar, çuňlaşdyrýar. Bu ýagdaýy diňe kanuna ýakyn bolan has giň düşünje bolan”kanunalaýyklaýynlyk” düşünjesi bilen aýan etmek bolýar. Eger-de kanun anyk, zerur baglanyşyk bolýan bolsa, onda kanunalaýyklyk tutuşlygyna kanunlaryň düzüminiň bütewilikdäki, birlikdäki amaly bolýar. Özi hem şol ösüşde yzygiderliligiň saklanylmagy hökmanydyr. Meselem, türkmen jemgyýetiniň ösüşinde özbaşdaklyga, garaşsyzlyga, täze galkynyşa geçmek prosesi. Bularyň ählisi jemgyýetde dialektikanyň ösüş kanunlarynyň netijesinde bolup geçýär. El­betde, bu prosesleriň biri-biri bilen aýrylmaz baglanyşykda bo­lup geçmegi kanuny we kanunalaýyklaýyndyr.

Dialektika ösüş hakyndaky ylym bolup,ol dünýäni has doly görkezmäge çalyşýar. Özi hem iki tarapyň, ýagny obýek­tiw hem-de subýektiw taraplaryň birliginde görkezýär. Ýöne obýektiw dialektikany subýektiw dialektikadan tapawutlandyr­mak gerek. Obýektiw dialektika-bu şeýle dialektikadyr, ýagny ol ösýän, özgerýän dünýäniň zatlarynyň, hadysalarynyň arasyn­daky bolup geçýän düýpli, içki, zerury baglanyşykdyr. Subýek­tiw dialektika-pikirlenmäniň özüni, özgerişini aňladýan düýpli, içki, zerury baglanyşykdyr. Elbetde, akyl ýetiriş teoriýasy bilen çemeleşilende obýektiw dialektika ilkinji, subýektiw dialektika bolsa ikilenjidir.

Dialektika pikirlenme teoriýasy görnüşinde filosofiýada ruhy durmuşda subýektiw dialektikany aňladyp, zatlar, hadysal­ar, prosesler, adamyň aňynda şöhlelenmek bilen obýektiw bar­lygy-obýektiw dialektikany aňladýar. Bu prosesde obýektiw di­alektika bilen subýektiw dialektikanyň “birligi” aňlanylýar.

Bularyň birligi material dünýäniň obýektiw hem-de subýek­tiw taraplarynyň, ýagny obýektiw dialektikanyň we subýektiw dialektikanyň bir bütewiligi, ýagny iki birligiň düzümi bolmak bilen obýektiw zadyň subýektiw obrazy-keşbidigi aýan bolýar. Zatlar bar ýerinde ol barada pikir bar diýen paýhasy aňladýar.

Dialektikanyň döremegi taryhy taýdan garalanda, ol metafiziki pikirlenme bilen bolan göreşde ýüze çykýar, emele gelýär. Metafizikanyň esasy häsiýetlendiriji alamaty onuň bir­taraplaýynlygy, abstraktlygydyr. Metafizika ol we beýleki zady absolýutlaşdyrmak bilen baglanyşykda, filosofiýanyň taryhyn­da “metafizika” filosofik düşünje hökmünde ýüze çykýar. Ol dialektikanyň garşysyna ulanylýar. Metafiziki pikirlenmä doňan, doňňaradaş, hereketsiz, üýtgemeýän ýagdaý görnüşde garalýar. Metafiziki pikirlenme dogmatizme getirýär, ýagny zada üýtge­meýän, özgermeýän zat hökmünde garaýar pikirlenmede bolsa dialektikany inkär edýär. Dogmatizm metafizikanyň aýratyn bir görnüşi bolup,aslynda ösüşi inkär edýär. Dogmatiki garaýşa ýakyn bolan bir akym hem sofistikadyr.

Bu akym düýp manysy boýunça ol we beýleki dürli subut­namalar bilen şol ýa-da beýleki ýagdaýy esaslandyrmak we sub­ut etmek üçin edilýän hereketdir. Sofistikada formasy boýunça dogry ýaly bolup görünýän ýöne düýp manysy boýunça hakyky däl pikirleri ulanmak bilen garşydaşyny ýoldan sowmak üçin ýalan, hakyky däl pikirleriň ulanylmagy netijesinde nädogry netijä gelinýär. Gadymy greklerde bu ugur has hem köp ýaýran dünýägaraýyşdyr. Muňa “Ýalançy”, “Ewatlo” diýen sofizmleri mysal getirmek bolar. Dialektika bolsa munuň garşysyna pikirde çeýelik häsiýetini ykrar edýär.

 **3. Ösüş kanunlary we dowam ediş kanunlary.**

Dialektika ylym hökmünde her bir ylymdaky ösüşiň, özgerişiň kanunlaryna hereket bilen baglanyşykda garaýar. Hereket zat bilen, zat hereket bilen aýrylmaz baglanyşykdadyr.

Dialektika doňňaradaşlyga garşy. Ol akyl ýetirişde hiç hili çäk goýmaýar. Çünki akyl ýetiriş zada akyl ýetirmek bilen çäklenmeýär, onuň has çuň bilinmegini öňe sürýär. Sebäbi adam zada akyl ýetirmek bilen kanagatlanmaýar. Dialektika mydama zatlarda sadadan çylşyrymla, pessaýlykdan ýokara galmak prin­sipini goldanýar hem-de oňa gulluk edýär.

Dialektika döredijilikli taglymat,ol baky ösüşi hem-de baýlaşmany ykrar edýär. Ol teoriýä bilen praktikany bir-birine absolýut garşy goýmaýar. Dialektika”arassa” teoriýa boýunça birtaraplylyga garşy. Meselem, pikir üsti bilen ol we beýleki zady subut etjek bolmak,ýagny material (maddy) dünýäden üzňe ga­ramak doly hakykylyga getirmeýär. Çünki sözler üstündäki op­erasiýalar real predmetsiz zadyň,hadysanyň doly many-mazmu­nyny açyp bilmeýär.

Dialektika pikirlenmäni çeýe hasaplap, onda çeýeligi hem­metaraplaýyn peýdalanmagy talap edýär. Diňe şol ýagdaýda pikirlenme real dünýäni dogry, hakyky aňladyp bilýär. Şonuň üçin hem durmuşda her bir döwrüň öz meselesini çözmek üçin ony ylmy taýdan esaslandyrmak zerurdyr. Muňa mysal edip Türkmenistanyň beýik Galkynyş eýýamynyň öňde goýýan meselelerini bilmek, olara ylmy kesgitleme bermek meseles­inde Hormatly Prezidentimiziň maksatnamalaryny öwrenip, özleşdirip ylymda, akyl ýetirişde ylmy çeşme edip ulanmak ka­nunydyr.

Biz şu okuw sapagymyz arkaly dünýä hadysalaryna, has hem tebigat we jemgyýet bilen baglanyşykly üytgemelere, ös­dürmelere, jemgyýetiň ösüş meýlini kesgitlemekde dialektikanyň bimöçber ähmiýetiniň bardygyna göz ýetirdik.

Dialektikanyň ylym hökmünde ylmy açyşlarda nähili orna eýedigine we ählumumy metod we metodologiýa nukdaýnaz­aryndan onuň ähmiýetiniň uludygyna garap geçdik. Şeýle hem dialektika ylmynyň üsti bilen her bir adamyň öz akyl ýetiriş obýektine dogry we doly düşünip, ýeňişlere ýetip biljekdigine düşündik.

 Durmuş ösýär, özgerýär, akyp durýar. Gadymy grek filo­sofy-dialektigi Geraklit “Ähli zatlar akýar, ähli zat çalşyp du­rýar” diýýär. Şu akymda öz ornuňy tapmak bilen Watanyňa, milletiňe, ýurduňa, Prezidentiňe wepaly bolmak şu günki günde her bir türkmen raýatynyň, türkmenistanlynyň, şeýle hem ýaş nesliň borjy-wezipesidir, parzydyr.

 Biz filosofiýanyň umumy häsiýetli kanunlar bilen iş salyşýanlygy

barada ýokarda hem agzap geçipdik. Bu mesele dogrusynda filosofiýa

dersine degişli okuw kitaplarda, köplenç, üç sany kanun barada gürrüň açylýar. Bu kanunlar, esasan, **“gapma-garşylyklaryň göreş** **we birlik kanuny”*,* “mukdar üýtgemeleriniň hil üýtgemelerine** **özara geçiş kanuny”** we ***“*inkär etmäni inkär etmek kanuny”** ýaly atlar bilen bellidir. Marksizmde bu kanunlara materialistik dialektikanyň özeni hökmünde düşünilýär. Mysal üçin, F.Engels “materialistik dialektikanyň mazmuny onuň tebigatyň, jemgyýetiň we pikirlenmäniň has umumy kanunlary hakyndaky ylymlygyndadyr” diýip tekrarlapdyr we esasan, ýokarda agzalan üç sany kanuny göz öňünde tutupdyr. Ýokardaky üç sany kanun barada aýdylanda, olaryň **W.Gegeliň** dialektiki taglymatynda öz beýanyny tapanlygyny nygtamak zerur. Dialektikanyň kanunlary hakyndaky gürrüň “*gapma-garşylyk*”, “*mukdar*”, “*hil*”, “*inkär etmek*” we olar bilen aýrylmaz baglanyşykly bolan başga käbir kategoriýalaryň üstünde aýratynlykda durlup geçilmegini talap edýär.

 **7. Tema: Materiýa, onuň dowam ediş formalary we dünýäniň maddy bitewiligi.**

 **Meýilnama:**

**1. Hereketiň we materiýanyň özara baglanşygy we bitewiligi.**

**2. Giňişligiň we wagtyň aýratynlyklary we aýrylmaz özara baglanşyklary.**

**3. Materiýanyň köpdürliligi we onuň gurluşy.**

 **1. Hereketiň we materiýanyň özara baglanşygy we bitewiligi.**

Dünýäde ähli zat mydama hereketdedir, üýtgemek , özger­mek bilendir, bir haldan başga bir hala geçmek bilendir. Agşam arassa asmandaky ýyldyzlara syn edip, biz olardan lezzet alýarys, syn eden çagymyzda olar hereketsiz ýaly bolup görünýär, ýöne welin olar örän ýokary tizlik bilen hereketdedirler. Olar öz hem­ralary bilen bilelikde hereketde bolýarlar. Üznüksiz hereketde bolan ähli janly zatlar ösýärler, köpelýärler, gülleýärler, ölýärler. Bu mydamalaýyn hereketiň netijesinde bolup geçýär. Hereket netijesinde zat bir ýagdaýdan başga bir hala geçýär. Bu bolsa material dünýäniň,aslynda materiýanyň düýpli hemrasydyr. Materiýanyň özi ýok bolmaýar.Materiýa we hereket düyp ma­nysy boýunça bir bitewidir. Hereketsiz materiýa,materiýasyz hereket ýokdur. Hereketiň özi materiýanyň ýaşaýşynyň şertlendirijisidir.

**“Maddy zatlar”**, “**barlyk**” mydama hereketdedir. Olar niredendir bir ýerden alynmaýar we döredilmeýär. Elbetde, hereketiň bir görnüşi başga bir görnüşe geçip bilýär, özi hem bu obýektiw häsiýetdedir. Sebäbi her bir zadyň döremeginiň sebäbi bolýar, özüniň üýtgemegi üçin öz-özüne sebäp bolýar. Bularyň hemmesiniň esasynda maddy zat durýar.

Dialektikanyň özi hem hereketde hem-de dynçlykda ýöne hereket kontinuum (üznüksiz), diskretlik (üznüklilik-durnukly­lyk) häsiýetleriň birliginden durýar. Bularda üýtgemeklik hem-de durnuklylyk bir bitewilikden durýar, çünki üýtgemeklikde durnuklylyk şeýle hem durnuklylykda üytgemeklik saklanýar. Çünki durnuklylyk üznüksizlik, üznüksizlikde hem durnukly­lyk saklanýar. Dynçlyk otnositel häsiýetdedir, yagny wagytlaýyn haly başdan geçirýär. Dynçlykda mukdar taýdan zat öz-özlügini saklaýar, ýöne şol ýagdaýda hem hereket togtamaýar. Her bir zat ýaşaýan wagtynda öz-özlügini aňladýar.

Absolýut dynçlyk bolup bilmez, ol aslynda-da ýokdur. Dyn­çlyk diňe hereketiň durnukly wagytlaýyn häsiýetini aňladýar, özi hem zadyň kesgitlilik halyny aňlatmak üçin gerekdir. Ab­solýut dynçlyk mümkin däl, şonuň üçin hem ol zat şu wagt şol zat bolsa ol eýýäm şol zat däl. Muny mysallaryň üsti bilen düşündirmek gerek (durmuşdan, haýwanat dünýäsinden, hat-da dürli fiziki hadyslardan hem mysal getirmek mümkin). Nemes fizigi Eýnşteýniň (1879-1955) kesgitlemegine görä zadyň her­eketi onuň başga bir zada öwrülmegi bilen bagly. Şeýlelikde, filosifiýada dialektikanyň kömegi bilen hereket we dynçlyk me­selesi çözülýär. Kontinuum (üznüksiz)-diskretlik (üznüklilik, durnuklylyk) gatnaşyklarynyň dialektikanyň üsti bilen çözül­meginde möhüm özara gatnaşygy beýan etmeklik-de hereket hem dynçlyk öz beýanyny tapýar.

Tebigy ylymlarynyň gazananlaryny filosofik taýdan düşündiriş esasynda hereketi barlygyň ýaşaýşy hökmünde beýan etmek bilen herekete degişli onuň formalaryny klassi­fikasiýa bölmek mümkinçiligi döreýär.Hereketiň formalaryny ylmy taýdan F.Engels klassifikasiýalaşdyrypdyr.Ol hereketiň 5 formasyny kemala gelendigini, ýagny mehaniki, fiziki, himiki, biologoki, sosial görnüşlerde ýüze çykýandygyny belleýär. Bu klassifikasiýa ylymda şindi hem öz ähmiýetini ýitirenok. Adam we jemgyýet özboluşly aýratyn hereketiň iň ýokary for­masydyr.

Hereketiň sosial formasyny adam alyp barýar, özi hem ol sosial hereketiň subýekti bolup çykyş edýär. Adam taryhy döredijidir. Çünki ol akylly-başly jemgyýetçilik gatnaşyklaryny dörediji we alyp baryjydyr. Onuň hereketi maksada gönükdi­rilen häsiýetde bolup, ol subýektiw, obýektiw gatnaşykda bolýar, ýagny adamlar arasyndaky gatnaşygy, sosial toparlaryň arabaglanyşygyny, jemgyýetiň daş-töwerege bolan garaýşyny özünde jemleýär. Umuman, obýektiw dünýä bolan gatnaşygy we baglanyşygy aňladýar. Onuň şu häsiýeti hereketiň beýleki formalaryndan düýpgöter tapawutlydyr.

Netijede, hereket barlygyň, materiýanyň hil taýdan dürli dere­jelerini aňladyp, bir-birinden tapawutlanýandygyny görkezýär.Bu tapawutlylygy hil taýdan bir derejäni başga bir derejäniň üsti bilen düşündirmekde ulanmak mümkin däl. Meselem, bi­ologik guralmany (organizmi) özüni dünýäniň fiziki durkuny düşündirmekde ulanmak mümkin däl. Biologik zatlar janly dünýä bilen bagly bolup, onda alyş-çalyş prosesi,ösmek we köpelmek häsiýeti, ýaşaýyş üçin göreş,üýtgemek,nesilden-nesle geçmek bilen baglanşykly alamatlar bar we olar hereketiň şu formasyna degişli häsiýetlerdir.

Janly organizmde fiziki hem himiki prosesler biologik meseleleriň çözgüdini tapmaklyga gönükdirilendir. Şonuň üçin hem barlygyň, dünýäniň maddy zatlarynyň her biriniň öz ka­nuny we kanunalaýyklygy bardyr.

Dogry, bu maddy barlyk zatlaryň özboluşly aýratynlyklary­na garaýar, ýöne olara degişli käbir umumy kanunalaýýklaýyn­lygy bellemek zerur. Meselem, janly organizmdäki himiki gatyn­dylary bellemek ýerliklidir. Diýmek, biologik hereketde himiki hereketiň ysnyşygy zerurlykdyr. Başga bir tarapdan, biologik hadysalary öwrenmek fiziki hem-de himiki hadysalara galtaşmak netijesinde himiýa we fizika ylymlarynyň baýlaşmagyna kömek berip bilýär.

Ýöne guramanyň, düzümiň ýokary formasyny aşaky forma goşmak ýa-da girizmek mümkin däl. Ýaşaýyş gurluş, gurama, düzüm hökmünde beloklardan duran ten bilen bagly. Organiki däl zatda bolsa ýaşaýyş ýok. Gurluşyň himiki formasy himiki elementleriň beloklaryň birleşmesini anladýar.

Käbir çylşyrymly formalardaky hereket ýönekeý her­eket bilen düşündirmek mümkin däl. Meselem, psihologizmde adamyň düýp manysyny köp halatda biologik komponentler (tarap, birleşmeler, baglanyşyk) açýar, munda adamyň sosial ýagdaýyna geregiçe üns berilmeýär. Netijede, reduksionizme (ýönekeýleşdirmä) getirýär. Adamyň içki ruhy dünýäsini bilme­kligi, onuň tebygy ýagdaýyna düşünmekligi fiziki, biofiziki ýa-da biohimiýa häsiýetler bilen kesgitlemek ýa-da şoňa syrykdyr­mak bilen düşündirmek mümkin däl. Ýöne reduksionizmi fizikada, fiziki hadysalarda ulanmak ýerliklidir.

 **2. Giňişligiň we wagtyň aýratynlyklary we aýrylmaz özara baglanşyklary.**

 Her bir hereket haýsy-da bolsa bir üýtgemeklik, özgermeklik belli bir giňişlikde bolup geçýär, özi hem belli bir wagt içinde amala aşýar. Giňişlik we wagt barlygyň, materiýanyň ählumumy formasy, şeýle hem olaryň zerur häsiýetleri, ýagny zerury hemrasydyr. Dünýäde wagt-giňişlik häsiýetsiz zat ýok, aslynda onsuz älemde zat ýok. Giňişlik barlygyň, materiýanyň ýaşaýyş formasydyr, olaryň dowamlylyk, gurluş, materiýanyň, zatlaryň düzümindäki elementleriň özara ýaşaýşynyň we özaratäsirleriniň düzümi bilen häsiýetlendirilýär. Wagt hem barlygyň, materiýanyň formasy bolmak bilen olaryň ýaşaýşynyň dowamlylygyny, olaryň yzygiderli çalyşmagyndaky ösüşi we üýtgemäni aňladýar. Giňişlik we wagt bir-biri bilen özara aýryl­maz baglanyşykda, özi hem barlygyň, materiýanyň ýüze çykyş prosesinde hereketiň we ösüşiň birligidir. Marksistik filosofiýadan ozal,şeýle hem klassyki filosofiýa­da giňişlik we wagt zatdan aýry başga garalyp, diňe zadyň özbaşdak ýaşamaklygynyň daşky şerti diýlip kabul edilipdir.

Giňişlik we wagt dialektiki-materialistik düşündirilişde zatlaryň, barlygyň, materiýanyň ýaşamaklary üçin ählumumy hemra hasaplanýar.

Bu teoriýa şu mesele boýunça elbetde giňişlik we wagt tükeniksizlik (zatlaryň döremeginde, üýtgemeginde, ösmeginde) diýip tassyklaýar.Bu ýerde şeýle bir zady anyklamak gerek, ýagny giňişlik we wagt adamyň aňyna bagly däl, barlygyň, materiýanyň, zadyň absolýut hemrasy bolýandygy; üznüksiz­likde we üznüklilikdedir (wagt, giňişlik), mukdar we hil özger­melerindedir (tükeniksizlikdedir).

Wagtyň bir aýratynlygy ol hem onuň yzyna öwrüp bol­maýanlygyndadyr, ol mydama geçmişden gelejege barýar we ol mydama geljege gönükdirilendir. (Wagt zat bilen baglanyşdyrylanda, şu günki zat wagt ölçeginde geçen zat bilen absolýut bir zat däldir).

Wagt materiýanyň, barlygyň, zadyň ählumumy formasy hökmünde çykyş edýär.Olaryň yzygiderligi, dowamlylygy wagt üsti bilen kesgitlenilýär, şeýle hem bir ýagdaýdan başga bir ýagdaýa geçmegini beýan etmek bilen bir durkdan başga bir durka we olaryň täze zat bilen çalyşmagynda öz manysyny beýan edýär.Wagt öz-özünden maddy zatlarsyz, barlyksyz ýaşamaýar, ol zatlaryň ,barlyklaryň dowamatyny, ömrüni aňladýar. Şeýle hem geçmişden geljege barmakda olaryň atributy bolup durýar.Şonuň üçin barlyksyz wagt, wagtsyz hem barlyk ýokdur. Her bir zat öz wagty içinde ýaşaýar, häsiýetlendirilýär. Wagt birligi zadyň dowamlylygynyň düýp manysydyr.

Şonuň ýaly hem giňişlik we wagta düşünmek üçin olary barlyk, hereket, materiýa, maddy zatlar bilen birligini (ýedinst­wo) aýan etmek zerur. Elbetde, giňişlik we wagtyň absolýutdyg­yny beýan etmekde hereketiň, materiýanyň, barlygyň birligini ykrar etmek zerur. Bu soraga nemes fizigi Eýnşteýn jogap berip, özüniň otnositel teoriýasy bilen giňişligiň we wagtyň özara, gös-göni baglanyşygyny hereket edýän materiýanyň üsti bilen subut edýär. Ol şeýle diýýär: öň eger-de nähilidir bir täsinlik bilen maddy zatlar birdenkä ýok bolan bolsalar,onda giňişlik we wagt galardy. Otnositel teoriýa laýyklykda bolsa ähli zatlar bilen bir­likde giňişlik we wagt hem ýiterdi. Diýmek, netije şeýle: giňişlik we wagt materiýasyz ýaşamaýar.

Barlyk, materiýa, zat bir bitewilikde hereketde bolýar. Biz dünýä, äleme ser salsak, onda materiýanyň, barlygyň, zatlaryň giňişlikde we wagt birliginde mydamalaýýn hereketde bolmagy olaryň bir bitewiligini ýene-de bir gezek tassyklaýar. Öň belläp geçişimiz ýaly, hereket materiýanyň dürli hereket formalarynda özüne degişli özboluşlylykda bolýar.

Hakykatdan hem biz wagt özüniň tizligini çaltlandyrýar diýen pikiri peýdalanýarys. Dogry, waka çaltlyk bilen geçýär, özi hem jemgyýetiň ýaşaýyş-durmuşynyň ähli formalarynda ýokarlandyrylan özgerişler bolýar. Elbet-de, sosial-taryhy wagt nesilleriň bitirýän işi asyrlar, müňýyllyklar bilen hasaplanylýar.

Şu sapakda biz hakykat ýüzünde barlygyň, zadyň, materiýanyň, giňişligiň we wagtyň birligi olaryň hereketi bilen bolup geçýändigine seredip geçdik. Diýmek, olaryň ählisi bir häsýete, ýagny herekete bagly bolsa, onda olaryň birligi aýan bolýar. Onuň şeýledigi biziň garap geçen soraglarymyzda hereketiň dürli formalarynda öz beýanyny tapdy.

 **3. Materiýanyň köpdürliligi we onuň gurluşy.**

 Eger-de filosofiýanyň taryhynyň başky döwürlerinde giňişlige we

wagta degişlilikde olaryň absolýut häsiýete eýeligi hakyndaky pikirler

ýörgünli bolan bolsa, soňra tebigat ylymlarynyň gazananlarynyň netijesinde dünýäniň fiziki şekili baradaky garaýyşlaryň üýtgemegi bilen ol pikirler hem üýtgäp başlapdyr. Giňişligiň we wagtyň hereketdäki materiýa bilen arabaglanyşygy hakyndaky garaýyşlaryň üýtgemegine rus matematigi N.I.Lobaçewskiniň täze geometriki taglymaty öz aýgytly täsirini ýetiripdir. Onuň eden açyşy diňe bir geometriýa ylmy üçin uly ähmiýete eýe bolman, eýsem filosofiýa üçin hem aýratyn wajyplyga eýe bolupdyr.

 Täze geometriýa giňişligiň häsiýetli aýratynlyklarynyň elmydama we hemme ýerde birmeňzeş we üýtgewsiz däldigine göz ýetirmeklige

mümkinçilik beripdir. Lobaçewskiniň geometriýasynda üçburçlugyň burçlarynyň jemi hemişelik sana, ýagny 180° deň bolman, onuň taraplarynyň uzynlygynyň üýtgemegi bilen elmydama 180°-den az bolýar. B.Rimanyň geometriýasynda bolsa sferanyň üstünde çekilen üçburçlugyň burçlarynyň jemi welin, tersine 180°-den uly bolup çykýar. A.Eýnşteýniň otnositellik teoriýasy hem giňişlik we wagt baradaky garaýyşlaryň üýtgemegine aýratyn täsir eden ylmy açyşlaryň biridir. Umuman, takyk ylymlaryň we tebigat bilimleriniň täze gazananlary birinjiden, materiýa, hereket, giňişlik we wagt baradaky

garaýyşlaryň has-da çuňlaşmagyna getirse, ikinji tarapdan bolsa, olaryň özara aýrylmaz baglanyşyklydygyny, has dogrusy, olaryň birligini doly subut edýär. Hakykatdan-da, materiýa elmydama hereketdedir, onuň hereketi bolsa elmydama giňişligiň we wagtyň çäginde bolup geçýär.

Materiýany hereketsiz halda göz öňüne getirmekligiň mümkin bolmaýşy ýaly, onuň üznüksiz hereketdeliginiň-de giňişligiň we wagtyň çäginden daşda bolup biljekligini göz öňüne getirmek mümkin däldir.

**8.Tema: Filosofiýanyň esasy kategoriýalary.**

 **Meýilnama:**

**1. Filosofik kategoriýalar bilen filosofik kanunlaryň arasyndaky birlik we olaryň arasyndaky tapawut.**

**2. Filosofik kategoriýalar: ýekeleýin, aýratyn we umumy zat; sebäp we netije; zerurlyk we tötänlik; mümkinlik we hakykat; mazmun we forma; düýp many we hadysa.**

**1. Filosofik kategoriýalar bilen filosofik kanunlaryň arasyndaky birlik we olaryň arasyndaky tapawut.**

Her bir ylym dünýä we dünýä zatlaryna has düypli gara­mak üçin özüniň düşünjelerini döredýär we olaryň üsti bilen şol meseleleriň çözgütlerini gözleýär. Öwrenilýän ugruň zat­laryny has düypli öwrenmek netijesinde olaryň has giňişleýin we hemmetaraplaýýn häsiýetlendirilmegi bilen bular ýokary derejeli düşünjeler bilen aňladylýar. Alymlaryň açyşlarynyň birleşmeginde has umumy düşünjeler döredilip, olara ”katego­riýalar” diýlip at berilýär. Bu kategoriýalaryň ylymda has düýpli hyzmaty bardyr, özi hem olar bütin teoretiki pikirlenmäniň için­den eriş-argaç bolup geçýän ylmy düşünjeler hasaplanylýar. Bu düşünjeler-kategoriýälar, hemme, ylymlar üçin dünýägaraýyş bolup ylma girýär. Sebäbi filosofiýä ylmy zatlaryň has umumy häsiýetlerini, olaryň arasyndaky baglanyşygy we gatnaşygy tebigatda, jemgyýetde, adam pikirlenmesinde bolup geçýän ka­nunalaýyklygy öwrenýär.

Adamzadyň ösüş taryhynda ylymda pikirlenmäniň uniwer­sal formasy bolan filosofik kategoriýalar döredilipdi. Olaryň mazmunyna üns bersek, onda olar obýektiw hakykatda bar bo­lan zatlaryň häsiýetini we gatnaşygyny şöhlelendirýär.

Kategoriýalar akyl ýetirişiň netijesi hökmünde akyl ýetirişiň tejribesine daýanýar we olar adamzadyň geçen taryhy ýolunyň dowamynda emele gelýär, ösýär, kämilleşýär.

Filosofiki kategoriýalar akyl ýetirişiň etaplary bolmak bilen pikirlenme esasda zatlaryň düýp manysyna baryp ýetýär. Şeýle garalanda, kategoriýalar doňan derejedäki bilmeklik däldir, olar pikirlenme ulgamynda zatlar baradaky has umumy düşünjelerdir. Eger-de biz şu häsiýeti inkär etsek, onda pikirlenmäni, pikiri zatdan aýrybaşga baglanyşyksyz bir üzňelik edip görkezdigimiz bolardy. Emma weli pikir, pikirlenme zadyň, barlygyň adam aňynda şöhlelenmesidir, özi hem olara degişli baglanyşygy, gatnaşygy aňlatmakdyr.

Filosofik kategoriýalar zatlaryň, maddy dünýäniň umumy häsiýetlerini, baglanyşygyny we gatnaşygyny aňladýanlygy zerarly, onuň metodologik ähmiýeti örän ýokarydyr (olar tebigatyň anyk hadysalaryny, jemgyýetiň we pikirlenmäniň meselelerini öwrenmekde bahasyna ýetip bolmajak metod we metodologiýadyr). Şeýle hem her bir anyk ylmyň, esasy möhüm düşünjeleri hem metodologik wezipäni ýerine ýetirýär. (metod­ologiýa-akyl ýetirmekde ylmy metod baradaky taglymatdyr), akyl ýetirmekde ulanylýan metodlaryň toplumydyr.

Filosofiýanyň kategoriýalarynyň hususy ylymlaryň umumy düşünjelerinden tapawudy bardyr. Hususy ylymlardaky umumy düşünjeler pikirlenmäniň belli bir kesgitlenen toplumynda ula­nylýän bolsa, filosofik kategoriýalaryň metodologik prinsipi ähli ylymlaryň içinden eriş-argaç bolup geçýär, özi hem hususy ylymlaryň gazananlarynyň netijesini özüne siňdirip, onuň mazmunyny, düýp manysyny baýlaşdyrýar.

Her bir şahsyýetiň hususy ösüşi üçin filosofik kategoriýalary özleşdirmeklik şahsyýetde teoretik (nazary) pikirlenmäniň döre­megi üçin zerur şertdir. Filosofiýanyň kategoriýalaryna dogry düşünmek üçin, her bir kategoriýa beýleki kategoriýalardan üzňe garamak nädogrudyr.

Filosofiýanyň kategoriýälary filosofiýanyň kanunlary bilen berk baglanşyklydyr. Hakykatda filosofiýanyň esasy kanun­lary belli bir kategoriýälar bilen kesgitlenilýär, onsuz müm­kin däl. Mysal üçin, gapma-garşylyklaryň birligi we göreş ka­nuny “gapma-garşylyk”, “göreş” kategoriýalarynyň üsti bilen aňladylýar.

**2. Filosofik kategoriýalar: ýekeleýin, aýratyn we umumy zat; sebäp we netije; zerurlyk we tötänlik; mümkinlik we hakykat; mazmun we forma; düýp many we hadysa.**

***Ýekeleýin, aýratyn we umumy zat***

Biz daş-töweregimize garanymyzda özümizi gurşap alýan dünýäniň zatlarynyň üytgäp duran mukdar we hil taýdan köp­dürlüligini görýäris. Dünýä ýeke-täk, ýöne ol dürli zatlardan, hadysalardan, wakalardan kemala gelip, olar özlerine mahsus bolan şahsy, gaýtalanmajak alamatlardan düzülendir. Çünki giňişlik we wagt birliginde bolan zatlar we hadysalar özleriniň şahsy tapawutlary bilen mukdar we hil aýratynlygyny aňladyp ýekeleýin zatlardan durýar.

Ýekeleýinlik bir obýektiň (zadyň) başgadan tapawutly bir obýektligini aňladýar, özi hem ol diňe özüne degişli bolan häsiýete esaslanýar. Hakykatdan hem häsiýet diňe şu obýekte mahsus bolýar.

Ýöne her bir zat, predmet şeýle hem proses islendik halda belli bir bitewiligiň düzüminde bolýar. Dünýäde hiç bir zat öz-özlüginden döremeýär. Ol birgiden dürli köpdürlüligiň esasynda döreýär. Meselem, türkmeniň milli garaşsyzlygy (özbaşdaklygy, özygtyýarlygy, milli baýlyklarynyň millete degişli edilmegi, milli döwletiniň döredilmegi, ruhy gymmatlyklaryň rejelenmegi we ş.m.) Häsiýetleriň we gatnaşyklaryň umumy bolmaklygy, bir topluma degişli bolmaklygy ***umumylaýýn*** kategoriýasy bilen aňladylýar. Bu kategoriýa düzümindäki zatlara meňzeş häsiýetiň degişliligi bilen kesgitlenilýär. Umumylaýyn häsiýet topara, kö­plüge degişli bolan meňzeşlik alamaty bilen ýüze çykyp biler. Meselem, “adam”, “haýwan”, “jemgyýet”, “talyp”we ş.m.)

Umumy zat ýekeleýin zatsyz ýaşap bilmeýär.Şonuň ýaly hem ýekeleýin zat umumysyz ýaşap bilmeýär. Her bir obýekt özünde ýekeleýin we umumylaýýn häsiýetsiz bolup bilmeýär. Şonuň üçin her bir obýekt ýekeleýin we umumylaýyn zadyň birli­gidir. Haýsy zady alsak hem ol beýlekilerden tapawutly, şeýle hem haýsydyr bir gatnaşygy bilen onuň meňzeşligi bardyr.

Ýöne filosofiýanyň taryhynda nominalistler umumy düşünjeleri inkär edip,olar umumylaýyn diňe pikirlenmede bo­lup biler diýen pikiri öňe sürýärler. (nominalizm-latyn sözi bo­lup “at”, “atlandyrma”, “at dakma” diýip terjime edilýär).

Elbetde, umumylaýyn we ýekeleýin bilen bolan meňzeşlik we tapawut zadyň predmetiň özüne-de degişli. Olar obýektiw ýaşaýarlar, yekeleýin zat gaýtalanmajak zatdyr. Ähli ylymlar üçin zadyň,hadysanyň ýuze çykmagynda, ös­meginde, özgermeginde we başga bir zada öwrülmeginiň name bilen baglydygyny bilmek düýpli mesele bolup durýar. Aslynda hadysany bilmek onuň döremeginiň, ösmeginiň bilinmegi onuň sebäbiniň bilinmegidir. Sebäplilik latyn sözi bolup, “kausa”-sebäp sözüni aňladýar. Ol hadysalar, zatlar üçin ählumumy ka­nunalaýyklaýyn baglanyşygyny emele getirýär.

Her bir aýratyn waka düşünmek üçin ählumumy kanunal­aýyklykda şol zadyň ählumumy baglanyşykda bolýandygyny hasaba almalydyr, bir zady başga bir zatdan aýryp bolmaýan­lygy olaryň şeýle häsiýetde hem bir barlykdan başga bir barly­ga, bir zatdan başga bir zada geçmeginiň esasy hem ***sebäpdedir,*** çünki bir sebäp başga bir sebäp bilen baglanyşyklydyr, zatlar, hadysalar baky hereket dowamynda çalyşmak bilen bolýar. Bu häsiýet ählumumy baglanyşykdyr. Bularyň özeninde hem sebäp ýatýar.

***Sebäp we netije-***otnositel düşünjelerdir. Bir hadysanyň döremegi üçin başga bir hadysa gerek bolýar, diýmek bir hady­sa başga bir hadysanyň döremegi üçin sebäp bolýar. Sebäbiň täsiriniň emele getirmesi ***netijedir.*** Sebäplilik hadysalar ara­syndaky içki, düýpli baglanyşykdyr, özi hem bir zadyň yzyn­dan başga bir zadyň döremegi bilen bagly ýüze çykýan hereket­dir. Bir zadyň döremeginden ýene-de bir zat döreýär. Meselem suwuň gyzdyrylmagy onuň buga öwrülmegine sebäp bolýar. Suw gyzdyrylanda, ýylydylanda bug bolmak prosesi (hadysanyň döreýiş ýagdaýy) emele gelýär. Sebäbiň yzyndan netije ýüze çykýar we netije indiki, gelejekki zadyň döremeginiň sebäbi bolup durýar. Onuň tersine, buguň sowadylmagy suwuň emele gelmegine getirýär.

Sebäp we netije baradaky düşünjeler adamzat taryhynyň ösüşinde hem-de onuň dünýä akyl ýetirmek ukybynyň barlygynyň esasynda emele gelýar. Pikirlenme dünýä zatlarynyň esasy, zerury kanunalaýyklyklaryny şöhlelendirip, geljekki prak­tiki durmuşyň zerurlygy bolup durýar. Çünki adam akyl ýetiriş netijesinde zatlaryň, hadysalaryň döreýşiniň sebäplerini bilmek bilen olara özüniň täsirini ýetirmeklik mümkinçiligini alýar.

Akyl ýetiriş prosesinde olary emeli ýol bilen döretmek ýa-da olaryň öňüni almak mümkinçiligini gazanýar.(Meselem käbir ýurtlarda dolynyň döremegine garşy göreş). Sebäp bel­li bir wagt içinde netijä getirýär, täze zadyň döremegine get­irýär.Ýöne her bir dörän täze netije onuň döremeginiň sebäbini aňlatmaýar. Meselem, gijeden soň daňdan, gündiz gelýär, emma gije gündiziň döremeginiň sebäbi däl. Hakykatda bu ýerde esas bolup netije gatnaşygy, baglanyşygy çykyş edýär. (Meselem, ýagynyň ýagmagy bilen daşary öl). Şeýle hem sebäbi bahana­dan tapawutlandyrmak gerek. Bahana waka bolup, başga bir wakanyň döremegine getirýär, ýöne ol onuň sebäbi bolmaýar. (Meselem, talybyň sapaga gijä galyp gelmegi “maşyn gelmedi”, “syrkaw boldum”).

Sebäp baglanyşygy ählumumy häsiýete eýe bolýar, ol obýektiw uniwersal häsiýetdäki baglanyşygy aňladýär.

Älemde bolup geçýän ähli hadysalar, ähli özgermeler, üýt­gemeler belli bir sebäp zerarly ýüze çykýar.

Dünýäde sebäpsiz hiç bir hadysa ýüze çykyp bilmeýär, islendik hadysanyň özüniň sebäbi bolýär. Elbetde, adam belli bir hadysanyň sebäbine, sebäp baglanyşygyna akyl ýetirýär, emma henize çenli sebäbi belli bolmadyk käbir hadysalar bolýar, ýöne olar obýektiw ýaşaýarlar (medisinada rak keseliniň döreýiş sebäbi we ony bejerip bolmazlyk). Dünýäniň ähli hadysalary sebäp bilen baglanyşykly diýen argument filosofiýada sebäplilik kanunydyr. Filosofiýada ähli hadysalar sebäp bilen bagly diýip tassyklaýanlara ***deterministler (determinare latyn sözi bolup-kesgitlemek, kesgitleýär diýmeklikdir).*** Bu ylmy tassyklamany inkär edýänlere-***indeterministler*** diýilýär. Deterministler tarapy­ndan geçirilen barlaglar hiç hili şübhelenmäge ýer goýmaýar.Onuň akymlaýyn görnüşleriniň wekili iňlis filosofy Ýum (sub­ýektiw idealist), Kant-aprior häsiýet-tejribeden öň,owal diýip tassyklaýar.

Filosofiýada logiki baglanyşyk hökmünde käbir filoso­flar esas we netije düşünjelerini ulanýarlar, ýöne olar diňe logiki baglanyşyk, gatnaşyk bolmak bilen sebäp, sebäplilik baglanyşygyny aňlatmaýar. Ol diňe logikada esas we netije baglanyşygydyr. Bu ýerde, ýagny formal logikada esas bolup pikir çykyş edýär.Bir pikirden başga bir piker döreýär. Meselem, otagda oňuşarlykly ýylylyk diýmek pikir üsti bilen termometrde 20-gradus görkezýändigine salgylanyp netije çykarylýar. (Me­selem, termometrdäki görkeziji sebäp däl-de esas).

Sebäp, sebäplilik pikirde, pikir netijesindäki baglanyşyk däl-de zatlaryň arasyndaky başga bir hadysany dörediji baglanyşykdyr. Ýaňky mysaldaky baglanyşyk logiki baglanyşyk, özi hem esas we netije baglanyşygydyr.

Ýöne her bir pikir sebäp bilen aýrylmaz baglanyşykdadyr, çünki pikiriň özi sebäp baglanyşygy esasynda hakykaty şöhlelendirýär.

Ähli hadysalaryň arasyndaky sebäp baglanyşygynyň obýek­tiw häsiýeti ylmy taýdan tassyklanandyr. Sebäp bilen netijäniň arasynda baglanyşyk hakykatdan hem biri beýlekisiniň üstüni doldurýar, ýagny diňe bir sebäp netijäni döretmän, netije hem sebäbe täsir edip,ony üýtgedip hem biler.Türkmenistandaky milli Garaşsyzlyk milli Galkynyşyň döremegine sebäp bolýar.Milli Galkynyş öz gezeginde Täze Galkynyşa sebäp bolýar.

***Zerurlyk we tötänlik***

Filosofik garaýyş boýunça zatlaryň arasyndaky baglanyşyk we gatnaşyk düýpli we zerury ýagdaýdyr. Zerurlyk-dünýä zatlarynyň, hadysalarynyň, prosesleriniň arasyndaky durnukly we düýpli baglanyşygy aňladýar. Zerurlyk-zatlaryň düýp manysyndan gelip çykýan we zatlaryň ýüze çykmagynda hökmany bolmaly zat.Ýöne zeru­rlyk bilen gutulgysyzlyk bir zat däl,çünki hemme zerurlyga gutulgysyzlyk diýmek bolmaz.

Zerurlyk beýleki mümkinçilikler hatardan çykyp, diňe ýeke-täk bir çykalga galan ýagdaýda gutulgysyzlyga baryar. (Me­selem, Garaşsyzlyk ýyllarynda Eýrandan unuň alynmagy ýa-da 2008-nji ýylyň aýazy, Lebap welaýatynda derýada dörän buzy partlatmak ýoly bilen kynçylyklardan çykmak). Zerurlygyň es­asynda ýüze çykman tötänleýin hem hadysalar bolup biler.

Tötänleýin zadyň, hadysanyň ýüze çykmagynda şol şert bo­lup hem, bolman hem biler (otly ýolunyň geçelgesinde maşynyň matorynyň öçmegi, ekilen ekini dolynyň weýran etmegi).

Filosofiýanyň taryhynda zerurlyk we tötänlik düşünjelerine dürli garaýyşlar bolupdyr. Meselem, Demokrit ähli zatlar zerurlyk esasda bolýar-diýip tassyklaýar. Tötänleýin zadyň inkär edilme­gi sebäbiň “ýoklugyna” salgylanmakdyr, onuň inkär edilmegi bilen baglanyşyklydyr. Şu ýerden başga bir pikir kemala gelýär, ýagny tötänleýin zadyň özi zerurlyk bilen baglanyşykly, çünki hadysanyň ýüze çykmagy kanunalaýyklaýyndyr, şeýle hem ol özüniň sebäp baglanyşyklary bilen ýüze çykýandyr (ekiniň bol­magy, dolynyň ýagmagy, bular gös-göni sebäp baglanyşyklary bilen bagly). Tötänleýin zadyň özi kanunalaýyklaýyn hadysa, çünki hadysanyň ýüze çykmagy üçin şertleriň toplumy ýeter­likdir (lotereýa bileti-utuş we utuşsyz).

***Mümkinlik we hakykat***

Akyl ýetiriş prosesinde teoretiki pikirlenmede mümkinlik we hakykat kategoriýalary üns merkezinde durýar. Filosofiýanyň beýleki kategoriýalary ýaly mümkinlik we hakykat zatlaryň üýt­gemeginde ösmeginde uniwersal baglanyşyklary we gatnaşyklary şöhlenendirýär. Zat, hadysa belli bir kesgitli könäniň esasynda döreýär. Zadýň döremegi üçin bir giden şertler kemala gelýär. Meselem, çaga dünýä inýär, onda duýmak, kabul etmek, pikirlenmek we gürlemek mümkinçilikleri döreýär. Mynasyp şertleriň bolmagy bilen mümkinlik hakykata öwrülýär.

Ösüş prosesiniň özi mümkinlik we hakykat kategoriýalarynyň birliginde bolup geçýär. Mümkinlik hakykat bilen berk baglanyşykda bolýar. Olar biri-birlerine özara baglanyşyklydyrlar. Mümkinligiň özi hakykatyň bir formasy bolup çykyş edýär, hakykatyň döremegine goldaw berýär.

Bu kategoriýalaryň özara baglanyşygynda ilkinji orun hakykata degişli, ýöne mümkinlik hem hakykatyň real ýaşaýşynyň bir alamatydyr. Bularyň birligini ykrar etmek bilen olaryň arasyndaky tapawudy hem göz öňünde tutmaly. Meselem, dünýä doly akyl ýetirmek mümkinligi bilen birlikde ony durmuşa geçirmek, ýagny mümkinligi hakykata öwürmek meselesiniň-de barlygyny unutmak bolmaz.

Mümkinligiň dürli görnüşleri bolýar. Olar umumy we ýekeleýin bolup biler. Umumy mümkinlik hakykatyň umumy ka­nunalaýyklyklary bilen bagly, ýekeleýin mümkinlik hadysanyň, zadyň bir tarapyny şahsy aýratynlyklaryny aňladýar. Her bir ýalňyz, ýekeleýin mümkinlik gaýtalanmaýar. Mümkinlik iki görnüşde – real konkret (anyk) we formal abstrakt (anyk däl) görnüşde bolup biler.

Real mümkinlik ol hadysanyň, zadyň düýpli kanunal­aýyklaýyn ösüşini aňladýar, onuň durmuşa geçmegi üçin bolsa obýektiw şertleriň bolmagy zerurdyr.

Formal mümkinlik hadysanyň, zadyň ösüşiniň düýpli däl şertini aňladyp, hakykatda onuň amal edilmeginiň obýek­tiw şertleriniň ýoklugy bilen aňladylýar. Bu mümkinlik diňe formal esasa salgylanmak bilen bagly mümkinlikdir. Formal mümkinlik obýektiň kanunlaryna garşy gelmeýär. Mümkinlik düşünjesini mümkin däl düşünjeden tapawutlandyrmak gerek, çünki bu ýagdaýda, ýagny mümkin däl ýagdaýda ol amala aşyp bilmeýär.

Käbir şertlerde formal mümkinlik hakykylyga, hakykata öwrülip biler. Meselem, adamyň kosmos giňişligine aralaşyp bilmek formal mümkinçiligi häzir reallyga öwrüldi, emma bu öňler formal häsiýete eýedi.

Her bir mümkinligiň hakykata öwrülmegi üçin, oňa degişli şertleriň bolmagy zerur.

***Mazmun we forma***

Her bir obýektiw dünýäniň zatlary mazmun bilen formanyň birliginden durýar. Älemde aslynda mazmun bolup bilmeýär. Ol diňe kesgitli mazmunyň belli bir galyba salynmagy bilen ýüze çykýar mazmunyň forma bilen kebşirlenmegi gerek, ine şonda ol mazmuny aňladyp biler.

Mazmuny obýektiň ähli elementleriniň toplumyna degişli häsiýetleriň, baglanyşyklaryň jemi bilen aňlatmak bolar. Diýmek, mazmun obýektiň ähli elementleriniň hil kesgitliligini, olaryň özara täsirini aňladyp, bitewilige degişli ähli komponenetleriň toplumyndan durýar.

Mazmun zadyň häsiýetleriniň,alamatlarynyň toplumyna we olar arasyndaky gatnaşyklary şöhlelendirmek bilen olary tapawutlandyrýan düýpli häsiýetini we gatnaşygyny görkezýär.

Zadyň üýtgemegi bilen onuň mazmuny hem üýtgeýär. Me­selem, Garaşsyzlyk ýyllarynda türkmen jemgyýetiniň mazmu­ny düýpgöter üýtgedi, sebäbi onuň formasy üýtgedi. Bu gün jemgyýet ähli maddy baýlyklary, ruhy gymmatlyklary öz içine alyp, adamlaryň durmuşyna degişli harytlary, gurallary ozüne birleşdirýän forma we mazmuna eýe boldy.

Biz daş-töweregimize garanymyzda, ol ýa-da beýleki obýek­ti başga bir obýektden tapawutlandyryp, onuň daşky görnüşini, daşky formasyny göz öňüne getirýäris. Netijede, zadyň daşky durky adam beýnisinde ornaşýar, özi hem aýry başga bir görnüşinde göz öňüne gelýär, bu zadyň daşky görnüş boýunça tapawudydyr.

Forma-obýektiň daşky formasy (görnüşidir). Zadyň daşky formasy beýleki zatlara bolan baglanyşygy aňladýar. Forma zadyň içki häsiýetini hem görkezýär. Zadyň içki formasy onuň hil taýdan kesgitliligini aňladýar (meselem:adamyň içki we daşky formasy: içki organlary - olaryň formalary; daşky formasy hem adam, bularyň hemmesi bir tarapdan, onyň jyns aýratynlygy hem ikinji tarapdan we ş.m.

Içki forma köplenç zadyň içki gurluşyny görkezýär. Gurluş, umuman, zadyň içki taýdan ýerleşmegidir. Ýöne forma we gurluş bir zat däldir (meselem, maşynlaryň içki gurluşy-formasy, tele­fon, uçar, meýdança, köpri, döwlet, onuň syýasy, ykdysady, so­sial we medeni taraplary: forma we gurluş manylarynda).

Dürli filosofik ugurlar mazmuna we forma birmeňzeş gara­man, ol barada dürli-dürli garaýyşlary öňe sürüpdirler.

Gadymy grek filosofy Aristoteliň garaýşyna görä, mazmun we forma ilkibaşdan özbaşdak, biri-birine bagly bolmadyk ýagdaýda bolýar, diňe bir zady döretmekde mazmun we forma biri-biri bilen has ýakyn baglanyşykda bolýar. **Ilkinji forma**, onuň garaýşyna görä, hudaýda, taňrydadyr.

Forma we mazmun bir zadyň iki garşylykly tarapy, şol bir zadyň dürli **polýuslary** we olaryň birligidir. Olaryň birligini we olary biri-birinden aýryp bolmaýan birligi kesgitli mazmunyň, kesgitli formasy bolýar. (Meselem, ulagyň formalary we olara degişli mazmun).

Ýöne forma bilen mazmun birmeňzeş ähmiýete, häsiýete eýe däl. Bu kategoriýalardan baş wezipäni mazmun kesgitleýär, forma gurnamadyr, elbetde, ol gurnaýar, has takygy, mazmu­ny gurnaýar. Şol bir wagtda mazmun hem öz-özüni gurnaýar. Mazmun formanyň döremegine getirýär. (Meselem, adam, jem­gyýet, ösümlik, giňişlik we ş.m.) Forma bilen mazmunyň arasynda içki garşylyk hereket edýär. Aslynda zadyň döremeginde, ösmeginde zatlaryň arasyn­daky, mazmun bilen forma arasyndaky garşylygy ýeňip geçmek olaryň ösüşde gapma-garşylygynyň çözülmegi ösüş üçin zeru­rlykdyr, çünki zadyň geljegi üçin gapma-garşylygy aradan aýyr­mak zerurlykdyr.

Zatlaryň ösüşini pikirde aýlamakda mazmun we forma kat­egoriýalary uly ähmiýete eýedir. Sebäbi eger forma mazmuna laýyk gelen ýagdaýda, ol mazmunyň ösüşini çaltlandyrýar. Üýtgeýän, üýtgän mazmuna köne forma kybapdaş bolmadyk ýagdaýda, mazmunyň geljekki ösüşine päsgel berýär. (Meselem, Täze Galkynyş zamanasynyň meseleleri-ykdysady, syýasy, so­sial we medeni ugurlarda).

Forma bilen mazmunyň birligi olaryň özbaşdaklygyny aňladyp, formanyň mazmuna bolan gatnaşygynda forma işjeň rol oýnaýar. Formanyň otnositel özbaşdaklygy forma mazmun­dan mazmun formadan üzňe bolmaýar, ýöne forma mazmuny aňladyjy we şöhlelendiriji. Formanyň üýtgemegi zatdaky, pred­metdäki içki baglanyşyklaryň täzelenmegini talap edip, içki gurluşyň ösmegine getiryär. (Türkmenistanyň XX Halk masla­haty Mary şäheri, oba hojalygy barada 2007- nji ýylyň 30-njy marty; Türkmenistanyň Mejlisiniň 4-nji çagyrylyşynyň birinji maslahaty 2009-njy ýylyň 9-njy ýanwary).

***Düýp many we hadysa***

Düýp many we hadysa filosofiýanyň esasy kategoriýalarynyň biri bolmak bilen olar zada akyl ýetirişiň derejesini kesgitle­mekde hem-de obýektiň jümmüşine aralaşmakda möhüm orna eýedir. Adamzadyň akyl ýetiriş hereketi predmetiň, zadyň daşky formasyny öwrenmekligi onuň içki gurluşyna aralaşmaga iterýär. Zatlaryň arasyndaky sebäp baglanyşyklaryny öwrenmek, olaryň kanunalaýyklyklaryny ýüze çykarmak netijesinde zadyň düýp manysyna ýetmeklige getiryär. Düýp many we hadysa zatlaryň uniwersal obýektiw häsiýet­namasyny bilmekde möhüm ylmy guraldyr. Zadyň düýp ma­nysyna ýetmeklik name? Bu soragyň jogaby şeýle zadyň ýüze çykmagynyň sebäbiniň onuň durmuşynyň ýaşaýyş kanunynyň, içki garşylyklarynyň ösüş meýliniň (zada degişli kesgitleýji) häsiýetiniň bilinmegidir.

Adamzadyň akyl ýetirşi pikirlenme arkaly diňe bir hadysa­dan düýp mana tarap hereket bilen gutarman, ol düýp manynyň diňe bilinmegine ýetmek bilen çäklenmän, onuň has çuň düýp manysyna ýetmeklige tarap hereket edýär. Sebäbi adamyň pikirlenişiniň hadysadan düýp mana tarap tükeniksiz çuňlaşmagy zerarly, ol ilkinji düýp manydan ikinji derejeli düýp mana geçýär we ol üznüksiz dowam edýär. Düýp many zadyň hadysanyň içki baglanyşygynyň esasy hasaplanylýar.

Düýp many diýmek barlygyň zadyň zerury hem esasy möhüm kesgitleýjisidir. Düýp many diýenimizde biz onuň kanunalaýyklyk diýen düşünje bilen birligini bir manyly­lygyny göz öňünde tutýarys. Aslynda **kanun** we **düýp many** düşünjeleri bir deň derejeli bolup, adamyň hadysa has çuň akyl ýetirmegini görkezýär. Ýöne düýp many bilen kanun bir zat, bir meňzeşlik däldir. Düýp many has giň we baý düşünjedir. Me­selem, ýaşaýşyň düýp manysy diňe bir kanuna bagly bolman ol kanunlaryň toplumy bilen kesgitlenilýär.

Hadysa näme? Bu düýp manynyň daşky aňladylmasy we onuň forma taýdan ýüze çykmasydyr. Düýp many zadyň içki, hadysa zadyň daşky tarapy hasap edilýär. Ýöne hadysany daşky, düýp manyny hem içki tarap hökmünde göz öňüne getirsek-de zady häsiýetlendirmekde daşky bilen içki gatnaşyklaryň birek-birege zerurlygy aradan aýrylmaýar, ýagny zadyň häsiýetlendi­rilmeginde olaryň ikisi-de möhüm şert bolup durýar. Hadysa düýp manysyz ýaşap bilmeýär. Düýp many hadysalydyr, hadysa hem düýp manylydyr. Düýp many we hadysa özara baglanyşykly kategoriýalardyr. Eger düýp manyda umumy häsiýet bolsa, onda hadysa ýekeleýin zat bolup, bu düýp manynyň ýüze çykmasydyr. Eger düýp many has giň, içki tarap bolsa, onda hadysa daşky, has baý we köptara­plaýynlykdyr. Eger düýp many durnukly, zerurlyk bolsa, onda hadysanyň üýtgeýän, geldi-geçer, tötänleýin häsiýete eýe bol­magy kanunalaýyklykdyr.

Düýpli we düypli däl zatlar otnositel häsiýetdedir. Bir wagt himiki elementiň düýpli häsiýeti atom hasaplanylýardy. Soňra bolsa atomyň ýadrosy bu häsiýete eýe boldy.

Ylmyň esasy meselesi zatlaryň, hadysalaryň düyp many­syna ýetmek. Zadyň düyp manysyna ýetmek formany hasaba almazdan, mümkin däldir. Şonuň ýaly hem formany,onuň dür­li ýüze çykyş formalaryny analiz etmezden, hasaba almazdan, zadyň düyp manysyna ýetmek mümkin däldir.

**9. Tema: Filosofiýanyň ählumumy kanunlary.**

 **Meýilnama:**

**1. Kanun we filosofik kanun hakynda düşünje.**

**2. Mukdar we hil üýtgetmeleriniň özara geçiş kanuny.**

**3. Gapma-garşylyklaryň birligi we göreşi kanuny.**

 **4. Inkär etmäni inkär etme kanuny.**

 **1. Kanun we filosofik kanun hakynda düşünje.**

Dünýädäki bolup geçýän, ösýän, özgerýän, ösüşde bolýan zatlara teoretiki esaslandyrma bermek häzirki zaman ylmynyň esasy wezipesi bolup durýar.

Häzirki zaman ylmy dünýägaraýşa esaslanýar. Ylmy dünýägaraýşyň döremeginde filosofiýa uly rol oýnaýar.

Her bir hususy ylymlaryň kanunlary bilen bir hatarda ählu­mumy filosofik kanunlar hem bar, olar ýüze çykýar, ösýär, özgerýär we hereket edýär. Beýleki hususy ylmy kanunlardan tapawutlylykda filosofik kanun hereketiň we ösüşiň ähli ugur­larynda, ýagny tebigatda, adamzat jemgyýetinde hem-de adam pikirlenmesinde bar bolan ählumumy baglanyşygy we gatnaşygy şöhlelendirýär.

Filosofik kanun ähli zat mydama hereketde diýip ykrar edýär, filosofik kanun zatlaryň, hadysalaryň, prosesleriň arasyn­daky düýpli, zerury baglanyşygyny tassyklaýar. Her bir hadysa dogry düşünmek üçin ony beýleki hadysalar bilen baglanyşykda seljermek gerek, ol öz gezeginde zadyň, hadysanyň döreýşini we ösüşini bilmek üçin, möhüm şert bolup çykyş edýär.

Dünýäde predmetleriň, zatlaryň, hadysalaryň arasynda dürli baglanyşyklar bolýar. Olaryň käbirleri öz aralarynda gös-göni baglanyşykda bolýan bolsa, beýleki birnäçesindäki baglanyşyk ençeme sowa ýollar bilen bolýar.

Dünýäniň islendik düzümi oňa degişli bolan elementleriň özara täsiri bilen baglanyşykda bolýar. Hakykatdan hem her bir jisimiň häsiýetleri özara täsir astynda bolmak bilen olaryň her­eketinde ýüze çykýar. Zatlar arasyndaky özara täsir uniwersal häsiýetde bolýar. Ol özünde mümkin bolan ähli özgermeleri jemläp, predmetleriň arasyndaky baglanyşyklaryň ähli tiplerini özünde birleşdirýär.

Älemde zatlar bütinleý biri-birinden üzňelikde bolmaýar, olaryň her biri başga bir zat, hadysa, proses bilen baglanyşykda bolýar.

Umuman, her bir hadysa we bütin dünýä tutuş bir çylşyrymly gatnaşyklaryň düzüminden durýar we olar dürli sebäp we neti­je baglanyşyklaryndan düzülýär. Şonuň netijesinde bir hady­sa başga bir hadysanyň döremegine sebäp bolýar, şeýlelikde hereketiň bir formasy başga bir formasyna öwrülýär, şunlukda olar baky hereketde we ösüşde bolýarlar.

Ylym mydama hadysalaryň arasyndaky baglanyşygy ýüze çykarmaga ymtylýar. Hadysalary we prosesleri düzüm hök­münde, ýagny tutuşlaýyn zat hökmünde we onuň elementleriniň biri-biri bilen belli bir kesgitli baglanyşykda, özara baglanyşykda bolýanlygyny ýüze çykaryp, onuň hem has giň, uly düzümiň bir tarapydygyny ylmy taýdan göz öňüne getirmek gerek.

Ylmyň esasy meselesi we maksady ilki bilen tebigatyň we jemgyýetiň kanunalaýyklaýyn hereket hökmündedigini we olardaky ösüşler hem-de prosesler belli bir obýektiw kanun bilen şertlendirilendigini we obýektiw kanun esasda hereket edýän­digini beýan etmekden ybaratdyr. Bu ýerde kanun näme? - diýen sorag ýüze çykýar. Kanun – bu hadysanyň içki baglanyşygy we özara baglanyşygydyr. Ýöne hadysalar arasyndaky her bir baglanyşyk kanun we kanunalaýyklaýyn zat däldir. Kanun üçin oňa (kanuna) hut düýpli, durnukly, gaýtalanýan, içki baglanyşyk we özara baglanyşyk zerur.

Baglanyşyk dürli görnüşde bolup bilýär, meselem, daşky, düýpli däl görnüşlerde bolup biler. Bu hili baglanyşyklar zatda, hadysada, prosesde yz galdyryp biler, ýöne olar zady kesgitläp bilmezler.

Aslynda kanun zadyň zerury baglanyşygyny aňladýar we bu zerury baglanyşygyň bolmagy ösüşiň barlygynyň şerti hök­münde çykyş edýär. Meselem, jemgyýetiň ösüşiniň kanunal­aýyklyk häsiýeti bilen bagly bolan ykdysady we sosial hadysalar arasyndaky baglanyşyk (döwlet bilen jemgyýetde sosial toparlar arasyndaky gatnaşyk).

Adamlar tebigatyň we jemgyýetiň kanunlaryny bilmek esasda hadysanyň ýüze çykmagyna akylly-başly garap, ol we beýleki zadyň döremegine täsir edip, öz peýdasy üçin ulanyp biler.

Filosofiýanyň taryhynda idealistler kanunyň obýektiw häsiýetini inkär etmäge çalşyp, olar kanuna adam paýhasynyň önümi we adam paýhasy bilen döreýän zat hökmünde garaýar­lar. Subýektiw idealist, iňlis matematigi-filosof Karl Pirson (1857 – 1936 ýý.) kanun ylmy manysynda ol aslynda adam ruhunyň önümidir we adamsyz onuň hiç hili manysy ýokdur-diýip tassyklaýar (adam paýhasyndan döreýär), adam tebigata kanun berýär diýmekligiň manysy bardyr diýip belleýär.

Obýektiw kanunlary üç uly toparlara bölmek bolar: 1) hususy-häsiýetleri meňzeş ýa-da obýektiň özboluşly hasiýetlerine degişli bolan ol ýa-da beýleki hereketiň formasy­na degişli toparlar 2) umumy-uly obýektler, hadysalar;3) ählu­mumy ýa-da uniwersal. (birinjä degişli edip, adam düşünjesini almak bolar; ikinji topar kanuna degişli edip “janly organizm” düşünjesini; üçünjä tutuş dünýä hadysalaryny mysal edip almak bolar). Birinji topar kanunlar belli bir kesgitli anyk, çäkli ýerl­erde hereket edýär. Ikinji topar kanunlar has umumy, özi hem gaýtalanýan obýektler bilen baglanyşykda bolýar. Üçünji topar kanunlar uniwersal özi hem ähli hadysalar bilen bagly bolup, olar ählumumy kanundyr.

Filosofiýa ählumumy kanun degişli, bu kanun hemme ýerde hereket edýär. Ol kanunlar tebigatda, jemgyýetde we pikirlen­mede hereket edýär. Bu kanun ählumumy akyl ýetiriş we met­odologik häsiýetde bolup, akyl ýetirişiň ählumumy kanuny hök­münde çykyş edýär, şeýle hem adamynyň akyl ýetiriş döredijilik işinde metod bolup hyzmat edýär.

Ösüşiň ählumumy kanuny: zadyň ösüş hem-de akyl ýetirişiň kanunydyr. Indi bolsa filosofiýanyň esasy kanunlaryna garamak­lyga geçeliň.

 **2. Mukdar we hil üýtgetmeleriniň özara geçiş kanuny.**

Biz geçen sapaklarymyzda ösüş we oňa bolan dürli garaýyşlar hakda ýatlapdyk. Bu ýerde biz esasan ösüşiň iki ýoly, hakda durup geçeris: birinji ýol (konsepsiýa) hereketiň çeşmesi hereketiň daşynda. Ikinji ýol hereketiň çeşmesi özünde (öz-özlüginde) (samodwiženiýe). Hakykatdan hem hereketiň ikinji ýoly ýaşaýşa ukyply ýoldur, ol ösüşe, böküşe könäniň ýok bo­lup, täzäniň döremegine ýol açýar. Bu ösüş ýoly diňe bir mukdar taýdan zadyň köpelmek (ula­lmak we kiçelmek) ýoly bolman, könäniň ýok bolmak, ýitmek prosesini, täzäniň bolsa, döremek prosesini aňladýan ýoldur. Bu bolsa mukdar özgermeleriniň hile geçiş kanuny bilen esaslan­dyrylýar. Bu kanuna dogry düşünmek üçin, häsiýet, hil, mukdar, ölçeg ýaly kategoriýalar bilen tanyşmak zerur.

Älemiň zatlary özara belli bir kesgitli baglanyşykda we gatnaşykda bolýarlar. Zatlara akyl ýetirmeklik olaryň daşky we gös-göni ýüze çykmasyndan başlanýar. Olar özara biri-biri bilen aýrylmaz bagly, çünki bir zat başga bir zadyň täsiri astynda döreýär. Bu häsiýet dünýäniň kanuny we kanunalaýyklygydyr.

Bir zadyň beýleki bir zat bilen baglanyşygyny we gatnaşygyny bilmezden, ol zadyň häsiýetini bilmek mümkin däl. Meselem: “metal” düşünjesi gatylyk, tok geçirijilik, belli dere­jedäki gyzgynlykda eremek, ýylylyk we tok geçirijilik aýratyn­lyklaryny öz içine alýan düşünje. Şu ýerde şeýle netijä gelmek bolýar, diýmek, zat häsiýetleriň toplumy. Zada akyl ýetirmek - onuň haýsy we nähili häsiýetleriniň bardygyny bilmek, zady kesgitlemekde diňe şunuň ýaly netijä gelmek hem heniz ýeter­lik däldir, çünki zat özüniň ösüşinde birgiden häsiýetlerini üýt­gedýär, hat-da ýitip gidip bilýär. Şol zerarly zadyň häsiýetlerini klassifikasiýa düzgünine getirmek gerek. Aslynda häsiýet düýpli we düýpli däl bolup biler. Zat kesgitlenende, iki häsiýeti boýunça hem kesgitläp bolar, ýöne zady zat edýän onuň düýpli häsiýeti bolýar. Bu häsiýet filosofiýada zadyň hili diýip atlandyrylýar. Hil zadyň şol zatdygyny onuň başga zat däldigini kesgitleýär we görkezýär.

Zat diňe bir hil tapawudy bilen aňladylman, zadyň bitewiligi, birligi, kesgitliligi, öz-özüniň birmanylylygy bilen tutuşlygyna aňladylýar. Diýmek, zat diňe bir hil tapawudy bilen kesgitlen­män ,ol onuň mukdar tarapyny hem özünde jemleýär. Sebäbi zat onuň hil häsiýetinden başga ony düzýän gurluşdan hem yba­ratdyr. Elbetde, zady hil kesgitliligi bilen aňladanymyzda onuň öz-özlügini, birligini görýäris. Zat hakykatdan hem şu zat, hut onuň özi, ýöne ol hil taýdan birmanylylykda bolsa-da, onuň düzümi, gurluşy, biri-birinden mukdar taýdan tapawutlanyp bil­er. Meselem; metal hil tapawudy boýunça bir häsiýeti aňladýan bolsa-da ol gurluşy boýunça dürli-dürli mukdar häsiýetleri özünde jemleýär.Oňa degişli edip, metalyň dürli görnüşlerini görkezmek bolar, (demir, mis, gurşun we ş.m.). Zatlary hil taý­dan analiz etmeklik, onuň mukdar tarapyny açmaklyga getirýär. Başga söz bilen aýdylanda, zatlaryň hil taýdan birmanylylygy, birmeňzeşligi (tutuş meňzeşligi) onuň ikinji mukdar tarapyny aýan edýär. Nemes klassyki filosofiýasynyň wekili Gegel muk­dar bu “hiliň suratydyr” diýip belleýär. Zat diňe hilden ýa-da diňe mukdardan durman, şol bir wagtda ol hem hilden, hem mukdardan durýar. Akyl ýetiriş prosesinde biz emeli ýagdaýda olaryň birini beýlekiden aýrybaşgalaşdyrýarys. Beýle edilmegi olaryň arasynda bar bolan tapawudy beýan etmek üçin gerek.

Zatlaryň hil taýdan bir manylylygyny, birmeňzeşligini görkezmeklik zadyň ikinji tarapy bolan mukdar düşünjesine barmaklyga esas döredýär. Öň belleýşimiz ýaly, zady hil taýdan analiz etmeklik mukdara gutulgysyz alyp barýar.

Bu kanunyň talabyna görä, akyl ýetirişde ilki zadyň hil tarapyny bilmek, soňra onuň mukdar tarapyna geçmeklik kanu­nalaýyklaýyn zatdyr. Mukdar özünde ululygy, sany, göwrümi jemleýär. Zadyň meňzeşligi, birmanylylygy zerarly, ol şeýle usullara, ýagny ulaltmak ýa-da kiçeltmek, bölmek (bölekle­mek) ýa-da birleşdirmek ýollaryna alyp barýar. Mukdar taýdan käbir ulalmaklyk (ulaltmaklyk) ýa-da kiçelmeklik (kiçeltmek­lik) zadyň hil häsiýetine düýpli täsir etmeýär. Meselem; metal gyzdyrylanda ençeme dereje ýylylygy köpeltseň hem ol öz hili­ni we mukdaryny saklaýar. Ýöne beýle häsiýet hemme zatlar üçin deň derejede däl, käbir halatda sähelçe çäkden geçmeklik zadyň hil taýdan düýpli özgermegine getirýär. Emma mukdar özgermeleri belli bir derejä baranda, zadyň hil taýdan özger­megine getirýär. Netijede, zadyň öňki hil ýagdaýy zadyň täze hil ýagdaýyna öz ornuny bagyş edýär, ornuny täze hil ýagdaýyna berýär. Şeýlelik bilen täze hil özgermesi ýüze çykýar.

Mukdar özgermeleriniň hil özgermelerine geçiş kanunynda täze dörän hil özgerme mukdar özgermelerine alyp barýar. Bu ýagdaý tebigy zat, çünki täze hil täze mukdar özgermeleri bilen bolýar. Zadyň hil kesgitliligi zadyň mukdar kesgitliligi bilen bagly. Bu baglanyşyga – **ölçeg** diýilýär. Bu baglanyşyk hil bilen mukdaryň, biriniň beýlekä baglydygyny aňladýar. Hakykatdan hem mukdar özgermeleri şeýle bir derejä barýar, ol hatda hiliň we mukdaryň durkunda disgarmoniýa (ölçegiň bozulmagyna) getirýär. Şu ýagdaýda köne hil täze hile ornuny berýär, könäniň täzelenmegine getirýär.

Mukdar özgermeleri, üýtgemeleri arakesmesiz – yzykesilm­esiz we ýuwaş – ýuwaşdan bolýar. Hil özgermeleri, üýtgemeleri arakesmeli görnüşde ýuwaş – ýuwaşdan bolýar. Bu kanun ösüşiň arakesmesiz, yzykesilmesiz we arakesmeli zadyň hil we mukdar özgermeleridir. Her bir hil özgermeleri böküş görnüşinde bolup geçýär.

Jemgyýetiň durmuşynda, ösüşinde böküşiň iki görnüşi bolýar. Olar ewolýusion hem-de rewolýusion görnüşler bolup, bularyň birliginde jemgyýet kanuny hereket edýär. Her bir jem­gyýetdäki ösüş ewolýusion (ýuwaş-ýuwaş) hem-de rewolýusion (böküş) görnüşde bolýar.

Bu kanunyň teswirlenişi şeýle: zadyň, predmetiň dürli tara­plary bolup, onuň hil we mukdar taýdan özara baglanyşy we özara hereketi netijesinde zatda, predmetde ilkibaşda ujypsyz mukdar özgermeleriniň toplanmagy zadyň, predmetiň hil taýdan ölçegliliginiň bozulmagyna getirip, böküş görnüşinde tebigy hadysalaryň, şeýle hem dürli beýleki zatlaryň ösmeginde esasy şertdir.

**3. Gapma-garşylyklaryň birligi we göreşi kanuny.**

Predmetde bolup geçýän üýtgeşmelerden soňra, üýtgeşmeler netijesinde ol hiç haçan öz-özüne deň bolup bilmeýär we ol içki garşylyk bilen ýaşaýar. Hil bilen mukdar arasyndaky garşylyk bu diňe umumy kanunyň ýüze çykmagynyň diňe bir görnüşi bolýar, bu kanun boýunça içki garşylyk ähli zatlara degişli bol­mak bilen, olaryň ösüşiniň çeşmesi we hereketlendiriji güýji bolýar. Zadyň ösüşinde garşylyk onuň hereketlendiriji güýjüdir.

Ösüşiň iki ugry ewolýusion (ýuwaş-ýuwaşdan) we rewolýu­sion (ösüşiň böküş görnüşi) görnüşleri bar. Olar biri-birine garşy durýarlar we gapma- garşylygy emele getirýärler. Bu häsiýet bütin filosofiýanyň taryhynda çözgüdi gözlenen mesele bolan­dygyny görmek bolýar. Bu ýagdaý häzirki zaman filosofiýasyna hem degişlidir.

Häzirki zaman filosoflarynyň köpüsi hadysanyň garşylygynyň onuň düýp manysy bilen baglydygyny ykrar edýärler, ýöne filosofiýada bu garaýşa garşy gelýänler hem bar. Olaryň nygtamagyna görä, garşylyk diňe biziň pikirimizde bo­lup biler, obýektiw dünýäniň zatlary ondan azat diýen pikiri öňe sürýärler.

Pikirlenmedäki garşylyk ýa-da logiki garşylyk hakykat­dan hem pikirlenmede bar we dowam edýär, diňe logiki yzygiderliligiň bozulan ýagdaýynda logiki ýalňyşlyklar ýüze çykýar.

Şol bir zat barada biri-birini (biri-beýlekisini) inkär etmek üçin ulanylýan garşylykly iki pikir ýöretmede logiki garşylyk bolup biler. Meselem: “Şu serişde aragatnaşyk ulgamyna degişli” we “Şu serişde aragatnaşyk ulgamyna degişli däl” bu­lar ýaly pikir ýöretmelerde logiki garşylyk bar, çünki bularyň biri beýlekisini inkär edýär we olaryň diňe biri hakykatdan hem hakyky bolup biler. Ýöne pikirlenmede logiki garşylygy pikirlenmedäki terslik gatnaşygyndan tapawutlandyrmak zerur. Şeýle bir mysalda “Şu serişde aragatnaşyk ulgamyna degişli” we “Şu serişde ulag ulgamyna degişli” diýlip ulanylan pikirler ter­slik gatnaşygynda bolýar. Bu pikirleriň ikisiniň hem hakyky däl bolmagy, üçünji bir pikir ýöretmäniň hakyky bolmagy ähtimal. “Şu serişde senetçilik ulgamyna degişli” diýilen pikir ýöretme hakyky bolup biler. Ýokarda ulanan iki terslik gatnaşygynda bolan logiki pikir ýöretmelerde üçünji bir pikir ýöretmä, pikire orun galýar. Ony biz öz mysalymyzda görkezdik. Elbetde, logiki pikirdäki, (pikirlenmedäki) garşylyklar zadyň hereketiniň obýek­tiw garşylygyna ters gelmeýär, çünki bu, bir tarapdan, pikirdäki garşylyk, ikinji bir tarapdan, obýektiw garşylygy hem aňladyp biler, ýagny hadysa heniz doly, gutarnykly, soňuna çenli akyl ýetirilmedik bolan ýagdaýda şeýle bolup biler.

Älemde absolýut öz-özlüginde (birmanylylykda) bolan zat hadysa ýok. Hatda, obýektiw zatlaryň birmanylylyk, öz-özlügindäki gatnaşygy barada gürrüň edenimizde, hakykatdan-da, olary deňeşdirenimizde birmanylykdalygy, birmeňzeşligi aýan bolanda hem olaryň arasynda belli bir tapawudyň bardyg­yna düşünýäris. Bu ýerde zadyň ýönekeý daşky meňzeşliginde hem şol zada birmanylylygyň we tapawutlylygyň birligidigine akyl ýetirýäris. Her bir zat bir bada beýleki zat bilen birmany­lykda we birmanylykda däl. Şu ýerde ýönekeý birmanylylyk ab­strakt (anyk däl) däl-de onuň konkret (anyk) manysy görünýär, ýönekeý söz bilen aýdylanda, zadyň özünde tapawudyň hem-de meňzeşligiň pursatlaryny saklaýandygyny görýäris. Zat şol bir zat, emma ol eýýäm özgeren, üýtgän zat (Galkynyş we täze Galkynyş). Tapawut bilen birmanylylygyň (toždestwo), zadyň meňzeşligini ýüze çykarmak üçin ulanylmazlygy filosofiýada akyl ýetiriş usulynyň biri bolan deňeşdirme usulynyň manysyny ýitirýär. Birmanylylyk ilkibaşdan öz-özlüginde bolmaklyk, onuň beýlekilerden tapawudynyň barlygyny görkezmeklik dälmi näme? Elbetde, şeýle. tapawudyň predmetde bolmagy diňe beýleki predmetlere garanda, predmetiň tapawudyny aňlatmak bolman, beýlekilere bolan gatnaşygyndaky onuň tapawudy bolýar. Ony deňeşdirseň hem, deňeşdirmeseň hem ol öz mazmu­nynda tapawudy aňladýar, çünki ol beýlekilere garanda, ol onuň özi. Ösüşiň kanunyna görä predmet ýaşaýar we ýaşamaýar (bar we ýok), muny diňe bir manyda predmet şol bir wagtda dur­nuklylyk we üýtgemeklik, položitel we otrisatel, ýok bolýan we döreýän (ölýän we täzeden döreýän) häsiýetlerden durýar.

Her bir predmeti, her bir hadysany biri-birine bolan ters­likler görnüşinde göz öňüne getirmek mümkin. Munuň many­sy şeýle ýagny obýektiw dünýäniň obýektlerine içki terslikler (protiwopoložnost) mahsus. Içki terslikleýin häsiýet dünýäniň ähli obýektleri we bolýan zatlary üçin aýrylmazdyr. Ýöne bu ýerde her bir obýektiň we toparlaýyn obýektiň özüniň aýratyn garşylyklary bar, ony diňe anyk analiz etmek üsti bilen açyp bolar. Her bir terslikleýin gatnaşyklaryň birligi bitewiligiň ösüş meýliniň özboluşly, aýratyn häsiýetidir.

Ýöne tersleýin gatnaşyklaryň bolmagy zadyň garşylygynyň bir aýratynlygydyr. Zadyň başga bir häsiýeti ol hem terslikleriň özaralarynda biri-birini inkär etmekleridir. Gapma-garşylygyň birligi we göreş kanuny esasda gapma-garşylygyň göreşi iler­leýji bolup ol ösüşiň çeşmesidir. Şu ýerden ösüşiň özi gapma garşylygyň göreşidir. Bu kanundaky “birlik” (kybapdaşlyk, birmanylylyk, deňderejelilik) otnositeldir (wagtlaýyn geçiji). “Göreş” bolsa absolýutdyr. (ösüş, hereket). Bu kanunda iki häsiýetiň tassyklamak we inkär etmek bilen bular arasyndaky göreş zady hereketlendiriji hem-de onuň ösüşiniň çeşmesi bolýar. Ösüş hereketiň öz-özlügidir, özi-özüni ösdürijidir. (samodwiženiýe we samorazwitiýe).

Kanunda iki esasy döwür başdan geçirilýär:

1) ösüş döwri, garşylygyň güýçlenmegi, ýokarlanmagy;

2) garşylyklaryň çözgüt döwri.

Gapma-garşylygyň birligi we göreş kanuny boýunça zadyň, hadysanyň ýüze çykmagy, ösmegi bir haldan başga bir hala geçmegi üçin bu döwürler zerurlykdyr.

Filosofiýanyň taryhynda ählumumy kanunlaryň biri bo­lan “Gapma garşylygyň birligi we göreş” kanunyna dürli çemeleşmeler we garaýyşlar bolupdyr.

Gadymy grek filosofiýasynyň wekili Geraklitiň (.b.eý. öň 540-480ý) hem-de gadymy Hytaý kitaby bolan Dao De Szin (b.eý.öň IV-III asyr) bularda garşylyk barada materialistik häsiýete eýe bolup, olar maddy dünýäniň başlangyjy gapma-garşylygyň göreşi bilen bolan diýip tassyklaýarlar.

Idealistik ugur boýunça Sokrat we Platon üçin garşylyk je­del etmeklikde hem-de idealizmi esaslandyrmakda ulanylýar diýen ideýany öňe sürýärler.

Gadymy grek filosofy Aristotel (.b.eý.öň. 384-322 ýý) for­mal logikanyň kanunlaryny döredip, ol pikirlenmede logiki garşylygyň bolmaly däldigini ylmy taýdan subut edipdir.

Nemes klassik filosofiýasynyň wekili Gegel garşylyk ba­rada ösüşiň çeşmesi garşylykdyr diýen ideýany öňe sürüp, ol “Garşylyk her bir hereketiň özenidir” diýen genial pikiri ylma girizýär.

Gapma-garşylygyň göreş kanuny baradaky ideýalary K. Marks, F. Engels, W. I. Lenin öňe çykaryp, olar bu kanuna ylmy taýdan teswirleme berýärler. W. I. Lenin: “Garşylyk dialektikanyň ýadrosydyr-özenidir”-diýip tassyklaýar.

 **4. Inkär etmäni inkär etme kanuny.**

Ählumumy kanunlaryň biri bolan inkär etmäni inkär etme kanuny ösüşiň ýene bir kanunydyr.

Biz mukdar özgertmeleriniň hile geçiş kanuny, şeýle hem gapma-garşylygyň birligi we göreş kanuny bilen tanşyp, ösüş prosesinde inkär etmä düýpli orun degişlidigine akyl ýetirdik. Hakykatdan hem hil özgermeleri diňe könäniň inkär edilme­gi bilen bolup geçýär, zatda bar bolan gapma-garşylygyň özi özünde inkär etmeklik häsiýetini saklaýar.

Her bir ösüş üçin inkär etmeklik gutulgysyz we kanunal­aýyklaýyn häsiýetdir we ol ösüşiň şertidir. Haýsy bir zady alsaň hem, ösüşiň bar ýerinde özüniň öňki durkuny inkär etmeklik saklanýar. Şeýle bolmazdan täzelik (täze zat) döräp bilmez. Inkär etme diýmek näme? Ýönekeý durmuşda inkär etme düşünjesi “ýok” diýilen söz bilen aňladylýar. Elbetde, “ýok” diýmek bir zady ykrar etmezlikdir. “Ýok” diýmeklik ýöne bir inkär etmek hem däl-de, ol örän çuň manyny aňladýar. Mahl­asy, “ýok diýmek” ol ýa-da beýleki zat ýaşamaýar diýmekdir ýa-da ony her hili ýol bilen dargatmakdyr. Inkär etmeklik iki ýol bilen bolup geçýär: birinjisi inkär etme ösüşiň şerti we pursaty hökmünde. Ikinjisi köne bilen täzäniň baglanyşygy hökmünde. Birinji ýol täzäniň döremeginiň şerti bolup, täze kämilleşen for­many döredýär, ikinji ýol bolsa, täze könäni inkär etmek bilen ony ornundan aýryp taşlaýar. Ornundan aýyrmak düşünjesi inkär etmäniň mazmunyny ýüze çykarýar, netijede, ol özünde hem inkär etmekligi, hem saklanmagy jemleýär. Bu ýerde el­betde, öňki ösüşiň ýok (bolmadyk) ýerinde täze formanyň döre­megine esas döretmeýär. Ikinji tarapdan, öňkiden galan ösüşiň derejesiniň saklanmagy indiki basgançaga geçmeklige, özi hem düýpli özgerilen görnüşde geçmeklige şert döredýär. Haýsydyr bir ösüşi inkär etme bilen mesele çözülmeýär. Hakykatda birinji inkär etmede haýsydyr bir elementiň sak­lanmagy inkär edilmäge degişli bolan elementiň özi hem doly gapma-garşylykdadyr.

Birinji inkär etmede başlangyçdan bar bolan käbir pursat­lar saklanýar, ikinji inkär etmede başlangyjyň käbir häsiýetleri dikeldilýär we şondan hem täze ösüş başlanýar. Çünki, inkär et­meklige degişli zat ol özüniň başlangyç formasyny inkär edýär, ikinji gezek inkär etmeklik bolsa soňky inkär edileniň başlangyç formasynyň dikeldilmegine getirýär. Şu ýerde her iki gezek inkär etmekligiň ýüze çykmasy görünýär. Inkär etmäni inkär etme kanunynyň hereketi netijesinde, ösüş göni çyzyk görnüşde bolmaýar, ol töwerekleýin bolmak bilen, ösüş netijesinde ýene-de ol öňki başlangyç ýagdaýyna degip geçmek netijesinde spiral görnüşi ýada salýar. Şeýlelikde, bu prosesi şeýle görnüşde ýüze çykýar: “tezis” (ösüşiň başlangyç punkty)- “antitezis” (birinji inkär etme)- “sintez” (ikinji inkär etme). Şu ýerde biz üçlemäni: “tezis” - “antitezis” – “sintez” düşünjeleriniň üsti bilen ösüşdäki inkär etmäni inkär etmekligi görýäris. Ýöne inkär etmäni inkär etme kanunyny düşündirmek üçin ony doňan, gatap galan shema görnüşinde göz öňüne getirmek bolmaz. Ählumumy kanunlar, şol sanda hem inkär etmäni inkär etme kanuny hem ýönekeý shema üsti bilen şertlendirilmän, diňe hakykatyň zatlaryny, hadysalaryny dogry öwrenmek üçin çelgi hökmünde (ugurtap­mak, özleşdirmek üçin) akyl ýetirmekde peýdalanmakdyr.

Gapma-garşylygyň birligi we göreş kanunyny seljermek bilen ösüşi kesgitlemekde bir hadysanyň başga bir hadysa bilen çalyşylmagynda, bir hadysanyň ornuna başga bir hadysanyň döremeginde belli bir kanunalaýyklyk barmy? diýen soraga bu kanunyň analiz edilmegi, bilinmegi, oňa akyl ýetirmek esasda goýlan bu soragyň jogaby aýan bolýar. Dünýäniň hadysalarynyň ösüşi bilen has düýpli, ýaşamaga has ukyply, položitel pursatlarynyň, ýagdaýlaryň saklan­magy bilen uniwersal dialektika tutuş ösüşiň ähli şahalaryny baýlaşdyrýar. Ösüş- bu zadyň diňe matematiki, arifmetiki taý­dan ösdürilmegi bolman, ösüşiň geljekde has ýokary formada zatlaryň döremekleri üçin amatly şerti emele getirmegidir. Ösüşiň umumy kanunalaýyklygy görnüşde çykyş edýän bu kanun zatlaryň, prosesleriň ösüşinde ýönekeýden çylşyrymla, aşakdaky derejeden ýokarky derejä çenli gelmeklik, döremeklik meýlinden (woshodýaşiý) has ýokary derejedäki döreýiş gal­maklygy aňladýar. Diýmek, ýönekeý toplaýyş derejeden ýokary derejedäki döreýşi aňlatmak bu kanunyň esasy wezipesi hasap­lanylýar.

Inkär etmäni inkär etme prosesiniň esasy häsiýetiniň aýratynlygy ony yzyna öwrüp bolmaýanlygydyr, ýagny ösüşde hil taýdan ösüşiň ýokary derejeli formasyndan aşakdaky derejä, çylşyrymlydan ýönekeýe geçip bolmaýanlygydyr. Bu bolsa her bir täze ösüş etapy geçmişiň barlyklaryny sintezleşdirip, ösüşiň has ýokary derejesiniň bolmagyna esas döredýär diýildigidir. Ýöne şeýle pikir ýöretmeleri we pikir netijesini tükeniksiz Älem üçin ösüşiň diňe şu liniýasy (ugry, ýoly) mydamalaýyn diýip tassyklamak bolmaz, sebäbi, ähli zatlara öňe gidijilik, öňe tarap okgunly, mydama ilerlemek (postupatelnyý) häsiýeti bermek, elbetde, dogry däldir. Käbir düzüm ýa-da düzümiň elementleri üçin ösüş ýokary galyjylyk häsiýet görnüşinde bolman hem biler. Şonuň üçin “ilerleýji”, “ýokary göterliş”, “ýokary galyjy­lyk” düşünjelerine ýüzleý garamak bolmaz. Bize mälim bolşuna görä, her bir ösüş garşylyklar, gapma-garşylyklar bilen çözülýär. Elbetde, her bir soňky forma ösüşiň öňe gidiş ugry, ýoly bilen bolýar, ýöne şonuň ýaly hem özüniň inkär edilmegine alyp barýar. Ösüşiň käbir liniýasy (ugry) öňe, ýokarlygyna däl-de ösüşiň soňlaýyş ýagdaýyna getirýär. Netijede ösüşiň käbir pursatynda regres döreýär, ýagny progres (“wspýat”), yza gidiş ýagdaýy­na gelýär. Şol sebäpden öňe gidişlik, yzygiderlik düşünjelerine birtaraplaýyn garamak dogry däl, ösüşiň özi gyşarmak, (“öňe hem yza gidiş”) häsiýetde bolýar. Muny has hem jemgyýetçilik durmuşynda aýdyň görmek bolýar (häzirki zaman krizisi).

Diýmek, her bir predmetleriň düzümine, her bir görnüşe degişli özüniň aýratyn inkär ediş häsiýetiniň bolýandygyny berk bellemek gerek.

Durmuşyň dürli ugurlarynda, dürli hadysalarda bolup geçýän ösüş hemme ýagdaýda, her bir şertde birmeňzeş bolup geçmeýär (meselem: döremeklik soňra başga bir zada öwrülme­klik, dogmaklyk- ýaşamaklyk- ölmeklik:, ösmeklik-togtamak­lyk:, döremeklik-ýitip gitmeklik we ş.m. (haýwanat, ösümlik dünýäsinde)

Diýmek, inkär etmäni inkär etme kanuny, zadyň hereketi bilen onuň dowamlylygyny saklaýan, ýagny inkär edilýän bilen inkär edýäniň arasyndaky baglanyşygy görkezýän, ösüşiň şerti hökmünde öňküden durmuşa ukyply ähli položitel mazmuny saklap, geçmişden käbir ýokary derejeli häsiýetler esasda ösüşiň ugruny we ýokary galyş häsiýetini şertlendirýär.

**10. Tema: Aň, onuň gelip çykyşy we düýp manysy.**

 **Meýilnama:**

**1. Ruh hakynda umumy düşünje. Jan we ten, olaryň birligi.**

**2. Aň we onuň düýp manysy. Aňyň kesgitlenilişi.**

**3.Dil adamlar arasyndaky aragatnaşyk serişdesidir. Nyşanlar -belgiler düzümi.**

**1. Ruh hakynda umumy düşünje. Jan we ten, olaryň birligi.**

Adam dünýäniň zatlarynyň düzüminde iň bir ýokary nyg­maty eýeleýän janly organizmdir. Ol pikirlenip bilýän we özüniň aňy we oý-pikiri bilen daş-töweregini, şeýle hem özüni özger­dip, üýtgedip bilýär.

Adam aňy, adam aňynyň syrlary baradaky pikirler gad­ymyýetde alymlary, akyldarlary, bilimdarlary birahatlandyryp gelipdir. Dünýäniň iň güýçli, ýokary derejeli akyldarlary hem aňyň tebigatyna, onuň düýp manysyna ýetmeklige çalşypdyrlar. Janly däl dünýäden nähili edip adamlar, adamzat ýaly janly dünýä döräpdir? Munda hem aň näme? Aňyň gurluşy, onuň ýerine ýetirýän işi (funksiýasy), şonuň ýaly hem duýmaklykdan, kabul etmeklikden pikire we pikirlenmä geçişiň mehanizmi, anyk-ten duýgularyndan teoretiki paýhasa geçişde adam aňynyň mehanizmi bolan adam beýnisinde bu bolup geçiş prosesi nähili ýagdaýda amala aşýar? - diýen soraglar döräpdir.

Bu soraglara ilki bilen diniň we idealizmiň wekilleri öz garaýyşlary, düşündirişleri, olaryň manysy baradaky pikirleri bilen obýektiw dünýä düşündiriş bermäge synanyşypdyrlar. Gadymy grek filosofy Eflatun-Platon (427-347b.eý.öň.) ruh ba­batynda örän özboluşly pikirleri aýdypdyr. Ol ilki bilen özüniň tarapyndan edilen näsazlyklar üçin dünýäde jeza beriljekdigini belläp geçýär. Ol ruhuň meseleleri boýunça ilki bilen ruhuň öz-özlügindäki hereketi, onuň hudaýlaryň ruhundan daşgary adam ruhuna degişli 9 görnüşi barada öz pikirini beýan edýär we olary şu aşakdaky görnüşde görkezýär.

1) akyldarlaryň ruhy;

2) patyşalaryň ruhy;

3) praktiki döredijileriň ruhy;

4) lukmançylyk ruhy-adamyň teni bilen bagly;

5) ýazyjylaryň ryhy;

6) şahyrlaryň ruhy;

7) suratçylaryň ruhy;

8) senetçiniň ruhy;

9) ýigrenji döwlet dolandyryjy ýolbaşçynyň-basyp alyjynyň ruhy, şeýle hem şol ýerde jandarlaryň ruhy diýip hem belleýär.

Nemes filosofy Gegel (1770-1831ý) adamda ruh söz, sözleýiş, dil görnüşinde oýanýar, soňra ol pikirlenmä söz görnüşine geçýär diýýär. Gegeliň tassyklamagyna görä, ruh “öz-özlüginde”, “obýektiw ruh”. Olar mydama hereket edýärler. Ol ruhuň hereketini şeýle shema salýar, ýagny şeýle shema düzýär. “Tezis”- “antitezis”-“sintez”. Bular Gegeliň pikirine görä gaýta­lanyp durýar.

Dini dünýägaraýyş boýunça ruh-ten ýagny jan we ten bir­likde, bir bitewilikde ýaşaýar, ýöne ten gurpdan gaçansoň, her­eket haýallap, soňky derejesinde jan teni taşlaýar we jan-ruh ten­den çykýar. Bu ýaşaýyşdaky gudratdyr, adam hudaý tarapyndyr. Adam bilen baglanyşykly bolan ten we ruh meselesinde şeýle pikirleri peýdalanmak ýerliklidir, ýagny bir zadyň täzeden jana gelip, täzeden döreýşi-dogluşy ýaly, atalarymyzyň ruhy biziň durmuşymyzda direlýär. Ruh-ruhdan, jan-jandan döräpdir, ruh-ruhda-da gaýtadan döreýär. Bu zeýilli pikir gadymy grek alymy Eflatun-Platon hem ykrar edýär.

Ruhuň elbetde, iki manyda, ýagny jan hem aň manysynda ulanylmagy ýerliklidir. Ruh jan manysynda täzeden döreýän ten üçin zerurlyk, şeýle hem ruh aň manysynda ata-babalaryň ruhunyň nesilden-nesle geçmegi hem kanunalaýyklaýyndyr, ýöne ol bir durkunda durmaýar, ösýär, özgerýär we täzelenýär, ýuwaş-ýuwaşdan milli häsiýetleriň iň ýokary derejä ýetmegi netijesinde milli häsiýetler umumyadamzat häsiýetine geçip biler, ýöne bu prosese ýönekeý, sada zat hökmünde garamak bolmaz. Çünki milli ruhuň-aňyň umumyadamzat derejesine gal­magy, milli ruhuň umumyadamzat ruhuna-aňyna geçdigi bolýar. Bu proses geljegiň durmuş kanunydyr. Adamzat üçin şeýle bite­wilik ýagdaýa gelmeklik örän çylşyrymly we dowamly proses­dir. Hakykatdan-da, türkmeniň täze Galkynyş eýýamyny göz öňüne getirsek, şol prosesiň häsiýetleriniň döreýşinde türkmen jemgyýetindäki özgerişler we ösüşler umumyadamzat gymmat­lyklaryny özünde jemleýär diýen pikiri öňe sürmäge hakymyz bardyr. Biziň ýurdumyzda bar bolan “Açyk gapylar syýasaty”, türkmeniň baky Bitaraplygy, ”Merkezi Aziýada öňüni alyş diplo­matiýasy boýunça sebit merkezi” baradaky ýörelgeler hakykat­dan hem diňe bir türkmen durmuşynda parahatçylygy, abadan­çylygy, asudalygy, agzybirligi, ynsanperwerligi aňlatmak bilen çäklenmän, dünýäniň beýleki ýurtlary üçin hem umumyadamzat ýaşaýşynyň nusgasydyr.

Her bir milli ruhuň özüniň ösüşiniň kanunalaýyklygy bar, ol hem ilki bilen her bir milletiň ruhy dünýäsini joşdurýan, durmuşa höwes döredýän onuň asylly aňyrsy-ata-babalary bar we olaryň ruhy-aňy ýatyr. Her bir milletiň öz milletine, diline, dinine, tebigatyna, aýdymyna, sazyna, maşgalasyna, milli durmuşyna özboluşly milli halal däp-dessuryna bolan söýgüsi bar.

Türkmen milletiniň, türkmen adamsynyň hakydasynda Oguzhan nesilbaşymyzyň, Gorkut ata türkmeniň, Görogly beg türkmeniň, Magtymguly danamyzyň ýaşaýan ruhy meýdany ýatyr.

Bu prosesiň özi, birinjiden, milli ruhuň-aňyň ösmegidir, kämilleşmegidir, ikinjiden, beýleki milli ruhlar bilen deňeşdirmek we aýratynlygyny ýüze çykarmak üçin zerurdyr, üçünjiden, belläp geçişimiz ýaly, milli ruhuň-aňyň umumyadamzat ruhuna-aňyna geçmekliginde möhüm faktordyr.

Her bir halkyň ruhy dünýäsinde mydama onuň arzuwy; ýagny göwnüniň galkynyp durmagy, adamyň dünýäde mydama umyt bilen ýaşamagy, şol umydyna ýetjegini bilmegi, Watanyna, halkyna adalata ynanmagy, özüniň isleg-arzuwlarynyň kanagat­landyryljagyny bilmegi - bu zatlaryň hemmesi umumyadamzat dünýägaraýşynyň özeninde durýar.

Älemiň ähli halkyýetleri, milletleri, halklary, ýurtlary, döwl­etleri bileleşige, doganlaşyga, dostlaşyga, abadanlyga, parahat­lyga ymtylýar. Durmuşyň dünýä derejesindäki ýoly hakykata, adalata, parahatlyga, erkin zähmete barýar. Durmuşyň mazmu­ny döretmekden, agtarmakdan, gözlemekden, gurmakdan yba­rat. Umumyadamzat ruhunyň-aňynyň bu meseleleriň çözgüdini tapmaga häzirki zaman dünýäsinde diýseň uly hem bimöçber mümkinçiligi bar. Belki, Alla, adamzadyň geljek ýoly şoňa gönüksin!

 **2. Aň we onuň düýp manysy. Aňyň kesgitlenilişi.**

Bütin Älem, adamzat şeýle ýaşaýşa ukyply, döredijilik häsiýete eýe bolan umumadamzat aňynyň döremegine barýar. Bu bolsa adamzadyň geljeginiň many-mazmunydyr. Adam ruhy bilen onuň aňynyň biri-birinden tapawutly bolýandygyna düşünmegimiz gerek.

Ten-jan, jan-ruh, ruh-aň bular biri-biri bilen baglanyşykda bolýan hem bolsa, olaryň arasynda düýpli tapawut saklanýar. Biziň şu tema boýnça esasy meselämiz: aň we onuň döreýşi, aňyň funksiýasy, aň we sözleýiş, aň we pikirlenme, aň we häzir­ki zaman tilsimaty.

Adam aňyna bolan dürli garaýyşlaryň biri hem materialistik garaýyşdyr. Aň adam beýnisiniň işidir. Aňyň düýp manysy işjeň hem hakykaty maksadalaýyklaýyn derejede şöhlenendirmekdir. Bu meseläni oňyn çözmek üçin, örän köp zähmet siňdirmeli bolýar. Materialistik akymyň wekilleriniň käbirleri kynçylykly ýagdaýlara düşüp, aňa materianyň atributy hökmünde garapdyr­lar. Beýleki bir topar materialistler aň diňe iň ýokary derejedäki materianyň gurluşyna degişli diýip – tassyklaýarlar. Aň adam beýnisiniň işi, özi hem sosial durmuş bilen baglanyşykdaky işi diýen pikiri öňe sürýärler.

Dialektiki materialistik topar bu meselede şöhlelenme prin­sipine esaslanýar. Adam beýnisi obýektleri duýmak, kabul et­mek, göz öňüne getirmek, ol bir tarapdan, başga bir tarapdan, pikirlenmäniň formalary bolan düşünje, pikir ýöretme, pikir netijesi ýaly pikirlenmäniň formalary bilen iş salyşýar – diýip tassyklaýarlar.

Adam aňy onuň zähmeti netijesinde, jemgyýetde sosial gatnaşyklarynyň hem-de özara pikir alyşmalaryň netijesinde döreýär. Adam beýnisi örän çylşyrymly apparat bolup, ol örän köp nerw öýjüklerinden düzülendir. Adam beýnisi 15 milliard öýjüklerden durýar. Olar biri-biri bilen örän ýakyn baglanyşykda bolýar.

Daşky dünýä bilen adam organizminiň arasyndaky, adam organizminiň özara bölekleri bilen baglanyşygy refleksleriň kömegi bilen amala aşyrylýar. Adam beýnisiniň işi barada rus alymlary Seçenow, Pawlow we beýlekiler uly iş edipdirler. Materialistik dünýägaraýşa görä, olar fiziologik häsiýet bilen psihiki häsiýetiň birligini ykrar edip, olaryň birligini tassyklaýarlar. “Adam beýnisi pikiriň org­anydyr” - diýen pikir gadymyýetiň jümmüşinde ýüze çykyp, ol häzirki döwürde ylymda ymykly orna eýe boldy.

Duýgy organlary: ***görüş, eşidiş, ys alyş, tagam hem-de ten taýdan duýmak (syzmak, syzyş) .***

Obýektiw dünýäniň subýektiw obrazy aňdyr. Aň arkaly obýektiň, dünýäniň subýektiw obrazy görkezilýär. Bu pikir ýöret­melere görä dünýäniň zatlarynyň şöhlelenmesi real hakykatdyr. Ol barlykdyr, ol pikirlenmäniň formalary arkaly şöhlelenýär. Elbetde, obýekt hem, subýekt hem barlyk. Pikir hem aň hem barlyk. Ýöne obýektiw reallyk däl-de, subýektiw ideallykdyr. Adam aňy dünýäniň zatlaryny şöhlelendirmäge gönükdirilendir. Şol zerarly akyl ýetirme dünýä zatlaryny şöhlelendirmekde subýektiň döredijilik işidir. Adam- akyl ýetirişiň subýekti.

Psihika we aň birmeňzeş ýa-da bir zat däl, sebäbi psihika aňdan giň düşünje, psihika hat-da haýwanlarda hem bar. Psihi­ki durmuş ýaňy doglan çagada hem bar, emma onuň heniz aňy ýokdur.

Aň giden bir tutuş düzümi aňladyp, ol akyl ýetiriş we emo­sional-erk taraplary özüne birleşdirýär. Aň adamyň ösüşinde onuň şahsyýet bolup ýetişmeginiň şertidir. Hakykatdan hem adamyň idealy (grek sözi-onuň pikirlenmesiniň we işiniň usu­ly), borçlary, özüni alyp baryş motiwi (ugry) bularyň hemmesi şahsyýet üçin esasy şertlerdir.

Adam aňynyň ilkinjisi ten duýgusydyr – duýmakdyr. Duýmaklygyň üsti bilen obýekt bilen subýektiň arasyndaky gös-göni baglanyşyk amala aşyrylýar. Duýmaklyk zatlaryň, hadysalaryň aýratyn häsiýetleriniň şöhlelenmesidir. Bu janly syzmaklykda, duýguda zadyň häsiýetiniň onda-da onuň hil tarapynyň şöhlelenmesidir. Zadyň ol we beýleki tarapy barada gürrüň edenimizde duýmaklykda biz, onuň hil tarapy boýunça duýanlarymyz hakda söz açýarys. Sebäbi biz onuň ”gyzyl”, ”gök”, “süýji”, “talh” we ş.m.hil tarapyny duýýarys.

Adama duýmaklyk häsiýeti mahsus, eger-de adamda duý­maklyk mümkinçiligi ýitse, onda adamyň aňynyň ýitmegine ge­tirip biler we ol aňyny ýitirip biler.

Adam duýmaklyk bilen zadyň aýratyn häsiýetini şöhlelendirýär. Ýöne predmet, zat, hadysa bir giden dürli häsiýetleri özünde jemleýär. Adamyň öňünde olara tutuşlaýyn zat görnüşinde garamak meselesi ýüze çykýar we zada degişli toplumlaýyn häsiýetleri bilmeklik meselesi döreýär, ine bu işi bolsa adamyň akyl ýetiriş prosesinde ten duýgusynyň görnüşi bolan kabul etmeklik (wospriýatiýa) ýerine ýetirýär. Diýmek, kabul etmeklik zadyň bilinmegidir. Adam kabul etmek arkaly zadyň manysyny, düýp manysyny pikirinde aýlamak bilen, hat-da onuň häsiýetlerini we gatnaşyklaryny hem ünsden düşürmän, oňa akyl ýetirip bilýär. Ýöne, kabul etmeklik adamyň bilim derejesiniň ýokarylygyny hem-de onuň ol zada bolan höwesiniň bolmagyny talap edýär.

Ten duýgularynyň üsti bilen zatlara akyl ýetirmeklik diňe duýmak we kabul etmeklik bilen çäklenmeýär.Ten duýgularynyň iň ýokary formasy ol hem ***göz öňüne getirmedir.*** Göz öňüne getirme obýektiň obrazynyň bilinmegidir. Ol geçmişde kabul edilen zat, hadysa bolup, şu mahal, şu pursatda onuň bolmadyk, ýok halyndaky aňladylmasydyr. Göz öňüne getirme zadyň daşky görnüşiniň täsiriniň ýatda galan obrazynyň dikeldilme­gidir. Meselem; geçen Gurban baýramynyň geçirilişi, täze ýyl baýramynyň dabarasy we ş.m.

Zadyň obrazynyň döredilmeginde adam aňy diňe bir öňki kabul eden zadyny göz öňüne getirmek bilen çäklenmeýär. Adam özüniň döredijilik mümkinçilikleri bilen her bir zadyň obrazyny aňynda döredip bilýär. Adam aňynda göz öňüne getirmäniň iň ýokary formasy zady pikirde döretmekdir, fantaziýa arkaly hyýalda döretmekdir.

Göz öňüne getirme ten duýgularynyň iň ýokary formasydyr. Onuň beýleki ten duýgularynyň formasyndan esasy artykmaç­lygy pikirlenmä has ýakynlygyndadyr, pikirlenmä alyp barýan­dygyndadyr. Bir tarapdan, göz öňüne getirme we pikirlenme di­alektiki taýdan özara baglanyşykdadyr.

Adam özüniň tebigaty boýunça, jemgyýetçilik hadysasy­dyr. Taryhy taýdan adam pikirlenmäniň kadalaryny, hukuk nor­malaryny, ahlagy, estetiki duýgulary döredipdir. Bular adamyň özüni alyp barşyny we adamy akylly-başly derejä ýetirmegi düzgünleşdirýär we belli bir ýaşaýyş obrazyny, onuň medeniýe­tini, psihologiýasyny emele getirýär.

Adam aňynyň başlangyç prinsipi, esasan aňyň, adamyň döredijilik işiniň we onuň praktiki durmuşynyň bir-biri bilen aýrylmaz özara baglanşygyndadyr.

Aň adam beýnisiniň funksiýasy bolýan hem bolsa, hakykaty aňlamaklygy adam beýnisi öz-özünden amal etmeýär, ony hakykatda taryhy sosial subýekt hökmünde adam özüniň sub­ýektiw döredijilik işi bilen ýerine ýetirýär. Diýmek, beýniniň düýp manysyny diňe onuň anatomiýa-fizologik häsiýeti bilen açyp görkezmek ýeterlik däl. Aňyň döreýşini, funksiýasyny we onuň ösüşini diňe jemgyýetde, adamlaryň praktiki döredijilik işi esasynda bolýandygyny açyp görkezmek gerek.

Obýektiw dünýäniň bize täsirini ýetirmegi bilen onuň zatlary we hadysalary adam aňynda şöhlelenýär, ideal zada öwrülýär. Öz gezeginde aň ideal zat, ol adamyň praktiki işi bilen hakykata, reallyga-barlyga öwrülýär.

Adam aňynyň daşky dünýä işjeň döredijilik gatnaşygy özüniň özüne, şeýle hem adamyň sosial döredijilik işi bilen häsiýetlendirilýär. Aňyň işjeňligi adamyň daşky dünýäni mak­sadalaýyklaýyn, saýlap almak esasda şöhlelendirmegidir. Adam aňy dünýäni aýnanyň ýüzünde ýaly görkezmeýär. Adam ony döredijilik taýdan üýtgedilen görnüşde öz aňynda aňlaýar. Adam aňy hakykatdan hem özüniň döredijilik häsiýetleri bilen bellidir, ol obrazlary döretmäge ukyplydyr, oňa öňden görüjilik häsiýet mahsusdyr.

Adam beýnisi şeýle gurlan, ýagny ol diňe kabul etmek bilen çäklenmän, ol informasiýalary (habarlary-maglumatlary) işläp, saklap hem-de şol esasda öz hereketiniň täze maksatnamalaryny düzüp bilýär. Adamyň hereketi mydama maksadynyň netijesine gönükdirilendir, belli bir maksada ýetmeklik bilen ol öz maksa­dyna ýetýär.

Maksadalaýyk, maksada gönükdirilen netijä ýetmek üçin adam belli bir serişdeleri ulanmak üsti bilen öňünde goýan mak­sadyna ýetýär. Adam heniz tebigatda bolmadyk şeýle bir zatlary döredýär. Ol onuň üçin dürli konstruksiýalary, tejribeleri ulanýar we özüne zerur bolan gerekli zatlary döredýär. Adam aňy diňe bir obýektiw dünýäni şöhlelendirmek bilen çäklenmän, ol täze zatlary döredýär, çünki dünýäde bar bolan zatlar adamy kana­gatlandyrmaýar, ol öz öňünde tebigatyň zatlaryny üýtgetmeklik maksadyny goýýar.

Adam beýnisiniň hakykaty şöhlelendirip bilmek ukyby örän köpwagtlaýyn, uzakwagtlaýyn häsiýete eýe bolup, ol ýokary derejede guralan materiýanyň ösüşi bilen baglydyr.

Materiýanyň şöhlelenme häsiýetiniň bolmaklygy dünýäniň predmetleriniň we hadysalarynyň uniwersal taýdan özarabaglanyşykda we özara gatnaşykda bolýandyklary bilen şertlendirilendir. Zatlaryň, hadysalaryň, prosesleriň biri-birine täsir etmekleri ol we beýleki üýtgemelere getirýär, bu häsiýetleriň esasynda ondan belli bir yz galýar, ol “yzyň” kesgitliligi oňa täsir eden zadyň, hadysanyň aýratynlygy bilen aňladylýar.

Adaty ýagdaýda haýwanlaryň özlerini alyp barşynda ins­tiniktiw hereket agdyklyk edýär. Olarda instinktiw gatnaşyklar nesilden-nesle geçýär. Haýwanlarda biologik ähmiýetli häsiýet bar. (Meselem ,olaryň daş-töweregini gurşap alan zatlary tapawutlandyrmagy, iýmit bilen özüni kanagatlandyrmagy, howpdan sypmaklygy we ş. m.)

Adam aňynyň we sözleýşiniň döremegi tebigy ýaşaýyşdan medeni ýaşaýşa geçmekdir. Diýmek, adamzat täze durmuş ýaşaýyşyna geçmek esasda döräpdir. Haýwanlar bolsa daş-töweregine oriýentir etmek esasda ýaşaýar. Adam özüniň zähme­ti netijesinde, onda sözleýiş serişdesi bolan dili döredýär. Diliň ýüze çykmagy adamlaryň arasyndaky aragatnaşyk serişdesiniň döremegine getirýär.

 **3.Dil adamlar arasyndaky aragatnaşyk serişdesidir. Nyşanlar -belgiler düzümi.**

Ilkinji adamlar köpçülik bolup, bileleşip zähmet çekmekligiň özleri üçin amatlydygyna düşünipdirler. Bileleşip zähmet çekmek (aw etmek, azyk hökmünde peýdalanyp bolarlyk miweleri ýygnamak, özlerine howp salýan haýwanlardan goranmak bilen baglanyşykly hereketler) adamlarda ***özara habarlaşmak serişdesiniň – gepleşik*** ***diliniň*** döremegine sebäp bolupdyr. Öz daşlaryny gurşap alýan zatlary degişli sözleriň üsti bilen aňlatmaklyga bolan mejburlyk diliň ***söz baýlygynyň*** barha artmaklygyna getiripdir. Söz baýlygynyň artmaklygy adamlara diliň üsti bilen özara habarlaşmaklyga, pikirleri we düşünjeleri birek-birege ýetirmeklige, nesilden-nesle geçirmeklige mümkinçilik beripdir. Dil adamyň pikirleniş başarnyklarynyň ýokarlanmagyna, aňynyň barha kämilleşmegine getiripdir. Diliň pikirleniş bilen aýrylmaz baglanyşyklylygy emele gelipdir. Ýazuwyň döredilmegi bolsa, gepleşik dili bilen bir hatarda adamlaryň ýaşaýyş durmuşynda ***ýazuw diliniň*** hem giňden ulanylyp başlanmagyna getiripdir. Dili pikirlenmeden aýryp bolmaýar. Öz gezeginde pikirlenmäni hem dilden aýra göz öňüne getirmek kyn. Islendik pikir, esasan, ol ýa-da beýleki dili emele getirýän, hut şol dilde düşnükli bolan sözleriň üsti bilen aňladylýar. Şol bir wagtyň özünde pikirleriň ol ýada beýleki medeniýetlerde kabul edilen sözsüz hereketleriň (mysal üçin, ***žestleriň*** – kelläni yralamak arkaly, eliň barmaklarynyň kömegi bilen ýa-da ***mimikanyň*** – gaşyňy çytmak, ýylgyrmak ýaly hereketler görnüşinde aňladylýan) üsti bilen berilip bilinýänligi barada hem aýtmak gerek. Ýeri gelende, adamzadyň öz ösüş taryhynyň dowamynda döreden dillerini, esasan, iki topara, ýagny ***tebigy*** we ***emeli dillere*** bölünýänligini belläp geçmek gerek. Eger-de ***tebigy diller*** diýlip, her bir aýratyn halkyň ýa-da halklar köplüginiň öz taryhy ösüşleriniň dowamynda döreden dillerine aýdylýan bolsa, ***emeli diller*** diýlip, degişli düşünjeleriň ol ýa-da beýleki ylymlarda kabul edilen belgileriň we nyşanlaryň toplumyna aýdylýar (Morze elipbiýi, saz notalary, kompýuter programmalarynyň dili we ş.m.).

 **Özara habarlaşma**

Indi adamlaryň dili özara habarlaşmaklygyň serişdesi hökmünde döredenligi baradaky gürrüňden, özara habarlaşmanyň adamyň durmuşynda oýnaýan roly hakyndaky gürrüňe geçeliň. **“Özara habarlaşma”** diýen düşünje – giň manyly düşünje. Ol adamlaryň birek-birek bilen gürleşmekligi, söhbetdeş bolmaklygy we pikir alyşmaklygy ýaly hadysalary aňladýar. Özara habarlaşma arkaly adamlar biri-birlerine öz pikirlerini, duýgularyny, bilýän maglumatlaryny, eşiden, gören we okan zatlaryny beýan edýärler. Garaz, özara habarlaşmasyz adamzat durmuşyny göz öňüne getirmek mümkin däl. Gepleşmek, pikir alyşmak, söhbetdeş bolmak hem adama edil iýip-içmek we uklap, dynç almak ýaly zerur. Ýöne ýerden adamyň ýeke özüni zyndana taşlap, ony başga adamlar bilen özara habarlaşmakdan mahrum etmeklik gadym zamanlardan bäri iň agyr jeza hasaplanylmandyr. Her bir adam dünýä inen gününden başlap, özara habarlaşmaklyga girişýär. Alymlaryň tassyklamalaryna görä, 1,5-2 ýaşyndan başlap, çaganyň adam hökmünde kämilleşmekligi, esasan, onuň ulular bilen (ejesi, kakasy, doganlary bilen) habar alyşlmaklygy netijesinde bolup geçýär. Munuň hakykatdan-da şeýledigine adam jemgyýetinden bäbekkä mahrum bolup, haýwanlaryň arasynda düşen we olaryň arasynda ulalan çagalar baradaky maglumatlar hem güwä geçýär. Özara habarlaşmanyň dürli görnüşleriniň bardygy hakynda hem aýtmak gerek. Häzirki döwürde adamlar öz aralarynda telefon arkaly, Internet arkaly hem habar alşyp-berşip bilýärler. Özara habarlaşma, esasan, iki taraplydyr, ýagny gürleşmek, pikir alyşmak her bir adamyň başgalar bilen gürleşmekligini we özara pikir alyşmaklygyny aňladýar. Bu ýerde ýüzugra iki adamyň ýa-da iki tarapyň arasynda bolup geçýän gepleşige (söhbetdeşlige) ***dialog***, bir adamyň başgalara ýüzlenip edýän çykyşyna ***monolog***, birnäçe adamyň şol bir wagtyň özünde bilelikde edýän söhbetlerine bolsa ***polilog*** diýilýänligini hem belläp geçmek gerek. Her bir adamda belli bir halatlarda öz-özi bilen söhbetdeş bolmak islegi hem ýüze çykýar. Adamlar üçin tebigat we Hudaý bilen, öz okap oturan kitabynyň awtory bilen, görüp oturan kinosynyň gahrymany bilen, telewizorda çykyş edip duran adam bilen gaýybana, birtaraplaýyn habarlaşmak hem mahsusdyr.

Aň we sözleýiş bular, bir bitewilik, ýöne olar dürli hadysalaryň içki garşylyklarynyň birligidir. Adam aňy hakykaty şöhlelendirýär, dil bolsa pikir, sözleýiş bilen baglanyşykly. Dil adamlar arasyndaky aragatnaşyk serişdesi bolmak bilen ol adamlar arasyndaky bar bolan bilimleri, duýgulary, pikirleri baglanyşdyryp, nesilden-nesle geçirýär.

Diliň üsti bilen kabul etmekden, göz öňüne getirmeden pikire, pikirlenmä geçilýär. Dil bilen aňy biri-birinden aýyrmak mümkin däl, olar bir zadyň iki tarapy, adam beýnisiniň işidir.

Diliň gudraty ýokary. Dil adam aňyna şeýle hem pikirlenmä täsir edýär. Elbetde, dilsiz pikirlenme ýaşap bilmez, şeýle hem pikir, ideýa dilden üzňelikde ýaşap bilmeýär.

Adam maglumatlary dil üsti bilen beýan etmekden daşgary dürli beýleki ýollar bilen hem maglumat berip biler. Tüsse oduň bardygynyň signaly, diýmek, tüsse çykýar - ot ýanýar. Ýöne, ol dürli şertli belgileri hem aňladyp biler, meselem, adamlar öň öz arasynda şertleşen bolsalar, tüssäniň döremegi “nahar taýýar” diýen maglumaty berip biler. Belgi aslynda maddy zat, proses, zady aňladyjy. Türkmenistanyň milli Baýdagyndaky bäş sany haly göli, ýarymaýyň nyşany, zeýtun agajynyň şahalary we beýlekiler maglumatlar toplumydyr. Belgiler diňe bir dil üsti bilen däl-de, dürli beýleki belgiler üsti bilen hem bolup biler. Meselem: zadyň göçürmesi (kopiýasy), şekili surata düşürme, göçürme, fotografiýa, barmaklaryň yzy, haýwanlaryň we ösümlikleriň gazuw işlerindäki şekili, alamat görkeziji hökmünde buludyň bolmagy ýagynyň bolmagyna get­irmegi, habar beriş belgisi-jaňyň kakylmagy, belgiler-simwollar türkmeniň milli Baýdagyndaky göller we ş.m.

Belgiler düzüminiň köpelmegi ylmyň ösüş talaby bilen bagly bolup biler. Ylymda ulanylýan simwollar, formulalar bularyň ählisi durmuşda uly ähmiýete eýedir.

**11. Tema:** **Akyl ýetiriş teoriýasy.**

 **Meýilnama:**

**1. Akyl ýetiriş, onuň düýp manysy we ähmiýeti.**

**2. Dünýäniň akyl ýetirerlikdigi baradaky problema we filosofiki skeptisizm we agnostisizm.**

**3. Ylmy barlaglaryň metodlary. Analogiýa. Modelirleme.**

 **1. Akyl ýetiriş, onuň düýp manysy we ähmiýeti.**

Adamzat gadymdan bäri özüni gurşap alýan daşky dünýä akyl ýetirjek bolup çalşypdyr. Gadymy adamlaryň tebigy hadysalar, adamyň döreýşi we beýleki zatlar baradaky garaýyşlarydyr düşünjeleri diýseň ýöntem we sada bolupdyr. Emma wagtyň geçmegi bilen adamzat aňy tebigatyň gizlin syrlarynyň jümmüşine aralaşmaklygy başarypdyr. Adamzadyň bu günki gün ylymda we tehnikada gazanan üstünlikleri aklyňy haýran edýär. Muňa garamazdan, adamzat dünýä akyl ýetirmekligini dowam edýär, täzeden-täze ylmy açyşlar edýär. Adam dünýä näçe köp we çuňňur akyl ýetirdigiçe, şonça-da özüniň entek iňňän kän zatlary doly bilmeýänligine göz ýetirýär. Bu bolsa adamyň akyl ýetiriş işiniň dynuwsyzlygyny aňladýar. Filosofiýada adamyň dünýä akyl ýetirişi baradaky mesele giňişleýin derňelip geçilýän meseleleriň biri. Hatda filosofiýanyň bütindünýä taryhyny bu meselesiz göz öňüne getirmek hem kyn.

 ***Akyl ýetiriş*** ***teoriýasy – bu adamyň akyl ýetiriş işiniň görnüşlerini we tebigatyny*** ***düşündirýän umumy häsiýetli teoriýadyr***. Filosofiýada akyl ýetiriş teoriýasyna ***gnoseologiýa*** diýlip at berilýär. Emma kähalatlarda oňa ***epistemiologiýa*** hem diýilýär. Bu adalgalar degişlilikde ***“gnosis”*** (aňlamak, bilmek, tanamak ýaly manyny berýän) we ***“episteme”*** (bilim, başarnyk, ylym ýaly manylary berýän) diýen gadymy grek sözlerinden gelip çykýar. Kitabyň birinji babynda belläp geçimiz ýaly, bu mesele dogrusynda hem filosoflar birnäçe toparlara bölünýär. Bu meseläniň daşyndaky jedeller, esasan, oňa degişli iki sany sowal, ýagny “Dünýä akyl ýetirmek mümkinmi?” we “Dünýä akyl ýetirmeklik nämäniň esasynda bolup geçýär?” diýen sowallar bilen hem-de bu sowallara berilýän jogaplar bilen baglanyşyklydyr.

 **2. Dünýäniň akyl ýetirerlikdigi baradaky problema we filosofiki skeptisizm we agnostisizm.**

Adamzat mydama täze zatlary bilmeklige çalşypdyr. Adam özüniň döredijilikli işinde akyly we paýhasy bilen älemiň zatlarynyň syryny bilmegi, zatlaryň düýp manysyna akyl ýetme­kligi özüniň ýaşaýyş durmuşynda iň ýokary mertebe hasaplap­dyr. Zadyň, barlygyň düýp manysyna ýetmeklige adamzat en­çeme müňýyllyklaryň dowamynda synanyşyp gelipdir. Elbetde ol ilkibaşda zadyň ýönekeý häsiýetlerini bilmekden, soňra onuň çylşyrymly syrlaryna ýetmeklik baradaky pikir bilen ýaşapdyr. Bu mesele ilki bilen bolsa alymlaryň üns merkezinde bolup­dyr. Bu ýolda örän köp açyşlar edilip, ol açyşlar tebigatyň we jemgyýetiň kanunlaryna, şeýle hem adamyň özüniň jemgyýetde tutýän ornuna degişli bolupdyr. Elbetde, bu ylmy açyşlar jemgyýetiň ösüşi üçin zerurlyk bolupdyr. Bilim, bilmeklik, ylmy açyşlar önümçiligiň ösüşi hem-de sungatyň ýokary derejä gal­magy üçin gerekligi zerarly bolup geçipdir.

Diýmek, akyl ýetiriş taryhy-sosial **determinirlenen deter­minare**-latyn sözi bolup **kesgitleýji** diýen manyny aňladýar) häsiýete eýe bolýar. Hakykatdan hem geçen nesliň işini dowam etmek üçin, ilki bilen adamzat tarapyndan gazanylan bilimi öwrenmek, soňra ony özüniň bilimi bilen deňeşdirmek we bu ylmy baýlygy nesilden-nesle **getirmeklik imperatiw-zerury**, hökmany bolup galypdyr.

Gadymy döwürden başlap adamzat üçin “bilmeklik näme”, “bilmekligiň nähili ýollary bar” diýlen soraglar mydama ýüze çykyp jogap talap edip durupdyr. Adamzat taryhynda her döwrüň akyldarlary filosoflary üçin, islese-islemese-de, akyl ýetiriş teoriýasyny döretmek we ony analiz etmeklik zerurlygy döräpdir.

Akyl ýetiriş teoriýasy ýa-da **gnoseologiýa (**grek sözi bo­lup **gnosis-bilim,bilmek akyl ýetirme** manylary aňladýar) filosofiýanyň döremegi bilen fundamental bir bölüm bolup orta çykýar. Adam akyl ýetirişiniň tebigaty, zadyň häsiýetleriniň ýü­zleý bilinmegi bilen baglanyşykly bolan oý-pikirler, düýp mana ýetmek baradaky hakyky bilimi garaýyşlar, şeýle hem olara akyl ýetirmekligiň üsti bilen hakykylyklara ýetmekligiň ýollary, hakykylygyň **kriteriýasy**-ölçegi baradaky pikirler akyl ýetiriş teoriýasy tarapyndan barlagdan geçirmek işleri alnyp barlyp­dyr. Elbetde, adam birbada hakykylyga hakykylyk diýip jogap berip bilmändir. Bu ýolda ol ençeme ýalňyşlyklary goýberipdir, şol sebäpden hem adam ýalňyşlyklar goýbermek zerarly ençeme ýoldan çykmalary başdan geçirýär we ol ýalňyşlyklardan baş alyp çykarmany-da başarýar. Zatlaryň düýp manysyna ýetmek netijesinde adam özüniň islegini we durmuşyň talap edýän zeru­rlygy esasynda zat baradaky täzelikleri ýüze çykarýar. Bilmek diýmeklik – sözüň giň manysynda **başarmak, özüňe boýun egdirmek** diýmekdir. Bilim, bilmek diýmeklik adamynyň tebig­at bilen baglanyşygyny ýüze çykarýan we bu onuň ruhy we praktiki işidir.

Akyl ýetiriş teoriýasynyň esasy prinsipi bolan **“şöhlelenme**”, “**şöhlelendirme”** düşünjelerine ser salyň. **“Şöhlelenme**” düşünjesi filosofiýanyň taryhynda onuň esasy meselesiniň özeni hasaplanýar. Şöhlelenme baradaky düşünje materialistik hem-de idealistik garaýyşlar üçin aýratyn hem akyl ýetiriş teoriýasy babatda bularyň pikirleriniň dürli toparlara bölünmegine alyp barypdyr. Gadymy grek filosofy-materialist Demokrit akyl ýetirişi şöhlelendirme hasaplapdyr, idealist-filosof Platon aslyn­da şöhlelenme ideýasyny ortadan aýyrýar. Ol oňa diňe ruhuň **ýada düşürmesi, ýada getirmesi** we pikiriň arassalygy hem owadanlygy diýen paýhas hökmünde garaýar. Umuman, ähli döwrüň idealistleri şöhlelenme we akyl ýetirme düşünjelerinden daşlaşmak bilen bolup, akyl ýetirmä subýektler tarapyndan döredilen düşünjeleriň düzümi hasaplap,olar dünýäni adamlaryň hyýalyndaky aňlatmasydyr diýen pikire gulluk edipdirler.

Aslynda akyl ýetiriş dünýä zatlarynyň adamyň aňynda şöhlelenmegi bilen bagly, şol zerarly hem akyl ýetirme häzirki zaman filosofiýasynda öz teswirlenmesini tapdy.

Akyl ýetirme - bu dünýä hadysalarynyň hakyky bilin­megidir. Bilmeklik, bilim, zadyň düýp manysyna ýetmeklik jemgyýetçilik-taryhy praktikanyň üsti bilen barlagdan geçip, adamyň göz öňüne getirmesinde, pikirlenmäniň formalary bo­lan düşünjede, pikir ýöretmede hem-de teoriýada zada akyl ýe­tirmek obýektiw dünýäniň subýektiw obrazynyň adamyň aňynda aňladylmasydyr. Akyl ýetiriş özüniň **genezisi** (gelip çykyşy) boýunça so­sial **fenomendir** (hadysadyr), onuň serişdeleri hökmünde bol­sa tebigy belgiler we emeli logiki we matematiki diller çykyş edýär.

Adamyň hakykata akyl ýetirmek gatnaşygy köptaraplaýyn­dyr. Ol gös-göni we sowa häsiýetde bolup biler. Elbetde elemen­tar, ýönekeý “bilmeklik”, “duýmaklyk” biologiýanyň kanunal­aýyklyklaryna baglylykda haýwanlarda hem bolup biler, ýöne ol örän ýokary derejede ösen haýwanlaryň özüni alyp baryş häsiýetlerinde bolýar. Ýöne adam bilen bagly bolan bu häsiýet düýpden başga ýagdaýda bolýar. Ol özüniň tebigy taýdan gelip çykyşy boýunça jemgyýetçilik sosial mazmuna eýedir. Adam tarapyndan döredilen bilim dürli formalarda, ýagny ylymdan öňki **(gipoteza-çaklama**), sosial-ýaşaýyş durmuşy, döredijilikli-çeperçilik, ylmy formalarda bolup, hakykata akyl ýetirmekligiň dürli etaplaryny aňladýar-olar **empiriki** we **teoretiki** häsiýetde bolup çykyş edýär.

Durmuşy bilim özüniň akyl ýetirişde başlangyç forma bolýandygy bilen onuň akyl ýetirişde tutýan ornuny pese düşürmek bolmaz. Beýle pikir ylmy taýdan nädogry garaýyşdyr Her bir akyl-paýhas bilen dörän jemgyýetçilik sosial aň esasyn­da her günki durmuşy bilimler adamyň her günki döredijilik işi bolýandygy zerarly tebigat bilen jemgyýet arasyndaky olaryň özarabaglanşygyny şöhlelendirýär. Ýönekeý, sada akyl ýetirişiň esasynda dörän bilim, bilmeklik geljekde ylmy we çeperçilik dünýägaraýşy baýlaşdyrýar.

Adam pikirlenmesi mydama bilmezlikden bilmeklige, ýönekeý, ýüzleý bilmeklikden çylşyrymly, çuňňur, düýpli we hemmetaraplaýyn bilmeklige barýar. Bu bolsa adam akyl ýetirşiniň esasy we kesgitleýji häsiýeti, şeýle hem zerury şertidir. Şeýlelikde, bilmekligiň görnüşleri we onuň dürli formalary adamyň döredijilik işini özgermekligiň zerury şerti bolup durýar.

Adamzat taryhy asyrlar boýy özüniň pikiri bilen dünýäniň zatlaryny görkezip bilmek mümkinmi, olara nädip akyl ýetirip bolar, aslynda dünýä akyl ýetirerlikmi ýa-da ýok diýen soraglar bilim we bilmeklik meselesinde adamlary mydama birahatlan­dyrýan oý-pikir bolup durupdyr. Hakykatda, bu mesele nähili ýagdaýda! Eger biz dünýä, dünýä zatlaryna syn etsek, onda dünýä tükeniksiz. Bu tükeniksiz dünýä akyl ýetirmekde adamyň ukyby nähili? Ynha, şu we beýleki soraglara jogap bermekde dürli-dürli dünýägaraýyşlar bolupdyr. Şeýle hem filosofiýanyň taryhynda bu mesele boýunça dürli ugurlar ýüze çykypdyr. Olardan **optimizm, skeptisizm, agnostisizm diýlip atlandyry­lan akymlara garap geçeliň. Optimistler** dünýä akyl ýetirmäni ykrar edýärler we şu prinsipe gulluk edýärler. Munuň tersine, a**gnostikler** oňa garşy olar zatlara akyl ýetirmäni inkär edýärler. **Skeptikler** aslynda akyl ýetirmäni inkär etmeýärler, ýöne akyl ýetirme esasda alnan bilimleriň dogrulygyna, durnuklylygyna ynam ýok diýen pikire gulluk edýärler.

Skeptisizm grek sözi bolup ol serediji, barlaýjy diýen düşünjeleri aňladýar. Gadymy grek filosofiýasynyň bir ugry skeptisizmi esaslandyran Pirron, ol b.e. öňki 365-275 ý. ýaşan.Ol sofist Brisonyň okuwçysy.

Sofizm grek sözi bolup, mekir hereket, mekir usul, fantaziýa, ýalany çyn edip görkezjek bolmaklyk. Sofizmiň logiki analizi Aristotel tarapyndan beýan edilip, ol onuň klassifikasiýasyny düzýär. Gadymy grek sofizmine degişli bolan “Şahly” diýen sofizmi mysal getirmek bolar:

Sen näme ýitirmedik bolsaň, ol sende bar.

Sen şahyňy ýitirmediň.

Diýmek, ol sende bar. Sofizme mysal hökmünde ýene-de “Ýalançy”, “Topbak” diýen sofistiki garaýyşlary görkezmek mümkin. Sofizme kä halatlarda oslanmadyk, geňgaldyryjylyk hem diýilýär. Bularyň hemmesi logiki ýalňyşlyklaryň toparyna girýär. Ýöne her bir logiki ýalňyşlyga sofizm diýmek nädogry bolardy, çünki logi­ki pikirlenmede sofistiki ýalňyşlyklardan başga **paralogiki** ýalňyşlyklar hem bolýar. Birinji derejeli logiki ýalňyşlyk bolan sofizm bu bilgeşleýin, bilkastlaýyn goýberilýän ýalňyşlyklar bo­lup, garşydaşyňy bulaşdyrmak, ýoldan sowmak üçin ulanylýar. Ikinji derejeli paralogiki ýalňyşlyk bilkastlaýyn däl, bilgeşleýin däl häsiýetde bolup, ol bilmezlikden goýberilýän pikirlenmedäki logiki ýalňyşlykdyr.

Skeptikleriň ýaramaz tarapy durmuşda adamyň akyl ýetiriş mümkinçiliklerini pese düşürmek, ony kiçeltmekdir. Aslynda adamyň akyl ýetiriş ukyby çäksiz, ol özüniň sosial mazmunyna görä akyl ýetiriş tebigatyň, jemgyýetiň hem-de hut adam özüniň düýp manysyna ýetmek, bu ugurlarda özüniň jemgyýetçilik sosial döredijilik ukyby bilen dünýä zatlaryna, hadysalaryna döredijilikli çemeleşmekligi esasda adam özüniň akyl-paýhasy bilen tebigat,jemgyýet hatda adamyň özi bilen bagly bolan üýtgeşmeleri girizip bilýär. Adama degişli bu häsiýet, hakykat­dan hem adam özüniň akyl ýetiriş ukyby bilen zatlary, hadysal­ary özgertmekde onuň mümkinçilikleriniň tükeniksizligini aňladýar.

Öň belläp geçişimiz ýaly, akyl ýetiriş teoriýasynda, aslynda akyl ýetiriş meselesinde **agnostiki** dünýägaraýyş boýunça me­sele gozgalanda, ilki bilen onuň wekili Kant göz öňüne gelýär. Kant zada, hadysa akyl ýetirmäni inkär edýär. Ol “öz-özlügindä­ki zat” we “biziň üçin zat” diýen iki pikiri öňe sürýär. Onuň pikirine görä, zada akyl ýetirmek mümkin däl, zat mydama öz-özlüginde diýen - pikiri öňe sürýär. Zada akyl ýetirmeklik bara­da agnostikleriň tassyklamagyna görä, akyl ýetirme diňe tejribe bilen bagly bolup, ondan daşgary çykyp bilmeýär.

Şeýlelik-de akyl ýetiriş filosofiýada we filosofiýanyň fun­damental meseleleriniň çözgütlerini ýerine ýetirýändigi sebäpli, onuň ylymda kesgitleýji orna eýedigi mälim bolýar.

Akyl ýetiriş teoriýasy jemgyýetiň durmuşynda akyl ýetirilýän zat bilen akyl ýetirýäniň arasyndaky dialektiki baglanyşygy beýan edip görkezmekde obýektiň we subýektiň tutýan ornuna baha bermekde möhüm orny eýeleýär.

Akyl ýetiriş teoriýasy dünýä zatlaryna, hadysalaryna degişli bolan baglanyşygy, özara baglanyşygy, olar arasyn­daky gatnaşygy ýüze çykarmaklygyň serişdesidir. Bu prosesde adamyň tutýan orny bimöçberdir. Adam akyly, paýhasy bilen dünýä zatlarynyň syryna baryp ýetýär, olaryň düýp manysyny açyp görkezýär, has hem obýektiw zat bilen subýektiw zadyň arabaglanyşygyny we olaryň özara gatnaşygyny ýüze çykarýar.

 **3. Ylmy barlaglaryň metodlary. Analogiýa. Modelirleme.**

 Ylmy akyl ýetiriş işi öňe sürlen gipotezalaryň dogrulygyny ýa-da nadogrulygyny subut etmek üçin täze ylmy barlaglaryň we tejribeleriň geçirilmegini, öwrenilýän hadysa degişli faktlaryň toplanylmaklygyny talap edýär. Her bir işde bolşy ýaly, ylmy barlaglarda we gözleglerde

hem degişli usullar we tilsimler ulanylýar. Akyl ýetiriş işinde ulanylýan ***usullar – metodlar*** hakyndaky taglymata ***metodologiýa*** diýilýär. ***Metodologiýa*** diýlip, ylmy barlaglaryň esasy prinsiplerini we baş ugurlaryny kesgitleýän taglymata hem düşünilýär. ***Metod*** diýlip, hadysa degişli maglumatlary toplamaklygyň we olary sistemalaşdyrmaklygyň düzgünlerine we usullaryna aýdylýar. Usullardan peýdalanmaklygyň tilsimlerine bolsa, öz gezeginde ***metodika*** diýilýär.

 Ylmy barlagda haýsy metodologiýanyň esas edilip alnanlygy we nähili metodlaryň ulanylýanlygy şol barlagyň netijelilik derejesine öz

täsirini ýetirýär. Barlag nädogry metodologiýa esaslanylyp, degişli metodlar ulanylman geçirilen halatynda garaşylýan netijäni almaklyga

mümkinçilik bermeýär. Ylmy metodlar ***ählumumy*** we ***hususy metodlar*** diýlen görnüşlere bölünýär. Eger-de hususy metodlar diňe ol ýa-da beýleki ylymlaryň diňe özlerine mahsus bolsalar (mysal üçin, arheologiýada ulanylýan gazuw-agtaryş metody), ählumumy metodlar ähli ylymlarda ulanylýar. Şeýle metodlaryň hataryna ***deňeşdirme, synlama, modelleşdirme,*** ***analogiýa, induksiýa*** we ***deduksiýa, analiz*** we ***sintez, eksperiment*** ýaly metodlar girýär.

 Akyl ýetiriş işinde giňişleýin ulanylýan metodlaryň iň esasylarynyň birine ***deňeşdirme metody*** diýilýär. ***Deňeşdirme*** diýlip, predmetleriň arasyndaky bar bolan meňzeşlikleriň we tapawutly aýratynlyklaryň ýüze çykarylmagyna aýdylýar. Akyl ýetiriş işiniň ählumumy metodlarynyň içinde aýratyn orun ***analiz metodyna*** degişli bolup, ol akyl ýetirilýän zady hyýalda ýa-da hakykat ýüzünde ony emele getirýän böleklere bölüp, olaryň her biriniň aýratynlykda seljerilmegini, derňelmegini aňladýar. Şeýle usulyň ulanylmaklygy akyl ýetirilýän zadyň içki strukturasyna doly aralaşmaklyga mümkinçilk berýän hem bolsa, ol belli bir derejede çäklidir, akyl ýetiriliş işiniň belli bir basgançagydyr. Akyl ýetirilýän predmetiň düýp mazmunyny ýüze çykarmak üçin analiz metody bilen aýrylmaz baglanyşygy bolan metoda ***sintez*** diýilýär. Bu metodyň manysy analiziň netijesinde toplanylan maglumatlaryň we gelnen netijeleriň birleşdirilip, umumy netijäniň emele getirilmekligi bilen baglanyşyklydyr.

 Indi beýleki ählumumy metodlar baradaky gürrüňe geçeliň. Ylmy akyl ýetirişde iň ýörgünli metodlaryň birine ***umumylaşdyrma*** metody diýilýär. ***Umumylaşdyrma*** *–* bu ýekeleýin zat hakyndaky netijeden umumy netijä, umumy netijeden has umumy netijä geçmekligi aňladýar. (Mysal üçin, “alma” diýen düşünjeden “miwe” diýen düşünjä,

“miwe” diýen düşünjeden “miweli ösümlikler” diýen düşünjä...). Ählumumy ylmy metodlaryň içinde özboluşly orun ***analogiýa*** metodyna degişlidir. ***Analogiýa –*** *bu iki sany predmetiň arasyndaky* *meňzeşligi olaryň haýsy hem bolsa belli bir alamatlary esasynda tapmak.* Mysal üçin, bu metodyň ulanylmagy netjesinde samolýot-uçar

(guşuň analogy) oýlanylyp tapylypdyr.

 ***Modelleşdirme*** diýlip atlandyrylýan metod hem ylmy akyl ýetirişde

iňňän köp ulanylýan metodlaryň biridir. ***Modelleşdirme*** – bu öwrenmesi kyn bolan predmetiň ýasama şekilini ulanyp, onuň üstünde

degişli tejribeleri geçirmek görnüşli usuldyr. (Mysal üçin, salynjak jaýyň ýer titremesiniň näçe balyna çydamly bolup biljekligini kesgitlemek üçin). **Induksiýa we deduksiýa.** Ylmy barlaglarda bu iki metoddan hem giňden peýdalanylýar. ***Induksiýa –*** bu umumy düzgüni (kadany, netijäni) birnäçe aýratyn (umumy däl) tassyklamalardan, ýekeleýin faktlardan getirip çykarmaklygy, deduksiýa bolsa, tersine, umumy pikirden, netijeden aýratyn, ýekeleýin pikire, netijä gelmekligi aňladýar. Bu ýerde goşmaça bellik hökmünde induksiýanyň *doly induksiýa* we *doly däl induksiýa* görnüşleriniň biri-birinden tapawutlandyrylýanlygy barada hem aýtmak gerek*.* ***Doly induksiýa*** diýlip, belli bir topary emele getirýän predmetleriň köplügi hakyndaky umumy netijä şol köplügiň elementleriniň her biriniň aýratynlygyny ýüze çykarmak esasynda gelmeklige aýdylýar.

 **Synlama metody. *Synlama –*** bu akyl ýetirilýän obýektiň düýpli

aýratynlyklaryny we häsiýetlerini ýüze çykarmak üçin ulanylýan ýöriteleşdirilen, belli bir maksada gönükdirilen hereketdir, amaldyr. Synlama metodynyň tapawutly aýratynlyklary bar. Olar, esasan, aşakdakylardan ybarat:

• synlama metody ýörite taýýarlygy talap edýär.

• onuň dowamynda ulanyljak amallar öňünden planlaşdyrylýar

(meýilleşdirilýär).

• obýektiň ýüze çykarylýan häsiýetli aýratynlyklary bolşy ýaly

hasaba alynýar.

• subýekt obýekti öz islegine görä üýtgedip bilmeýär.

• obýekt öz tebigy ýerleşýän şertlerinde öwrenilýär.

 **Eksperiment. *Eksperiment*** – bu öwrenilýän obýektiň emeli, belli bir şertlere salnyp ýa-da ýerleşdirilip derňelmekligini aňladýar. Eksperiment hyýalda, pikir derejesinde hem (göz öňüne getirme esasynda) ulanylýar.

Bu metodyň tapawutly aýratynlyklary bolsa, esasan, aşakdakylardan

ybaratdyr:

• eksperiment geçirilende degişli şertleriň obýekte nä derejede täsir edýänligi ýüze çykarylýar.

• eksperiment obýektiň tebigy şertlerde ýüze çykmaýan häsiýetlerini açmaklyga hem mümkinçilik berýär.

• eksperiment üçin şertleriň gözegçilik astynda saklanylmagy mahsusdyr.

• obýektiň üýtgeýiş aýratynlyklary, köplenç, priborlaryň (degişli enjamlaryň we gurallaryň) kömegi bilen ölçenilýär we kesgitlenilýär.

Eger adam üçin barlagyň dowamynda dürli azaşmalara uçramaklyk

mahsus bolsa, priborlar bu kemçilikden halasdyrlar.

**12 Tema: Sosial filosofiýa we onuň düzümi. Adam,jemgyýet we tebigat.**

 **Meýilnama:**

**1. Sosial filosofiýa we onuň predmeti.**

**2. Medeniýet filosofiýasy.**

**3. Jemgyýetiň we tebigatyň özara täsiri. Biosfera. Noosfera.**

 **1. Sosial filosofiýa we onuň predmeti.**

 Adamzat jemgyýeti, onuň döreýşi, ösuşi özboluşly bir hadysadyr. “Jemgyýet” we “tebigat” diýilýän bu düşünjeler biri-biri bilen aýrylmaz baglanyşykda bolýar. Aslynda jemgyýet tebigatyň bir bölegidir.

Italýan akyldary D.Wiko (XVII asyryň ahyry XVIII asyryň başynda ýaşan) jemgyýet **barada** ol filosofiki taýdan orän täsin pikirleri aýdyp geçipdir. Ol jemgyýetiň taryhyny tebigatyň tary­hyndan tapawutlandyrýar we jemgyýetiň taryhy adam tarapyn­dan döredilýär - diýen tassyklamany öňe sürýär. Tebigatda za­tlar öz-özünden bolup geçýär - diýip aýtmagy hem şol döwür üçin tebigat bilen jemgyýete bolan garaýyşda ýokary derejedäki paýhasdyr. Jemgyýetde adamlar hereket edýärler, olar akylyny, paýhasyny ulanmak esasda özüniň, ol we beýleki maksatlaryna ýetýärler. Bu pikir ýöretmelerde hakykatdan hem jemgyýet bilen tebigatyň özboluşly alamatlary beýan edilýär.

Adamzat jemgyýeti, ondaky bolýan jemgyýetçilik hadysalar we prosesler jemgyýet bilen baglanyşykly ylymlar dürli tarapyn­dan garalýar. Olaryň her haýsy jemgyýetiň bir ugruny öwrenýär. Şeýle hem olar dürli jemgyýetçilik gatnaşyklaryny we hadysala­ryny barlagdan geçirýärler, ýagny jemgyýetiň ykdysady, syýasy, ideologiki taraplaryny öwrenýärler.

Sosial filosofiýa jemgyýet bilen baglanyşykly, onuň aýry-aýry taraplaryny däl-de, tutuş jemgyýetçilik durmuşyna bir bitewilikde garaýar. Sosial filosofiýa jemgyýetiň ösüşiniň hem-de hereket edişiniň ähliumumy kanunlaryny, onuň içki baglanyşyklaryny we ondaky gapma-garşylyklaryň taraplaryny we gatnaşyklaryny öz meselesi hökmünde ulanýar.

Dürli beýleki jemgyýet bilen baglanyşykly ylymlardan tapawutlanyp, sosial filosofiýa ilki bilen, esasan hem, jemgyýetiň döreýşini, ýaşaýşyny, onuň ösüşiniň has umumy kanunlaryny, hem-de hereketlendiriji güýjüni öwrenýär.

Sosial filosofiýada umumy sosiologik kanunlar, jemgyýetiň umumy ösüş kanunlarynyň ähli taryhy ösüş eýýamlaryna degişli bolmak häsiýetiniň bolýandygy zerarly, jemgyýetiň ösüşiniň her bir kesgitli döwründe özboluşly ýüze çykýan hadysalaryň bolýandygy bilen, olardaky hadysalaryň aýratynlyk häsiýetlerini göz öňünde tutýar.

Sosial filosofiýa taryh ylmyndan tapawutlanýar. Taryh ylmynyň wezipesine aýratyn ýurtlaryň,halklaryň taryhyny öwrenmeklik degişli. Taryh ylmy taryhy wakalary, hadysalary ýyl ýazuwy boýunça yzygiderli öwrenýär. Sosial filosofiýanyň aýratynlygynyň ýene bir tarapy, ol hem jemgyýetçilik ylym­lary üçin sosial filososfiýa umumy teoretiki, metodologiki ylym bolup çykyş edýär. Sosial filosofiýa ol we beýleki halky, ol we beýleki ýurdy aýratynlykda öwrenmän, adamzat jemgyýetini tutuşlygyna öwrenýär. Özi hem onuň has umumy kanunlaryny we hereketlendiriji güýçlerini öwrenýär.

Filosofiýa ylmynda, sosial filosofiýanyň özi hem teoriýanyň, hem metodyň birligi hökmünde çykyş edýär. Ol gnoseologik taýdan sosial ylymda jemgyýetçilik durmuşynyň jemgyýetçilik aňyna bolan gatnaşygyna has umumy kanun baradaky bilim, um­umy sosialogik teoriýa bolup çykyş edýär. Bu teoriýa esasynda taryhçy, ykdysatçy, hukukçy, sungat bilen iş salyşýan ylmyň her bir wekilleri jemgyýetçilik durmuşynyň çylşyrymly hadysala­ryndan baş çykarýarlar.

 Sosial filosofiýa teoriýa we metod hökmünde konkret so­siologik ylmy barlaglarda onuň ähmiýeti has hem ýokarydyr. Şonuň üçin hem ylmy barlag işlerinde sorag-jogap, anket üsti bilen barlag geçirmek metodlarynda umumy sosiologik teoriýa we metoda esaslanylmagy ýöne ýerden däldir. Şeýle hem, anyk sosial durmuş bilen bagly bolan ylmy barlaglary geçirmekde so­siologik kanunlaryň dürli şertlerde hereket ediş häsiýetini ýüze çykarmakda has peýdalydyr. Sosial durmuş bilen baglanyşykly kanunlaryň ýene-de bir aýratynlygy, ol hem tebigat bilen bagly bolan baky hereket edýän kanunlardan tapawutlanyp, olaryň hereketi we dowam edijilik möwrüti gysga bolýar.

Sosial filosofiýa bolup geçýän wakalaryň amala aşyrylyşyna aralaşmak bilen olara bolan ylmy çemeleşmeler netijesinde, wakalara dogry düşünmek hem onuň gelejekki ösüşine baha bermekde teoretiki esas bolup durýar.

Jemgyýetçilik hadysalary kanunalaýyk ýagdaýda bolup geçýär. Beýle diýildigi, elbetde, jemgyýetçilik hadysalary öz-özünden bolup geçýär diýildigi däl, bu ýagdaýda, taryhy hadysal­ar bilen baglanyşykly bolan “obýektiw zat” we “subýektiw zat” diýilýän düşünjeleriň mazmunyna we olaryň düýp manysyna düşünmek zerur. Şeýle hem taryhda olaryň nähili özara täsiriniň bardygyny anyk göz öňüne getirmek gerek.

Her bir täze nesliň durmuşa girişmegi taryhy täzedan başlamaýar, tersine, ol ata-babalarymyzyň geçen ýoluny dowam etdirýär. Diýmek, olaryň döredijilik işi belli bir derejede bar bolan obýektiw şertler bilen kesgitlenendir. Bu hut şeýle hem bolýar. Şeýle şertlerde, elbetde, ilki bilen jemgyýetiň ýaşamagy, ösmegi, özgermegi, öne gitmegi hakykatdan hem jemgyýetiň ýaşaýşy ilki bilen onuň maddy durky bilen kesgitlenilýär. Şeýle hem önümçilik bilen bagly bolan endikler, belli bir däp-dessur­lar, emele gelen jemgyýetçilik gatnaşyklary, dürli edaralar, ýurdy dolandyryş formalar we beýlekiler – bular jemgyýetiň obýektiw faktory, obýektiw esasy bolýar.

Elbetde, her bir täze nesil geçmişi gaýtalamak bilen çäklen­män, ol özüniň zerurlyklaryny we isleg-arzuwlaryny göz öňünde tutup, hususy maksadyny durmuşa geçirýär.

Adamlaryň dürli döredijilik işleri, ilki bilen olaryň gün­delik zähmeti hut subýektiw faktoryň düýp manysyny düzýär. Subýektiw faktor taryhda subýektiň döredijilik işi bilen kesgitle­nilýär (köpçülik, sosial toparlar, partiýalar we belli-belli adam­lar). Olaryň döredijilik işi jemgyýetde bar bolan durky sakla­mak, ösüş ýa-da üýtgeme bilen baglydyr. Subýektiw faktoryň ýüze çykmagy jemgyýetçilik durmuşyny özgertmek bilen baglanyşyklydyr. Jemgyýetiň durmuşynda subýektiw faktoryň ornuna has ýokary üns bermeli, çünki adamlaryň praktiki özg­erdiji, işjeň döredijilik işi möhüm ähmiýete eýedir. Adamzat taryhynda, taryhyň ösüşinde tötänleýin ýagdaýyň döremegi hem kanunydyr. Onuň esasy hem adamlaryň özleriniň hereketleriniň nämä alyp barjagyna düşünmezliginden döreýär.

Adamzat jemgyýeti gönüden-göni adamlaryň döredijilik işi bilen kesgitlenilýär. Adam baş figura bolup çykyş edýär. Adamyň hut özüne mahsus bolan ahlak düzgünleriniň, ahlak kadalarynyň bolmagy jemgyýetiň durmuşynda kanuny zatdyr.

Gadymy filosofiýada etika özboluşly bir sapak görnüşinde grek filosofy Aristotel tarapyndan durmuşa ornaşdyrypdyr. Onuň bu filosofik dünýägaraýşynda, etika ylmynyň merkezinde ýagşylyk düşünjesi durýar. Ol etikanyň tebigatynyň kadala­ryny, adam ahlagynyň çeşmelerini, iň oňat ýaşaýşyň şertlerini, adalatlylygyň prinsiplerini we onuň beýleki taraplaryny öňe sürüpdir.

Adamlaryň arasyndaky ahlak gatnaşyklar döwletiň mejbur ediş esasynda düzgünleşdirilen hukuk kadalaryndan tapawut­lanyp, jemgyýetçilik pikiriniň güýjüne, içki ynançlara, endiklere daýanýar.

 Öz gezeginde umumadamzat etiki garaýyşda etiki dünýägaraýşyň dürli-dürlüligini ykrar etmek maksada laýykdyr. Dürli dinlere uýýanlar, milli tapawutlyklar bilen bagly etiki garaýyşlar dürli-dürli bolup biler. Ýöne bu meselede üçünji müňýyllykda bütin dünýä derejesinde bolup geçýän differen­sirleme prosesi umumadamzat etiki ýörelgeleriniň döremegine şert döredýär. Elbetde, bu etiki kadalaryň emele gelmeginde millilik häsiýet öz many-mazmunyny ýitirmän, onuň umumad­amzat ýörelgelerine ýakynlamak prosesi bolup geçýär.

Bu meselede türkmen milletine mahsus bolan adamsöýüjilik, ynsanperwerlik, adam mertebesine hormat goýmak ýaly ýörel­gelerine köp üns bersek, has peýdaly bolar diýen netijä gelýäris. Türkmen milletiniň etiki dünýägaraýşy örän giň we baý häsiýete eýedir. Çünki türkmen jemgyýetinde hut her bir adamyň özüni alyp baryş düzgünleri hereket edýär. Ýaş kiçiden başlap, ýaşula, gyz-gelinlerden başlap garry enelere çenli bolan adamlar üçin türkmen milli etikikasynda aýratyn düzgünler hereket edýär. Olardan ulyny sylamak, kiçini söýmek, ata-enä hormat goýmak, gelin-gyz edebi, ýaşululyk edebi, goňşuçylyk gatnaşygy we beýleki bir giden dürli etiki garaýyşlary mysal getirmek bolar.

 **2. Medeniýet filosofiýasy.**

 “Medeniýet” düşünjesi köp manyly düşünje. Medeniýet adamyň öz isleglerini (maddy we ruhy mazmunly) kanagatlandyrmak üçin tebigatdan daşary döredýän zatlarydyr. Şonuň üçin oňa “ikinji tebigat” hem diýilýär. Filosofiýada medeniýete kähalat ruhy kadalaryň sistemasy hökmünde hem garalýar. Ol adamlaryň bolup geçýän hadysalary, belli bir nukdaýnazardan kabul etmeklerini, başga hili dälde, hut şu hili hereket etmeklerini, hereketleri we hadysalary özüňçe

bahalamagy talap edýär. Gymmatlyklar, nyşanlar, sözler, manylar we durmuşy hereketler bir medeniýetiň çäginde biri-biri bilen berk baglanyşykda bolan zatlardyr. Her bir medeniýetiň özboluşlylygy, aýratynlygy bar. Şol bir wagtda dürli medeniýetler üçin belli bir umumylyk hem bardyr. Medeniýet adamzat bilen bilelikde döreýär we ösýär. Ol her bir adam birleşmesini birikdirýän, baglanyşdyrýan başlangyçdyr. Eger adamzat siwilizasiýasynyň ösüş eýýamlaryna garalsa, onda medeniýetiň kem-kemden häzirkizaman jemgyýetinde öz-özüne ýeterlikli mana eýe bolandygyny görýäris.

 Haçan-da ***“medeniýet”*** we ***“siwilizasiýa”*** diýen düşünjeleriň mynasybeti dogrusynda gürrüň edilende, golaý wagtlara çenli olara şol bir manydaky sözler hökmünde garalyp gelinýärdi. Diňe häzirki zamanda, totallaýyn (tutuşlaýyn) häsiýetli informasiýa asyrynyň gelmegi bilen olaryň arasyna çäk goýlup, olara many taýdan aýry-aýry

düşünjeler hökmünde garalyp başlanyldy. Hakykat ýüzünde olaryň mynasybeti dialektikanyň ***“aýratynlyk”*** hem ***“umumylyk”*** diýen belli kategoriýalarynyň özara mynasybetine gabatlaşýar. Eger “medeniýet” (aýratynlyk) öz binýadynda aýratyn halkyň taryhy indiwiduallygyna we geografiki ösüşine esas görýän, ýagny onuň dilini, däbini, dinini, sungatyny öz içine alýan bolsa, “siwilizasiýa” (umumylyk) diýen kategoriýa ylmy-tehniki progresiň we ýer şarynyň ähli ýurtlaryny industriallaşdyrmagyň daýanjy bolan obýektiw ylmybilimlere esaslanýar.

 Umumadamzat bilimlerine girýän fizikanyň, himiýanyň, biologiýanyň, medisinanyň kanunlary we başgalar adamlaryň erkine, her halkyň medeniýetine, onuň diline, sungatyna, geografik şertlerine ýa-da fiziki tapawutlaryna bagly bolmaýar. Şonuň üçin hem her halk siwilizasiýanyň bilimlerine özboluşly, biri öň, beýlekisi soň gelýär. Olary önümçilige, oba hojalygyna, döwlet gurluşygyna bir wagtda ornaşdyrmaýar. **Köpçülikleýin** **medeniýet** ylmyň, sungatyň we sportuň dürli görnüşleri bilen bagly bolup, adamlaryň örän uly toparlaryna niýetlenýär. Şonda ol toparlaýyn medeniýetleriň çäklerinden çykyp, has giň köpçülige gönükmekligi maksat edinýär. Bu ýerde esasy mesele köpçülikleýin medeniýetiň ýöntem häsiýete eýe bolmazlygyndadyr. Sebäbi köpçülikleýin medeniýetiň şertlerinde adamlaryň köpüsi öz ruhy-medeni ösüşi barada yzygiderli aladalanmaýarlar. Olar bu medeniýetiň kömegi bilen täze döwre uýgunlaşmak isleýärler. Açyşlar, mysal üçin, ylmyň ugurlarynda köp sanly adamlar tarapyndan amal edilýär. Ýöne ol açyşlaryň netijesinden häzirki tehniki serişdeleriň kömegi bilen köp adamlar öz ylmy-döredijilik işleriniň ýerine ulanyp bilýärler. Netijede, adamlaryň döredijilik ukyplary peselýär. Köpçülikleýin medeniýetiň täsiri bilen aýratyn adam – “köpçülikleýin adam” = “massanyň wekili” ýüze çykýar. Bu hili adam özüniň özboluşlylygy, aýratynlygy barada kän oýlanyp hem durmaýar. Tersine, ol beýlekiler bilen meňzeşligine guwanýar. Adam elmydama özünde aýratyn ukyby açmaklyga çalyşýar we ony açyp bilmedik ýagdaýynda kemsinýär. Köpçülikleýin adama welin, şu hili duýgular häsiýetli bolman galýar. Köpçülikleýin medeniýet bilen bir hatarda her bir jemgyýetde **elitarlaýyn**, ýagny saýlantgy adamlaryň medeniýeti hem ýüze çykýar, kämilleşýär we ösýär. Adamzat tarapyndan döredilen ylmy, filosofik we sungat eserleri ýörite taýýarlykly adamlar tarapyndan bahalanyp we özleşdirilip bilinýär. Geçen döwürlerde köpçülikleýin we elitar medeniýetleriň arasynda belli bir çäkler, hatda päsgelçilikler hem bolupdyr. Mysal üçin, Ýewropada saýlanan we ýörite taýýarlykly adamlar özara habarlaşmak üçin latyn dilini, Merkezi Aziýada bolsa, pars dilini ulanypdyrlar. Köpçülikleýin medeniýetiň ýüze çykmaklygy bilen elitar medeniýet belli bir derejede çäklendirilýär. Adamlaryň köpüsiniň medeniýete girişmegi bilen medeniýetiň hiliniň peselmegine esas döreýär. Sebäbi bu hadysa diňe aýratyn adamlaryň medeni derejesiniň ýokarlanmagyna däl, eýsem köpçüligiň medeniýetiň üstünden agalygynyň güýjemegine hem getirýär. Olar medeniýeti öz derejelerine getirmeklige çalyşýarlar. Diýmek, şu hili meýilleriň öňüni almak üçin elitar medeniýetiň saklanmagy zerur. Medeniýetiň ýokarda sanalan dürli görnüşleri diňe bir öz häsiýetine eýe bolman, eýsem biri-biri bilen ýokary-aşaklaýyn we gapdallaýyn baglanyşykda hem hereket edýärler. Bu bolsa olaryň özara biri-birine girişmegine, bilelikde ýaşamaklaryna ýa-da, tersine, maşgala gapma-garşylygyndan başlap, milletara, medeniýetara düşünişmezliklere çenli eltip bilýär.

 Bir medeniýetiň wekiliniň başga medeniýetiň gymmatlyklaryny kabul etmekligi şol medeniýetleriň arasynda meňzeşlik bolan ýagdaýynda mümkin bolýar. Eger şeýle meňzeşlik bolmadyk ýagdaýynda bir medeniýetiň başga bir medeniýeti öz içine almaklygy mümkin däldir. Medeniýetleriň özara täsiri derňelen ýagdaýynda olary biri-birine garşy goýmakdan daşda durmaklyga çalyşmaly. Haýsy hem bolsa bir medeniýetiň gymmatlyklaryny öňe sürüp, başga medeniýetlere degişli kadalary we gymmatlyklary inkär etmeklik nädogrudyr. Sosiologiýa ylmy dürli halklaryň ýaşaýyş medeniýetlerini deňeşdirmek we öwrenmek maksady bilen medeni ählumumylyklary açyp görkezmeklige çalyşýar. Olar medeniýetleriň biri-birine düşünmeklerine esas döredýär. Islendik medeniýeti sungatsyz göz öňüne getirmek mümkin däl.

 **Sungat** dünýäni estetiki usullaryň üsti bilen özleşdirmekligiň görnüşidir. Estetika adam hereketiniň belli bir çägi bolup, onda özboluşly duýgulary we pikirleri oýarýar. Sungat hem ruhy önümçiligiň beýleki görnüşleri ýaly, adamyň hakyky barlygynyň gapdalynda özboluşly nusgawy dünýäni döredýär. Şonda tebigy güýçler, durmuşy ýörelgeler, ruhy duýgular, pikir yzygiderliligi estetiki taýdan gaýtadan işlenilip, çeper oýlanma dünýäsini döredýär. Sungat gadymy zamanlarda döräpdir. Şonda ol öňki nesiller tarapyndan toplanylan tejribäni ýaş nesillere geçirmek, olara terbiýe bermek serişdeleriniň biri, şeýle hem aragatnaşyk usuly bolup hyzmat edipdir. Ol ösüp, jemgyýetde dürli hili wezipeleri ýerine ýetirýär. Häzirki döwürde sungatyň dürli görnüşleri bar. Olara surat, binagärlik, heýkeltaraşlyk, zergärlik, çeper edebiýat, sahna sungaty, kino sungaty we ş.m. degişlidir. Sungat eserleri adamzadyň genji-hazynasydyr.

 Sungat eserleri bilen tanşyp, biz geçmişde bolup geçen wakalaryda, beýleki halklaryň durmuşyny-da, gylyk-häsiýetlerini-de, ýaşaýan jemgyýetlerini-de aýdyň göz öňüne getirmäge mümkinçilik alýarys. Sungat eserleriniň kömegi bilen jemgyýetde belli bir garaýyşlar, meýiller berkarar edilýär. Sungat ol ýa-da beýleki ahlak kadalary we ýörelgeleri ýaýratmagyň serişdesi bolup hem çykyş edýär. Ýagny sungatyň örän uly terbiýeçilik mümkinçilikleri bardyr. Sungatyň

gnoseologik funksiýasy hem bar. Durmuşyň sungatda şöhlelendirilişi iňňän özboluşly häsiýete eýedir. Şol bir zat, şol bir jemgyýetçilik hadysasy sungatda onuň dürli görnüşleri bilen beýan edilip bilner, şol bir görnüşiň içinde bolsa dürli žanrlar bilen beýan edilip bilner. Beýleki bir tarapdan, sungatyň şol bir görnüşinde ýa-da şol bir žanrda dürli-dürli hadysalar özleriniň beýanyny tapýar. Sungatyň adamlara edýän täsiri diňe bir sungat eserine däl, eýsem şol täsiri kimiň nähili syzyp duýýandygyna hem baglydyr. Adam öz kalbynda sungata düşünmek ukybyny beslemelidir, özünde estetiki duýgyny terbiýelemelidir. Her dürli sungat eserleri bilen tanşyp, adam ummasyz köp medeni baýlyklar bilen iş salyşýar, ol ruhy taýdan baýlaşýar, kämilleşýär. Sungata düşünmeklik medeniýetliligiň alamatydyr.

 **3. Jemgyýetiň we tebigatyň özara täsiri. Biosfera. Noosfera.**

 Adamzat jemgyýetiniň taryhy ösüşiniň dowamynda adam­lar diňe bir etiki gatnaşyklar bilen çäklenmän, estetiki garaýşyň kadalaryny, ýagny estetikanyň düzgünlerini hem döredipdirler. Estetiki garaýyş we onuň kadalary gözellik düşünjesi bilen bir­manylylyk häsiýete eýedir.

Estetika ylmy sungatyň ösüşiniň kanunalaýyklaryny, sungatyň hakykata bolan gatnaşyklaryny, onuň jemgyýetiň durmuşyndaky roluny, çeper döredijilik işiniň formalaryny öwrenýär.

Sungatyň hakyky ylmy teoriýasy sosial filosofiýa esaslanýar. Estetika – sungata jemgyýetçilik aňynyň formalarynyň biri, özi hem oňa hakykata düşünmegiň özboluşly çeper formasy hök­münde garamaklyk kanunydyr. Estetikanyň taryhy döreýşi barada söz açylsa, onda bu dünýägaraýşyň gadymy grekleriň we rimlileriň medeniýeti döwründe ýüze çykandygyny bellemek gerek. Bu dünýägaraýşy esaslandyryjy grek filosofy we akyldary – ensiklopedist alym Ar­istoteldir. Estetika daşky gurşawa bolan gözellik duýgularynyň toplumydyr. Adamzadyň dünýa zatlaryna gözellik gatnaşygy, onyň beýleki zatlar bilen bolan gatnaşyklaryndan düýpgöter tapawutlanýar. Özi hem bu gatnaşyklar adam durmuşyny bezeýär, onuň ruhuny beýgeldýär. Adamyň döredijilik işiniň has ýokarlanmagyna itergi berýär.

Tebigat bilen jemgyýet bir zadyň iki tarapydyr. Adamzat ýaşamak üçin özüne ilkinji nobatda tebigat bilen gatnaşyklary sazlaşykly alyp barmalydyr. Bu dünýäniň kanuny, çünki tebigat we jemgyýet bir bitewilik görnüşinde ýaşaýar.

Adamyň ýaşaýşy üçin diňe bir geografik sreda ýeterlik bol­man, dürli beýleki şertleriň bolmagy hem zerurdyr. Sebäbi daşky gurşawy goramaklyk adamzat üçin zerurlyk bolup durýar. Şol wezipäni ýerine ýetiriji akymlaryň biri hem biosfera akymydyr.

**Biosfera** akymy toprak we ondaky suwlar, köller, deňizler we okeanlar bilen baglanyşykly dünýägaraýyşdyr. Bütin bu giňişlikleriň ýeterlik goragy üpjüň edilmändigi sebäpli, bu ýagdaý köp haýwanlaryň we ösümlikleriň ýitmegine getirdi.

Adamzat jemgyýeti özüniň geljegi barada alada etmelidir. Ýaşaýşyň gülala-güllük bolmagy üçin ol ýaşaýan tebigatyny özüniň hususy öýi hökmünde görmegi zerurlykdyr. Häzir­ki döwürde öz ýaşaýan ýeriň aladasyny etmek has hem ger­ekdir. Adamzat muňa akylly-başly göz ýetirýär we ol bu ugra degişli meseleleri ýörüte ekologiýa ylmy alkaly alyp barýar. **Ekologiýa** ylmynyň esasy meselesi tebigat bilen jemgyýetiň deňagramlylygyny saklamak bilen bagly bolup durýar. Ekologiýa grek sözi bolup, “oikos” – “ýaşaýan ýeriň”, “gelip gonan ýeriň” diýen manylary aňladýar. Adamzadyň praktiki-döredijilik işiniň ösmegi bilen adamyň biosfera täsiri ýokarlanýar. Biosferanyň, ýer togalagynyň ýaşaýyş şertleri hil taýdan täze ýagdaýy döredýär.

Tebigat bilen jemgyýetiň özara täsirini öwrenmek bilen bagly ýüze çykan akyma noosfera diýilýär. N**oosfera** -grek sözi bolmak bilen -akyl, paýhas diýmekdir. Bu ugruň tassyklamagy boýunça tebigaty goramak umumadamzat meselesi hökmünde öňe çykýar. Döwletleriň, ýurtlaryň birleşip, ylmy esasda, ylmyň gazananlary esasynda tebigata ynsanperwerligiň ýokary derejesi bilen garamak -öz ýaşaýan öýüňi-tebigatyň haýwanat we ösüm­likler dünýäsini goramak meseleleri şu günüň iň uly mesele­sidir.

Häzirki döwürde adamzat jemgyýeti üçin, ekologiýa mese­lesi çür başa galdy. Öň belläp geçişimiz ýaly, **ekologiýa** grek sözi bolup **ýaşaýan ýeriň** , **gelip gonan ýeriň** diýen manyny aňladýar. Ekologiýa öz ýaşaýan öýüňi goramak baradaky ylym. Jemgyýet bilen tebigatyň deňagramlylygyny saklamak üçin – ýer togalagynyň ähli ýurtlarynda her bir alnyp barylýan işiň jemgyýet bilen tebigatyň sazlaşykly gatnaşmagyny emele get­irýän derejede ýerine ýetirilmegini amal etmeli. Çünki tebigat jemgyýet üçin jemgyýet hem tebigat üçin zerurlykdyr. Biziň Ýurdumyzda bu babatda Beýik Galkynyş eýýamynda geçirilýän çäreleriň ähmiýeti bimöçberdir.

Tebigatsyz jengyýetiň ýaşaýşyny göz öňüne getirmek müm­kin däl. Tebigat adamyň döremeginiň we ýaşamagynyň mekany, şol sebäpden hem dünýä halklary oňa “ene toprak” diýip ýöne ýere at bermändirler. Ene toprak mydama adamyny iýdiripdir, ekläpdir, saklapdyr.

Dünýä çäginde, adamzat üçin “tehnika-adam-biosfera” me­selesi häzirki zamanyň global meselesi bolup durýar.

Diýmek, şol we beýleki meseleleriň çözgüdini tapmakda so­sial filosofiýa umumy filosofik dünýägaraýyş bolmak bilen has hem jemgyýet bilen baglanyşykly global meselelere ylmy taý­dan barlag geçirmekde örän ýokary ähmiýete eýedir. Bu filosofik dünýägaraýyş umuman adamzat jemgyýeti bilen bagly bolup, adamzat durmuşynyň dürli ugurlaryny öz içine alýar. Jemgyýet örän çylşyrymly hadysa. Onda bolup geçýän ösüşler, özgerişler adamyň akyly we paýhasy bilen aýrylmaz baglanşyklydyr.

Adamzat jemgyýetiniň ilkinji döwri bilen häzirki zaman döwrüni göz öňüne getirseň, onda jemgyýetde bolup geçen düýpli hil we mukdar özgermeleriniň bolandygyny görýärsiň. Şonuň ýaly hem adamzat jemgyýetiniň ýaşaýyş mekany bolan tebigatda hem örän köp üýtgeşmeleriň bolandygynyň şaýady bolýarys. Elbetde, ylmyň, tehnikanyň ösmegi bilen adamzadyň tebigata bolan täsiri has hem ýokary derejede duýulýar.

Häzirki zaman ylmy jemgyýet bilen tebigat arasynda sazlaşykly gatnaşyklaryň saklanmagy üçin ýokary derejede aladalanmak şu günki gün üçin baş zerurlykdyr. Bu hakykatdan hem şeýle, tebigat bilen jemgyýetiň sazlaşykly ýaşamaklary üçin zerury şertdir.

 **13. Tema: Jemgyýetiň ykdysady esaslary.**

 **Meýilnama:**

**1. Ykdysadyýet we onuň döreýşi.**

**2.Ykdysadyýeti dolandyrmagyň döwlet syýasaty.**

**3. Puluň düýp mazmuny.**

**4. Eýeçiligiň ideasy.**

 **1. Ykdysadyýet we onuň döreýşi.**

Biz ýokarda jemgyýetiň çylşyrymly sistema bolup, onuň esasy gurşawlary hökmünde ykdysady, syýasy, sosial we ruhy-medeni gurşawlaryň kabul edilýänligi barada agzap geçdik. Indiki gürrüň şol gurşawlaryň içinde aýratyn orna eýe bolan ykdysady gurşaw barada. Bu gurşawyň jemgyýetiň durmuşyndaky ornuny kesgitlemek üçin, ilki bilen “ykdysadyýet” diýen düşünjäniň üstünde durup geçmekligimiz zerur. “Ykdysadyýet” sözi gelip çykyşy (etimologiýasy) boýunça türkmen diline ymykly aralaşan arap-pars sözleriniň hataryna girýär.

Ykdysadyýet düşünjesi giň manyly bolup, ol önümçiligi, önümçilik

bilen baglanyşykly dürli gatnaşyklary, hojalygyň ýörediliş usullaryny,

onuň kanunlaryny aňladýar. Ykdysadyýetiň mazmuny baradaky mesele filosoflary gadymdan bäri gyzyklandyryp gelýän meseleleriň biri. Bu barada özboluşly pikir ler eýýäm gadymy grek filosoflary, hususan-da, Aristotel tarapyndan öňe sürlüp başlanylypdyr. Aristotel jemgyýetçilik durmuşynyň ykdysady tarapy we hojalyk işiniň netijeli ýöredilmekligi dogrusynda häzir hem döwrebaplygyny saklap galan pikirleri öňe sürüp bilipdir. Ykdysady meseleleriň çuňňur filosofik derňewleri taryhda Täze döwür diýlip atlandyrylýan döwürde başlanypdyr. Syýasy ykdysadyýet atly filosofik taglymatyň ýüze çykmaklygy, esasan, XVIII asyryň görnükli alymlarynyň biri bolan **Adam Smitiň** (1723-1790) ady bilen baglanyşdyrylýar. Ol “Halklaryň baýlygynyň tebigatynyň we sebäpleriniň derňewi” atly eserinde haryt önümçiliginiň we haryt alyş-çalşygynyň adam işiniň esasy görnüşidigi baradaky netijä gelýär. Smit harydyň bazar gymmatynyň önümçiligiň ösüş derejesine bazarda harytlaryň teklip edilişiniň derejesine baglylygy baradaky pikirleri öňe sürüpdir. Smitiň taglymatyny dowam etdirijileriň biri bolan **Dawid Rikardo** (1772-1823) özüniň “Syýasy ykdysadyýetiň we salgyt salnyşygynyň başlangyç esaslary” diýen eserinde harydyň gymmatynyň oňa siňdirilen zähmet bilen diňe adamzat taryhynyň gadymy döwürleri üçin mahsus bolanlygy baradaky pikiriň ýalňyşlygyny subut etmäge çalşypdyr.

 Onuň pikirine görä, girdeji – bu işçiniň zähmetine berilmeli hakyň

tölenilmän galdyrylan bölegidir. Ol kapitalizmi adamzat jemgyýeti üçin ýeke-täk mümkin bolan we tebigy gurluş diýip hasaplapdyr, onuň kanunlarynyň bolsa müdimiligini tekrarlapdyr.

 Ykdysadyýetiň düýpli filosofik derňewi **Karl Marksyň** eserlerinde

öz beýanyny tapýar. Ol özüniň ykdysady taglymatyny 40 ýylyň dowamynda ýazan belli **“Kapital”** atly eserinde beýan edipdir. Ol bu işinde gymmatyň zähmet teoriýasyny özüçe ösdüripdir we täze bir teoriýany, ýagny **goşmaça gymmat** hakyndaky teoriýany, işläp düzüpdir. Marksyň kapitalizmiň çuňňur seljermesine esaslanan bu taglymaty dogrusynda häzire bu güne çenli biri-birine ters gelýän garaýyşlar öňe sürlüp gelinýär. Ony doly goldaýanlar-da, tankyt astyna alýanlar-da az däl. Mysal üçin, belli amerikan ykdysatçysy, Nobel baýragynyň eýesi W. Leontýew we professor P. Samuelson ýaly alymlar K. Marksy we onuň taglymatyny doly goldapdyrlar hem-de bu taglymatyň giňişleýin özleşdirilmeginiň, ösdürilmekliginiň zerurlygyny teklip edipdirler. Häzirki döwürde ykdysadyýetiň filosofik meseleleriniň ylmy derňewi has çuňňurlaýyn esasda alnyp barylýar. Bu meseleleriň hatarynda ykdysady sistemalaryň tapawutly aýratynlyklary, adamlaryň maddy nygmatlara bolan islegleriniň artmaklygy, zähmet we onuň psihologiýasy, pul we onuň funksiýalary, eýeçilik we onuň tebigaty, ykdysady işde ahlaklylygyň orny ýaly meselelere aýratyn üns berilýär.

 **2.Ykdysadyýeti dolandyrmagyň döwlet syýasaty.**

 Turuwbaşdan ykdysadyýetde döwletiň orny baradaky mesele bilen baglanyşykly jedelleriň uzak taryhynyň barlygyny nygtamak isleýäris. XX asyryň başlaryna çenli ylymda döwletiň ykdysady işlere az baş goşmalydygy baradaky garaýyş ýörgünli bolupdyr. Emma XX asyrda döwlet hakykat ýüzünde ykdysady sistemanyň aýrylmaz bölegine öwrülip başlaýar we bu öňki garaýyşlaryň üýtgemegine sebäp bolýar. Döwlet ykdysadyýetiň işine gatyşmak bilen, ony sazlaýjy hemde ugrukdyryjy bolup çykyş edýär. Döwlet ykdysadyýetiň ösüşini sazlamak işlerini amala aşyranda halkyň bähbitlerinden ugur alýar. Ykdysadyýetiň döwlet tarapyndan sazlanmagy onuň dürli ugurlaryny öz içine alýar. Meselem, salgyt, pul-karz, baha, býujet, gümrük, daşary

ykdysady söwda sazlamalary hem ykdysadyýetiň döwlet tarapyndan sazlanmasynyň görnüşleridir. Döwletiň orny bazar ykdysadyýeti şertlerinde, esasan-da, geçiş ykdysadyýetli ýurtlarda has hem ýokarlanýar. Bazaryň özi döwletiň howpsuzlygyny, ýurduň daşky goragyny, gurşap alýan daşky tebigy gurşawyň goragyny, hemme adamlaryň azyk üpjünçiligini, olar üçin zerur bolan saglygy goraýyş hyzmatlaryny we ş.m. beýleki meseleleri çözmeýär. Her bir jemgyýetde fiziki we aň taýdan şikesli adamlar hem az däl. Emma şeýle adamlar hakynda hem alada edilmekligi zerur. Bu meseleleri öz üstüne döwlet almaly bolýar. Bu meselelerden baş alyp çykmak üçin döwlet özboluşly mehanizmlerden, esasan-da, salgyt mehanizminden peýdalanýar.

 ***Salgytlar*** döwlet serişdeleriniň esasy çeşmesidir. *Salgyt* – *bu önüm*

*öndürijiniň*, *girdeji alyjynyň ol ýa-da beýleki bir emlägi bar bolanlaryň*

(*esasan*, *önümçilik serişdesi*) *döwlete pul görnüşindäki tölegidir*.

Başgaça aýdylanda, salgyt – bu döwlet tarapyndan edara görnüşli taraplardan we şahsy adamlardan alynýan hökmany tölegdir. Gelip çykyşy boýunça salgytlar döwletiň emele gelmegi bilen baglanyşyklydyr. Hatda gadymy döwürlerde hem adamlar döwlete öz

girdejileriniň belli bir bölegini bermeklige mejbur bolupdyrlar. Mysal

üçin, gadymy rimliller salgytlaryň göni we gytaklaýyn görnüşlerinden

peýdalanypdyrlar. Salgyt döwlet bilen salgyt töleýjileriň arasynda maliýe gatnaşygynyň bir görnüşidir. Salgyt gatnaşyklarynyň maliýe gatnaşyklarynyň beýleki görnüşlerinden esasy tapawudy salgydyň özboluşly aýratynlyklaryndan gelip çykýar. Salgydyň özboluşly aýratynlygy bolsa onuň hökmany we yzyna gaýtarylmaýan töleg bolup durýanlygyndadyr. Her bir ýurduň özüniň aýratyn salgyt sistemasy bolýar. Salgyt sistemasy döwlet tarapyndan kesgitlenen salgytlaryň toplumyny, olary tölemekligiň tertibini kesgitleýän kanunçylyk namalaryny, şeýle hem salgyt ýygnamak bilen meşgullanýan döwlet edarasyny öz içine alýar.

 Dünýä tejribesinde salgytlaryň dürli görnüşleri ulanylýar: *goşulan*

*gymmatdan alynýan salgyt*; *peýdadan alynýan salgyt*; *emläk üçin salgyt*; *ýerasty baýlyklardan peýdalanylanlygy üçin salgyt*; *goşmaça töleg*; *şahsy adamlardan alynýan girdeji salgydy*. Döwlet serişdeçeşmesi hökmünde, salgytlardan daşary dürli hili ýygymlardan hempeýdalanýar. ***Ýygymlar*** *diýlip*, *salgytlaryň käbir häsiýetli alamatlaryny*

*özünde jemleýän we döwlet býujetine hökmany hem-de muzdsuz ödelýän töleglere aýdylýar*.

 Salgytlardan we ýygymlardan gelýän girdejileriň hasabyna döwlet

harby we hukuk goraýjy edaralary, döwlet diwany, bilim, ylym, sport,

medenýet we saglygy goraýyş edaralaryny maliýeleşdirýär, mätäçlik çekýän adamlara hemaýat kömegini berýär. Salgyt sistemasy öz köklerini gadymdan alyp gaýdýanlygyna garamazdan, ony kämilleşdirmek babatynda jedeller heniz-henizler hem dowam edip gelýär. Munuň özüne ýetesi sebäbi bar. Bir tarapdan, salgytlardan gelýän girdejiler döwlete ylmy, bilimi we saglygy goraýşy maliýe taýdan goldamaklyga, pensionerlere, maýyplara, ýetimlere hemaýat we jemgyýet üçin şulara meňzeş beýleki wajyp meseleleri çözmeklige giň mümkinçilikler berýär. Ikinji tarapdan, bazar ykdysadyýetiniň dünýä tejribesi öndürijilere salynýan salgytlaryň möçberi näçe az bolsa, şonça-da ykdysady ösüşiň depginleri ýokarlanyp başlaýar. Salgytlardan we ýygymlardan gelýän girdejiler **döwlet býujeti** diýlip atlandyrylýan resminamanyň esasyny düzýär. Döwlet býujeti döwletiň maliýe sistemasynyň möhüm bölegi bolup çykyş edýär.

 ***Döwlet býujeti*** *diýlip, döwlet çykdajylaryny ödemek maksady bilen,*

*belli bir döwür aralygynda, adatça bir ýylyň dowamynda toplanyljak*

*we harç ediljek pul serişdeleriniň toplumyna, has dogrusy, özboluşly jemleýji meýilnama aýdylýar*. Döwlet býujeti arkaly ýurduň milli girdejisiniň belli bir böleginigaýtadan paýlamak işi amala aşyrylýar. Bu bolsa ykdysadyýetiň kadalyösmegini, ýurduň ösüşindäki sosial meseleleriň netijeli çözülmeginiüpjün etmekligiň möhüm şertleriniň biridir.Döwlet býujeti merkezleşdirilen býujetden we ýerli býujetlerdenybaratdyr. Bulardan başga-da döwlet býujetiniň düzümine ýöritemaksatly gaznalaryň we döwlet eýeçiligindäki kärhanalaryň maliýeserişdeleri hem girýär. Döwlet býujeti iki sany bölümden, ýagny

***girdejiler*** bölüminden we ***çykdajylar*** bölüminden ybarat görnüşde işlenilip düzülýär. Döwlet býujetiniň girdeji bölüminiň maddalary salgytlaryň we beýleki hökmany tölegleriň hasabyna emele gelýär. Döwlet býujetiniň çykdajylary umumy häsiýetli döwlet hyzmatlaryny,

jemgyýetçilik we sosial hyzmatlary, ykdysady işler bilen bagly döwlet

hyzmatlaryny we beýleki çäreleri maliýeleşdirmeklige gönükdirilýär.

Ýylyň netijeleri boýunça döwlet býujetiniň girdejileri bilen çykdajylary

deň çyksa, oňa ***deňagramly býujet*** diýilýär. Döwlet býujetiniň çykdajylary onuň girdejilerinden köp bolup çyksa welin, ***býujet defisiti***

ýüze çykýar. Eger-de tersine bolan halatynda, ýagny döwlet býujetiniň

girdejileri onuň çykdajylaryndan köp bolup çykan halatynda, ***býujet profisiti*** emele gelýär.Döwlet býujetiniň taslamasy işlenilip düzülenden soň mejlisiň(parlamentiň) garamagyna onuň degişli komitetlerinde ara alyp maslahatlaşmakwe ony tutuşlaýyn görnüşde mejlisiň umumy mejlisindetassyklamak üçin berilýär. Mejlisde tassyklanylan döwlet býujetikanuny häsiýete eýe bolýar. Hökümet onuň ýerine ýetirilişini üýtgewsiz,ýagny belli bir maksatlar üçin niýetlenilen serişdeleri başga işleresarp etmezlik şertinde berjaý edýär. Emma bu şerti hakykat ýüzündeamal etmek welin, aňsatlyk bilen çözülýän mesele däl. Ýurtlaryň köpüsibelli bir ýagdaýlarda býujetde göz öňünde tutulan serişdelerdenartyk çykdajylary etmeklige mejbur bolýarlar. Bu bolsa ýokarda belläpgeçimiz ýaly, býujetiň defisitiniň döremegine getirýär. Şeýle kynçylygyňyzygiderli ýüze çykmaklygy hökümetleriň öňünde “Nädip defisitsizbýujeti işläp düzmeli?” diýen soragy keserdip goýýar. Egerbu mesele salgytlary ýokarlandyrmak esasynda çözülse, önümçiligiňpese gaçmaklygyna getirýär, eger-de salgytlar azaldylsa, döwlet özsosial harçlaryny (pensiýalary, talyp haklaryny, kömek pullaryny we ş.m.) azaltmaly bolýar. Sosial harçlaryň azaldylmagy-da, önümçiligiňderejesiniň peseldilmegi-de döwlet üçin amatly däl. Bu ýagdaýdannähili ýol bilen çykmak mümkin?Dünýä tejribesi bu kyn meseläniň çözgütleriniň käbirini hödürleýär:býujetiň çykdajylaryny azaltmak; girdejileriň goşmaça çeşmelerinigözläp tapmak; raýatlardan, banklardan ýa-da beýleki döwletlerdenkarzyna pul serşdelerini almak. Köplenç halatda, näme üçindir karzalmak usuly giňden ulanylýar. Käbir döwletler öz döwlet banklaryndankarz alsa, beýleki birleri öz raýatlaryndan alýar. Bu ýol, esasan, döwletzaýemlarynyyň ***obligasiýalaryny*** ilata satmak arkaly amala aşyrylýar.*Obligasiýa diýlip*, *puluň karzyna alnanlygyna*, *onuň eýesine karz**alnan puluň öz möhletinde*, *belli bir möçberde üstüne goýum goýlup*,*gaýtarylyp beriljekligini tassyklaýan resminama aýdylýar*.

 **3. Puluň düýp mazmuny.**

 Jemgyýetiň ykdysady durmuşynda esasy orunlaryň biri pula degişlidir. Puluň döremegi haryt önümçiliginiň ösüş taryhy bilen gös-göni baglanyşyklydyr. Haryt önümçiliginiň irki döwründe bir harydyň başga bir haryda çalşylmagy özakymlaýyn häsiýetde bolupdyr. Soňra haryt önümçiliginiň ösmegi, alyş-çalyş edilýän harytlaryň görnüşleriniň köpelmegi we möçberiniň artmagy netijesinde haryt çalşygy kem-kemden kämilleşipdir. Netijede, haýsydyr bir haryt araçy häsiýete eýe bolup, beýleki harytlaryň gymmatyny aňlatmak üçin ulanylyp başlanypdyr. Dürli döwürlerde dürli halklaryň arasynda aralyk haryt hökmünde harytlaryň dürli görnüşleri (mal-gara, şaly, çaý, ýüň we ş.m.) ulanylypdyr. Ýurtlaryň aralaryndaky haryt gatnaşyklarynyň giňelmegi netijesinde Puluň mazmunyna has çuňňur düşünmek üçin onuň ýerine ýetirýän funksiýalarynyň üstünde hem durup geçeliň. Pul bäş sany esasy funksiýany ýerine ýetirýär, ýagny oňa *dolanyşyk serişdesi*, *gymmat* *ölçegi*, *baýlyk toplamaklygyň serişdesi*, *töleg serişdesi* we *dünýä puly* ýaly funksiýalar degişlidir.

 Pul dolanyşyk serişdesi hökmünde hem ulanylýar. Eger-de ýönekeý

haryt dolanyşygynda bir haryt başga bir haryda çalşylýan bolsa, onda haryt dolanyşygy puluň gatnaşmagynda amala aşyrylanda, haryt pula çalşylýar. Şeýlelikde, haryt-pul dolanyşygynda haryt satyjydan alyja, pul bolsa harydy satyn alyjydan satyja geçýär. Pul bu ýerde araçy bolup çykyş edýär. Haryt bolsa dolanyşykdan çykýar, ýöne pul haryt dolanyşygynda hereket etmegini dowam etdirýär. Gymmat ölçegi hökmünde pul öz beýanyny ony islendik harydyň gymmatynyň pul birliginde aňladylýanlygynda tapýar. Agramyň kilogramda, aralygyň metrde kesgitlenilişi ýaly, harydyň hem gymmaty pul ölçegi bilen kesgitlenilýär. Ýöne harytlar gymmaty boýunça satylman, bahasy boýunça satylýar. Baha bolsa gymmatyň pul bilen aňladylmasydyr. Baýlyk toplamaklygyň esasy serişdesi hem puldur. Pul islendik wagtda töleg serişdesi bolup hem çykyş edip bilýär. Şonuň üçin adamlar puly geljekde töleg serişdesi üçin ulanmak maksady bilen, baýlyk hökmünde toplaýarlar. Haçan-da pul baýlyk toplamak serişdesi hökmünde ulanylanda, ol dolanyşykdan çykýar we süýşürintgä öwrülýär. Puluň töleg serişdesi hökmünde ulanylyşy harytlaryň kähalatlarda nagt pula satylman, karzyna ýa-da tölegiň ödeliş möhletini uzaltmak üçin peýdalanylyşynda öz beýanyny tapýar. Şeýle ýagdaýda harydy satyn alyjynyň satyjynyň öňünde bergisi döreýär. Haçan-da satyn alyjy satyja satyn alan harydy üçin bergisini tölände, pul töleg serişdesi bolup hyzmat edýär.

 Puluň dünýä puly hökmünde ulanylyp başlanylmagy geçen asyrda

ýüze çykypdyr. ХХ asyryň 70-nji ýyllaryna çenli halkara söwda gatnaşyklarynda dünýä puly hökmünde altyn ulanylan hem bolsa, soňra

milli pullar bilen altynyň özara baglanyşygynyň ýitmekligi sebäpli, halkara söwda gatnaşyklarynda, esasan, erkin konwertirlenilýän pullar

ulanylyp ugralýar. Häzirki döwürde erkin konwertirlenilýän pullara ABŞ-yň dollary, funt sterling, ýewro we beýlekiler degişlidir. Häzirki

ähli ýerde islendik haryda çalşyp bolýan ekwiwalent harydy oýlap tapmak zerurlygyny ýüze çykypdyr. Wagtyň geçmegi bilen haryt alyş-çalşygynda ählumumy ekwiwalent hökmünde gymmat bahaly metallar (kümüş, altyn) ulanylyp başlanypdyr. Ilkibaşda pul hökmünde gymmat bahaly metallaryň belli bir agramlardaky görnüşleri, soňra olardan ýaşalan şaýlyklar ulanylypdyr. Şeýlelikde, pul hemme harytlar üçin ählumumy ekwiwalent hökmunde ýüze çykypdyr. Pul islendik haryda çalşyp bolunýan gymmatlyga öwrülipdir. döwrüň aýratynlyklarynyň biri hökmünde indi altynyň adaty haryt hökmünde satylyp başlanmagydyr.

 Puluň nagt we nagt däl görnüşlerde töleglerde we hasaplaşyklarda

ulanylyşyna ***pul dolanyşygy*** diýilýär. Nagt pullaryň hereketine nagt pullaryň dolanyşygy diýilýär. Nagt däl pullaryň hereketine bolsa nagt

däl pullaryň dolanyşygy diýilýär. Nagt däl pul hasaplaşyklary çekler, karz kartalar, tölegleriň elektron serişdeleri we beýleki hasaplaşyk resminamalar arkaly amala aşyrylýar. Pul we onuň funksiýalary baradaky gürrüňde **inflýasiýa** diýlip atlandyrylýan hadysa hakda hem söz açmaly bolýar. ***Inflýasiýa*** diýlip, harytlaryň we hyzmatlaryň bahasynyň umumy derejesiniň ýokarlanmagyna aýdylýar. Emma inflýasiýa ähli harytlaryň bahalarynyň birden ýokarlanýanlygyny aňlatmaýar. Inflýasiýa ýüze çykan döwründe käbir harytlaryň bahasy üýtgemän galyp, beýleki birleriniň bahasy bolsa, peselip hem bilýär. Ýöne inflýasiýa ýagdaýynda harytlaryň bahasy umumy alnanda ýokarlanýar. Inflýasiýa – çylşyrymly hadysa. Ýüze çykyş formasy boýunça inflýasiýanyň iki görnüşi, ýagny açyk we gizlin (ýaşyryn) görnüşlerdäki inflýasiýalar tapawutlandyrylýar. Açyk inflýasiýada bahalaryň umumy derejesi ýokarlanýar we puluň hümmeti peselýär. Gizlin inflýasiýada bahalar üýtgemeýär, ýöne bazarlarda haryt gytçylygy emele gelip başlaýar. Gizlin inflýasiýada harytlar açyk bazarlarda örän az satylýar ýa-da düýpden satylmaýar. Harytlar, esasan,

ýokary bahadan kanun taýdan rugsat edilmeýän bazarlarda satylyp ugralýar. Eger-de inflýasiýanyň derejesi pes bolsa, ol, umuman, ýurduň ykdysadyýetiniň ösüşine az-kem oňyn hem täsir edýär. Ýöne inflýasiýanyň derejesi ýokary bolsa, bahalaryň ýokarlanmagy uzak wagtlap dowam etse, bu ykdysadyýetiň ösüşine ýaramaz täsir edýär, önümçilik pese gaçýar, pudaklar sazlaşykly ösmegini bes edýär. Şunuň bilen birlikde, puluň hümmeti hem pese gaçýar. Bu bolsa, inflýasiýanyň derejesi ýokary bolan ýagdaýynda, halkyň hakyky girdejileriniň azalyp, umumy ýaşaýyş derejesiniň pese gaçmaklygyna getirýär. Şeýle hadysanyň öňüni almak ýa-da onuň zyýanly täsirini peseltmek meselesi döwlet tarapyndan çözülýär. Emma beýle diýildigi döwletiň ykdysadyýetdäki ornunyň diňe bir inflýasiýa meselesi bilen baglanyşyklylygyny aňlatmaýar. Döwletiň ykdysady gatnaşyklardaky roly köptaraplydyr.

 **4. Eýeçiligiň ideasy.**

 Islendik ykdysady sistemada bolup geçýän hadysalar köp derejede eýeçilik meselesi we eýeçilik gatnaşyklary bilen baglydyr. Eger-de haýsy hem bolsa bir emläk adamlaryň ykdysady işlerinde ulanylyp, netijede önüm öndürilen bolsa, onda hökmany suratda, şol emlägiň, ony ulanmaklygyň netijesinde alnan önümiň kime degişlidigi barada mesele ýüze çykýar. Bu bolsa emlägi ykdysady işlerde ulanmaklygyň, öndürilen önümleri jemgyýetiň çäginde paýlamaklygyň gönüden-göni eýeçilik bilen baglydygyny görkezýär. Eýeçilik çylşyrymly jemgyýetçilik hadysasydyr. Şol sebäpli-de, ol dürli jemgyýetçilik ylymlary tarapyndan öwrenilýär. Ol, esasan, filosofiýa, ykdysady we hukuk ylymlary tarapyndan giňden öwrenilýän meseleleriň hataryna girýär.

 Ykdysady filosofiýada eýeçilik gatnaşyklary diýlip, adamlaryň arasynda emläk serişdelerine we zähmetiň netijesine eýe bolmak babatynda emele gelýän gatnaşyklara düşünilýär. Eýeçilik gatnaşyklary

jemgyýetdäki ykdysady gatnaşyklaryň özeni hasaplanylýar. Jemgyýetçilik gurluşynyň esaslary, adamlaryň ýa-da olaryň aýry-aýry toparlarynyň, gatlaklarynyň (esasan, sosial synplaryň) jemgyýetde tutýan orunlary hem belli bir derejede eýeçilik gatnaşyklary esasynda kesgitlenilýär. Eýeçilik emläk bilen onuň eýesiniň arasyndaky gatnaşygy aňladýar, ýagny emlägiň onuň eýesine degişliligini häsiýetlendirýär. Bu gatnaşyk ýa-da degişlilik iki taraplydyr. Onuň birinjisi – emlägiň eýesi, ýagny eýeçiligiň subýekti, ikinjisi bolsa, eýeçiligiň obýekti, ýagny emlägiň özüdir. Emlägiň eýesi eýeçilik gatnaşygynyň işjeň bölegi bolup, emläge eýe bolmak hukugyň bar bolan tarapydyr. Emlägiň eýesi bolup şahsy adam, adamlaryň belli bir topary ýa-da döwlet çykyş edip bilýär. Emläk eýeçilik gatnaşygynyň ikinji tarapydyr. Emläge, esasan, ýer, ýerasty we ýerüsti tebigy baýlyklar, adam zähmetiniň önümleri bolup durýan maddy gymmatlyklar degişlidir.

 Eýeçilik gatnaşyklary iki hili ýagdaýda ýüze çykýar. Birinji ýagdaýda ol emlägiň eýesiniň emläge bolan gatnaşygy görnüşinde ýüze

çyksa, ikinji ýagdaýda gatnaşyklar emläk eýeleriniň öz aralaryndaky gatnaşyklar görnüşde ýüze çykýar. Şeýle gatnaşyklar emläk, haryt, girdeji we beýleki gymmatlyklar paýlanylanda döreýän gatnaşyklardyr.

Emlägiň eýesiniň emläge bolan gatnaşygy üç hili görnüşde ýüze çykýar: eýelik etmek gatnaşygy, peýdalanmak gatnaşygy we ygtyýarlyk etmek gatnaşygy. Eýelik etmek emlägiň hukuk taýdan onuň eýesine degişlidigini görkezýär. Peýdalanmak emlägiň eýesiniň emlägi belli bir maksatlar üçin ulanmak hukugynyň barlygyny aňladýar. Ygtyýarlyk etmek bolsa emlägiň eýesiniň oňa ygtyýarlyk hukugynyň barlygyny görkezýär. Bu bolsa emläge ygtyýarlyk edýäniň ony islegine görä ulanmaga (satmaga, kärendesine ýa-da karzyna bermäge, sowgat etmäge we ş.m.) hukugy bar diýildigidir. Haýsydyr bir zadyň eýesi bolmak ol zadyň eýesiniň, ýagny eýeçiligiň subýektiniň eýeleýän zady bilen arasyndaky fiziki arabaglanyşygy aňladýar. Emma bu eýeçilikdäki zadyň hökman subýektiň elinde bolmagyny aňlatmaýar. Mysal üçin, ogurlanylan düýe öz eýesinden has uzakda hem saklanylyp bilner. Emma muňa garamazdan, ol öz eýesine degişli emläk hasaplanylýar. Şeýle degişlilik emläge bolan eýeçilik hukugy esasynda kesgitlenilýär. Şu nukdaýnazardan seredilende, eýeçilik – bu her bir adamyň (maşgalanyň, paýdarlar jemgyýetiniň, jemgyýetçilik guramasynyň, döwletiň) kanuny esasda eýeleýän emlägini (ýagny öz eýeçiligindäki zady) öz islegine görä peýdalanmaklyga, satmaklyga, miras goýmaklyga, sowgat bermeklige, hatda gerekmejek zat hökmünde zyňyp taşlamaklyga, ýakmaklyga, ýumurmaklyga (mysal üçin, jaýyny) hukugynyň barlygydyr. Emläge eýeçilik hukugy bolan taraplaryň iki görnüşi, ýagny fiziki we ýuridiki taraplar biri-birinden tapawutlandyrylýar. Bu esasdaky bölünişikde fiziki taraplar diýilýän görnüşe aýratyn adamlar (indiwidiumlar), ýuridik taraplar diýilýän görnüşe bolsa, kärhanalar, edaradyr guramalar, döwlet degişli edilýär.

Eýeçilik, esasan, üç sany ýol bilen, ýagny miras galdyrylan zat hökmünde, zähmet çekilip alnan (döredilen) we zorluk görkezilip, basyp alnylyp edinilen emläk gönüşinde gazanylýar. Bularyň içinde esasy orun zähmete degişlidir. Eýeçiligiň dürli formalary hakyndaky mesele hem ykdysady filosofiýada aýratyn üns berilýän meseleleriň hataryna girýär. Hakykatdanda, jemgyýetçilik durmuşy üçin eýeçiligiň dürli formalary mahsusdyr. Her bir aýratyn adamyň eýeçiligindäki zatlar (diş çotgasy, egin-eşigi, jübi telefony we ş.m.), maşgalanyň agzalarynyň hemmesiniň bilelikdäki eýeçiligindäki zatlar (jaý, mebeller, gap-gaçlar we ş.m.), belli bir adamlar toparynyň bilelikdäki (paýdarlar jemgyýetiniň, kooperatiwiň, klub görnüşli birleşmäniň) eýeçiligindäki zatlar, kärhananyň, edaranyň, jemgyýetçilik guramasynyň eýeçiligindäki serişdeler (binalar, ýerler, zähmet serişdeleri we ş.m.), döwlet eýeçiligine degişli zatlar... Eýeçiligiň formalarynyň şeýle köpdürlüligi hem bu meseläniň ýönekey mesele däldigini subut edýär. Eýeçilik meselesi dogrusynda, has takygy, ählumumy we hususy eýeçiligiň mynasybeti babatynda gadym döwürlerden başlap, şu günlerimize çenli dürli garaýyşlar öňe sürlüp gelinýär. Mysal üçin, Aristotel öz halypasy Platonyň ählumumy eýeçiligiň hususy eýeçilikden ileri tutulmaklygy baradaky garaýşyny ykrar etmändir. Ählumumy we hususy eýeçiligiň mynasybeti dogrusynda öňe sürlen marksistik garaýşa laýyklykda hususy eýeçilik doly inkär edilýär we hemme zadyň ählumumy, ýagny döwlet eýeçiliginde bolmaklygy jemgyýet üçin has amatly hasaplanylýar. Bu taglymatda, esasan, önümçilik serişdelerine hususy eýeçiligiň bolmaklygynyň adamlaryň arasynda sosial deňsizligiň emele gelmekligine sebäp bolýanlygy tekrarlanylýar. Eýeçilik babatynda sosial deňligi gazanmak asla mümkin däl zat hem bolsa, bu baradaky jedeller ir döwürlerden bäri dowam edip gelýär. Adamlaryň arasyndaky deňsizligiň adamzadyň tebigatyndan gelip çykýanlygy belli zat. Diýmek, olaryň arasynda eýeçilik babatynda hem deňlik bolup bilmez. Adamlar diňe bir zadyň, ýagny kanunyň öňünde deň bolup bilerler.

**14. Tema: Jemgyýetiň sosial gurluşy we sosial esaslary:jemgyýet we adamzat.**

 **Meýilnama:**

**1. Jemgyýetiň sosial düzümi.**

**2. Söýgi, nika, maşgala we olaryň özara baglanyşygy.**

**3. Demografik mesele.**

 **1. Jemgyýetiň sosial düzümi.**

Eger-de filosofiýanyň predmeti jemgyýet bolsa, onda bize, ilkinji

nobatda, “jemgyýet” düşünjesiniň üstünde durup geçmekligimiz zerur.

Gelip çykyşy (etimologiýasy) boýunça “jemgyýet” sözi türkmen

diline ymykly aralaşyp giden arap-pars sözleriniň hataryna girýär. Bu

sözüň birinji bogny “jem” diýen söz. “Jem” düşünjesi bolsa, belli bir

zatlaryň umumy köplügini aňladýar. Jemgyýet hem umumy köplük.

“Jemgyýet” düşünjesi, esasan, adamlaryň umumylygyny aňlatmak üçin

ulanylýar.

Jemgyýetiň döremegi we adamyň döremegi – bitewi, biri-birinden

üzňe bolmadyk umumy proses. Jemgyýeti adamlarsyz, adamlary

bolsa, jemgyýetsiz göz öňüne getirmek mümkin däl. Bu babatda “ýok,

bu beýle däl!” diýjekleriň hem tapylmagy mümkin. Belki, olaryň içinde

öz garaýyşlaryny delillendirmek üçin adam aýagy sekmedik adada,

ýagny özünden başga hiç bir adamyň ýok ýerinde, özüniň adam sypatlaryny

saklamaklygy başaryp, kynçylyklary ýeňip bilen Robinzon

Kruzony25 mysal getirjekleri hem tapylar. Emma Robinzonyň ol adada

ýaşap bilmekligine ýardam beren zatlar we sebäpler bar ahyryn!

Ilkinji nobatda, onuň belli bir jemgyýetde önüp-ösen adamlygy üçin,

şol jemgyýete mahsus bilim-düşünjelerden, zähmet başarnyklaryndan

habarlylygyny bellemeli. Eger-de ol haýwanlaryň arasyndan çykyp,

şol ada düşen bolsa, hiç bir zady özüçe üýtgedip-de, öz ýaşaýyş durmuşy

üçin zerur bolan zatlary döredip-de bilmezdi.

Gündelik gepleşik dilinde jemgyýet diýlip, adamlaryň ol ýa-da

beýleki bir köplügine düşünilýär. Adamlaryň käbir köpçülikleýin

birleşmelerine hem kähalat jemgyýet diýilýär (Mysal üçin, alyjylar

jemgyýeti, sport jemgyýeti we ş.m.).

Görşümiz ýaly, jemgyýet – bu adamlar dünýäsi. Oňa adamlaryň

diňe häzirki döwürde ýaşaýanlary däl-de, ozal ýaşap geçenler hem

girýär. Jemgyýete üznuksiz ösüşdäki zat hökmünde düşünilýär. Ýyllar

geçýär, asyrlar geçýär, köne nesiller öz orunlaryny täze nesillere

berýär. Emma gadymy döwürlerde we soňky, häzirki döwre golaý,

döwürlerde ýaşap geçen nesiller yz galdyrman gitmändirler. Islendik täze nesil özünden öň ýaşap geçen nesilleriň jemgyýetçilik durmuş

tejribesini ulanýar, ony özüçe ösdürýär, kämilleşdirýär. Öten nesiller

häzirki döwürde ýaşaýanlara özleriniň dillerini, edebiýatyny, sungatyny,

ylymda we tehnikada gazananlaryny miras galdyrypdyrlar. Egerde

şeýle bolmadyk bolsa, adamzadyň her bir indiki täze nesli paltadyr

pili täzeden oýlap tapmaly bolardy.

Adamlaryň jemgyýet bolup birleşmekligi haýsydyr bir kişiniň isleg-

arzuwyna bagly däl. Hiç bir adam jemgyýete arza berip girmeýär.

Her bir täze doglan çaga jemgyýetçilik durmuşyna tebigy aralaşýar. Gadymy döwrüň akyldarlary jemgyýete aýratyn adamlaryň ýönekeý

köplügi hökmünde düşünipdirler. Hakykatda welin, jemgyýetiň

düzümi iňňän çylşyrymly. Oňa adamlaryň dürli göwrümli, ululy-kiçili

toparlary girýär. Olara umumylykda ***sosial toparlar*** diýilýär.

 *Ykdysady gurşawa,* köplenç halatda, beýleki gurşawlara görä esasy,

has dogrusy, kesgitleýji rol degişli edilýär. Ykdysady gurşaw öz

içine senagat we oba hojalyk önümçiligini, adamlaryň arasynda maddy

önümçilik prosesinde bolup geçýän dürli gatnaşyklary (eýeçilik,

alyş-çalyş, paýlaýyş ýaly gatnaşyklary) alýar.

*Syýasy gurşaw* öz içine adamlaryň syýasy we hukuk gatnaşyklaryny

alýar.

*Sosial gurşawyň* çägi has giň bolup, ol öz içine dürli sosial toparlaryň

özara gatnaşyklaryny (synplarara, nesillerara, milletara gatnaşyklaryny),

maşgala, bilim, saglygy goraýyş ýaly meseleleri alýar.

*Ruhy-medeni gurşaw* öz içine ylmy, ahlagy, dini, sungaty, ylmy

edaralary, dini guramalary we bu ugurlara degişli jemgyýetçilik gatnaşykaryny

alýar.

 **2. Söýgi, nika, maşgala we olaryň özara baglanyşygy.**

Adamzat jemgyýetinde şeýle bir özboluşly sosial gatnaşyklaryň biri ol hem maşgala gatnaşyklarydyr. Maşgala munuň ozi nesli dowam etmegiň serişdesidir, ilkinji adamlaryň sosial umumylyklarynyň formasydyr.

Bu şeýle bir uly bolmadyk topar birligi bolup,ilki bilen adamzadyň nesliniň dowam etdirilmegini şertlendirýär we kes­gitleýär. Maşgalanyň ýuridiki esasy aýal bilen erkegiň nika baglanyşygynyň düzgünleşdirilmesidir. Är-aýal gatnaşygynda iň ýokary kanun hökmünde özüni alyp barmaklygyň kada-ka­nunlary ýatýar. Bu babatda iň ýokary derejäni özünde saklaýan zat söýgüdir, bu bolsa söýgüsiz nikalaşmazlygy aňladýar. Onsuz baglaşylan nika maşgala gurmaklykda kanunyň bozulmagydyr. Söýgi çuň we durnukly ahlak- estetiki duýgudyr.

“Söýgi” düşünjesi örän çuň we giň düşünje. Umuman, söýgi we nika birleşmesinde döreýän söýgi birmanyly däldir, çünki söýgi dürli görnüşlerde we dürli gatnaşyklarda bolup biler. Adamzadyň iň gözel duýgy häsiýetleriniň biri söýgüdir. Milli söýgi duýgulary hem belli bir derejede beýleki halklaryň milletleriň söýgi duýgularyndan tapawutlanýar. Ol duýgular dini we milli däp-dessurlary bilen baglanyşykly duýgudyr.

Türkmeniň milli söýgi pelsepesi hem çuňňur many-mazmu­na eýedir. Ol söýgini Ylahy we Zemin söýgüsine bölýärler.

Ylahy söygi has uly taraplaryň arasyndaky, ýagny Ýaradan bilen Ýaradylanyň arasyndaky söýgüdir, arabaglanyşykdyr.

Türkmeniň filosofik dünýägaraýşynda söýgini üç görnüşe bölýärler. Olar **mähir, yşk** we **muhabbetdir**. **Mähir**-ten, duý­gy ýokundysy bolmadyk söýgi. Söýgüniň bu görnüşi örän giň manyny öz içine alýar. Ata- enäniň perzende, perzendiň ata-enä, doganlaryň bir-birine,adamyň Watanyna we milletine bo­lan söýgüsi mähirdir. Türkmen şonuň üçin hem mähriban ene, mähriban dogan, mähriban Watan diýen pikirleri-pähimleri ulanýar. Maşgala gurmak, maşgalany döretmek, nika meselesi bilen baglanyşykly söýgi erkek bilen aýalyň arasyndaky duýgy gatnaşyklary we baglanyşyklarydyr.

Maşgala bu taryhy hadysa. Ol adamzat jemgyýetiniň döre­megi we ösmegi bilen aýrylmaz baglanyşykdadyr. Ýöne ol jemgyýetiň ösüşinde dürli jemgyýetçilik formasiýalarynda üýtgeşmeleri başdan geçiren taryhy hadysadyr.

Adamzat ösüşiniň “wagşyçylyk” eýýamyna köpçülikleýin nika mahsus bolupdyr. Adamzat siwilizasiýasynyň döremegi bilen är-aýal, monogamma nikasy döreýär.

Maşgalanyň döremegi bilen oňa degişli birgiden sosial funksiýalar döreýär. Maşgala agzalarynyň arasynda geljekki nesli terbiýelemek, öý hojalyk işlerini alyp barmak, durmuşda birek-birege kömek bermek ýaly jemgyýetçilik-sosial funk­siýalar ýüze çykýar. Maşgala jemgyýetiň demografik binýady bolup çykyş edýär. Şeýlelikde, maşgala şahsyýetiň döremeginiň we ösmeginiň sosial taýdan ojagy bolup galýar. Çaga ýetginjek­lik ýaşyna barmagy bilen ol maşgalada zähmetiň iň ýönekeý endiklerini, özüni alyp barmaklygyň düzgünlerini, dil öwrenme­kligi we pikirlenmäni öwrenip, umumadamzat medeniýetiniň gazananlaryna aralaşýar, jemgyýetçilik hadysasy hökmünde durmuşa düşünmäge başlaýar. Şeýdip hem jemgyýet adamsy funksiýasyna girişýär. Elbetde, jemgyýet üçin durnukly maşgala zerurlykdyr.

Dogry, maşgala baradaky filosofik pikirleriň çäginde türk­men maşgalasyna mahsus bolan käbir özboluşlylygy aýtman bolmaz. Türkmen maşgalasynda ata-ene şahsyýeti ýetişdirmekde tükeniksiz güýç-kuwwaty sarp edýär. Türkmen maşgalasynda ata-enäniň perzendiniň, perzendiň hem ata-enesiniň öňündäki borjy aç-açandyr. Şolardan ata-enäniň borjy perzendine at dak­mak, edep bermek, bilim bermek, hünär öwretmek, öýermek, öýli-işikli etmek, Watanyň hyzmatyna bermek ýaly edilmeli işler türkmen maşgalasynda ata-ene bilen bagly zerury borçlardyr. Aslynda bu sanap geçen häsiýetlerimiz türkmen maşgalasy üçin düzgüne giren möhüm zerurlyklardyr.

Türkmen perzendine her bir işi diýip etdirtmän, edip, görkez­ip terbiýeleýär, ýerine ýetirdýär. Bu türkmen maşgalasynyň ozeniniň düýp manysydyr.

Adamzat jemgyýeti üçin ýer togalagynda adamlaryň ýerleşişi, ýagny ilatyň gürlügi, olary düzgünleşdirmek häzir­ki zamanyň esasy meseleleriniň biri bolup durýar. Aslynda jemgyýetiň ýaşamagy we dowam etmegi üçin ilatyň bolmagy, zerurlykdyr. Bu mesele boýunça sosiologlar dürli pikirleri öňe sürýärler. Olardan rus sosiology M.M.Kowalewskiý ilatyň sanynyň köpelmegi önümçiligiň ösmegine alyp barýar,ýagny olaryň köpelmegi bilen ýaşamak üçin dürli ýollary, çeşmeleri gözlemäge mejbur edýär diýip tassyklaýar. XVIII asyryň ahy­rynda XIX asyryň başlarynda ýaşan iňlis ykdysatçysy Mal­tus düýpden başga pikirleri öňe sürýär. Ol adamlaryň sanynyň köpelmegi jemgyýetçilik nogsanlyklaryň çeşmesidir diýen pikiri orta atýar.

Maltus öz pikirini esaslandyrmak üçin, şeýle ýörelgäni, ýagny ýaşaýyş serişdeleri arifmetiki progress bilen ösýän bol­sa, adamlaryň ösüşi geometriki progres bilen bolýar, şol esasda açlygyň, işsizligiň, garyplygyň döremegine getirýär diýen netijä gelýär.

Elbetde, ilatyň sanynyň köpelmegi we ýaşaýyş serişdeleri mydama deň we gabat gelip durmaýar. Ýöne tehniki progres ýaşaýyş serişdeleriniň öňe geçmegine getirýär. Biz häzir adam başyna düşýän önümiň köpelýändigini we köpdügini görýäris.

Adam sanynyň ýer togalagy boýunça köpelmegi önümçiligi täzeçe guramaga getirip biler. Ýöne adamlaryň sany ol we beýleki jemgyýetde önümçiligiň ösüşine bagly. Neolit döwrüniň, ýagny 10 müň ýyl owal ilkidurmuş taýpalary ähli materiklerde ýerleşip, birnäçe million adama barabar bolupdyr. Biziň eýýamymyzyň başlarynda Ýer togalagyny adamlarynyň sany 150-200 million bolan bolsa, 1000-nji ýylda - biziň eýýamymyzda ol san 300 milliona ýakyn boldy, 1850-nji ýylda 1 milliarda, 1989-njy ýyl­da 5,2 milliard adama ýetdi, 2025-nji ýylda çen bilen 8,5 mil­liard adam bolmagy göz önünde tutulýar.

Geljekde ilatyň sanynyň köpelmegi bilen ýüze çykýan me­seleleri çözmek üçin, öňünden ýaşaýyş üçin zerur serişdeler hem-de ilatyň sanynyň köpelmegi bilen bagly bolan maksatnamalaryň hem meýilnamalaryň düzülip, olaryň ylmy taýdan çözgüdini gözlemeli.

 **3. Demografik mesele.**

 Maşgalalaryň esasy funksiýalarynyň biriniň täze nesilleri öndürmeklikdigi barada biz ýokarda hem belläp geçipdik. Maşgalalaryň döremekligi nikalaşmalar bilen baglanyşyklydyr. Jemgyýetde nikalaşmalaryň köpelmekligi çaga dogluşynyň derejesine, netijede bolsa, ilatyň san taýdan artmaklygyna täsir edýär. Nikalaşmalar, nika bozulmalary, çaga dogluşy, adam ölümi, migrasiýa ýaly meseleler wajyp demografik meselelerdir. Jemgyýeti düzýän adamlar ýaş aýratynlygy, jynsy, maşgala ýagdaýy we ýaşaýan ýeri ýaly alamatlara görä dürli toparlara girýär. Adamlar bu alamatlar esasynda dürli ýaşdaky toparlara, aýallara we erkeklere, obalylara we şäherlilere, maşgalalylara we maşgalasyzlara (sallahlara we dullara) bölünýär. Adamlaryň şeýle toparlaryna ylmy dilde demografik toparlar diýilýär. Demografik toparlar sosial toparlaryň bir görnüşi bolup, jemgyýetçilk durmuşynda ähmiýetli roly oýnaýan toparlardyr. Hakykatdan-da, demografik toparlaryň hemmesi diýen ýaly jemgyýetçilik ösüşine öz täsirini ýetirip bilýän toparlardyr. Mysal üçin, belli bir döwürde ilatyň düzüminde çagalaryň agdyklyk etmegi olary iýdirip-içirmek, geýindirmek, okadyp-öwretmek, terbiýe bermek bilen baglanyşykly maşgala we döwlet çykdajylarynyň artdyrylmagyny zerurlyga öwürýär.

 Demografiýa – bu ilaty öwrenýän ylmyň adydyr. Aslynda, demografiýa sözi **demos** – halk we **grapho** – ýazýaryn diýen manylary

aňladýan gadymy grek sözlerinden emele getirilen düşünjedir.

 Demografiýanyň esasy öwrenýän obýekti ilatdyr. Ilat – bu belli bir çäkde (belli bir obada, şaherçede, etrapda, şäherde, welaýatda, ýurtda, sebitde we tutuş dünýäde) ýaşaýan adamlaryň köplügidir. Bu köplük wagtyň dowamynda sany azalyp ýa-da köpelip bilýän we düzümi üýtgäp durýan köplükdir. Çägiň (mysal üçin, ýurduň) ilatynyň sanynyň we düzüminiň üýtgemekligi üç sany demografik hadysa bilen baglanyşyklydyr. Has dogrusy, çägiň ilatynyň sanynyň we düzüminiň üýtgemegi, esasan, şu aşakdaky sebäplere baglydyr:

• çaga dogluşynyň derejesiniň ýokary ýa-da pes bolmagyna;

• ölüm hadysalarynyň köpelmegine ýa-da azalmagyna;

• çäge göçüp gelýänleriň (ýa-da ondan göçüp gidýänleriň) sanynyň köpelmegine ýa-da azalmagyna.

 Aýdaly, ýurtda çaga dogluşynyň derejesi ýokary bolup, üstesinede

ölýänleriň sany azalyp başlasa, ýurduň ilatynyň sany hem köpelýär. Ýurduň ilatynyň sanynyň artmagyna bu ýurda göçüp gelýänleriň sanynyň artmagy hem oňyn täsir edýär. Ýurduň ilatynyň sany, düzümi (adamlaryň ýaşy, jynsy, maşgalalygy we ş.m. alamatlar boýunça) sebitler boýunça ýaýrawy, gürlügi (1 kwadrat kilometre düşýän adam sany), çaga dogluşynyň we adam ölüminiň derejesi, ilatyň göçüp-gonuş hereketi baradaky maglumatlar döwletiň demografik syýasatyny işläp düzmek üçin, onuň esasy ugurlaryny kesgitlemek üçin zerur bolan maglumatlardyr. Aýdaly, alnan maglumatlar ýurtda çaga dogluşynyň derejesiniň barha pese düşýänligini görkezýän bolsa, onda döwlet öz durmuş-ykdysady ösüşiniň baş ýörelgelerinden ugur alyp, çaga dogluşyny artdyrmak bilen baglanyşykly çäreleriň durmuşa geçirilmegini özüniň demografik syýasatynyň esasy maksadyna öwürýär. Dünýäde häzirki döwürde ýüze çykýan demografik meseleler

çözülmesi aňsat bolmadyk meseleleriň hataryna girýär. Bu meseleler halkara jemgyýetçiligini barha aladalandyrýar. Ýer togalagynyň onlarça milliard ilaty eklemeklige mümkinçiliginiň barlygyna garamazdan, dünýä baýlygynyň paýlanylyşy gyradeň däldir. Dünýäniň iň köp ilatly sebitleri bolan Aziýa we Afrika ýurtlarynda ilatyň sanynyň barha artmaklygy iýmit ýetmezçiligi, işsizlik, garyplaşmak ýaly hadysalaryň ýitileşmegine getirýär. Emma munuň tersine, Günbataryň ösen döwletleriniň köpüsi üçin ilatlarynyň sanynyň çaga dogluşynyň derejesiniň peselmegi netijesinde ilatyň düzüminde garry adamlaryň paýynyň artmagyna sebäp bolýar we ol ýurtlar işçi güýjüni daşardan çekmeklige mejbur bolýarlar. Häzirki döwürde Ýewropanyň köp döwletlerinde gara işlerde ol ýurtlara göçüp baran aziýalylar we afrikalylar işleýär. Ilatyň düzüminde başga ýerlerden göçüp baranlaryň sanynyň barha artmagy Ýewropa ýurtlarynda özboluşly kynçylyklary döredýär. Göçüp baranlaryň (emigrantlaryň) hukuklarynyň kemsidilmegi olar bilen häkimiýetiň, ýerli ilatyň arasynda belli bir dartgynlyklaryň döremegine sebäp bolýar.

 **15. Tema: Jemgyýetiň syýasy guralyşy we syýasy esaslary.**

 **Meýilnama:**

**1. Syýasat düşünjesi we onuň guralyşy.**

**2. Döwletiň düýp mazmuny we esasy alamatlary.**

**3. Syýasy häkimiýet.**

**4. Hukuk ideýasy, häkimiýet hukugy we hukuk häkimiýeti.**

 **1. Syýasat düşünjesi we onuň guralyşy.**

Geçen sapakda belleýşimiz ýaly, jemgyýet örän çylşyrymly sosial organizmdir. Ondaky wakalar, hadysalar bir-biri bilen aýrylmaz baglanyşykda we gatnaşykda bolýarlar. Jemgyýetiň taryhy taýdan ösüşinde onuň ähli häsiýetleri birbada döremeýär. Jemgyýetiň ösüşiniň belli bir etabynda syýasy gatnaşyklar döreýär. “Syýasat” sözi grek sözi bolup, politike - “döwl­eti dolandyrmagyň sungaty” diýen manyny aňladýar. Syýasat jemgyýetiň agzalarynyň arasyndaky gatnaşyklary sazlaşdyrmak, düzgüne salmak, tertibe getirmek üçin amala aşyrylýan jem­gyýetçilik döredijilik işdir. Filosofik sözlüklerde “syýasat” düşünjesiniň döwlet we jemgyýetçilik işi, maksat diýen many­lary aňladýandygy nygtalýar.

Indi jemgyýetiň ýene bir gurşawy baradaky, has takygy, ***syýasy***

***gurşawy*** hakyndaky gürrüňe geçeliň. Türkmen dilinde giňden ulanylýan ***“syýasat”*** düşünjesi öz gelip çykyşy boýunça “haýbat”, “zor salmak”, “döwleti dolandyrmak” ýaly köpmanyly gadymy arap sözi bolup, ol häzirki döwürde, esasan, bir manyda, ýagny ***döwleti edara etmek*** manysynda ulanylýar. ***Jemgyýetiň syýasy gurşawy*** *diýlip, raýatlaryň, dürli sosial toparlaryň* *we adamlaryň jemgyýetçilik guramalarynyň (esasan, partiýalarynyň),* *döwlet häkimiýeti bilen özara gatnaşyklarynyň ýüze çykýan gurşawyna* *aýdylýar.* Bu gatnaşyklar aýratyn institutlar, edaralar we guramalar tarapyndan dolandyrylyp, olaryň umumy köplügi jemgyýetiň ***syýasy*** ***sistemasyny*** emele getirýär. Onuň (bu sistemanyň) esasy elementleri hökmünde bolsa döwlet, syýasy partiýalar, jemgyýetiň syýasy durmuşyna gatnaşýan dürli jemgyýetçilik guramalary çykyş edýär. Syýasy gatnaşyklar syýasy sistemanyň elementleriniň alyp barýan işlerinde öz beýanyny tapýar.

Syýasy edaralar we guramalar öz alyp barýan işlerinde belli bir ideýalary we maksatlary durmuşa geçirmeklige synanyşýarlar.

 ***Syýasy*** ***işiň strukturasy*** öz içine, esasan, aşakdaky ýaly wezipeleri alýar:

• jemgyýet üçin zerur bolan gysga we uzak möhletleýin häsiýetli maksatlary kesgitlemek;

• öňde goýlan maksatlary amal etmekligiň esasy ugurlaryny kesgitlemek;

• şol maksatlary amal etmeklige gatnaşmaly güýçleri bir ýere jemlemekligiň amatly usullaryny (metodlaryny) tapmak;

• kadrlary (işgärleri) seçip almak we ýerli-ýerine goýmak.

 Syýasy işiň maksady, ilkinji nobatda, häkimiýeti ele almak we elde

saklamak wezipesi bilen baglanyşyklydyr. Syýasy iş mundan başga wezipeleri amal etmeklige hem gönükdirilendir. Şeýle wezipeleriň hataryna ilatyň barha artýan isleglerini kanagatlandyrmak, jemgyýetdäki dürli sosial toparlaryň bähbitlerini aramak we özara sazlaşdyrmak, jemgyýetçilik howpsuzlygyny üpjün etmek, jemgyýetiň beýleki jemgyýetler bilen özara gatnaşyklaryny ýola goýmak, ýurduň daşky goragyny saklamak degişli. Bu wezipeler belli bir düzgünler esasynda we maddy güýçleri ulanmak arkaly ýörite edaralar tarapyndan amala aşyrylýar. Bu işlerde esasy edara hökmünde ***döwlet*** çykyş edýär.

 **2. Döwletiň düýp mazmuny we esasy alamatlary.**

Döwletiň döremeginiň genetiki taýdan başlangyjy eýýam bar bolan ýokary gatlagyň özünde birleşdiriji funksiýasynyň bo­landygy esas bolýar. Şol zerarly onuň döremegi boş ýerden emele gelmeýär. Elbetde, şol wagt hem ýaşulular toplumyndan häkim saýlamak saýlawlar esasda bolup, saýlanýanyň tutuş köpçüligiň islegine şahsy taýdan adalatly häsiýetiň gabat gelmegi hökmany bolupdyr. Onuň şeýle bolmagy ol döwür üçin kanuny hadysa bolupdyr. Jemgyýetiň bitewi bir bolup hereket etmegi zerurlyk bolupdyr. Düzgüni bozanlara jeza bermek, dürli halkyýetler bilen özara baglanşyk işlerini alyp barmak, şeýle hem uruş we parahatçylyk meseleleriň çözgüdini tapmak häkimlik, üçin şol döwür üçin hökmany bolupdyr.

Elbetde, şol ýagdaýda ykdysadyýet häkimligiň elinde bo­lupdyr. Bu we beýleki funksiýalary ýerine ýetirmek üçin belli bir kesgitli administratiw organyň gerekdigi ýüze çykýar. Olary durmuşa geçirmek üçin kanun çykaryjy, sud, goşun ýaly döwleti aňladýan guramalar döräp başlapdyr. Netijede, ykdysady taýdan eýeçiligi alyp barýan gatlak üçin döwlet döreýär.

Döwletiň esasy alamatlarynyň biri hem onuň köpçül­ikleýin häkimýet we häkimligindedir. Häkimligi amal etmek dürli organlaryň we guramalaryň zerurlygy emele gelýär. Ol we beýleki ýurt üçin kesgitlenen territoriýanyň-çägiň bolmagy, onuň ýuridiki statusy, ýagny ýurdy amatly dolandyrmak üçin döwlet gerek bolýar. Döwletiň ýene-de bir häsiýetli aýratynlygy onuň hukuk kadalarydyr hem-de döwletiň özygtyýarlylygy-su­werenitetidir. Şeýlelikde, döwlet syýasy organ hökmünde döräp, ol ýurduň hem içerki, hem-de daşarky funksiýalaryny durmuşa geçirýär.

Jemgyýetiň ösüş taryhynda döwletiň dürli tipleri we görnüşleri bolupdyr. Döwletler biri-birinden haýsy topara, gat­laga degişli bolandyklary bilen, kimleriň isleglerini goraýan­dyklary bilen tapawutlanýarlar. Şol esasda döwletiň üç tipi döreýär. Olara gulçulyk, feodalizm, buržuaziýa degişlidir. Bu döwletleriň her biriniň esasy mazmuny şol döwürdäki barly adamlaryň isleg-arzuwlaryny goramak bilen bagly bolýar.

XX asyryň ahyry we XXI asyr üçin döwlet düşünjesi has giň manyny özüne birleşdirýär. Döwletiň jemgyýetde bolmagy, biziň pikirimize görä, ilki bilen milletiň, milli ýurduň çägini we onuň ähli beýleki bähbitlerini goramak üçin diýlip kesgitlenilse has dogry bolar. Soňra hem häzirki zaman döwleti üçin synpy mazmun deň derejede hereket etmeýär.

Döwleti dolandyrmak - jemgyýetiň taryhy taýdan ösüşinde sungatdyr.Adamzat jemgyýetinde döwleti dolandyrmagyň for­malary taryhdan mälimdir. Döwleti dolandyrmakda ýokary hä­kimlik bir adama ýa-da saýlaw esasda kabul edilen edara degişli bolýar. Şu mynasybetli döwleti dolandyrmakdaky monarhiýa we respublika formalaryny biri-birinden tapawutlandyrmak ger­ek. Monarhiýa formasy döwlet başynda monarhyň, ýagny bir adamyň patyşanyň, korolyň, imperatoryň bolmagy bilen emele gelen häkimlikdir. Bu formada, umuman, nesilden-nesle geçme­klik esasda döwlet dolanyşygy amal edilýär. Häkimligiň respub­likan formasynda döwlet ýolbaşçysy saýlaw esasda bolýar.

Döwlet dolandyrmagyň bir metody hem demokratik ýol hasaplanylýar. Jemgyýetiň taryhy ösüşinde demokratiýa taryhy hadysa hökmünde garamak zerur. XX we XXI asyrda döwleti dolandyrmak eýeçilik, ýagny önümçilik usuly bilen däl-de, onuň täze bir formasy hökmünde döwletleriň özbaşdaklygyna we garaşsyzlygyna esaslanýar. Bu häsiýet yurt çäkliligine, millete hem-de millilige esaslanýar.

Häzirki zaman jemgyýetinde döwletiň mazmuny hem bel­li bir derejede üýtgeýär. XX we XXI asyrda milli döwletleriň döremekligine doly obýektiw we subýektiw faktorlar döreýär. Şonuň ýaly täze döwlet onuň garaşsyzlygyny, çäk bitewiligini, konstitusion gurluşyny goraýar, kanunyň berjaý edilmegi hem-de hukuk tertibini üpjün edýär. Türkmenistanyň Baş Kanunynda onuň konstitusion gurluşynyň esaslary diýlen ilkinji bölüminde bu teswirleme öz beýanyny tapýar.Ynha, şu zeýilli ýörelgeler häzirki zaman döwletleriniň mazmunyny kesgitlemekde ilkinji alamatlar bolup durýar.

Döwletiň düýpli alamatlarynyň biri hem hukuk mese­lesidir, şonuň üçin döwletiň bolan ýerinde ýuridiki taýdan hukugyň bolmagy hem kanunydyr. Jemgyýetde adamlar ara­syndaky ykdysady, sosial, syýasy we beýleki dürli durmuşy meseleleriň düzgünleşdirilmegi üçin, hukuk kadalarynyň bol­magy jemgyýetde ýaşaýan ähli adamlaryň isleg-arzuwlaryny kadalaşdyrýar. Ýöne döwletde hukuk, kanun normalaryny milli däp-dessurlardan tapawutlandyrmak gerek. Jemgyýetde döwletiň bolan ýerinde döwlet tarapyndan hukuk we kanun nor­malary kabul edilýär. Döwlet tarapyndan kabul edilen bu norma­lar, düzgünler şol döwletiň ähli raýatlary üçin hökmany ýerine ýetirilmeli düzgünler hasaplanylýar.

 **3. Syýasy häkimiýet.**

Gepleşik dilinde “syýasat” diýen düşünje haýsy hem bolsa bir zady dolandyrmak bilen baglanylýar. Mysal üçin, “ykdysady syýasat”, “bilim syýasaty” we başgalar. Syýasat düşünjesi adam başlangyjynyň

işewürligi bilen hem baglanyşdyrylýar, ýagny oýlanyşykly maksatlary we olary amal etmekligiň ýollaryny kesgitlemek ýaly manyda hem ulanylýar. Ylymda hem “syýasat” düşünjesiniň dürli kesgitlemeleri bar. Syýasatyň manysy Aristoteliň pikiriçe, döwletiň we adamyň abadançylygyny gazanmak üçin adamlary jemlemekden ybarat. T.Gobbs syýasata umumy bähbidi aňlamaklyga gönükdirilen hereket hökmünde garapdyr. Italýan akyldary **Nikolo Makiawelli** (1469-1527) syýasaty güýç hökmünde düşündirmekden ugur alýar. Marksizmde bu garaýyş ösdürilip, syýasata synplaryň häkimiýet üçin göreş meýdany hökmünde garalypdyr. Syýasata gural hökmünde garanlar hem bolupdyr. Häzirki döwürde syýasata syýasy häkimiýetiň kömegi bilen umumy bähbitleri amal etmek bilen baglanyşykly toparlaryň, partiýalaryň, adamlaryň, döwletiň hereket meýdany hökmünde garalýar. Syýasy häkimiýet bu ýerde bir subýektiň döwlet gurallaryny ulanyp, öz erkini toparlara, köpçülige, guramalara, adamlara dakmak başarnygyna öwrülýär. Syýasy häkimiýet döwletiň kanun çykaryjy, ýerine ýetiriji we kazyýet häkimiýetleriniň üsti bilen amal edilýär. Bir subýektiň başga birine kesgitli täsir edip bilmek başarnygy dürli serişdelere: gorka, bähbide, ynanja, adata, kanuna, däbe we başgalara esaslanyp bilýär. Syýasy häkimiýeti sosial häkimiýetiň beýleki görnüşlerinden, ýagny maşgaladan, ahlakdan, hukukdan tapawutlandyrmak gerek. Syýasy häkimiýeti amal etmek adam köpçüliginiň bähbitlerini kanagatlandyrmagy göz öňünde tutup, döwlet edaralaryna daýanýar.

 Syýasat toparlaryň, adamlaryň we guramalaryň gurşawy hökmünde

ahlak bilen hem jebis baglanyşykda ýüze çykýar. Arzuw edilýän geljegiň taslamalaryny saýlap almak ol ýa-da beýleki çäkli maksatlaryň

ähmiýetliligi adamyň, toparyň ýagşy we ýaman, adalatlylyk we adalatsyzlyk baradaky ahlak oýlanmalaryna esaslanýar. Ahlak we syýasat jemgyýetçilik durmuşynyň irki sosial dolandyryş görnüşlerine degişlidir. Olary ýakynlaşdyrýan zat ikisiniň hem sosial saýlaw gurşawyna degişli bolýandyklary we şonuň üçin ýeterlik derejedäki hereketliligi we üýtgeýänligidir. Olaryň manysy köp zatlar: taryhy we sosial-medeniýetden başlap, subýektiw göz öňüne getirmeler, hatda tötänliklere çenli zatlaryň täsirine baglydyr. Ahlak bilen syýasat adamlaryň ýaşaýyş hereketlerini sazlaşdyryjy kada-düzgünleri özünde jemleýänligi üçin biri-birine golaýdyrlar. Adamlaryň özüni alyp baryş hereketi ähli adamlar üçin hökmany bolan ahlak we syýasy-hukuk kadalaryň (umumy düzgünler, ýokary nusgalyklar, özüňi alyp barmaklygyň nusgalary) üsti bilen sazlaşdyrylýar. Ýöne ahlak we syýasy kadalar biri-birinden kesgitleniş usullary we amal ediliş serişdeleri bilen tapawutlanýar. Mysal üçin, ahlak kadalary jemgyýetde adamlaryň ýagşy we ýaman, wyždan, adalatlylyk düşünjeleriniň esasynda kemala gelýärler. Jemgyýetiň agzalarynyň köpüsiniň aňlamaklary we Kabul etmekleri bilen olar hökmany ähmiýete eýe bolýarlar. Syýasy we hukuk kadalary döwlet tarapyndan kesgitlenip, köplenç, degişli kanunlarda öz beýanyny tapýarlar. Olaryň çap edilmegi bilen bu kadalar hökmanylyga eýe bolýarlar. Ahlak kadalary resminamalarda berkidilmeýär. Syýasyhukuk kadalary diňe ösen raýat jemgyýetinde adamlaryň olaryň adalatlylygyna düşünmekleri bilen meýletin ýerine ýetirilip bilner. Ýöne döwlet olaryň ýerine ýetirilmegi üçin mejbur ediji çäreleri hem ulanyp bilýär. Görşümiz ýaly, ahlak bilen syýasatyň gatnaşygy çylşyrymlydyr. Ilkibaşda syýasat agalyk edýän ahlak bilen bitewilikde bolupdyr.

 Adaty görnüşde şeýle bitewilik Gündogarda döräp kem-kemden

Günbatara geçýär. Jemgyýet we döwlet gurluşynyň ösmekligi bilen olaryň biri-birinden tapawutlandyrmagy talap edýär. Sosial bähbitleriň

we adamlaryň jemgyýetdäki ornunyň bölünişmegi, gabat gelmeýän bähbitleri sazlaşdyrmak we umumy bähbitleri kesgitlemek üçin netijeli

gural hökmünde syýasaty döredýär.

 **4. Hukuk ideýasy, häkimiýet hukugy we hukuk häkimiýeti.**

Bu meseläni “hukuk” sözüniň manysyny açyp görkezmekden başlalyň. Ilki bilen onuň iki manysyna ünsi çekeliň. Birinjiden, „hukuk“ sözi aýratyn adama bagly bolmadyk adamyň özüni alyp barşynyň düzgün-nyzamynyň bar bolan ulgamyny aňladýar. Oňa *obýektiw hukuk* diýilýär. Ikinjiden, bu düşünje bilen adamyň haýsy hem bolsa bir zada dalaşmaklygy, bir zady talap edip bilmekligi aňladylýar. Bu *subýektiw* hukuk bolýar. Umuman, hukugyň hakykylyk, dogruçyllyk, adalatlylyk bilen baglanyşyklydygyny bellemeli. Ol adamy ýalandan, adalatsyzlykdan, eden-etdilikden goraýar. Bu ýerde eden-etdilik hukuga garşy duran zatlaryň umumy aňlatmasy bolýar.

 Hukuk we eden-etdilik bir ýere sygyşmaýan zatlardyr. Ýöne welin, jemgyýetde elmydama eden-etdiligem bolýar. Ony kim edýär? Elbetde, adamlar biri-birine degişlilikde edýärler. Her bir jenaýat jenaýatkäriň öz pidasyna degişlilikde amala aşyran edenetdiligidir. Ol adamyň öz islegine görä özüňi alyp barmaklygynyň, ýaşaýşynyň düzgünini bozýar. Häkimiýetiň hem eden-etdilige ýol berýän pursatlary az däl. Bu ýerde eden-etdilik diňe bir häkimiýetiň özi tarapyndan kabul edilen kanunlary bozmaklygy bilen çäklenmän, eýsem eden-etdilige ýol berýän kanunlary kabul edýänliginde hem öz beýanyny tapýar. Has erbedi, haçan-da, eden-etdilik kanun esasynda aklanylyp, kanunda hukuk bilen gabat gelmeýän düzgünler esasynda kesgitlenmegidir. 1934-nji ýylyň 1-nji dekabrynda sowet häkimiýeti tarapyndan kanunçylyk güýjüne eýe bolan “halk duşmanlary” bilen göreş barada karar kabul edilýär. Ol kanun adamy özüňi goramaklyga we kazyýetiň kararyna arz etmeklige bolan hukuklaryndan mahrum etdi. Kazyýet derňewiniň açyklygy ýok edildi. Bu karar ýurtda adam hukuklarynyň ýoýulmagyna getirdi. Bigünä adamlaryň köpçülikleýin tutulmagyna, ýok edilmegine getirdi. Şu zatlar hukukmy ýa-da edenetdilik?!

 Bu ýerde ýüze çykan bähbitleriň biri-birine garşy durmagyny nähili sazlaşdyrmaly? Şeýle hili soraglaryň jogaplary uzak döwrüň dowamynda gözlenilip gelnipdir. Bu meselede “hukuk – bu döwletiň

kabul eden ähli kararlary we görkezmeleridir” diýen garaýşy goldaýan

adamlar hem az bolmandyr. Hukuga şeýle garamak öz gözbaşyny gadymyýetden alyp gaýdýar. Ilki döwürlerde hukuga Hudaýyň erkiniň

ýüze çykmasy hökmünde düşünilipdir. Beýle garaýyş hukugyň we eden-etdiligiň nämedigini döwlet häkimiýetiniň kesgitleýänligini aklaýar. Hukuk bu ýerde döwletiň erkiniň kanunda aňladylmasyna öwrülýär. Adamlar diňe döwletiň peşgeş beren hukuklaryna kaýyl bolup ýaşamaly. Ýokarda getirilen mysal munuň aýdyň mysalydyr, ýagny häkimiýetiň hukugyň üstünden agalygy elhenç görnüşde ýüze

çykyp bilýär. Hukugyň mazmuny dogrusynda başga hili garaýyşlar hem az däl. Mysal üçin, hukuga daşky güýjüň mejbur etmekligi däl-de, adalatlylyga eýerip hereket etmekligiň görkezmesi hökmünde düşünilmegi bilen baglanyşykly garaýyş. Onuň esasynda gadymy rim düşünjesi ***“jus”*** – *hukuk* we ondan gelip çykýan ***“justitia”*** – *adalatlylyk* diýen düşünje ýatyr. Bu taglymata görä, hukuk “ýokarda” häkimiýet edarasynda dälde, “aşakda” adamlaryň bilelikde ýaşaýan we hereket edýän, olaryň bähbitleriniň çakyşýan ýerinde döreýär. Şeýle çakyşmalaryň yzygiderli ýüze çykýanlygy sebäpli, kem-kemden olary sazlaşdyrmagyň, biribirlerini üstüni ýetirmeginiň, özara täsirini göz öňünde tutulmagynyň düzgünleri işlenip düzülýär. Ýöne adamlaryň bähbitleri esasynda döreýän dawalary neneňsi çözmeli, gapma-garşylykly bähbitleri nädip sazlaşdyrmaly? Onuň üçin her bir tarapyň bähbitleriniň çägi, ölçegi kesgitlenilmeli. Has dogrusy, şol bähbitleri kanagatlandyrmaklyga gerek bolan erkinligiň ölçegini kesgitlemeli. Häzirki döwrüň ylmy hukuga “hukuk – bu erkinligiň ölçegidir” diýen kesgitleme berýär. Bu kesgitlemeden ugur alnanda, häkimiýetiň hukugyndan hukuk häkimiýetine geçmeklige ýol açylýar. Başgaça aýdylanda, häkimiýet hukuk döwletiniň häkimiýetine öwrülýär. Hukuk döwletine öwrülen döwlet bozup, ýatyryp ýa-da çäklendirip bolunmaýan hukuk kadalarynyň esasynda we olaryň çäginde hereket

edýär. Bu döwletde raýatlaryň we olaryň birleşmeleriniň elinden alynmaýan tebigy-taryhy hukuklary ykrar edilýär.

**16. Tema: Halk köpçüliginiň we şahsyýetiň taryhdaky roly. Sosial progres we taryhyň manysy.**

 **Meýilnama:**

**1. Halk köpçüliginiň taryhy ösüşiň aýgytly güýji, taryhy dörediji esasy güýç hökmünde.**

**2. Dürli taryhy döwürlerde halk köpçüliginiň roly.**

**3. Taryhy progres hakynda.**

**4. Taryhda şahsyýetiň roly. Harizmatiki taryhy şahsyýet.**

**1. Halk köpçüliginiň taryhy ösüşiň aýgytly güýji, taryhy dörediji esasy güýç hökmünde.**

Adamzat durmuşy mydama ösüp, özgerip, bir ýagdaýdan başga bir ýagdaýa geçýär. Bu bolup geçýän ähli özgermeler adamlaryň hereketi bilen bolýar. Adamzat taryhy adamlaryň köpçüligi tarapyndan döredilip, jemgyýeti öňe tarap alyp barýar. Ýöne taryhy döretmekde halk köpçüligi bilen birlikde belli-belli şahsyýetiň hem täsiri örän ýokarydyr.

Halk taryhy döretmekde hakyky subýektdir. “Halk” düşünjesi sözüň giň manysynda “halk köpçüligi”, “millet” diýen manyny aňladýar, ol dar manyda “taryhy dörediji köpçülik” diýmekdir. Halk köpçüligi düşünjesi taryhy taýdan üýtgeýän we ösýän düşünjedir. Halk köpçüligine belli bir kesgitli jemgyýetçilik ykdysady formasiýa bilen baglanyşykly garamak dogrudyr. Şunda ol jemgyýetiň sosial gurluşy göz öňünde tutulyp, anyk jemgyýetiň taryhy taýdan ösüşini ünsden düşürmek bolmaz. Jemgyýetiň sosial düzüminiň üýtgemegine garamazdan halk köpçüligi düşünjesinde ilki bilen onuň özenini-ýadrosyny emele getirýän, maddy nygmatlary öndürýän zähmetkeş köpçüligi es­asydyr. Halk köpçüligi diýlende reaksion synplaryň garşysyna hem-de halk köpçüligine garşy durýan ýokary gatlagyň garşysyna çykyş edýänleri göz öňüne tutmak gerek. Halk köpçüligi jem­gyýetçilik progres üçin çykyş edýän ähli sosial toparlary özünde jemleýär. Käbir halatda zähmetkeş däl synplar, ýagny burjuaziýa hem halk köpçüliginiň düzümine girýär, çünki ol jemgyýetiň progressiw ösüşi üçin göreş edilýän mahalynda olar hem her­ekete goşulýarlar.

Taryhy dörediji halk köpçüliginiň esasy alamaty ilki bilen onuň maddy nygmatlary öndürýänligindedir. Aslynda öndüriji güçleriň ösüşi bütin jemgyýetçilik progreslerini kesgitleýär. Jemgyýetiň öndüriji güýçleri diňe gurallar bilen zähmet serişdeleri bolmak bilen çäklenmän maddy nygmatlary dörediji adamlar-zähmetkeşler hem şu düzüme girýärler.

Bütindünýä taryhynda mälim bolşy ýaly, jemgyýetiň durmuşynda bolup geçýän sosial we syýasy özgermelere halk köpçüliginiň uly toparlary gatnaşýan we hereket edýän bolsa, onda özgermeler düýpli hem çuň bolýar. Bu häsiýet dünýä taryhynyň esasy kanunlarynyň biridir.

Jemgyýetiň durmuşynda maddy zatlary öndürmekde hem syýasy özgerişde hem halk köpçüliginiň ägirt uly ähmiýetiniň bardygy jedelsizdir.

Şeýle hem taryhda jemgyýetiň ruhy durmuşynda ge­nial adamlaryň, akyldarlaryň roluny inkär etmek mümkin däl. Filosofiýada, ylymda, edebiýatda we sungatda genial dörediji şahsyýetleriň bolandygy mälim. Olardan, Demokriti, Aristoteli, Pifagory, Arhimedi, Kopernigi, Galileýi , Nýutony, Eýnşteýni, Darwini we birnäçe beýlekileri görkezmek bolar. Olaryň ylmy açyşlarda we ony ösdürmekde tutýan orny bimöçberdir. Ýa-da dünýä sungatyny Rafaelsiz, Leonarda da Winçisiz, Mikelanje­lesiz, Tisinasyz, Repini, Surikowsyz we beýlekilersiz göz öňüne getirmek mümkin däl.

 **2. Dürli taryhy döwürlerde halk köpçüliginiň roly.**

Taryh diňe adamlar tarapyndan döredilýär. Taryh­da synplaryň, partiýalaryň, şeýle hem taryhy şahsyýetleriň jemgyýetiň durmuşyndaky obýektiw ornuna, adamlaryň kes­gitleýji hereketi esasynda bolup geçýän hadysalara göz ýum­mak bolmaz. Her bir ýagdaýda hem şahsyýetiň hereketi, bitirjek işi taryhy şertler bilen kesgitlenilýär. Hiç bir şahsyýet bu tary­hy şertleriň çäginden çykyp bilmeýär. Meselem, täze bir jem­gyýetçilik ykdysady formasiýasynyň ýüze çykmagy üçin köne jemgyýetde täzäniň döremegine gerek bolan zerury material predposylkalar heniz belli bir derejede döremedik we ýetişmedik bolsa, onda köne täze bilen, ýerini çalyşmaýar, könäniň ornu­na täze geçip bilmeýär, hiç bir şahsyýet ony durmuşa geçirip bilmeýär. Şu ýerden şeýle bir logiki netije çykýar. Hiç kim, hiç bir şahsyýet taryhy öz islegi, erki bilen sosial ösüşi başga bir ugra ýa-da ony yzyna öwürip bilmeýär, mysal üçin, kapitalizmi feodalizme ýa-da gulçulyk gurluşyna geçirip bilmeýär.

Elbetde, taryhy şertler we taryhy islegiň döremegi görnük­li işgärleriň ýüze çykmagyna getirýär. Bu kanuny zat. Ýöne jemgyýet üçin görnükli şahsyýetiň döremedik ýagdaýynda kä halatlarda ol jemgyýetiň bir halda saklanmagyna, hatda pese düşmegine hem getirip biler.

Görnükli şahsyýetleriň döremegi öz-özünden awtoma­tik häsiýetde bolman, ol taryhy zerurlyk hem-de tötänleýin ýagdaýda bolup bilýär. Ýöne bir zady bellemek gerek, taryhy şahsyýetleriň ýüze çykmagy öňde duran meseläniň ýokary bol­magy bilen baglydyr.

Taryhda halk köpçüliginiň roly, şahsyýetiň orny we onuň kriteriýasy bilen bir hatarda häzirki zaman taryhy şahsyýeti barada hem söhbet açmak gerek. Çünki häzirki zamanda öňki döwürler bilen deňeşdireniňde düýpli özgerişler bolup geçdi. Bu bir tarapdan, başga bir tarapdan bolsa häzirki döwrüň öňde goýýan meseleleri hem öňki döwürleriňkiden üýtgedi. Umum­adamzat üçin täze birgiden global meseleler ýüze çykdy. Ynha, şu şertlerde täze taryhy döwür üçin taryhy şahsyýetiň tutýan orny nähili bolmaly? Häzirki zaman filosofiýasynda bu özbaşdak bir mesele bolup öňe çykýar.

Bu babatda gürrüň edilende, ilki bilen, umumadamzat üçin möhüm global meseleleri çözer ýaly obýektiw şertleri göz öňüne getirmek zerurdyr. Tebigy şertlere degişli daşky gurşawy goramak, saglyk bilen bagly adamzat üçin keselleriň öňüni almaklygyň çärelerini bilmek we onuň garşysyna göreşmek, ýangyç we suw üpjünçiligi we beýleki birgiden işleri amal et­meklikden başy çykýan şahsyýete, döwrüň şahsyýeti ýa-da taryhy şahsyýet diýilip baha bermek, elbetde, biziň pikirimizçe dogry bolsa gerek. Ýöne her bir ýagdaýda-da görnükli döwlet ýolbaşçysynyň hem taryhy şahsyýet, hem döwrüň şahsyýeti, hem öz döredijilik işinde halk köpçüligine daýanyp, olary öňe alyp baryjy bolmagy zerurlykdyr. Şol ýagdaýda halk köpçüligi bilen taryhy şahsyýetiň birligindäki hereketi diňe ýeňişlere alyp barar.

Jemgyýet baradaky ylmyň düzüminde taryhy progres bilen baglanyşykly meseleler esasy orunda durýar. Bu meseläniň daşynda güýçli ideologik göreş alnyp barylýar.

Aslynda progres baradaky ideýa XVIII asyrda buržuaziýanyň öňde baryjy wekilleri bolan A..Týurgo, Ž.Konderse, I.Gerder tarapyndan öňe sürülýär. Bu mesele has hem XIX asyrda ýokary derejä galýar. Sebäbi bu döwür jemgyýetiň ösüşinde kapitalizmiň ýokary derejä galan wagtydyr. Taryhy progresde, olaryň pikirine görä ösüşiň sebäbini adamzadyň ruhy taýdan ösüşinden gözlemeli, şol zerarly olar adamzadyň durmuşynyň kämilleşmegini adamlaryň intellektual taýdan kämilleşmeginde görýärler. Sosiologlar O.Kont we G.Spenser sosial progresde ezilýän synplaryň göreşi siwilizasiýanyň ösüş ýoluna böwet bolýarlar diýen pikiri öňe sürýärler.

Her bir şertlerde hem adamzat taryhy garşylyklaryň bolýandygyna garamazdan, wagtlaýyn durgunlyklaryň, yza gaýdyşlaryň (gaýtgynlaryň) bolýandygyna garamazdan, öz her­eketlerinde köneden täzä, ýönekeýden çylşyrymla barýar. Ad­amzat özüniň ösüşinde mümkin boldugyndan güýçli öndüriji güýçleri döredýär, has ähmiýetli ykdysadyýet, syýasy taýdan dolandyrmagyň kämil formalary emele gelýär, belli bir derejede adamlaryň erkinliginiň çägi giňeýär.

Jemgyýetiň durmuşynda taryhy progresiň hereketlendi­riji güýji jemgyýetiň özüniň jümmüşinde ýüze çykýar, bu ba­rada filosofik pikirler döreýär. Şeýlelikde, jemgyýetiň ösüşini kesgitleýänler,şol bir wagtda taryhy progresiň hereketlendiriji güýji bolýar.

 **3. Taryhy progres hakynda.**

Taryhy progres ilki bilen jemgyýetçilik ykdysady formasiýalaryň çalyşmagynda görünýär. Esasan hem öndüri­ji güýçleriň ösmeginde ony görmek bolýar. Meselem, daş gurallarynyň dowam ediş möwriti 500 müň ýyla golaý dowam eden bolsa, bug maşynlaryndan elektrik bilen işleýän maşynlaryna geçmek bary-ýogy 100 ýyla golaý boldy. Şeýlelikde,öndüriji güýçler bilen bagly bolan progres önümçilik gatnaşyklarynyň ösmegini hem şertlendirýär.

Durmuşda ýokary göteriliş, ýokary galyş häsiýet diňe bir sosial gatnaşyklarda bolmak bilen çäklenmän, ol halkyň mede­ni, ahlak aňynda hem bolup geçýär. Adamzadyň ösüşi, umu­man, könäniň möwritini geçiren, ýöne ondan maddy, ruhy şeýle hem ahlak, moral gymmatlyklaryň saklanmagy esasynda bolup geçýär. Bu prosesde dialektikanyň inkär etmäni inkär etme kanu­nyna laýyklaýyn köne sistemanyň ähli oňyn taraplarynyň saklan­magy bilen köne inkär edilýär. Diýmek, jemgyýetçilik ykdysady formasiýalar könäni inkär edip, ondan öňe hereket edyän zähmet öndürijiliginiň, sosial we syýasy guramalaryny, ruhy medeniýe­tini täze jemgyýete adamzadyň ösmegi üçin berýär.

Elbetde, ykdysady gatnaşyklar her bir jemgyýetçilik ykdysady formasiýanyň fundamentini düzýär. Diýmek, progresiň kriteriýasyny, ölçegini ilki bilen **ykdysady gatnaşyklardan, önümçilikden** gözlemeli.

Biz ilkidurmuş gurluşyny, gulçulyk jemgyýetini, feodal­izm we kapitalizm gurluşy deňeşdirenimizde, taryhy progres bu jemgyýetçilik formasiýalaryndaky öndüriji güýçleriň ösüşi bilen şertlendirilýär.

Hususy eýeçiligiň agalyk eden eksplutator jemgyýetlerinde sosial progres zähmetkeşleriň we şahsyýetiň boýun egdirilmegi bilen bagly bolup geçýär. Antagonistik jemgyýetlerindäki ösüş jemgyýetiň duşmançylykly synplaryň göreşleri esasynda amal edilýär.

Häzirki zamanda adamzat üçin umumadamzat durmuşy bilen baglanyşykly birgiden meseleler döredi. Sosial-filosofik garaýyşlaryň esasy meselesi şu günki gün üçin şeýle bir me­seleler emele geldi welin olar göniden-göni adamzadyň gelje­gi bilen bagly bolup durýarlar. Olardan uruş we parahatçylyk, daşky gurşawyň sredanyň ýagdaýy, demografik situasiýa, tebigy resurslaryň kemelmegi bilen baglanşykly ýüze çykýan global meseleler sosial filosofiýanyň öňünde gaýra goýulmasyz çözgü­dini tapmaly işler bolup durýar.

 Şu we beýleki umumyadamzat durmusy bilen aýrylmaz baglanyşykly bolan bu meseleleriň ylmy taýdan has oňyn çözgütleriniň meýilnamalarynyň we maksatnamalarynyň düzül­ip olaryň amala aşyrylmagy häzirki zaman taryhy progresiň düýp manysyny düzýär.

 **4. Taryhda şahsyýetiň roly. Harizmatiki taryhy şahsyýet.**

 Halkyň taryhdaky kesgitleýji ornuny nygtaýan taglymatlar bilen bir hatarda, bu orny şahsyýetler bilen baglaýan taglymatlar hem az däl. Bu ýerde taryhy hereketlendiriji güýç hökmünde – “absolýut “meni” **(M.Ştirner)**, “belent şahsyýetleri” **(T.Karleýl)**, “ýokary adamy” **(F.Nisşe)**, “dörediji elitany” **(W.Pareto, G.Moska)**, “tehnokratik ýa-da

dolandyryjy elitany” **(Dž.Býornhem, G.Lassuel)**, “beýik şahsyýetleri”

(häzirkizaman liderlik taglymaty) öňe sürýärler. Şahsyýetiň taryhdaky

orny barada örän ýerlikli pikirleri Gegeliň, täzeleniş döwrüniň fransuz

taryhçylary O.Týerriniň, F.Gizonyň, F.Minýeniň eserlerinde görmek bolýar. Halk köpçüliginiň taryhdaky aýgytly ornuny nemes filosoflary

**K.Marks** we **F.Engels** görkezmeklige çalşypdyrlar. Maddy önümçiligi

adamzat ýaşaýşynyň ähli beýleki görnüşlerini kesgitleýji ugur hökmünde tapawutlandyryp, olar halk köpçüligini jemgyýetiň esasy hereketlendiriji güýji diýip häsiýetlendirýärler. Marks we Engels halk – maddy gymmatlyklary dörediji bolup, sosial rewolýusiýalary işewür durmuşa geçiriji güýje öwrülýär diýen pikiri nygtaýarlar. Şonuň ýaly-da, olar halkyň dili we ruhy medeniýeti döretmekdäki ornuny hem görkezýärler. Marksistik taglymat halk köpçüliginiň taryhdaky ornunyň kem-kemden güýjeýänligini we ýokarlanýandygyny belleýär. Onda-da onuň oýlanyşykly hereketiniň artýanlygyny nygtaýar. Görşümiz ýaly, bu ýerde halkyň taryhy ösüşdäki orny ilki bilen, onuň jemgyýetiň esasy öndüriji güýjüni düzýänligi bilen baglanylýar. Şu manyda ol hakykatdan hem taryhy döredijidir. Ýöne halk köpçüliginiň orny diňe maddy önümçilik bilen çäklenmeýär. Ol ruhy medeniýetiň hem esasyny döredýär. Olara halk sungatynyň eserleri, halkyň arhitektura-binägärlik nusgalary mysal bolup biler. Halk milli dili goraýar we ösdürýär, ajaýyp ruhy gymmatlyklary döredýär. Halk köpçüliginiň taryhdaky orny dürli döwürlerde üýtgäp, özgerip durýar. Halkyň taryhy dörediji güýje öwrülmegi üçin onuň aňyýetiniň, guramaçylyk ukyplarynyň artmaklygynyň gerekligi baradaky pikir köp taglymatlarda öňe sürülýär. Taryhyň ösüşiniň kesgitleýji pursatlarynda taryhy şahsyýetleriň halky öňe alyp gitjek güýje öwrülmekleri üçin, olar özlerinde milleti öňe alyp gitjek ruhy güýç-kuwwaty jemlemeli bolýarlar. Bu ýerde şeýle baglanyşygyň ýüze çykmaklygy üçin taryhyň

bir döwründe jemgyýetde ýygnanan gujur-kuwwat indiki bir döwürde

milletiň kemala getiren şahsyýetinde tebigy suratda döremelidigi, özi

hem şol ýerde galmak üçin ýa-da ýitip gitmek üçin däl-de, taryhy hereketiň üçünji nokadynda, täze hilde, milletiň özüne gaýdyp gelmek

we ony täze belentliklere çykarmak üçin döremelidigi aýdylýar. Netijede, milletiň özi täze derejä galmaly. Şol derejede millet ruhy we

maddy medeniýeti döredip, olary nesillerden-nesillere kämilleşdirip geçirmek ukybyna eýe bolýar. Bu derejä bitewileşen millet we jebis

sosial toparlar ýetip bilýärler.

**EDEBIÝATLAR**

1. Gurbanguly Berdimuhamedow. Ösüşiň täze belentliklerine tarap. Saýlanan eserler. 1-nji tom. – Aşgabat: TDNG, 2008.
2. Gurbanguly Berdimuhamedow. Ösüşiň täze belentliklerine tarap. Saýlanan eserler. 2-nji tom. – Aşgabat: TDNG, 2009.
3. Gurbanguly Berdimuhamedow. Ösüşiň täze belentliklerine tarap. Saýlanan eserler. 3-nji tom. – Aşgabat: TDNG, 2010.
4. Gurbanguly Berdimuhamedow. Ösüşiň täze belentliklerine tarap. Saýlanan eserler. 4-nji tom. – Aşgabat: TDNG, 2011.
5. Gurbanguly Berdimuhamedow. Ösüşiň täze belentliklerine tarap. Saýlanan eserler. 5-nji tom. – Aşgabat: TDNG, 2012.
6. Gurbanguly Berdimuhamedow. Ösüşiň täze belentliklerine tarap. Saýlanan eserler. 6-njy tom. – Aşgabat: TDNG, 2013.
7. Gurbanguly Berdimuhamedow. Ösüşiň täze belentliklerine tarap. Saýlanan eserler. 7-nji tom. – Aşgabat: TDNG, 2014.
8. Gurbanguly Berdimuhamedow. Ösüşiň täze belentliklerine tarap. Saýlanan eserler. 8-nji tom. – Aşgabat: TDNG, 2015.
9. Gurbanguly Berdimuhamedow. Ösüşiň täze belentliklerine tarap. Saýlanan eserler. 9-njy tom. – Aşgabat: TDNG, 2016.
10. Gurbanguly Berdimuhamedow. Eserler ýygyndysy. – Aşgabat: TDNG. 2007.
11. Gurbanguly Berdimuhamedow. Türkmenistanyň dermanlyk ösümlikleri.

I tom. – Aşgabat: TDNG, 2009.

1. Gurbanguly Berdimuhamedow. Türkmenistanyň dermanlyk ösümlikleri.

 II tom. –Aşgabat: TDHG, 2010.

1. Gurbanguly Berdimuhamedow. Türkmenistanyň dermanlyk ösümlikleri.

III tom. – Aşgabat: TDNG, 2012.

1. Gurbanguly Berdimuhamedow. Türkmenistanyň dermanlyk ösümlikleri.

IV tom. – Aşgabat: TDNG, 2012.

1. Gurbanguly Berdimuhamedow. Türkmenistanyň dermanlyk ösümlikleri.

V tom. Aşgabat: TDNG, 2013.

1. Gurbanguly Berdimuhamedow. Türkmenistanyň dermanlyk ösümlikleri.

VI tom. –Aşgabat: TDNG, 2014.

1. Gurbanguly Berdimuhamedow.Türkmenistanyň dermanlyk ösümlikleri.

VII tom. – Aşgabat: TDNG, 2015.

1. Gurbanguly Berdimuhamedow.Türkmenistanyň dermanlyk ösümlikleri.

VIII tom. –Aşgabat: TDNG, 2016.

1. Gurbanguly Berdimuhamedow. Döwlet adam üçindir. – Aşgabat:

TDNG, 2008.

1. Gurbanguly Berdimuhamedow. Türkmenistanyň ykdysady strategiýasy: halka daýanyp, halkyň hatyrasyna. – Aşgabat: TDNG, 2010.
2. Gurbanguly Berdimuhamedow. Türkmenistanyň durmuş – ykdysady ösüşiniň döwlet kadalaşdyrylyşy. 1-nji tom. – Aşgabat: TDNG, 2010.
3. Gurbanguly Berdimuhamedow. Türkmenistanyň durmuş – ykdysady ösüşiniň döwlet kadalaşdyrylyşy. 2-nji tom. (Goşundylar) – Aşgabat: TDNG, 2010.
4. Gurbanguly Berdimuhamedow. – Halkyň saýlany we ynam bildireni.
	* Aşgabat, 2007.
5. Gurbanguly Berdimuhamedow. Älem içre at gezer. Roman. – Aşgabat:

TDNG, 2011.

1. Gurbanguly Berdimuhamedow. Döwlet guşy. Roman. –Aşgabat:

TDNG, 2013.

1. Türkmenistanyň Prezidenti Gurbanguly Mälikgulyýewiç Berdimuhamedow. Gysgaça terjimehal. – Aşgabat: TDNG, 2007.
2. Gurbanguly Berdimuhamedow. Türkmen medeniýeti. – Aşgabat:

 TDNG, 2015.

1. Gurbanguly Berdimuhamedow. Ile döwlet geler bolsa. – Aşgabat:

TDNG, 2015.

1. Gurbanguly Berdimuhamedow. Medeniýet halkyň kalbydyr. – Aşgabat: TDNG, 2014.
2. Gurbanguly Berdimuhamedow. Bitarap Türkmenistan. –Aşgabat:

TDNG, 2015 .

1. Gurbanguly Berdimuhamedow.Çaý–melhem hem ylham. –Aşgabat:

TDNG, 2016.

1. Gurbanguly Berdimuhamedow. Gadamy batly bedew. – Aşgabat:

TDNG, 2016.

1. Gurbanguly Berdimuhamedow. Arşyň nepisligi. – Aşgabat: TDNG, 2016.
2. Gurbanguly Berdimuhamedow. Mertler watany beýgeldýär. – Aşgabat, 2017.
3. Arkadagyň ajap eýýamy. Kitap-albom. Aşgabat: TDNG, 2017.
4. Türkmen diliniň düşündirişli sözligi. I tom. A-Ž.- Aşgabat: TDNG, 2016.
5. Türkmen diliniň düşündirişli sözligi. II tom. K-Z.- Aşgabat: TDNG, 2016.
6. Türkmen diliniň orfografik sözligi.- Aşgabat: TDNG, 2016.
7. Paýhas çeşmesi. – Aşgabat: TDNG, 2016.
8. “Türkmenistanyň durmuş-ykdysady ösüşiniň 2011-2030-njy ýyllar üçin Milli maksatnamasy”. Aşgabat: 2010.
9. Türkmenistanyň Konstitusiýasy. – Aşgabat: TDNG, 2016.
10. “Kiçi we orta telekeçiligi döwlet tarapyndan goldamak hakynda” Türkmenistanyň kanuny, 2009.
11. Baýramsähedow M. Gündogaryň beýik danalary. – Aşgabat: Magaryf, 1992.
12. Nuryýew Ý., Ataýew S., Çaryýew A. Döwletiň we hukugyň nazarýeti. Ýokary we orta hünär mekdepleri üçin okuw gollanmasy. – Aşgabat: 2011.
13. Danagulyýew O., Ýusupowa S. A. Filosofiýa. Ýokary okuw mekdepler üçin okuw-usuly gollanma. – Aşgabat: Ylym, 2010.
14. Muhammetberdiýew Ö. B., Suwhanow N. Filosofiýa. Ýokary okuw mekdepleri üçin synag okuw kitaby. – Aşgabat: Ylym, 2011.
15. Очерки по истории философской и общественно-политической мысли в Туркменистане. – Ашхабад: Ылым, 1970.
16. Marksistik filosofiýanyň esaslary. Ýokary okuw mekdepleri üçin okuw kitaby. – Aşgabat: 1959.
17. Filosofiýanyň başlangyç kursy. – Aşgabat: 1967.
18. Dialektiki we taryhy materializm. – Aşgabat: 1975.
19. Введение в филoсофию. 1-2 ч. – М., 1989.
20. П. В.Алексеев, А. В. Панин. Философия. Учебник. – 4-е изд. – Москва, 2008.
21. Б.Г. Афанасьев. Основы философских знаний. – Москва, 1986.
22. А.Д. Макаров. Историко-философская введение. – Москва, 1961.
23. Философия. Учебное пособие. – Минск., 2001.
24. Спиркин А. Г. Философия. Учебник. – 2-е изд. – Москва, 2009.
25. Философия. Основные идеи и принципы. – Москва, 1990.
26. А. А. Горелов. Философия в вопросах и ответах. – Москва, 2009.
27. Популярные чтения по философии. – Москва, 1973.
28. История философии в кратком изложении. – Москва, 1991.
29. Философская энциклопедия. В 5-ти томах. – Москва, 1960-1970.
30. Философский словарь. – Москва, 1986.
31. Философский энциклопедический словарь. – Москва, 1986.
32. Türkmen Sowet ensiklopediýasy. 1-10-njy tomlar. – Aşgabat: 1974-1990.
33. I. Jumagulyýew. Filosofiýa. – Aşgabat: 2010.